
TRYS ROBOTECHNIKOS DĖSNIAI 


1. Robotas negali daryti žalos žmogui arba 
savo neveikimu leisti, kad žmogui būtų pada- 
ryta žala. 

2. Robotas turi klausyti komandų, kurias jam 
duoda žmogus, išskyrus tuos atvejus, kai šios 
komandos prieštarauja Pirmajam dėsniui. 

3. Robotas turi rūpintis savo saugumu, jeigu 
tai neprieštarauja Pirmajam ir Antrajam dės- 
niams. | 

Iš ,„Robotechnikos vadovo", 


56 leidimas, 2058 metai 


„Aš peržiūrėjau savo užrašus, ir jie man nepatiko. Tas tris 
dienas, kurias praleidau firmos „J. S. Robots“ įmonėse, ga- 
lėjau be jokio nuostolio prasėdėti namte, skaitydamas enciklo- 
pediją. | | 
Kaip teko išgirsti, Sjuzena Kelvin gimė 1982 metais. Tai- 
gi dabar ji septyniasdešimt penkerių. Tai žino kiekvienas. 
„J. S. Robots end Mekenikel Men Korporeišn“ firma taip pat 
septyniasdešimt penkerius metus gyvuoja. Kaip tik tais me- 
tais, kai gimė daktarė Kelvin, Lorensas Robertsonas įsteigė 
įmonę, kuri ilgainiui tapo nepaprasčiausiu žmonijos istorijoje 
pramonės milžinu. Tačiau ir tai žinoma kiekvienam. 

Turėdama dvidešimt metų, Sjuzena Kelvin dalyvavo ta- 
me psichomatematikos seminare, kada daktaras Alfredas Le- 
ningas iš „J. S. Robots“ demonstravo pirmąjį judantį ir kal- 
bantį robotą. Šitą didelį, nerangų, negražų robotą, atsiduo- 
dantį mašinine alyva, buvo numatyta naudoti Merkurijuje 

projektuojamose kasyklose. Tačiau jis mokėjo kalbėti, ir pro- 
tingai kalbėti. 

Šitame seminare Sjuzena savo pranešimo neskaitė. Ji ne- 
dalyvavo ir audringose diskusijose po seminaro, Ši mažakal- 
bė, neišvaizdi ir neįdomi mergina su akmenine veido išraiška 
ir hipertrofuotu intelektu nemėgo pasaulio ir šalinosi žmonių. 

Bet klausydamasi ir stebėdama, ji jau tada pajuto, kaip 
joje lyg šalta liepsna įsižiebia didelis potraukis šiam mokslui. 

2005 metais ji baigė Kolumbijos universitetą ir įstojo į ki- 
bernetikos aspirantūrą. 

Robertsono išrasti pozitroniniai smegenų ryšiai pralenkė 
viską, kas buvo pasiekta XX amžiaus viduryje, konstruojant 
skaičiavimo mašinas, ir padarė tikrą perversmą. Ištisas my- 
lias relių ir fotoelemenių pakeitė akytas platinos-iridžio ru- 
tulys, didumo sulig žmogaus smegenimis, 

Sjuzena išmoko apskaičiuoti reikiamus parametrus, nusta- 
tinėti galimas pozitroninių „smegenų“ kintamųjų reikšmes ir 
sudarinėti tokias schemas, kad būtų galima tiksliai numatyti 
šių „smegenų“ reagavimą į tam tikrus dirgiklius. 

2008 metais ji gavo daktaro laipsnį ir pradėjo dirbti 
„J. S. Robots“ firmos robopsichologe, tokiu būdu tapusi pir- 
mąja žymia specialiste šioje naujoje mokslo šakoje. Loren- 
sas Robertsonas tada dar buvo kompanijos prezidentas, Alire- 
das Leningas — mokslinis vadovas. 

Sjuzenos Kelvin akyse žmonijos pažanga per penkiasde- 
šimt metų pakeitė savo vagą ir išsiveržė pirmyn. 

Dabar ji atsistatydina,— kiek tai iš viso įmanoma. Žodžiu, 
ji leido ant savo senojo kabineto durų pakabinti lentelę su 
kito vardu. | 

Štai, tur būt, ir viskas, ką užsirašiau. Turėjau dar ilgus są- 
rašus spausdintų jos darbų, jai priklausančių patentų, tikslią 
jos tarnybinio kilimo chronologiją — trumpai tariant, aš ži- 
nojau iki mažiausių smulkmenų visą jos oficialiąją biogra- 
tiją. 

Tačiau man ne to reikėjo. „Interpleneteri Pres' agentūros 
apybraižų serijai to buvo maža. Reikėjo žymiai daugiau. 

Aš taip jai ir pasakiau. 


— Daktare Kelvin,— tariau aš,— publikos akyse jūs ir 
„J. S. Robots“ — tai tas pat. Jūsų atsistatydinimas užviršuos 
ištisą epochą. .. 

— Jums reikia ryškių detalių? 

Ji nenusišypsojo. Man rodos, ji išvis niekada nesišypso. 
Bet jos aštrus žvilgsnis nebuvo piktas. Aš pajutau, kad jis 
mane skvarbė iki pat pakaušio, ir supratau, kad ji mane kiau- 
rai permato. Ji visus kiaurai permatė. Ir vis dėlio aš atsakiau: 

— Kaip tik to man reikia. 

— Ryškių detalių apie robotus? Išeina prieštaravimas. 

— Ne, daktare. Apie jus. 

— Na, mane kai kas taip pat robotu vadina. Tikriausiai 
Jau girdėjote, kad manyje nieko žmogiška nėra. 

Man tai iš tikrųjų kažkas sakė, bet aš nusprendžiau nu- 
tylėti. | 

Ji pakilo nuo kėdės. Ji buvo nedidukė ir atrodė silpna. 
Abu priėjome prie lango. 

„J. S. Robots“ žirmos kontoros ir cechai buvo panašūs 
f ištisą mažą taisyklingai išplanuotą miestelį. Jis stovėjo prie- 
šais mus, plokščias lyg aerofotografija. 

— Kai aš pradėjau čia dirbti — prabilo ji, — turėjau ma- 
žą kambarėlį antai kažkur toje vietoje, kur dabar stovi ka- 
tilinė. Tą pastatą nugriovė, kai jūs nė gimęs nebuvote. Tame 
kambaryje sėdėjo dar trys žmonės. Man teko pusė stalo. Visi 
mūsų robotai buvo gaminami viename -korpuse. Trys robotai 
per savaitę. O pažiūrėkite dabar! | 

— Penkiasdešimt metų — ilgas laiko tarpas. — Aš nesu- 
galvojau nieko geriau už šią nuvalkiotą frazę. 

— Visai neilgas, jeigu tai jūsų praeitis, — paprieštaravo 
ji. — Aš nė nepajutau, kaip jie pralėkė. 

„ Ji vėl atsisėdo už stalo. Nors jos veido išraiška nepasikei- 
tė, bet man pasirodė, kad jai pasidarė liūdna. 

— Kiek jums metų? — pasidomėjo ji. | 

— Tridešimt dveji, — atsakiau. 

— Tokiu būdu jūs nepamenate, koks buvo pasaulis be ro- 
botų. Buvo laikas, kai prieš visatą žmogus stovėjo vienišas, 
be draugų. Dabar jis turi pagalbininkų, būtybių, patikimes- 

nių, efektyvesnių, stipresnių už jį patį, be to, visiškai jam 
ištikimų. Žmonija nebe vieniša. Ar jums nebuvo atėję tai 
į galvą? 

— Tur būt, ne. Ar bus galima pacituoti jūsų žodžius? 

— Galima. Jums robotas — tai robotas. Mechanizmai ir 
metalas, elektra ir pozitronai... Protas, įkūnytas geležy je! 
Žmogaus sukuriamas, o jeigu reikia, žmogaus ir sunaikina- 
mas... Bet jūs nedirbote su jais, ir jūs nepažįstate jų. Jie ty- 
resni ir geresni už jus. 

Aš pabandžiau atsargiai ją išprovokuoti: 

— Mums būtų malonu išgirsti, ką jūs žinote apie robo- 
tus, ką jūs galvojate apie juos. „Interpleneteri Pres“ aptar- 
nauja visą Saulės sistemą. Milijardai potencialių klausytojų, 
daktare Kelvin! Jie turi išgirsti jūsų pasakojimą. 

Tačiau provokuoti jos nereikėjo. Nesiklausydama manęs, 
ji tęsė: 

— Visa tai buvo galima numatyti iš pat pradžių. Tada 
mes pardavinėjome robotus darbui Žemėje — to laiko aš net 
nepamenu. Žinoma, robotai tuo metu dar nemokėjo kalbėti. 
Paskui jie įgijo daugiau panašumo į žmogų, ir pasipylė pro- 
testai. Profsąjungos nenorėjo, kad robotai konkuruotų žmo- 
gui; religinės organizacijos priešinosi dėl savo prietarų. Visa 
tai buvo labai juokinga ir visiškai nenaudinga. Bet taip buvo. 

Aš užsirašinėjau viską ištisai į savo kišeninį magnetoto- 
ną, stengdamasis nepastebimai krutinti pirštus. Šiek tiek įgu- 
dus, magnetofoną galima valdyti, neišėmus jo iš kišenės. 

— Štai kad ir atsitikimas su Robiu. Aš jo nepažinojau. 
Jis buvo išardytas, kaip beviltiškai pasenęs, metai prieš tai, 
kai aš pradėjau dirbti. Bet aš mačiau mergaitę muziejuje. .. 

Ji nutilo. Jos akys apsiblausė. Aš irgi tylėjau, nekliudyda- 
mas jai nugrimzti į praeitį. Toji praeitis buvo taip tolima! 

— Aš šitą istoriją išgirdau vėliau. Ir kai mes buvome va- 
dinami demonų kūrėjais ir šventvagiais, aš jį visada prisi- 
mindavau. Robis buvo nebylus robotas. Jis buvo pagamintas 
1996 metais, dar tada, kai robotai nebuvo labai specializuoti, 
Jis buvo parduotas auklės pareigoms. 

— Kokioms pareigoms? 

= Auklės. ., 


ROBIS 


— Devyniasdešimt aštuoni... devyniasdešimt devy- 
ni... šimtas! 

Glorija atitraukė nuo akių putnią rankutę ir keletą 
sekundžių stovėjo, raukdama nosį ir mirksėdama nuo 
saulės šviesos. Stengdamasi žiūrėti iškart į visas puses, 
ji atsargiai paėjo kelis žingsnius nuo medžio. 

Ištiesusi kaklą, ji pažvelgė į krūmus dešinėje, pas- 
kui paėjo nuo medžio dar kelis žingsnius, norėdama 
pamatyti, kas slepiasi tankiame atvašyne. 

Gūdžią tylą drumstė tik be perstojo dūzgiantys vabz- 
džiai ir protarpiais čirenantis kažkoks nenuilstantis 
paukštis, nebojantis vidudienio kaitros. 

Glorija pyktelėjo. 

— Na, žinoma, jis įėjo į namą, o aš kiek sykių jam 
sakiau, kad taip nedarytų. | 

Kietai sučiaupusi lūpas ir piktai suraukusi kaktą, 
ji skubiai žengė link dviaukščio namuko kitapus alėjos. 

Kai Glorija išgirdo už nugaros šlamesį, o po to rit- 
mingus metalinių kojų žingsnius, buvo jau vėlu. Atsisu- 
kusi ji pamatė, kad Robis išlindo iš savo slėptuvės ir, 
kiek įkabina, lekia link medžio. 

Glorija nebeištvėrusi ėmė šaukti: 

— Palauk, Robi! Taip negalima! Tu žadėjai nebėgti, 
kol aš tave surasiu! 

Žinoma, jos kojytės negalėjo spėti paskui plačiai 
žirgliojantį Robį. Bet per tris metrus nuo medžio Ro- 
bis staigiai sulėtino žingsnius. Sukaupusi paskutines jė- 

gas, Glorija uždususi pranėrė palei jį ir pirmoji palietė 
medį. 

Ji džiūgaudama atsisuko į ištikimąjį Robį ir, atsi- 
mokėdama dideliu nedėkingumu už jo padarytą auką, 
ėmė kandžiai šaipytis. 

— Robis nemoka bėgti! — plyšojo aštuonmetė mer- 
gaitė.— Aš visada jį pralenkiu! Aš visada jį pralenkiu! 

Ji pasigardžiuodama dainavo šiuos žodžius. 

Žinoma, Robis nieko neatsakė. Jis dėjosi norįs pa- 
bėgti, ir Glorija pasileido jam iš paskos. Atbulas jis 
vikriai išsisukinėjo iš mergaitės, o ši, puldinėdama į vi- 
sas puses, veltui mosikavo rankomis, graibstė tuštumą 
ir šaukė, kvatodama iki ašarų: 

— Robi! Stok! 

Tada jis staiga apsigręžė, čiupo ją, aukštai iškėlė 
ir ėmė sukti aplink save. Jai pasirodė, kad visas pasaulis 
akimirką prasmego žemyn, į žydrą tuštumą po kojomis, 
kur žaliavo medžių viršūnės. Paskui Glorija atsidūrė 
vėl ant žolės. Ji prisispaudė prie Robio kojos, stipriai 
įsikibusi į kietą metalinį pirštą. 

Po kurio laiko Glorija atgavo kvapą. Ji bergždžiai 
mėgino pasitaisyti išsidraikiusius plaukus, nesąmonin- 
gai mėgdžiodama motinos judesius, ir atsilošė pasižiū- 
rėti, ar neplyšo suknelė. Po to ji tekštelėjo ranka Ro- 
biui per liemenį. 

— Negeras! Mušiu tave! 

Robis susigūžė, užsidengė delnais veidą, ir ji pasi- 
skubino pridurti: 

— Na nebijok, Robi, nemušiu. Bet dabar mano eilė 
slėptis, užtat kad tavo kojos ilgesnės ir kad tu žadėjai 
nebėgti, kol tave surasiu. 

Robis linktelėjo galvą — nedidelį gretasienį suapva- 
lintais kampais. Galva su liemeniu — panašios formos 
dėže, bet žymiai didesne — buvo sujungta trumpa lanks- 
čia sankaba. Robis klusniai sugrįžo prie medžio. Plona 
metalinė plokštelė nusileido ant jo žėrinčių akių, ir lie- 
mens viduje pasigirdo lygus, skardus tiksenimas. 

— Tik kad nežiūrėtum ir skaičiaus nepraleistum! — 
įspėjo Glorija ir nubėgo slėptis. 

Sekundės buvo skaičiuojamos nepaprastai tiksliai. 
Kartu su šimtuoju dūžiu Robio akių vokai atsivėrė, ir 
raudona šviesa suspindusios akys vėl apžvelgė aikšte- 
lę. Akimirką jos įsispitrijo į kraštelį raudono kartūno 
kitapus akmens. Robis priėjo arčiau ir įsitikino, kad už 
akmens iš tikrųjų susigūžusi Glorija. Tada jis ėmė lėtai 
artintis prie jos, stengdamasis būti tarp Glorijos ir me- 
džio. Pagaliau, kai Glorija buvo visa matyti ir net ne- 
galėjo dėtis nematoma, Robis ištiesė į ją vieną ranką, 
o kita skambiai pliaukštelėjo sau per koją. Glorija rau- 
kydamasi išlindo. 

— Tu žiūrėjai! — visiškai neteisingai sušuko ji.— Ir 
man jau nusibodo žaisti slapukus. Aš noriu pajodinėti. 

Bet Robis įsižeidė dėl nepelnyto kaltinimo. Jis at- 
sargiai atsisėdo ant žemės ir papurtė sunkią galvą. Glo- 
rija tučtuojau pakeitė toną ir pradėjo švelniai įkalbi- 
nėti: | 

— Na, Robi! Aš tik taip sau pasakiau, kad tu žiūrė- 
jai! Na, pajodink mane! 

Bet Robį įkalbėti buvo ne taip paprasta. Jis atkakliai 
įsistebeilijo į padangę ir dar išraiškingiau papurtė 
galvą. 

— Na, būk geras, Robi, pajodink mane! 

Ji rausvomis rankutėmis stipriai apkabino jam kak- 
lą. Po to jos nuotaika staiga pasikeitė, ir ji atsitraukė. 

— Aš imsiu verkti! 

Tr ji graudžiai patempė lūpą. 

Bet kietaširdis Robis šio baisaus grasinimo visiškai 
nepaisė. Jis trečią kartą papurtė galvą. Glorija nuspren- 
dė, kad reikia griebtis svarbiausio kozirio. 

— Jeigu tu manęs nepajodinsi, — sušuko ji. — aš tau 
pasakų nebeseksiu, ir viskas. Niekada! 

Šitas ultimatumas privertė Robį pasiduoti tuojau pat 
ir besąlygiškai. Jis ėmė linkčioti galvą taip energingai, 

kad net jo metalinis kaklas pradėjo gausti. Paskui jis 
atsargiai užsikėlė mergaitę ant plačių plokščių pečių. 

Ašaros, kuriomis Glorija jį gąsdino, tuoj išdžiūvo, 
ir ji net suklykė iš pasitenkinimo. Metalinė Robio „oda“, 
kurioje kaitinamieji elementai laikė pastovią 21 laips- 
nio temperatūrą, buvo maloni čiupinėti, o daužant už- 
kulniais jam į krūtinę, buvo galima išgauti nuostabiai 
skardžius garsus. 

— Tu lėktuvas, Robi. Tu didelis, sidabrinis lėktuvas. 
Tiktai išskėsk rankas, jeigu jau tu lėktuvas. 

Nieko neprikiši šitokiai logikai. Robio rankos virto 
sparnais, o jis pats — sidabriniu lėktuvu. Glorija smar- 
kiai pasuko į šoną jam galvą ir pati pakrypo į dešinę. 
Jis padarė staigų posūkį. Glorija jau įtaisė lėktuve va- 
riklį: „„B-r-r-r-r“, o paskui ir patrankas: „Pu! Pu-pu-pu!“ 
Juos vijosi piratai, kuriuos pabūklai guldė kaip žolę. 

— Dar vienas negyvas... Dar pora! ..— šūkčiojo ji- 
nai. 

Paskui Glorija oriai paskelbė: 

— Greičiau, vyručiai! Mes baigiame šovinius! 

Ji be baimės taikėsi per petį. Ir Robis virto Kosmi- 
niu bukanosiu laivu, kuris su didžiausiu pagreičiu skro- 
dė tuštumą. 

Jis nulėkė per aikštelę prie aukštos žolės kitoje pu- 
sėje. Tenai jis sustojo taip staigiai, kad įraudusi jojikė 
net suriko, ir numetė ją ant minkštos žalios žolės. 

"Glorija, vos atgaudama kvapą, iš džiaugsmo šnibž- 
dėjo: 

— Oi, kaip puiku! .. 

Robis leido jai atsipūsti ir atsargiai timptelėjo už 
atsikišusios plaukų sruogos. 

— Tu kažko nori? — paklausė Glorija, išplėtusi akis 
ir dėdamasi nieko nesuprantanti. Jos naivi gudrybė nė 
kiek neapgavo didžiosios „auklės“. Robis vėl timptelėjo 
už tos pačios sruogos, tik kiek stipriau. 

— A, Žinau. Tu nori pasakos. 

Robis greitai ėmė linkčioti galvą. 


iz 


— Kokios? 

Robis pirštu apibrėžė ore pusratį. 

Mergaitė užprotestavo: 

— Ir vėl? Aš juk tau apie Pelenę milijoną kartų pa- 
sakojau. Kaip tau neįgriso? Juk tai pasaka mažyliams! 

Geležinis pirštas vėl išbrėžė pusratį. 

— Na, gerai. | 

Glorija atsisėdo patogiau, prisiminė visas pasakos 
smulkmenas (drauge su savo kūrybos priedais) ir pra- 
dėjo: 

— Tu girdi? Taigi seniai, labai seniai gyveno graži 
mergaitė, vardu Ela. Ji turėjo baisiai piktą pamotę ir 
dvi labai negražias ir labai labai piktas seseris. .. 


Glorija atsekė pasaką iki įdomiausios vietos — jau 
buvo pusiaunaktis ir viskas vėl buvo pavirtę į šiukšlių 
krūvą, o Robis atidžiai, žėruojančiomis akimis klausėsi, 
bet tuo tarpu juos pertraukė balsas: 

— Glorija! | 

Balsas buvo susierzinusios moters, kuri šaukė nebe 
pirmą kartą ir kurios nekantravimas, sprendžiant iš in- 
tonacijos, ėmė virsti nerimu. 

—- Mama šaukia, — nelabai linksmai tarė Glorija.-— 
Geriau nešk mane namo, Robi. 


Robis neprieštaraudamas pakluso. Kažkaip jis suvok- 
davo, kad šeimininkės, misis Veston, reikia klausyti, ne- 
delsiant nė trupučio. Glorijos tėvas dieną retai teparei- 
davo namo, jeigu atmesime sekmadienius (o tada ir bu- 
vo sekmadienis), ir kai jis pasirodydavo, būdavo ma- 
tyti, kad jis geras ir jautrus žmogus. Tačiau Glorijos 
motinos Robis vengdavo, ir jis visada jusdavo neaiškų 
skatulį smukti nuo jos kur nors toliau. 

„Misis Veston juos pamatė, kai tik jie pakilo nuo 
žolės, ir apsisukusi grįžo namo jų pasitikti. 

— Aš net užkimau, tave bešaukdama,— griežtai ta- 
rė ji Glorijai.— Kur tu buvai? 

— Aš buvau su Robiu,— virpančiu balsu atsakė Glo- 
rija. — Aš jam sekiau pasaką apie Pelenę ir pamiršau 
pietus. 

— Gaila, kad Robis taip pat pamiršo pietus.— Ir, tar- 
tum prisiminusi, kad čia pat stovi ir robotas, atsisuko į 
jį — Gali eiti, Robi. Tu jai dabar nebe -reikalingas. Ir 
neateik, kol pašauksiu, — šiurkščiai pridūrė. 

Robis pasuko į duris, bet stabtelėjo, išgirdęs, kad 
Glorija ėmė jį užtarti. 

— Palauk, mama, tegu jis pasilieka! Aš dar nebai- 
giau Pelenės. Aš jam žadėjau pasekti pasaką apie Pe- 
lenę ir nesuspėjau. 

— Glorija! 

— (Garbės žodis, mama, jis sėdės tyliai tyliai, tu jo 
nė negirdėsi. Jis gali sėdėti ant kėdės kamputyje ir ty- 
lėti... tai yra gali nieko neveikti. Ar ne taip, Robi? 

Robis ėmė linkčioti sunkią galvą. 

— Glorija, jei tuoj pat nesiliausi, tu Robio nematysi 
visą savaitę! 

Mergaitė panarino galvą. 

— Na, gerai. Bet juk Pelenė — jo mėgstamiausia pa- 
saka, 0 aš nespėjau jos baigti. Jis taip mėgsta ją... 

Nuliūdęs robotas išėjo, o Glorija nurijo ašaras. 


Džordžas Vestonas jautėsi puikiai. Jis buvo taip įpra- 
tęs — sekmadieniais po pietų jaustis puikiai. Skanus ir 
gausus namie gamintas valgis; patogi, minkšta sena so- 
ta, ant kurios taip malonu išsitiesti; naujas ,„Taimso“ 
numeris; šlepetės ant kojų ir pižama vietoj krakmolytų 
marškinių — kaipgi čia nesijausi puikiai! 

Užtat jis buvo nepatenkintas, kai įėjo žmona. Po 
dešimties bendro gyvenimo metų jis, kvailys, dar ją 
mylėjo ir, suprantama, visada džiaugdavosi, ją pama- 
tęs, bet popietinis sekmadienio poilsis jam buvo šven- 
tas dalykas, ir tikras komfortas, jo supratimu, neįma- 
nomas be dviejų trijų valandų visiškos vienatvės. To- 
dėl jis įbedė žvilgsnį į paskutinius pranešimus apie Le- 


14 


febro-Jošidos ekspediciją į Marsą (šį kartą jie startavo 
iš Mėnulio stoties ir turėjo visas galimybes pasiekti tiks- 
lą) ir dėjosi nematąs jos. 

 Misis Veston kantriai lūkuriavo dvi minutes, po to 
nekantriai dar dvi ir pagaliau nebeištvėrė: 

— Džordžai! 

— Aha... 

-— Klausyk, Džordžai! Galgi padėsi šitą laikraštį ir 
pasižiūrėsi į mane? 

Laikraštis šlamėdamas nukrito ant grindų, ir Ves- 
tonas atsuko į žmoną išvargusį veidą: 

— Kas yra, brangioji? 

— Tu žinai, Džordžai. Noriu pasitarti dėl Glorijos ir 
šitos siaubingos mašinos. .. 

— Kokios siaubingos mašinos? 

— Tik jau neapsimetinėk nieko nesuprantąs, apie 
ką kalbu. Kalbu apie robotą, kurį Glorija vadina Robiu. 
Jis nesitraukia nuo jos nė akimirkos. 

— Na, o kodėl jis turi trauktis nuo jos? Tam reika- 
lui jis ir padarytas. Ir, kaip ten būtų, jis visai ne siau- 
binga mašina. Tai geriausias robotas, kokį tik buvo ga- 
lima gauti už pinigus. O aš velniškai gerai atsimenu, 
kad jis man atsiėjo pusmetį uždarbio. Ir jis to vertas — 
jis kur kas protingesnis už pusę mano tarnautojų. 

Jis siekė laikraščio, bet Žmona buvo mitresnė ir jį 
pačiupo. | 

— Klausykis manęs, Džordžai! Aš nenoriu patikėti 
savo vaiko mašinai, ir man vis viena, ar ji protinga, 
ar ne. Ji neturi sielos, ir niekas nežino, ką ji galvoja. 
daiktai! 

Vestonas paniuro. 

— Kada tu taip nusprendei? Jis su Glorija bendrau- 
ja jau dveji metai, o lig šiol aš lyg ir nemačiau, kad tu 
dėl ko nors nerimautum. 

— Iš pradžių viskas buvo kitaip. Ką sakytum, o juk 
tai naujovė, ir Man pačiai mažiau rūpesčių pasidarė, ir, 

be to, tai buvo taip prašmatnu... O dabar aš nebeži- 
nau. Visi kaimynai. .. 

— Kuo dėti čia kaimynai? Klausyk! Robotu galima 
pasitikėti nepalyginamai daugiau negu aukle. Juk Ro- 
bis buvo padarytas tik vienam tikslui — mažam vaikui 
prižiūrėti. Visas jo , Mąstymas“ apskaičiuotas tiktai tam. 
Jis tiesiog negali būti neištikimas, nemylintis, negeras. 
Tiesiog tokia jo sandara. Ne apie kiekvieną žmogų ga- 
lėtum taip pasakyti. 

— Bet kas nors gali sugesti. Koks nors ten... „— mi- 
sis Veston užsikirto: ji turėjo gana miglotą supratimą 
apie robotų įtaisymą.— Na, kokia nors dalelė suluš, ir 
šitas siaubingas daiktas ims siautėti, ir... 

Jai stigo jėgų užbaigti visiškai aiškiai minčiai. 

— Nesąmonė, — atkirto Vestonas, nejučiom krūp- 
telėjęs.— Tai tiesiog juokinga. Kai pirkome Robį, ilgai 
kalbėjome apie robotechnikos Pirmąjį dėsnį. Juk tu Ži- 
nai, kad robotas negali žmogui daryti žalos. Kai tik at- 
siras bent mažiausia galimybė pažeisti Pirmąjį dėsnį, 
robotas iš karto išeis iš rikiuotės. Kitaip ir būti negali, 
Čia matematiškai apskaičiuota. Ir, be to, pas mus du- 
kart per metus lankosi „J. S. Robots“ mechanikas — jis 
juk patikrina visą mechanizmą. Robiui negali nieko at- 
sitikti. Greičiau jau mudu abu išprotėsime. Beje, kaip 
tu manai jį atimti iš Glorijos? 

Jis vėl siekė laikraščio, bet veltui: žmona įpykusi 
bloškė laikraštį pro praviras duris į gretimą kambarį. 

— Čia ir yra šuo pakastas, Džordžai! Ji daugiau ne- 
benori su niekuo kitu žaisti! Aplink sukinėjasi dešimtys 
berniukų ir mergaičių, su kuriais jai derėtų draugauti, 
bet ji nenori. Ji nenori net prieiti prie jų, kol ją pri- 
verčiu. Mergaitės negalima taip auklėti. Tu juk nori, 
kad ji užaugtų normali? Tu nori, kad ji galėtų užimti 
savo vietą visuomenėje? 

— Greise, tu kariauji su šmėklomis. Įsivaizduok, kad 
Robis — tai šuo. Šimtai vaikų mieliau praleidžia laiką 
su šunim, negu su tėvais. 

— Šuo — visai kas kita. Džordžai, mes turime atsi- 
kratyti šito siaubingo daikto. Tu gali jį grąžinti kom- 
panijai. Aš jau sužinojau, tai galima. 

— Sužinojai? Tai štai klausyk, Greise! To dalyko 
nespręskime paskubom. Pasiliksime robotą, kol Glorija 
paugės. Ir aš nieko daugiau nebenoriu apie tai girdėti. 

Tardamas tuos žodžius, jis suirzęs išėjo. 

Po dviejų dienų misis Veston pasitiko vyrą tarpdu- 
ryje. 

— Džordžai, tu turi mane išklausyti. Miestelio gy- 
ventojai nepatenkinti. 

— Kuo? — paklausė Vestonas. Jis įėjo į vonios kam- 
barį, ir iš ten pasigirdo vandens pliuškenimas, galėjęs 
nustelbti bet kurį atsakymą. 

Misis Veston luktelėjo, kol liovėsi triukšmas, ir tarė: 

— Nepatenkinti Robiu. 


Vestonas išėjo, laikydamas rankšluostį. Jo įraudęs 
veidas buvo piktas. 

— Apie ką tu kalbi? 

— Tai prasidėjo jau seniai. Aš stengiausi to nepai- 
syti, bet daugiau nebegaliu. Beveik visi kaimynai mano, 
kad Robis pavojingas. Vakarais vaikų net arčiau mūsų 
namų neleidžia. 

— Tačiau mes jam patikime savo vaiką! 

— Tokiais atvejais žmonės nesamprotauja. 

— Na ir tegul eina po velnių! 

— Čia ne išeitis. Man tenka juos sutikti kasdien 
krautuvėse. O mieste dabar su robotais dar griežčiau 
elgiamasi. Niujorke ką tik priimtas nutarimas, drau- 
džiantis robotams rodytis gatvėse nuo saulėlydžio iki 
saulėtekio. 

— Taip, bet jie negali mums uždrausti laikyti ro- 
botą namie. Greise, tu, matau, vėl rengi puolimą. Ta- 
čiau tai tuščias darbas. Atsakymas vienas — ne! Robis 
lieka pas mus. 

Tačiau jis mylėjo žmoną, ir, blogiausia, ji pati tai 
žinojo. Pagaliau vargšas Džordžas Vestonas tebuvo tik 
vyriškis. O jo žmona paleido į darbą aliai vieną visas 
savo gudrybes, kurių visiškai pagrįstai, bet tuščiai, 
išmoko vengti ne tokia gudri, bet daug skrupulingesnė 
lytis. 

Visą sekamą savaitę Vestonas dešimt kartų šaukė: 
„Robis lieka — ir baigta!“, ir kiekvieną kartą jo balsas 
darėsi vis ne toks tvirtas ir jį lydėjo vis aiškiau girdima 
nevilties dejonė. 

Pagaliau atėjo diena, | kai Vestonas, tarsi prasikaltęs, 
priėjo prie dukters ir pasiūlė nueiti į miestelį ir pasi- 
žiūrėt: „nuostabaus“ vizivokso. 

Glorija iš džiaugsmo pliaukštelėjo delnais: 

— O Robis ar taip pat gali eiti? 

— Ne, brangute,— atsakė jis, pajutęs šlykštėjimąsi 
savo paties balsu.— Robotai į vizivoksą neleidžiami. Bet 
tu jam viską papasakosi, kai sugrįši namo. 

Burbtelėjęs pastaruosius žodžius, jis nusisuko. 

Glorija grįžo namo, sužavėta ligi širdies gelmių, — 
vizivoksas iš tikrųjų buvo nepaprastas reginys. 

Ji negalėjo sulaukti, kol tėvas įvažiuos į požeminį 
garažą reaktyvinį automobilį. 

— O dabar, tėti, aš viską papasakosiu Robiui. Jam 
viskas būtų taip patikę! Ypač kai Frensis Frenas taip 
ty-y-ykiai ėjo atbulas — ir tiesiai į žmoginio leopardo 
nagus! Ir jam teko bėgti! — Ji vėl ėmė juoktis— Tėti, 
o ar Mėnulyje iš tikro yra žmoginių leopardų? 

— Greičiausia — ne, — išsiblaškęs atsakė Vesto- 
nas.— Tai tik tušti prasimanymai. 

Jis jau nebegalėjo ilgiau kniūstis su automobiliu. 
Reikėjo pagaliau ryžtis susidurti su faktais. 

Glorija perbėgo aikštelę. 

— Robi! Robi! 

Ji staiga stabtelėjo, pamačiusi gražų šunelį kolį. Šu- 
nelis, vizgindamas uodegą, žiūrėjo į ją nuo laiptukų 
rimtomis rudomis akimis. 

— Oi, koks nuostabus šuniukas! — Glorija palypė- 
jo laiptukais, atsargiai priėjo prie šunelio ir paglostė 
jį. — Ar jis man, tėti? 

Į kalbą įsiterpė mama. 

— Taip, tau, Glorija. Žiūrėk, koks jis gražus — švel- 
nus, gauruotas. Jis labai geras. Ir jis myli mažas mer- 
gaites. | 

— O ar jis žais su manim? 

— Žinoma. Jis moka visokių gudrybių. Ar nori pa- 
matyti? | | 

— Noriu. Ir aš noriu, kad Robis taip pat pamatytų! 
Robi! — Ji sumišusi nutilo.— Tikriausiai jis sėdi kam- 
baryje ir pyksta ant manęs, kad nepasiėmiau vizivokso 
žiūrėti. Tėti, tau teks jam viską paaiškinti. Manimi jis 
gali nepatikėti, bet jeigu tu jam pasakysi, jis žinos, jog 
būtent taip ir yra. 

Vestonas sukando dantis. Jis pasižiūrėjo į žmoną, 
bet negalėjo sugauti jos žvilgsnio. 

Glorija apsisuko ant vienos kojos ir užbėgo laiptu- 
kais, šaukdama: 

— Robi! Eik šen, pažiūrėk, ką man atvežė tėtis su 
mama! Jie atvežė šuniuką! 

Po trumpos valandėlės mergaitė išsigandusi grįžo. 

— Mama, Robio kambaryje nėra. Kur jis? 

Niekas jai neatsakė. Džordžas Vestonas atsikosėjo 
ir nei iš šio, nei iš to ėmė labai domėtis padange plau- 
kiančiais debesimis. Glorijos balsas suvirpo. Ji vos vos 
besulaikė ašaras. 

— Kur Robis, mama? 

Misis Veston atsisėdo ir švelniai prisitraukė dukterį. 

— Nesijaudink, Glorija. Man rodos, Robis išėjo. 

— Išėjo? Kur? Kur jis išėjo, mama? 

— Niekas nežino, brangute. Ėmė ir išėjo. Mes jo 
ieškojom, ieškojom, ieškojom, bet negalėjome rasti. 

— Vadinasi, jis nebegrįš? — Ji išplėtė akis iš siaubo. 

— Gal mes jį greitai surasime. Mes jo ieškosime. O 

per tą laiką tu galėsi žaisti su naujuoju šuneliu. Pa- 
žiūrėk! Jo vardas Žaibas, ir jis moka. .. 
Bet Glorijos akys buvo pilnos ašarų. 

— Nenoriu šito biauraus šuns — aš noriu Robio! No- 
riu, kad rastumėte Robį. . 

Jos įausmai buvo pernelyg įsiaudrinę, kad juos bū- 
tų buvę galima nusakyti žodžiais, ir ji pratrūko bevil- 
tiškai verkti. Misis Veston, nebežinodama, ką daryti, 
pažvelgė į vyrą, bet jis tik rūškanas myniojo nuo vienos 
kojos ant kitos, akis įbedęs į padangę. Tada ji pati ėmė 
guosti dukterį. 

-— Na, ko tu verki, Glorija? Robis — tai tik mašina, 
sena biauri mašina. Jis negyvas. 

— Jis jokia ne mašina! — nenumaldomai ėmė klieg- 
ti Glorija, pamiršusi net gramatines taisykles.— Jis toks 
pat žmogus, kaip jūs ir aš, ir jis man draugas. Noriu, 
kad jis grįžtų! Mama, noriu, kad jis grįžtų! 

Motina atsiduso, pripažinusi savo nesėkmę, ir paliko 
Gloriją su savo sielvartu vieną. 

— Tegul išsiverkia,— pasakė ji vyrui.— Vaiko siel- 
vartas neilgai trunka. Po kelių dienų ji pamirš tą siau- 
bingąjį robotą. 


Tačiau laikas parodė, kad šis misis Veston tvirtini- 
mas buvo pernelyg optimistiškas. Žinoma, Glorija verk- 
ti liovėsi, bet ji liovėsi ir šypsojusis. Diena po dienos 
ji darėsi vis nekalbesnė ir niūresnė. Pamažu nelaimin- 
gas jos vaizdas palaužė misis Veston. Nusileisti nebuvo 
įmanoma vien dėl to, kad vyro akyse ji negalėjo pripa- 
žinti savo pralaimėjimo. 

Vieną vakarą, netverdama pykčiu, ji įlėkė į svetai- 
nę ir atsisėdo, sunėrusi ant krūtinės rankas. Jos vyras, 
ištempęs kaklą, pažvelgė į ją per laikraščio viršų. 

— Kas gi čia dabar, Greise? 

— Aš turėjau šiandien grąžinti šunį. Glorija pasa- 
kė negalinti jo pakęsti. Aš išsikraustysiu iš galvos. 

Vestonas nuleido laikraštį, ir jo akyse įsižiebė vilties 
kibirkštėlė. 

— O gal... O gal vėl paimkime Robį? Žinai, tai vi- 
siškai įmanoma. Aš susisieksiu. .. 

— Ne! — rūsčiai atkirto ji. — Aš to nė girdėti neno- 
riu. Mes taip lengvai nepasiduosime. Mano vaiko robo- 
tas neauklės, net jeigu prireiks kelerių metų, kol ji nuo 
Robio atpras. 

Vestonas nusivylęs pakėlė laikraštį. 

— Dar metai — ir aš pražilsiu pirma laiko. 

— Maža tu man tepadedi, Džordžai,— pasigirdo šal- 
tas atsakymas.— Glorijai reikia pakeisti aplinką. Su- 
prantama, čia ji negali pamiršti Robio. Čia jį primena 
kiekvienas medis, kiekvienas akmuo. Apskritai mudu 
atsidūrėme kvailiausioje padėtyje, kokia tik gali būti. 
Įsivaizduok — vaikas nyksta dėl nesimatymo su robotu! 

— Na, greičiau prie reikalo. Kokią gi aplinkos per- 
mainą tu sugalvojai? 

— Mes nusivešime ją į Niujorką. 

— [ miestą! Rugpiūčio mėnesį! Klausyk, ar tu Žinai, 
kas yra Niujorkas rugpiūčio mėnesi? Ten gyventi ne- 
įmanoma! 

— Bet ten gyvena milijonai žmonių. 

— Tik dėl to, kad jie neturi kur išvažiuoti. Kitaip 
jie nesėdėtų. 

— Dabar ir mums teks ten pagyventi. Mes važiuoja- 
me tuojau pat, kai tik susidėsime daiktus. Mieste Glo- 
rija ras pakankamai pramogų ir pakankamai draugų. 
Tai ją išjudins ir privers pamiršti robotą. 

— O viešpatie, — sudejavo vyras, — tos įkaitusios 
gatvės! .. 

— Mes privalome taip padaryti — žmona buvo ne- 
perkalbama.— Glorija per mėnesį sulyso penkiais sva- 
rais. Mano mergaitės sveikata man brangesnė, negu ta- 
vo patogumai. 

— Gaila, kad tu nepagalvojai apie savo mergaitės 
sveikatą, prieš atimdama iš jos mylimą robotą, — su- 
niurnėjo jis. .. sau po nosim. 


Vos tik Glorija sužinojo, jog jie važiuos gyventi į 
miestą, tuojau pat pasirodė jos atkutimo žymių. Ji apie 
šį įvykį kalbėjo nedaug, bet visada su džiugiu lūkesčiu. 
Ji vėl ėmė šypsotis ir atgavo apetitą. 

Misis Veston netvėrė džiaugsmu. Ji nepraleido nė 
vienos galimybės, nepabrėždama savo pergalės prieš 
vis dar skeptiškai nusiteikusį vyrą. 

— Ar matei, Džordžai, ji padeda krauti daiktus, kaip 
angeliukas, ir čiauška, lyg neturėtų jokių rūpesčių. Aš 
juk sakiau — reikia ją sudominti kuo nors kitu. 

— Hm, — pasigirdo skeptiškas atsakymas.— Tikiuosi. 

Kelionės ruoša greitai baigėsi. Mieste jų laukė pa- 
rengtas butas, du vietiniai gyventojai turėjo prižiūrėti 
namus, kol jie sugrįš. Kai pagaliau atėjo diena, kai rei- 
kėjo išvažiuoti, Glorija atrodė visiškai tokia pat, kokia 
buvo anksčiau, ir nė karto neužsiminė apie Robį. Puikiai 
nusiteikę, visi sulipo į oro taksi, kuris juos nugabeno 
į aerodromą. Vestonas mieliau būtų skridęs savo ma- 
lūnsparniu, bet jis buvo dvivietis ir be bagažo skyriaus. 
Jie sulipo į lėktuvą. 

— Eik šen, Glorija, — pakvietė misis Veston. — Aš 
užėmiau vietą prie lango, kad tu viską matytum. 

Glorija su džiaugsmu atsisėdo prie lango, prie storo 
stiklo prispaudė nosį, suplodama ją į baltą skritulėlį, 
ir kaip užkerėta žiūrėjo į aplinkinį vaizdą. Sustaugė va- 
rikliai. Glorija buvo dar per maža, kad galėtų išsigąsti, 
kai žemė prasmego toli apačion, lyg į kokią skylę, o ji 
pati pasidarė dukart sunkesnė negu paprastai. Bet ji 
buvo jau pakankamai didelė, kad jos akys ryte rytų 
visa tai, ką matė aplinkui. Tik tada, kai žemė pasidarė 
panaši į mažą skiautėtą antklodę, ji atsitraukė nuo lan- 
go ir pasisuko į motiną. 

— Mama, ar greitai būsime mieste? — paklausė ji, 

trindama užtirpusią nosytę ir įdėmiai sekdama, kaip 
garų skrituliukas, palikęs ant lango nuo jos kvėpavimo, 
lėtai ėjo mažyn ir pamažu visai išnyko. 

— Po pusvalandžio, brangute, — atsakė motina ir pa- 
klausė su nerimo atspalviu balse: 

— Ar tu džiaugiesi, kad mes važiuojame? Tau labai 
patiks mieste — visi tie didžiuliai namai, ir žmonės, ir 
visokie įdomūs dalykai... Mes kiekvieną dieną eisime 
į vizivoksą, ir į cirką, ir į paplūdimį. .. 

— Taip, mama, —- atsakė Glorija be ypatingo įkvė- 
pimo. Tuo metu lėktuvas skrido virš debesies, ir visą 
Glorijos dėmesį buvo patraukęs nepaprastas žemai be- 
sidriekiančių sustingusio garo kamuolių reginys. Po to 
dangus aplinkui vėl pasidarė grynas, ir ji atsigręžė į 
motiną su tokia veido išraiška, tarsi žinodama kažkokią 
paslaptį. .. 

.— Oaš žinau, ko važiuojame į miestą! 

— Tikrai? — Misis Veston apstulbo.— O ko gi? 

— Jūs man nesakėte, nes norėjote, kad tai būtų 
man siurprizas, o aš vis tiek žinau—Ji stabtelėjo, 
džiaugdamasi savo pačios įžvalgumu, ir po to linksmai 
nusijuokė.— Mes važiuojame į Niujorką ieškoti Robio, 
ar ne taip? Su sekliais! 

"Šį pareiškimą Džordžas Vestonas išgirdo kaip tik tą 
akimirką, kai jis gėrė vandenį. Išdavos buvo katastro- 
fiškos. Pasigirdo pusiau prislopintas šūktelėjimas, pas- 
kui ištryško ištisas fontanas vandens, kurį lydėjo mėš- 
lungiško kosulio priepuolis. Kai viskas baigėsi, Džor- 
džas Vestonas, įraudęs ir šlapias, buvo itin suirzęs. 

Misis Veston susivaldė, bet kai Glorija pakartojo 
savo klausimą jau labiau susirūpinusiu balsu, ir jos ner- 
vai nebeišlaikė. 

— Gal būt, — atsakė ji griežtai. — Nejaugi tu negali 
ramiai pasėdėti ir truputėlį patylėti? 


Niujorkas visada buvo pažadėtoji žemė turistams ir 
visiems tiems, kas ieškojo pramogų, o 1998 metais — 

labiau negu bet kada. Glorijos tėvai tai žinojo ir šią 
aplinkybę stengėsi iki galo išnaudoti. 

Žmonos palieptas, Džordžas Vestonas metė savo dar- 
bus visam mėnesiui, kad galėtų šį laiką praleisti, anot 
jo, „teikdamas Glorijai visas įmanomas pramogas“. Kaip 
ir viskas, ką tik Vestonas darydavo, šis pramogų tei- 
kimas ėjo efektyviai, sumaniai ir išsamiai. Mėnesiui dar 
nepasibaigus, jau buvo padaryta viskas, kas tik žmogui 
pasiekiama. | 

Glorija pabuvojo Ruzvelt- -Bildingo viršūnėje ir iš 
pusmylio aukščio drebėdama žiūrėjo į dantytą stogų 
panoramą, nusitęsiančią iki pat Longailendo laukų ir 
Niudžersio lygumų. Jie lankė zoologijos sodus, kur Glo- 
rija, nustėrusi iš baimės ir laimės, žiūrėjo „tikro gyvo 
liūto“ (ji kiek nusivylė, pamačiusi, jog jis maitinamas 
žaliais bifšteksais, o ne žmonėmis, kaip tikėjosi) ir pri- 
mygtinai reikalavo parodyti banginį. 

Savo įdomybes jiems atskleidė įvairiausi muziejai, 
parkai, paplūdimiai ir akvariumai. | 

Glorija plaukė Hudzono upe garlaiviu, įrengtu pa- 
gal linksmą trečiojo dešimtmečio stilių. Ji pakilo į stra- 
tosferą, kur dangus buvo purpuro raudonumo su viole- 
tiniu atspalviu, jame žiebėsi žvaigždės, o apniukusi Že- 
mė toli apačioje atrodė lyg didžiulė įdubusi lėkštė. Ji 
leidosi povandeniniu laivu su stiklo sienomis į Longai- 
lendo sąsiaurio gelmes, į žalią, liulantį pasaulį, kur keis- 
tos jūrų būtybės stebeilydavosi į ją pro stiklą ir staiga 
rangydamosi nuplaukdavo. Naują pasakų šalį, nors ir 
proziškesnę, ji išvydo parduotuvėse, po kurias ją ve- 
džiojo misis Veston. 

Žodžiu, kai mėnuo praėjo, Vestonai buvo įsitikinę, 
kad padarė viską, kas tik galima, kad Glorija galutinai 
pamirštų ją pametusį Robį. Tačiau jie nebuvo tikri, kad 
jiems tai pavyko. 

Kur tik Glorija lankydavosi, ji ypač gyvai domė- 
davosi visais arčiau pasitaikiusiais robotais. Nors ir įspū- 
dingiausią reginį, kad ir koks naujas ir nematytas jis 

būtų buvęs, ji akimirksniu jį pamiršdavo, kai tik bent 
probėgšmom pastebėdavo kokį judantį metalinį mecha- 
nizmą. Dėl to, vaikščiodama su Glorija, misis Veston 
visus robotus rūpestingai aplenkdavo dideliu ratu. 

Atomazga pagaliau įvyko Mokslo ir pramonės mu- 
ziejuje. Ten vaikams buvo įruošta speciali paroda, ku- 
rioje buvo rodoma įvairiausios mokslo gudrybės ir ste- 
buklai, pritaikyti vaikiškai galvosenai. Žinoma, Ves- 
tonai įtraukė šią parodą į savo privalomąją programą. 

Ir tuo momentu, kai Vestonai stovėjo, negalėdami 
akių atitraukti nuo galingo elektromagneto, misis Ves- 
ton staiga pamatė, kad Glorijos nebėra. Vestonai iš pra- 
džių puolė į paniką, po to susitvardė ir, trijų muziejaus 
darbuotojų padedami, ėmėsi uoliai ieškoti. 

Tuo tarpu Glorija anaiptol neklaidžiojo po muziejų 
šiaip sau. Pagal savo amžių ji buvo nepaprastai drąsi 
ir atkakli mergaitė, tuo ji visiškai panėšėjo į motiną. Ji 
pastebėjo trečiajame aukšte rodyklę su didžiuliu už- 
rašu: „KALBANTIS ROBOTAS“. Perskaičiusi užrašą 
skiemenimis ir pamačiusi, kad tėvai neketina eiti ta 
kryptimi, ji padarė paprasčiausią sprendimą. Sulaukusi 
patogios akimirkos, kai tėvų dėmesys buvo kitur, ji 
ramiai paliko juos ir nuėjo ten, kur kvietė rodyklė. 


Kalbantis Robotas buvo kažkas nepaprasta. Tai bu- 
vo visiškai nepraktiškas įtaisas, turėjęs grynai rekla- 
minę vertę. Kas valanda pas jį buvo įleidžiama grupė 
žmonių su ekskursijų vadovais. Budinčiam inžinieriui 
lankytojai atsargiai, pašnibždom duodavo klausimus. 
Tuos klausimus, kuriuos inžinierius laikė tinkamais ro- 
botui, perduodavo jam. 

Visa tai buvo gana nuobodu. Žinoma, pravartu ži- 
noti, kad skaičius 14, pakeltas kvadratu yra lygu 196, 
kad temperatūra tuo metu buvo 22,2 laipsnio, gi oro 
slėgis 762,508 milimetro gyvsidabrio stulpelio ir kad 
natrio atominis svoris 23. Tačiau tokiems dalykams ro- 
boto nereikia. Ypač kai jis — tokia griozdiška, visiškai 

neportatyvi laidų ir ričių masė, užimanti daugiau kaip 
dvidešimt penkis kvadratinius metrus ploto. 

Retai kas grįždavo prie roboto antrąkart. Kai į kam- 
barį įėjo Glorija, tik viena mergaitė, kokių penkiolikos 
metų, sėdėjo ant suoliuko, laukdama trečio seanso, 

Glorija net nepasižiūrėjo į ją. Tuo metu žmonės jai 
beveik nerūpėjo. Visas jos dėmesys buvo prikaustytas 
prie didžiulio mechanizmo, įtaisyto ant ratukų. Akimirką 
ji suabejojo — Kalbantis Robotas buvo nepanašus į tuos, 
kuriuos ji buvo mačiusi lig tol. Atsargiai, netvirtu plo- 
nyčiu balseliu, Glorija pradėjo: 

— Misteri Robotai, prašau man atleisti, ar tai jūs — 
Kalbantis Robotas? 

Tiesa, ji nebuvo tikra, bet jai bent atrodė, kad su 
robotu, kuris iš tikrųjų kalba, reikia būti be galo man- 
dagiam. 

(Sulysusiame, negražiame sėdėjusios kambaryje mer- 
gaitės veide atsispindėjo gilus susimąstymas. Ji išsitrau- 
kė bloknotėlį ir ėmė kažką greitai neįskaitomai kever- 
zoti.) 

Švelniai sutarškė ištepti alyva krumpliaračiai, ir me- 
chaninis balsas be jokios intonacijos sugriaudėjo: 

— Aš... robotas... kuris, .. kalba. 

(Glorija nusivylusi žiūrėjo į robotą. Jis iš tikrųjų kal- 
bėjo, bet garsas ėjo kažkur iš mechanizmo vidaus. Ro- 
botas buvo be veido, į kurį būtų galima kreiptis. 

Ji tarė: 

— Ar negalite man padėti, misteri Robotai? 

Kalbantis robotas buvo sukurtas tam, kad atsakinė- 
tų į klausimus. Lig šiol jam visi duodavo tiktai tokius 
klausimus, į kuriuos jis sugebėjo atsakyti. Dėl to jis 
buvo visiškai įsitikinęs savo išgalėmis. 

— Aš... galiu... jums. .. padėti. 

— Labai ačiū, misteri Robotai. Ar jūs nematėte 
Robio? 

— Kas... tas... Robis? 

— Tai robotas, misteri Robotai.— Ji pasistiebė.— Jis 
štai maždaug tokio aukštumo, misteri Robotai, truputį 
aukštėlesnis, ir jis labai geras. Žinote, jis turi galvą. 
Jūs jos neturite, misteri Robotai, o jis turi. 

Kalbantis Robotas nespėjo sekti jos kalbos. 

— Robotas? | 

— Taip, misteri Robotai. Kaip ir jūs, misteri Robo- 
tai, tiktai jis, žinoma, nemoka kalbėti, ir jis labai pana- 
šus į tikrą Žmogų. 

— Robotas... kaip. .. aš? 

— Taip, misteri Robotai. 

Vienintelis Kalbančio Roboto atsakymas buvo nesu- 
prantamas burzgesys, kurį protarpiais pertraukdavo pa- 
driki garsai. Drąsus apibendrinimas — kad jis suprastų 
esąs ne kaip individualus objektas, bet kaip dalis bend- 
resnės grupės, — prašoko jo jėgas. Būdamas ištikimas 
savo paskirčiai, jis vis dėlto bandė aprėpti šią sąvoką, 
dėl to pustuzinis ričių perdegė. Suzvimbė avariniai sig- 
nalai. 

(Tuo metu mergaitė, sėdėjusi ant suoliuko, atsistojo 
ir išėjo. Ji jau buvo sukaupusi pakankamai medžiagos 
pranešimui ,,„Robotai praktiniu požiūriu“. Tai buvo pir- 
masis iš daugelio Sjuzenos Kelvin darbų šia tema.) 

Glorija, slėpdama nekantrumą, laukė atsakymo. Stai- 
ga ji išgirdo už savęs šūktelėjimą: „Štai kur ji!“ — ir 
pažino savo motinos balsą. 

— Ką tu čia veiki, netikusi mergiūkšte?! — šaukė 
misis Veston, kurią, praėjus susirūpinimui, tuoj apėmė 
pyktis.— Ar tu žinai, kad tėtis ir mama išsigando vos 
ne mirštamai? Kodėl tu pabėgai? 

Į kambarį įlėkė budintis inžinierius. Griebdamasis 
už galvos, jis pareikalavo, kad jam pasakytų, kas iš su- 
sirinkusiųjų sugadinęs mašiną. | 

— Argi jūs skaityti nemokate? — šaukė jis. — Čia 
uždrausta būti be ekskursijos vadovo! 

Stengdamasi perrėkti triukšmą, Glorija sušuko: 

— Mama, aš tik norėjau pasižiūrėti Kalbančio Ro- 
boto. Aš maniau, kad jis gali žinoti, kur yra Robis — 
juk jie abu robotai. 

Vėl prisiminusi Robį, ji apsipylė gailiomis ašaromis. 

— Aš turiu surasti Robį! Mama, noriu Robio! 

Misis Veston, vos tvardydama raudulį, pratarė: 

— O viešpatie! Einam, Džordžai! Aš nebegaliu! 

Vakare Džordžas Vestonas kažkur išėjo kelioms va- 
landoms. Kitą rytą jis įtartinai patenkintu veidu kreipė- 
si į žmoną: | 

— Aš turiu gerą sumanymą, Greise. 

— Kokį? — pasigirdo niūrus, abejingas atsakymas. 

— Dėl Glorijos. 

— Ar tik nepasiūlysi vėl pirkti šitą robotą? 

— Ne, žinoma. 

— Na, tai klausau. Gal bent tu ką nors sugalvosi. 
Viskas, ką aš tik dariau, viskas perniek. 

— Žinai, kas dingtelėjo man į galvą. Blogiausia, kad 
Glorija vaizduojasi Robį kaip Žmogų, o ne kaip mašiną. 
Be abejo, ji negali jo pamiršti. O jeigų mums pavyktų 
ją įtikinti, kad Robis — tai tik elektros judinama plie- 
ninių lakštų ir varinių laidų krūva, ji liautųsi jo ilgėtis. 
Tai psichologiška. Supranti? 

— O kaip tu galvoji tai padaryti? 

Labai paprastai. Kaip tu manai, kur aš buvau va- 
kare? Ogi „J. S. Robots end Mekenikel Men“ firmoje 
ir įkalbėjau Robertsoną aprodyti mums rytoj visas savo 
valdas. Mes nueisime visi trys, ir, pamatysi, kai viską 
apžiūrėsime, Glorija įsitikins, kad robotas — ne gyvas 
padaras. 

Misis Veston išplėtė akis, ir jose įsižiebė tarsi kaž- 
kokia džiaugsmo kibirkštėlė. 

— Klausyk, Džordžai, tai neblogas sumanymas! 

Džordžas Vestonas išdidžiai išsitiesė. 

— Mano sumanymai visi tokie! — pareiškė jis. 

Misteris Strazersas buvo doras valdytojas ir iš pri- 
gimties labai kalbus. Šio sutapimo dėka kiekvieną eks- 
kursijos žingsnį lydėjo smulkiausi — gal net pernelyg 
smulkūs — aiškinimai. Tačiau misis Veston klausėsi įdė- 
miai. Ji net kelis kartus nutraukė jį ir paprašė pakar- 
toti kai kuriuos paaiškinimus kuo paprasčiau, kad juos 
suprastų Glorija. Toks aukštas jo pasakojimo sugebėji- 
mų įvertinimas misteriui Strazersui teikė malonumą, ir 
jis pasidarė dar kalbesnis. Bet Vestonas vis labiau ne- 
kantravo. 


— Dovanokite man, Strazersai,— tarė jis, nutrauk- 
damas per patį vidurį paskaitą apie fotoelementus. — 
Ar yra jūsų gamykloje toks baras, kuriame dirbtų vien 
robotai? 

— Ką? Ak, taip! Žinoma! — Strazersas nusišypsojo 
misis Veston. — Savotiškas užburtas ratas: robotai ga- 
mina naujus robotus. Žinoma, paprastai mes to neprak- 
tikuojame. Pirmiausia, mums to neleistų profsąjungos. 
Bet šiek tiek robotų gaminami pačių robotų rankomis -— 
tiesiog kaip mokslinis eksperimentas. Matote, — nusi- 
ėmęs pensne akinius, jis paplekšnojo jais per delną, — 
profsąjungos nesupranta vieno dalyko, — aš tai sakau 
kaip žmogus, kuris visada labai simpatizavo profsąjun- 
giniam judėjimui, — jos nesupranta, kad robotų atsira- 
dimas, iš pradžių susijęs su šiokiais tokiais nedarnumais, 
ateityje neišvengiamai turi... | 

— Taip, Strazersai — tarė Vestonas,— o dėl to baro, 
apie kurį kalbėjome? Ar galėtume ten žvilgtelėti? Tai 
būtų labai įdomu. 

— Taip, taip, be abejo.— Misteris Strazersas vienu 
mėšlungišku judesiu užsidėjo pensne ir sutrikęs koste- 
lėjo. — Prašom čia. 

Lydėdamas Vestonus ilgu koridoriumi ir leisdama- 
sis laiptais, jis kalbėjo palyginti nedaug. Bet kai tik jie 
įėjo į gerai apšviestą kambarį, žvangantį metalu, aiški- 
nimai vėl pasipylė kaip iš gausybės rago. 

— Štai! — pasakė jis didžiuodamasiš. — Vieni robo- 
tai! Penki žmonės tik prižiūri juos — tie Žmonės net ne 
šitame kambaryje. Per penkerius metus, praėjusius nuo 
to laiko, kai pradėjome eksperimentą, nebuvo nė vieno 
gedimo. Žinoma, čia gaminami palyginti paprasti robo- 
tai, bet. . 

Tarškantis valdytojo balsas jau seniai kėlė Glorijai 
snaudulį. Visa ekskursija jai atrodė nuobodi ir niekam 
nereikalinga. Nors aplinkui buvo daug robotų, bet nė 
vienas iš jų net iš tolo nepanėšėjo į Robį, ir jinai žiū- 
rėjo į juos su neslepiama panieka. 

Ji pamatė, kad šiame kambaryje visiškai nebuvo 
žmonių. Paskui jos žvilgsnis užkliudė šešis ar septynis 
robotus, kažką veikusius už apskrito stalo viduryje kam- 
bario. Ji nustebusi ir netikėdama išplėtė akis. Kambarys 
buvo pernelyg didelis, ir ji negalėjo būti tikra, bet vie- 
nas robotas buvo panašus... buvo panašus... taip, tai 
buvo jis! 

Jos riksmas nuskambėjo per visą kambarį. Vienas 
robotas už stalo krūptelėjo ir išmetė įrankį. Glorija ne- 
tvėrė iš džiaugsmo. Tėvams nespėjus sulaikyti, ji 
šmurkštelėjo pro aptvarą, nušoko iš kelių pėdų aukščio 
ant kitų grindų ir, mosuodama rankomis, lėkė prie savo 
Robio. O trejetas suaugusiųjų stovėjo, apstulbę iš siau- 
bo. Jie pamatė tai, ko nepastebėjo susijaudinusi mer- 
gaitė. Didžiulis automatinis traktorius, sunkiai dardėda- 
mas, važiavo tiesiai į Gloriją. 

Per kelias sekundės dalis Vestonas atsikvošėjo. Bet 
šitos sekundės dalys viską lėmė. Glorijos pavyti nebuvo 
galima. Vestonas akimirksniu peršoko turėklus, bet tai 
buvo tik beviltiškas mėginimas. Misteris Strazersas ėmė 
smarkiai skėsčioti rankomis, rodydamas darbininkams, 
kad jie sustabdytų traktorių. Tačiau jie buvo tik žmo- 
nės, ir jiems reikėjo laiko komandai įvykdyti. 

Tik vienas Robis veikė nedelsdamas ir tiksliai. Pla- 
čiai žengdamas metalinėmis kojomis, jis nėrė pasitikti 

savo mažosios šeimininkės. Toliau viskas įvyko beveik 
vienu metu. Vienu rankos mostu, nė akimirksniu nesu- 
mažindamas greičio, Robis pakėlė Gloriją, kad jai net 
kvapą užėmė. Vestonas, ne visiškai suprasdamas, kas 
dedasi, gal ne tiek pamatė, kiek pajuto, kaip Robis 
pralėkė pro jį, ir sutrikęs stabtelėjo. Traktorius perva- 
žiavo ta vieta, kur ką tik stovėjo Glorija, pusę sekun- 
dės vėliau negu Robis, pavažiavo dar trejetą metrų ir 
girgžtelėjęs sustojo. 

Atsitokėjusi ir išsprūdusi iš tėvų glėbio, Glorija 
džiaugsmingai pasuko prie Robio. Ji žinojo tik vieną 
dalyką — ji rado savo draugą. 

Tačiau misis Veston veide po išgąsčio pasirodė įta- 
rimas. Ji atsisuko į vyrą. Nors būdama susijaudinusi ir 
susitaršiusiais plaukais, ji atrodė įspūdingai. 

— Tai tu čia taip suorganizavai? 

Džordžas Vestonas nusišluostė suprakaitavusią kak- 
tą. Jo ranka tirtėjo, ir šypsena lūpose buvo virpanti, 
rūgšti. Misis Veston tęsė: 

— Robis nebuvo pritaikytas dirbti gamykloje. Tu 
tyčia taip padarei, kad jį čia pasodintų ir kad Glorija 
jį rastų. Tai tu viską padarei. 

— Na, tegu jau aš, — pratarė Vestonas.— Bet, Grei- 
se, iš kur aš galėjau žinoti, kad susitikimas bus toks 
audringas? O, be to, Robis išgelbėjo jai gyvybę — tu 
turi tai pripažinti. Tu negalėsi jo vėl pavaryti. 

Greisė Veston susimąstė. Ji išsiblaškiusi pažvelgė į 
Gloriją ir Robį. Glorija taip stipriai buvo apsikabinusi 
robotui už kaklo, kad kiekvienas gyvas daiktas būtų 
seniai uždusęs. Netverdama iš džiaugsmo, mergaitė 
gyvai tarškėjo visokius niekus robotui į ausį. Robio 
rankos, padarytos iš chromuoto plieno ir pajėgios maz- 
gu sumegzti dvicolį plieninį virbą, laikė švelniai apglė- 
busios mergaitę, o jo akys žėrėjo tamsiai raudona šviesa. 

— Na,— pagaliau tarė misis Veston,— tegu jis lieka 
pas mus, kol rūdys jį suės. 

Sjuzena Kelvin patraukė pečiais. 

— Žinoma, rūdys suėsti nespėjo. Visa tai atsitiko 1998 
metais. 2002 metais buvo išrastas judantis kalbantis robotas. 
Po to, suprantama, nekalbantys modeliai paseno. Visi robotų 
priešininkai naująjį išradimą pasitiko kaip paskutinį lašą, 
perpildžiusį taurę. Tarp 2003 ir 2007 metų daugumas vyriau- 
sybių uždraudė naudoti robotus Žemėje bet kokiems tikslams, 
išskyrus mokslinius tyrimus. 

— Ir Glorijai teko galų gale išsiskirti su Robiu? 

— Deja, matyt, taip. Beje, aš manau, kad penkiolikos 
metų mergaitei tai buvo lengviau negu aštuonmetei. Tačiau 
vis tiek tai buvo kvaila, be reikalo buvo draudžiama. Kai aš 
2008 metais pradėjau dirbti firmoje, „J. S. Robots“ finansinė 
padėtis buvo labai sunki. Iš pradžių aš net galvojau, kad po 
kelių mėnesių liksiu be darbo. Bet išeitis buvo rasta: mes 
ėmėme įsisavinti rinką už Žemės ribų. 

— Ir viskas, žinoma, susitvarkė? 

— Ne visiškai. Mes pradėjome nuo to, kad pabandėme 
naudoti jau buvusius modelius. Pavyzdžiui, tuos pirmuosius 
kalbančiuosius robotus. Jie buvo trijų su puse metrų aukščio, 
labai nerangūs, ir naudos jie nedaug tedavė. Mes pasiuntėme 
juos į Merkurijų, kad padėtų ten pastatyti kasyklą. Ir jie su 
savo uždaviniu nesusidorojo. 

Aš nustebęs pažvelgiau į ją. 

— Nejaugi? Bet juk dabar kompanija „,„Merkiuri Mainz' — 
didžiulis koncernas, kurio kapitalą sudaro daug milijardų. 

— Taip, tai tik dabar. Tačiau sėkmingas buvo tik aniras 
mėginimas. Jeigu jūs, jaunuoli, norite apie tai pasiklausyti, 
patarčiau susirasti Gregorį Pauelą. Juodu su Maiklu Dono- 
vanu antrajame ir trečiajame dešimtmetyje atlikdavo pas mus 
pačius sunkiausius darbus. Aš jau daug metų nieko negirdė- 
jau apie Donovaną, bet Pauelas gyvena čia, Niujorke. Jis 
dabar senelis — man labai sunku apsiprasti su šia mintimi. 
Aš pamenu jį jauną. Na, žinoma, ir aš pati buvau jaunesnė. .. 

— O jeigu jūs papasakotumėte ką nors bendrais bruožais, 
tai paskui misteris Pauelas papildytų jūsų pasakojimą? Pra- 
dėkite kad ir nuo Merkurijaus. 

— Na, gerai. Antroji ekspedicija į Merkurijų buvo pa- 
siųsta, rodos, 2015 metais. Tai buvo žvalgomoji ekspedicija, 
kurią finansavo „J. S. Robots“ ir firma „Solar Mineralz“. 
Ekspedicija susidėjo iš Gregorio Pauelo, Maiklo Donovano ir 
naujos konstrukcijos roboto bandomojo pavyzdžio. 


RATELIU 


Vienas mėgstamiausių Gregorio Pauelo posakių skel- 
bė, kad panika nieko gero neduoda. Dėl to, kai jį laip- 
tuose pasitiko suprakaitavęs ir susijaudinęs Maiklas, 
Pauelas susiraukė. | 

— Kas yra,— paklausė jis.— Ar nagą nusilaužei? 

— Kaip tik taip ir atsitiko, — neatgaudamas kvapo, 
atkirto Donovanas. — Ką tu visą dieną veikei apačio- 
je? — Jis atsikvėpė ir išdrožė: — Spidis negrįžo! 

Pauelas išplėtė akis, stabtelėjo, bet tuojau pat susi- 
tvardė ir toliau kopė laiptais aukštyn. Jis tylėjo, kol 
pasiekė aikštelę, po to paklausė: 

— Tu jį pasiuntei seleno? 

— Ir seniai? 

* -— Jau penkios valandos. 

Vėl tyla. Tai velniška padėtis! Jau lygiai dvylika 
valandų, kaip jie Merkurijuje — ir suspėjo patekti į 
tokią biaurią bėdą. Merkurijus visada buvo laikomas 
klastingiausia planeta visoje Saulės sistemoje, bet šito 
tai jau per daug! 

Pauelas tarė: 

— Pradėk iš pradžių ir papasakok viską iš eilės. 

Juodu įėjo į radijo kabiną. Jos įrengimai, neliesti 
dešimt metų (nuo pirmosios ekspedicijos laikų), jau 
kiek paseno. Technikai šita dešimtis metų reiškė labai 
daug. Pavyzdžiui, užtenka palyginti Spidį su tais robo- 


tais, kuriė buvo gaminami 2005 metais. Tiesa, pastaruo- 
ju Metu robotechnikos laimėjimai buvo ypač dideli. 

Pauelas atsargiai pačiupinėjo dar tebeblizgantį meta- 
linį paviršių. Viskas, kas tik buvo kambaryje, atrodė 
lyg kažkokie užmiršti, palikti daiktai ir darė be galo 
slogų įspūdį. Beje, panašiai atrodė ir visa stotis. 

Donovanas irgi tai pajuto. Jis tarė: 

— Aš pamėginau susisiekti su juo per radiją, bet 
nieko neišėjo. Saulėtoje pusėje radijas netinka — bent 
jau tolimesniems kaip dviejų mylių atstumams. Iš da- 
lies dėl to ir nepavyko pirmoji ekspedicija. O ultratrum- 
pųjų bangų siųstuvui suderinti mums reikia ne vienos 
savaitės, .. 

— Šito nedarysime. Kas gi pagaliau paaiškėjo? 

— Aš sugavau nemoduliuotą signalą trumposiomis 
bangomis. Pagal jį buvo galima tik nustatyti Spidžio pa- 
dėtį. Aš stebėjau jį dvi valandas ir rezultatus pažymė- 
jau žemėlapyje. 

Donovanas išsitraukė iš užpakalinės kišenės pagel- 
tusį pergamento lapelį, užsilikusį iš nesėkmingos pir- 
mosios ekspedicijos, ir, sviedęs jį ant stalo, piktai pri- 
plojo delnų. Pauelas, sukryžiavęs rankas ant krūtinės, 
žiūrėjo į jį iš tolo. Donovanas nervingai bakstelėjo pieš- 
tuku: | 

—- Šitas raudonas kryžiukas — seleno ežeras. 

— Kuris? — nutraukė jį Pauelas. — Jų ten buvo 
trys. Juos visus mums pažymėjo Makdugalas prieš iš- 
skrisdamas. 

— Žinoma, Spidį aš pasiunčiau į artimiausiąjį. Sep- 
tyniolika mylių nuo čia. Bet bėda ne ta,— Donovano 
balsas virpėjo. — Štai šitie taškai žymi Spidžio padėtį. 

Pirmą kartą per visą laiką tariamoji Pauelo ramybė 
sutriko. Jis čiupo žemėlapį. 

— Tu juokauji? To negali būti! 

— Žiūrėk pats,— burbtelėjo Donovanas. 

Taškai, žymėjusieji rėboto padėtį, sudarė nelygų 
apskritimą, kurio centre buvo raudonas kryžiukas — 

seleno ežeras. Pauelo pirštai ėmė pešioti ūsus — neabe- 
jotinas susirūpinimo ženklas. 

Donovanas pridūrė: 

— Per dvi valandas, kol aš jį stebėjau, jis apėjo 
šitą prakeiktą ežerą keturis kartus. Atrodo, kad jis pa- 
siruošęs ten sukti ratu be galo. Supranti, kokioje padė- 
tyje atsidūrėme? | 

Pauelas pažvelgė į jį, bet nieko neatsakė. Žinoma, 
jis suprato, kokia jų padėtis. Viskas buvo paprasta, kaip 
silogizmų grandinė. Nuo viso baisaus Merkurijaus sau- 
lės karščio juos skyrė tiktai fotoelementų baterijos. Fo- 
toelementai buvo beveik visiškai suiręe. Pagelbėti galė- 
jo tik selenas. Seleno atgabenti galėjo tiktai Spidis. Jei- 
gu jis negrįš — nebus seleno — jeigu nebus seleno — 
nebus fotoelementų. Jeigu nebus fotoelementų. .. Ką gi, 
lėtas spirgimas — vienas nemaloniausių mirties būdų. 

Donovanas piktai sušiaušė savo rudą ševeliūrą ir su 
kartėliu pasakė: 

— Užsitrauksime gėdą visoje Saulės sistemoje, Gre- 
gai. Kaip taip viskas iš karto nuėjo velniop? „Garsioji 
brigada, susidedanti iš Pauelo ir Donovano, pasiųsta į 
Merkurijų išaiškinti, ar verta saulėtojoje pusėje steigti 
kasyklas su naujausia technika ir robotais.“ Ir štai jau 
pirmąją dieną viską sugadinome. O juk sprendimas kuo 
paprasčiausias. Nepernešime tokios gėdos. 

— Tuo rūpintis neverta, — ramiai atsakė Pauelas. — 
Jeigu mes tučtuojau ko nors nesugalvosime, apie gėdą 
nėra ko nė kalbėti. Mes tiesiog neliksime gyvi. 

— Nekalbėk kvailysčių! Gal tau ir juokinga, o man 
ne. Pasiųsti mus čia su vienu vieninteliu robotu — tai 
tiesiog nusikaltimas! Ir dar tas tavo puikusis sumany- 
mas — patiems pasitaisyti fotoelementus. 

— Na, čia tai jau tu be reikalo mane užsipuoli. Juk 
mudu abu šį dalyką sprendėme. Mums tereikia tik ki- 
logramo seleno, Stilhedo dielektrinio įtaiso ir trijų va- 
landų laiko. Ir visoje saulėtojoje pusėje telkšo ištisi eže- 
rai gryno seleno. Makdugalo spektro reflektorius per 

penkias minutes aptiko jų net tris. Šimts velnių! Juk mes 
negalėjome laukti sekančios Merkurijaus opozicijos! 

— Tai ką darysime? Pauelai, tu kažką sugalvojai. 
Aš žinau, kitaip tu nebūtum toks ramus. Į didvyrį tu 
nė kiek ne panašesnis, negu aš. Dėstyk! 

— Patys parsivesti Spidžio negalime. Bent jau čia, 
saulėtojoje pusėje. Net naujieji skafandrai neišlaikys 
ilgiau kaip dvidešimt minučių šitokioje kaitroje. Bet 
žinai seną patarlę: „Siųsk robotą roboto sugauti“? Klau- 
syk, Maikai, gal nėra taip jau blogai. Apačioje mes 
turime šešis robotus. Jeigu jie nesugedę, galime juos 
panaudoti. Jeigu tik jie nesugedę. 

Donovano akyse blykstelėjo vilties kibirkštėlė. 

— Šeši pirmosios ekspedicijos robotai? Ar tu esi 
tikras? O gal jie tik pusautomačiai? Juk dešimt metų — 
tai robotechnikos požiūriu labai daug. 

— Ne, tikri robotai. Aš visą dieną su jais kniūs- 
čiausi ir dabar žinau. Jie turi pozitronines smegenis — 
žinoma, pačias primityviausias. 

Jis įsikišo žemėlapį į kišenę. 

— Eime žemyn. 


Robotai buvo pačiame apatiniame stoties aukšte, tarp 
dulkinų dėžių, prikrautų nežinia ko. Jie buvo labai di- 
deli — net kai jie sėdėdavo, jų galvos būdavo iškilusios 
per du gerus metrus. 

Donovanas švilptelėjo: 

— Tai bent didumėlis, a2 Aplinkui ne mažiau kaip 
trys metrai. 

— Taip yra dėl to, kad juose įtaisyta senoji Mak- 
hefio pavara. Aš pasižiūrėjau į vidų — baisus mecha- 
nizmas. | 

— Artu jų dar nebuvai įjungęs? 

— Ne. O kam? Vargu ar kas nors galėjo sugesti. 
Net diafragmos atrodo puikiai. Jie turėtų kalbėti. 

Jis atsuko dangtelį ant artimiausio roboto krūtinės 
ir į skylę įdėjo dviejų colių skersmens rutuliuką, kuria- 

me buvo mažytė kibirkštėlė atominės energijos — visa, 
ko reikėjo, kad robotas atgytų. Rutuliuką priderinti bu- 
vo gana sunku, bet galų gale Pauelui tai pavyko. Po 
to jis rūpestingai užsuko dangtelį ir priėjo prie sekan- 
čio roboto. | 

Donovanas nerimaudamas prabilo: 

— Jie nejuda. 

— Nebuvo komandos,— trumpai paaiškino Pauelas. 
Jis grįžo prie pirmojo roboto ir plekštelėjo jam per 
šarvus: | 

— Ei tu! Ar girdi mane? 

Gigantas lėtai palenkė galvą, ir jo akys pakrypo 
į Pauelą. Po to pasigirdo kimus, gergždžiantis balsas, 
panašus į senovinio fonografo garsus: 

— Taip, šeimininke. 

Pauelas nelinksmai šyptelėjo. 

— Ar supratai, Maikai? Tai vienas iš pirmųjų kal- 
bančiųjų robotų. Tada buvo einama prie to, kad robo- 
tus naudoti Žemėje turėjo būti draudžiama. Tačiau 
konstruktoriai mėgino išvengti šito draudimo ir kvai- 
loms mašinoms įdiegė stiprų, patikimą vergo instinktą. 

— Tačiau tai nepadėjo, — pastebėjo Donovanas. 

— Žinoma, ne, bet jie vis dėlto stengėsi. 

Jis vėl atsisuko į robotą. 

— Stokis! 

Robotas lėtai pakilo. Donovanas užvertė aukštyn gal- 
vą ir vėl švilptelėjo. 

Pauelas paklausė: 

— Ar tu gali išeiti į paviršių? Į saulė? 

Tyla. Roboto smegenys dirbo lėtai. Paskui robotas 
atsakė: 

— Taip, šeimininke. 

— Gerai. Ar tu žinai, kas yra mylia? 

Vėl tyla ir neskubus atsakymas: 

— Taip, šeimininke. 

— Mes išvesime tave į paviršių ir nurodysime kryp- 

tiksi kitą robotą, mažesnį. Supranti? 

— Taip, šeimininke. 

— Tu surasi šitą robotą ir liepsi jam grįžti. Jeigu 
jis neklausys, tu parvesi jį prievarta. 

Donovanas timptelėjo Pauelui už rankovės. 

— O kodėl negalėtume jo pasiųsti tiesiai atnešti 
seleno? 

— Dėl to, kad man reikalingas Spidis, supranti? Aš 
noriu žinoti, kas jam atsitiko.— Pasisukęs į robotą, jis 
įsakė: — Eik paskui mane! 

Robotas nesijudino, ir jo balsas sudundeno: 

— Atleisk, šeimininke, bet aš negaliu. Tu turi pirma 
atsisėsti. 

Jo nerangios rankos skambėdamos susijungė, buki 
pirštai susinėrė, sudarydami lyg kokią pakopą. 

Pauelas, pešiodamas ūsus, įsistebeilijo į robotą. 

—- Oho! Hm... 

Donovanas išsprogino akis. | 

— Ar mes ant jų turime joti? Kaip ant arklių? 

-— Tikriausiai. Tiesa, aš nežinau, kem to reikia. 
Nors... Na taip! Aš juk sakau, kad tada buvo perne- 
lyg daug dėmesio skiriama saugumui. Matyt, konstruk- 
toriai norėjo visus įtikinti, kad robotai visai nepavojin- 
gi. Jie negali vaikščioti savarankiškai, vaikšto tik su 
varovu ant pečių. O ką mums daryti? 

— Apie tai ir galvoju, — sumurmėjo Donovanas. — 
Mes vis vien negalime išlįsti į paviršių — šu robotu ar 
be roboto. O viešpatie! — Jis susijaudinęs du kartus 
spragtelėjo pirštais — Duok man tą žemėlapi. Manai, 
veltui aš jį dvi valandas tyrinėjau? Štai mūsų stotis. 
O kodėl mums nepasinaudojus tuneliais? 

Stotis žemėlapyje buvo pažymėta skritulėliu, nuo 
kurio kaip voratinklis sklido punktyrinės tunelių 1i- 
nijos. 

Donovanas įsistebeilijo į sutartinių ženklų sąrašą. 

— Žiūrėk, —tarė jis, — šitie maži juodi taškai — 

landos į paviršių. Viena iš jų daugių daugiausia bus per 
tris mylias nuo ežero. Štai jos numeris. .. Jie galėjo ir 
ne tokiu smulkiu šriftu rašyti... Aha. Tryliktoji-a. 
Jeigu tik robotai žinotų kelią. .. 

Pauelas tuojau pat paklausė iT išgirdo vangų atsa- 
kymą: „Taip, šeimininke.“ 

— Eik atnešti skafandrų,— tarė jis patenkintas. 

Juodu pirmąkart užsivilko skafandrus. Dar vakar, 
kai atvyko į Merkurijų, jie išvis neketino to daryti. Ir 
dabar jie nerangiai judino rankas bei kojas, norėdami 
apsiprasti su nepatogia apranga. | 

Skafandrai buvo žymiai didesni ir dar griozdiškesni, 
negu įprastiniai kosminių kelionių kostiumai. Užtat jie 
buvo kur kas lengvesni — juose nebuvo nė kruopelės 
metalo. Pagaminti iš šilumai atsparios plastmasės, pa- 
mušti specialiai apdorotu kamščiu, su įtaisu, pašalinančiu 
iš oro visą drėgmę, šie skafandrai galėjo priešintis nepa- 
keliamai saulės kaitrai dvidešimt minučių. Na, ir dar 
penketą — dešimtį minučių be tiesioginio mirštamo pa- 
vojaus žmogui. | 

Robotas vis dar laikė sunėręs rankas, tarsi pakopą. 
Jis nerodė jokių nusistebėjimo žymių, matydamas ne- 
oražią figūrą, į Kurią buvo pavirtęs Pauelas. 

Radijas kimiai perdavė Pauelo balsą: 

— Ar tu pasirengęs mus nugabenti prie 13-a landos? 

— Taip, šeimininke. 

„Gerai ir tai — pamanė Pauelas.— Gal jiems ir stinga 
distancinio radijo valdymo, tačiau jie bent gali priimi- 
nėti komandas.“ 

. — Sėskis ant bet kurio, Maikai,— tarė jis Donova- 
nui. 

Jis pastatė koją ant improvizuotos pakopos ir užsi- 
korė aukštyn. Sėdėti buvo patogu: ant roboto nugaros, 
matyt, tam tyčia buvo padaryta kupra, o ant abiejų 
pečių — po įdubą kojoms. Dabar paaiškėjo ir milžino 
„ausų“ paskirtis. Pauelas nusitvėrė už „ausų“ ir pakrei- 
pė robotui galvą. Tasai nerangiai pasisuko. 

— Pradėsime, Makduitai! 
Bet iš tikro Pauelui visiškai ne juokai buvo galvoje. 


Zengdami lėtai, mechaniniu tikslumu, milžiniški ro- 
botai išlindo pro duris, kurių stakta buvo vos pusmet- 
ris virš robotų galvų, todėl raiteliai paskubėjo pasilenk- 
ti. Siauras koridorius, po kurio skliautais ritmingai dun- 
dėjo sunkūs, neskubūs gigantų žingsniai, nuvedė juos 
į šliuzo kamerą, kur teko palaukti, kol bus išsiurbtas 
oras. 

Ilgas beoris tunelis, nusitęsiantis tolumon, priminė 
Pauelui milžinišką darbą, kurį atliko pirmoji ekspedi- 
cija su savo negausiais įrengimais. Taip, ji baigėsi ne- 
sėkmingai, bet šita nesėkmė buvo vertesnė už kurią nors 
kitą lengvą sėkmę. 

Robotai žingsniavo į priekį. Jų greitis buvo nekinta- 
mas, eisena lygi. . 

Pauelas tarė: 

— Žiūrėk, šitie tuneliai apšviesti, ir temperatūra čia 
kaip Žemėje. Tikriausiai taip buvo per visą dešimtį 
metų, kai čia niekas negyveno. 

— Kokiu būdu jiems tai pavyko padaryti? 

— Pigi energija — pigiausia visoje Saulės sistemo- 
je. Saulės spinduliai — čia, saulėtojoje Merkurijaus pu- 
sėje,— tai ne juokai. Štai kodėl jie ir pastatė stotį atvi- 
roje vietoje, o ne kokio nors kalno šešėlyje. Tai juk 
didžiulis energijos keitiklis. Šiluma paverčiama elektra, 
šviesa, mechaniniu darbu ir viskuo, kuo tik nori. Ir tuo 
pat metu, gaudama energiją, stotis vėsta. 

— Klausyk,— tarė Donovanas, — visa tai labai pa- 
mokoma, bet pakalbėkime apie ką nors kita. Juk visas 
energijos transiormavimas eina per fotoelementus, o tai 
dabar man aktualiausias dalykas. 

Pauelas kažką sumurmėjo, ir, kai Donovanas vėl 
prašneko, pokalbis pakrypo kita vaga. 

"— Klausyk, Gregai. O vis dėlto kas galėjo atsitikti 
Spidžiui? Aš niekaip negaliu suprasti. 

Skafandre sunku truktelėti pečius, bet Pauelui tai 
pavyko. 

— Nežinau, Maikai. Juk jis pilnutinai pritaikytas 
Merkurijaus sąlygoms. Karštis jam nebaisus, jis apskai- 
čiuotas mažesnei svorio jėgai, gali vaikščioti raižyta 
vietove. Viskas numatyta — bent jau turėtų būti nu- 
matyta. 

Juodu nutilo, šį kartą ilgam. 

— Šeimininke, — tarė robotas, — mes atvykome, 

— A? — Pauelas atsikvošėjo. — Na, lipkime į viršų. 
Į paviršių. 

Jie atsidūrė nedideliame paviljone — tuščiame, be 
oro, apgriuvusiame. Donovanas įžiebė žibintą ir ilgai 
apžiūrinėjo skylę, pramuštą viršutinėje vienos sienos 
dalyje. 

— Meteoritas? Kaip tu manai? — paklausė jis. 

Pauelas patraukė pečiais. 

— Koks skirtumas? Nesvarbu. Eime. 

Šalia iškilusi juoda bazalto uola juos dengė nuo sau- 
lės. Aplinkui viskas buvo pasinėrę į juodą beorio pa- 
saulio šešėlį. Šešėlis baigėsi, tartum nupiautas peiliu, ir 
toliau nepakenčiamai baltai žėrėjo miriadai kristalų, nu- 
klojusių gruntą. 

— Prisiekiu kosmosu, čia tai bent gražumėlis! — 
Donovanui net kvapą užėmė iš nuostabos. — Visai kaip 
sniegas! | 

Iš tiesų, tai buvo panašu į sniegą. Pauelas apžvelgė 
žėrintį nelygų paviršių, nusitęsusį ligi pat horizonto, ir 
susiraukė nuo akinamo spindesio. 

— Tai kažkokia nepaprasta vieta,— tarė jis. — Vi- 
dutinis Merkurijaus paviršiaus atspindžio koeficientas 
gana mažas, o beveik visa planeta nuklota piikos pem- 
zos. Panašiai kaip Mėnulis. O juk gražu, ar ne? 

Gerai, kad skafandrai buvo su šviesos filtrais. Gra- 
žu ar negražu, bet neapsaugotos akys būtų per pusę 
minutės apakusios nuo šitokio tviskėjimo, | 

Donovanas pažiūrėjo į termometrą, įtaisytą skafand- 
re prie riešo. 

— Oho! Aštuoniasdešimt laipsnių! 

Pauelas taip pat žvilgtelėjo į termometrą ir tarė: 

— Taip... Daugoka. Nieko nepadarysi — atmo- 
stera.. 

— Merkurijuje? Tu kvaištelėjai! 

— Ne. Juk ir Merkurijus turi šiokią tokią atmosfe- 
Ią,— puse lūpų atsakė Pauelas, bemėgindamas neran- 
giais skafandro pirštais priderinti prie savo šalmo ste- 
reoskopinį vamzdį. — Palei paviršių turi driektis plonas 
sluoksnis garų. Lakieji elementai, sunkieji junginiai, 
kuriuos gali išlaikyti Merkurijaus trauka. Selenas, jo- 
das, gyvsidabris, galis, kalis, bismutas, lakieji metalų 
dami šilumą. Tai kažkas panašaus į milžinišką distilia- 
vimo kubą. Įžiebk žibintą — ir pamatysi, kad uola iš 
šitos pusės apsidengusi kažkokiu pilku šerkšnuų arba 
gyvsidabrio rasa. 

— Na, tai nesvarbu. Šituos aštuoniasdešimt laipsniu- 
kų mūsų skafandrai atlaikys, kiek tik reikės. 

Pauelas pagaliau prisitaisė stereoskopinį žiūroną ir 
dabar buvo panašus į sraigę su ragiukais. Donovanas 
suklusęs laukė. 

— Ar matai ką nors? 

Pauelas ne iš karto atsakė. Jo balsas buvo kupinas 
nerimo: 

— Antai horizonte tamsi dėmė. Tai veikiausiai sele- 
no ežeras. Jis ir turi ten būti. O Spidžio nematyti. 

Pauelas užsikorė ant roboto pečių, atsargiai atsisto- 
jo, praskėtęs kojas, ir įsistebeilijo į tolumą. 

— Pala... Na taip, jisai. Eina čia. 

Donovanas sužiuro į tą pusę, kur rodė Pauelo pirš- 
tas. Jis neturėjo stereoskopinio žiūrono, bet pamatė 
mažą judantį tašką, kuris juodavo akinamai žvilgančių 
kristalų fone. 

-— Matau! — suriko jis. — Į priekį! 

Pauelas vėl atsisėdo ant roboto pečių ir pliaukšte- 
lėjo pirštine per jo milžinišką krūtinę. 

— Eime! 

— Pirmyn, pirmyn! — šaukė Donovanas, ragindamas 
kulnimis savo robotą. 

Robotai pajudėjo. Jų lygių žingsnių beorėje erdvėje 
nebuvo girdėti, o per sintetinį skafandro audinį garsas 
taip pat nepraėjo. Buvo juntami tik ritmiški svyra- 
vimai. 

— Greičiau! — ėmė rėkti Donovanas. Ritmas nepasi- 
keitė. 

— Veltui ragini— atsakė Pauelas. — Šitas geležies 
laužas gali eiti tik vienodu greičiu. O gal tu manai, 
kad jie turi selektyvinius fleksorius? 

Jie išnėrė iš šešėlio. Saulės šviesa tvokstelėjo į juos 
įkaitusiu srautu. Donovanas nejučiom susirietė. 

— Oil Ar man tik taip atrodo, ar iš tikrųjų karšta? 

— Greitai bus dar karščiau,— pasigirdo niūrus at- 
sakymas. — Žiūrėk — Spidis! 

Robotas SPD-13 buvo jau arti, ir galėjai įžiūrėti visas 
jo detales. Jo gracingas, aptekamų formų, akinamai 
blyksintis kūnas darniai ir greitai lėkė nelygia žeme. Jo 
vardas — „Spidis“, „greitasis“, — buvo, žinoma, sudary- 
tas iš jo markę žyminčių raidžių, bet jis labai tiko 
robotui. Modelis SPD buvo vienas greičiausių robotų, 
kuriuos gamino firma ,,J. S. Robots". 

— Ei Spidi! — šūktelėjo Donovanas, smarkiai mo- 
sikuodamas rankomis. 

— Spidi! — suriko Pauelas.— Eik šen! 

Atstumas tarp žmonių ir paklydėlio roboto sparčiai 
mažėjo, — daugiau dėl Spidžio pastangų, negu dėl lėtai 
žengiančių, per dešimtį tarnybos metų pasenusių įtai- 
sų, ant kurių jojo Pauelas ir Donovanas. 

Jie jau buvo taip arti, kad galėjo pastebėti, jog 
Spidis ėjo kažkaip nelygiai — robotas žymiai svirdulia- 
vo iš vienos pusės į kitą. Pauelas ėmė jam moti, visu 
pajėgumu paleido veikti savo kompaktišką radijo siųs- 

tuvą, įtaisytą šalme, ir norėjo dar kartą šūktelėti. Tuo 
metu Spidis juos pastebėjo. 

Jis sustojo kaip įbestas ir stovėjo kurį laiką, kiek 
svyruodamas, lyg lengvo vėjelio pučiamas. 

Pauelas šaukė: 

— Viskas gerai, Spidi! Eik šen! 

Ausinėse pirmąkart pasigirdo roboto balsas: 

— Oi kaip gerai! Pažaiskime. Jūs gaudykite mane, 
o aš jus. Jokia meilė mūsų neišskirs. Aš — maža gėlytė, 
miela, maža gėlytė. Valio! 

Apsisukęs aplink, jis nėrė atgal tokiu greičiu, kad 
iš po jo kojų lėkė grumstai sukepusių dulkių. Paskuti- 
niai žodžiai, kuriuos jis pasakė toldamas, buvo: „Ir auga 
gėlytė maža po ąžuolu šimtamečiu.“ Po to pasigirdo 
keisti metaliniai spragsėjimai, kurie, gal būt, reiškė lyg 
ir roboto žagsėjimą. 

Donovanas tyliai tarė: 

— Iš kur jis ištraukė kažkokias kvailas eiles? Klau- 
syk, Gregai, jis... jis girtas. Arba kas nors į tą galą. 

— Jeigu tu man nebūtum pasakęs, aš tikriausiai nie- 
kada nebūčiau susiprotėjęs, — kandžiai pastebėjo jis. — 
Grįžkime į šešėlį. Aš jau spirgu. 

Klusią tylą sutrikdė Pauelas: 

— Visų pirma Spidis negirtas — ne taip, kaip žmo- 
gus. Jis robotas, o robotai nepasigeria. Tačiau jam atsi- 
tiko kažkas negera, ir tai tas pat, kas Žmogui pasigė- 
rimas. 

— Man rodos, jis girtas, — tvirtai pareiškė Donova- 
nas. — Bent jau jis mano, kad mudu su juo žaidžiame. 
O mums ne žaidimai galvoje. Tai gyvybės ar mirties 
klausimas — ir, sakyčiau, gana nemalonios mirties. 

— Gerai, nesiskubink. Robotas — tai tik robotas. 
Kai tiktai sužinosime, kas jam atsitiko, mes jį patai- 
sysime. 

— Kai tiktai... — aitriai burbtelėjo Donovanas. | 

Pauelas neatkreipė jokio dėmesio. 

— Spidis puikiai pritaikytas įprastinėms Merkuri- 

jaus sąlygoms. Bet šita vietovė,— jis parodė link ho- 
rizonto, — labai jau neįprastinė. Štai kur šuo pakastas. 
Iš kur, pavyzdžiui, atsirado šitie kristalai? Jie galėjo 
susidaryti iš lėtai auštančio skysčio. Bet koks gi skystis 
būtų toks karštas, kad auštų Saulės spinduliuose Mer- 
kurijuje? 0 | 

— Vulkaniniai reiškiniai, — spėliojo Donovanas, 

Pauelas sukluso. 

— Iš vaiko lūpų. ..— pratarė jis dusliu balsu ir nu- 
tilo penkias minutes. Po to jis tarė: — Klausyk, Maikai, 
ką tu pasakei Spidžiui, siųsdamas jį seleno? 

Donovanas nustebo. 

— Ogi nė nežinau. Aš tiesiog liepiau atnešti seleno. 

:— Tas aišku. Bet kaip liepei? Pabandyk tiksliai pri- 
siminti. | 

— Aš pasakiau... Pala... Aš pasakiau: „Spidi, mums 
reikia seleno. Tu rasi jo ten ir ten. Eik ir atnešk jo.“ 
Štai ir viskas. Ką gi daugiau aš turėjau pasakyti? 

— Ar tu nesakei, kad tai labai svarbu, skubu? 

— O kam? Uždavinys juk paprastas. 

Pauelas atsiduso. 

— Taip, dabar jau nieko nebepaveiksi. Tačiau mudu 
patekome į bėdą. 

Jis nulipo nuo savo roboto ir atsisėdo, nugara atsi- 
rėmęs į uolą. Donovanas prisėdo šalia ir įsikibo į pa- 
rankę. Už šešėlio krašto akinama saulė, rodos, jų ty- 
kojo kaip katė pelės. O greta stovėjo du gigantiški robo- 
tai, neregimi patamsyje. Tiktai blausia raudona šviesa 
švytinčios fotoelektrinės akys žvelgė į juos — nemirk- 
sinčios, nejudančios, abejingos. 

Abejingos! Tokios pat, kaip ir visas šitas pražūtin- 
gas Merkurijus — mažas, bet klastingas. . 

Donovanas išgirdo įstangų Pauelo balsą: 

— Dabar klausykis. Pradėsime nuo trijų pagrindinių 
robotechnikos dėsnių, — nuo trijų taisyklių, kurios gerai 
įtvirtintos pozitroninėse smegenyse. — Patamsyje jis 
ėmė lenkti vieną pirštą po kito. — Pirma, Robotas ne- 


46 


gali daryti žalos žmogui arba savo neveikimu leisti, kad 
žmogui būtų padaryta žala. 

— Teisingai. 

— Antra, — tęsė Pauelas. — Robotas turi klausyti 
žmogaus komandų, jeigu šios komandos neprieštarauja 
Pirmajam dėsniui. 

— Taip. 

— Ir trečia. Robotas turi rūpintis savo saugumu, jei- 
gu tai neprieštarauja Pirmajam ir Antrajam dėsniams. 

— Taip. Na tai kas iš to? 

— Juk šitie dėsniai viską paaiškina. Kai dėsniai ima 
prieštarauti vienas kitam, klausimą išsprendžia pozitro- 
ninių potencialų skirtumas smegenyse. Kas atsitinka, jei- 
gu robotas artėja prie tokios vietos, kur jam gresia pa- 
vojus, ir jis tai žino? Potencialas, kurį sukelia Trečiasis 
dėsnis, automatiškai jį priverčia grįžti atgal. Bet įsivaiz- 
duok, kad tu įsakei jam artėti prie pavojingos vietos. 
Šituo atveju Antrasis dėsnis sukelia priešingą potencia- 
lą, aukštesnį už pirmąjį, ir robotas vykdo įsakymą, rizi- 
kuodamas savo gyvata. 

— Aš tai žinau. Bet kokios išvados iš to? 

— Kas galėjo atsitikti Spidžiui? Tai — vienas iš pas- 
kutinių modelių, specializuotas, brangus kaip linijinis 
laivas. Jis padarytas taip, kad jį būtų nelengva sunai- 
kinti. 

— Na ir... 

— Na ir jo programoje Trečiasis dėsnis buvo įdieg- 
tas ypatingai griežtai — beje, tai specialiai buvo pažy- 
mėta prospektuose. Jo pastangos išvengti pavojaus yra 
nepaprastai stiprios. O kai tu pasiuntei jį seleno, tu da- 
vei komandą atsainiai, tarp kitko, todėl potencialas, su- 
sijęs su Antruoju dėsniu, buvo gana silpnas. Tai vis 
faktai. 

— Toliau, toliau. Rodos, aš pradedu suprasti. 

— Supranti? Aplink seleno ežerą yra kažkoks pa- 
vojus. Jis didėja, robotui artėjant, o per kažkurį atstu- 
mą nuo ežero Trečiojo dėsnio potencialas, iš pat pra- 

džios labai aukštas, darosi tiksliai lygus Antrojo dėsnio 
potencialui, kuris iš pat pradžios būna silpnas. 

Donovanas susijaudinęs pašoko. 

— Aišku! Susidaro pusiausvyra. Trečiasis dėsnis va- 
ro jį atgal, o Antrasis — pirmyn. . 

— Ir jis ima sukti aplink ežerą, likdamas toje lini- 
joje, kur atsiranda ši pusiausvyra. Ir jeigu mes nesi- 
imsime jokių priemonių, jis ir lakstys aplink, lyg šok- 
damas ratelį... 

Jis tesė susimąstęs: 

— Užtat jis ir elgiasi kaip girtas. Susidarius poten- 
cialų pusiausvyrai, pusė pozitroninių grandinių smege- 
nyse neveikia. Aš nesu pozitronikos specialistas, bet tai 
aišku. Gal būt, jis nebekontroliuoja kaip tik tų pačių 
savo valios mechanizmo dalių, kaip ir girtas žmogus. 
O iš viso tai labai smagu. 

— Tačiau iš kur atsirado pavojus? Kad žinotume, 
nuo ko jis bėga. . 

— Bet juk tu pats jau suvokei! Vulkaniniai reiški- 
niai. Kažkur palei ežerą smelkiasi dujos iš Merkurijaus 
gelmių. Sulfatas, anglies dioksidas. ir anglies monoksi- 
das. Gana daug anglies monoksido. O čionykštėje tem- 
peratūroje. .. 

Donovanas nurijo seilę. 

— Anglies monoksidas plius geležis duoda lakųjį 
geležies karbonilą! 

— O robotas, — niūriai pridūrė Pauelas, — beveik 
vien iš geležies. Mėgstu logiškus samprotavimus. Mes 
jau viską išsiaiškinome, išskyrus tai, kad nežinome, ką 
dabar daryti. Patys nukakti ligi seleno negalime — vis 
dėlto toloka. Negalime pasiųsti ir šitų žirgų, nes jie be 
mūsų neis, o jeizu mes josime ant jų, tai spėsime pa- 
skrusti. Sugauti Spidžio taip pat negalime — šitas kvai- 
lys mano, kad mudu su juo žaidžiame, o jo greitis še- 
šiasdešimt mylių per valandą, gi mūsų tik keturios... 

— Bet jeigu vienas mūsų nueis, — pradėjo mąsliai 
Donovanas,—ir grįš paskrudęs, tai juk liks kitas. .. 

— Nagi taip, — atsakymas buvo vėl sarkastiškas. — 
Tai bus labai sunki auka... Tik kol žmogus pasieks eže- 
rą, jis jau nebepajėgs duoti komandos. O robotai vargu 
ar grįš be paliepimo. Paskaičiuok: mes esame per dvi 
ar tris mylias nuo ežero — na, tarkim, per dvi. Robotas 
sukaria keturias mylias per valandą. O skafandruose 
mes galime tverti dvidešimt minučių. Turėk galvoje, kad 
čia pavojingas ne tik karštis. Saulės spektro ultraviole- 
tinė ir tolimesnė dalis — taip pat mirtis. 

— Taigi, — tarė Donovanas. — Trūksta tiktai dešim- 
ties minučių. 

— Mums vis tiek — dešimties minučių ar visos am- 
žinybės. Ir dar: norint, kad Trečiojo dėsnio potencialas 
sustabdytų Spidį tokiu atstumu, metalų garų atmosfe- 
roje turi būti gana daug anglies monoksido. Ir todėl 
turi būti nemaža korozija. Jis vaikšto ten jau keletas 
valandų. Bet kuriuo momentu, tarkim, kelio sąnarys 
gali sugesti, ir jis parvirs. Čia reikia ne šiaip sau urbinti 
smegeninę — reikia spręsti greitai! 

Gili, niūri, liūdna tyla. 

Pirmas prabilo Donovanas. Jo balsas virpėjo, bet jis 
stengėsi kalbėti ramiai: 

— Na gerai, mes negalime padidinti Antrojo dėsnio 
potencialo, duodami naują komandą. O ar negalime 
pabandyti iš kito galo? Jeigu mes padidinsime pavojų, 
tai padidės Trečiojo dėsnio potencialas, ir mes pavary- 
sime jį atgal. 

Pauelas tylėdamas atsuko į jį savo šalmo langelį. 

— Klausyk... —- atsargiai tęsė Donovanas,— norint 
jį parsivaryti, reikia padidinti anglies monoksido kon- 
centraciją. O stotyje yra visa analizės laboratorija. 

— Suprantama, — sutiko Pauelas.— Juk ši stotis yra 
kasyklos. 

— Taip. O ten turi būti nemaža oksalo rūgšties 
kalcio nusėsdinimui. 

— Prisiekiu kosmosu! Maikai, tu esi genijus! 

— Šiek tiek, — kukliai sutiko Donovanas. — Aš da- 
bar prisiminiau, kad oksalo rūgštis kaitinama skaidosi 
į anglies dioksidą, vandenį ir gerąjį senąjį anglies mo- 
noksidą. Elementarinis instituto chemijos kursas. 

Pauelas pašoko ir paplojo milžiniškam robotui per 
koją. 0 

— Eil — šūktelėjo jis. — Ar tu moki mėtyti? 

— Ką, šeimininke? 

— Vis tiek ką, — Pauelas apkeikė panosėje sunkiai 
mąstantį robotą ir pagriebė uolos nuolaužą, didumo su- 
lig plyta. — Imk ir pataikyk į žydrų kristalų kekę — 
antai už tos kreivos properšos. Matai? 

Donovanas timptelėjo jam už rankos. 

— Per toli, Gregai. Tai juk kone pusė mylios. 

— Ramiai, — atsakė Pauelas. — Prisimink, kokia svo- 
rio jėga Merkurijuje. O jo ranka plieninė. Žiūrėk. 

Roboto akys išmatavo atstumą mašinos tikslumu. Jis 
ranka pasvėrė akmenį ir užsimojo. Patamsyje jo judesiai 
buvo blogai matomi, bet, kai jis perstojo nuo vienos 
kojos ant kitos, aiškiai galėjai pajusti, kaip sudrebėjo 
gruntas. Akmuo kaip juodas taškas išlėkė už šešėlio 
ribų. Jam lėkti nekliudė nei oro priešinimasis, nei vė- 
jas, —ir kai jis nukrito, žydrų kristalų skeveldros pasi- 
pylė iš paties kekės centro. 

Pauelas džiaugsmingai riktelėjo: 

— Skubėkime rūgšties, Maikai! 

Kai jie įjojo į apgriuvusį pavilijoną, Donovanas ne- 
linksmai tarė: 

— Spidis laksto šiapus ežero nuo to laiko, kai mes 
jį vijomės. Ar pastebėjai? 

— Taip. 

— Tikriausiai nori pažaisti su mumis. Na, aš jam 
pažaisiu! .. 

Jie sugrįžo po kelių valandų su trilitriniais indais, 
pilnais baltų miltelių, ir su ištįsusiais veidais. Fotoele- 
mentai iro dar sparčiau, negu jie tikėjosi. 

Jie išvedė savo robotus į saulę ir tylėdami, susikaupę 
ir paniurę pasuko Spidžio link. 

Spidis neskubėdamas ėmė šuoliuoti artyn. 

— Štai ir mes! Valio! Išlindo mėnulis iš rūko ir pa- 
rodė, ką jis gali!.. 

— Aš tau parodysiu, ką gali — sumurmėjo Donova- 
nas. — Žiūrėk, Gregai, jis šlubuoja. 

— Matau, irūpi 
paskubėsime, šitas monoksidas pribaigs jį. 

Dabar jie artėjo lėtai, beveik sėlindami, bijodami 
pabaidyti pusprotį robotą. Jie buvo dar gana toli, bet 
Pauelas jau galėjo prisiekti, kad Spidis pasiruošė leistis 
tekinas atgal. 

— Užsimok! — sukriokė jis. — Skaitau ligi trijų. 
Viens, du... | 

Dvi plieninės rankos vienu metu išsitiesė į priekį, 
ir du stikliniai indai nulėkė lygiagrečiais lankais, kaip 
briliantai žvilgėdami nuo nepakeliamos šviesos. Jie ty- 
liai sudužo, ir už Spidžio pakilo oksalo rūgšties debesė- 
lis. Pauelas žinojo, kad skaisčioje Merkurijaus saulėje 
ši rūgštis burbuliuoja kaip gazuotas vanduo. 

Spidis lėtai pasisuko, paskui pasitraukė atbulas ir 
taip pat lėtai ėmė spartinti žingsnius. Po penkiolikos 
sekundžių jis jau neužtikrintais šuoliais lėkė link žmo- 
nių. 

Pauelas gerai nenugirdo, ką robotas lėkdamas kal- 
bėjo, bet jam pasigirdo kažkas panašiai į: ,,Neprisiek ir 
meilės žodžių nekalbėk. ..“ 

Pauelas pasisuko į Donovaną. 

— Po uola, Maikai! Jis išėjo iš tų vėžių ir dabar 
klausys. Man jau darosi karšta. 

Juodu nurisnojo ant savo lėtųjų milžinų pečių į 
šešėlį. Tik tada, kai jie pajuto aplink save malonią 
vėsą, Donovanas atsigręžė. 

— Gregail!!! 

Pauelas pažvelgė atgal ir vos nesuriko. Spidis lėtai, 
labai lėtai tolinosi. Jis vėl suko į savo apskritas vėžes 

ir pamažu didino greitį. Pro stereoskopinį žiūroną ro- 
dėsi, kad jis labai arti, bet jis buvo nepasiekiamas. 

— Pavyti jį! — sušuko Donovanas ir paleido robotą, 
bet Pauelas jį sustabdė. 

— Tu jo nepagausi, Maikai. Bergždžios pastangos. 

Jis sugniaužė kumščius, jausdamas visišką bejėgiš- 
kumą. 

— Kodėl aš tai supratau tik po penkių sekundžių 
nuo to, kai viskas įvyko? Maikai, mes veltui gaištame. 

— Reikia dar rūgšties, — atkakliai pareiškė Mai- 
kas. — Koncentracija buvo per maža. 

— Ne. Čia nepadėtų ir septynios tonos. O jeigu ir 
turėtume tiek rūgšties, vis tiek nespėtume jos atsiga- 
benti. Korozija suės jį. Nejaugi tu nesupratai, Maikai? 

— Ne,— prisipažino Donovanas. 

— Dabar mes sudarėme naują pusiausvyrą. Kai su- 
sikaupia daugiau anglies monoksido ir Trečiojo dėsnio 
potencialas padidėja, robotas traukiasi tol, kol vėl atsi- 
randa pusiausvyra, o paskui, kai anglies monoksidas iš- 
garuoja, vėl eina savo keliu. 

Pauelo balse skambėjo neviltis. 

— Tai vis tas pats ratelis. Mes galime tempti už 
Trečiojo dėsnio ir traukti už Antrojo, ir vis vien niekas 
nepasikeis. Tik pusiausvyra kilnosis iš vienos padėties 
į kitą. Reikia peržengti šių dėsnių ribas. 

Jis pasuko savo robotą veidų į Donovaną, ir dabar 
juodu sėdėjo vienas priešais kitą, — neryškūs šešėliai 
tamsoje, — ir sušnibždėjo: 

— Maikai! 

— Ar tai galas? — nuvargusiu balsu tarė Donova- 
nas. — Ką gi, grįžkime į stotį. Palauksime, kol fotoele- 
mentai sudegs iki galo, paspausime viens kitam rankas, 
nurysime kalio cianido ir numirsime, kaip dera džen- 
telmenams. 

Jis truputį šyptelėjo. | 

— Maikai,— rimtai pakartojo Pauelas. — Mes turime 
susigrąžinti Spidį. 

— Aš žinau. 

— Maikai,— vėl pradėjo Pauelas ir, kiek pasvyra- 
vęs, tęsė: — Dar yra Pirmasis dėsnis. Aš apie tai jau 
galvojau. Tačiau tai — žūtbūtinė priemonė. 

Donovanas pasižiūrėjo į jį, ir jo balsas pagyvėjo: 

— Pats laikas imtis žūtbūtinės priemonės. 

— Gerai. Pagal Pirmąjį dėsnį robotas negali leisti, 
kad dėl jo neveikimo žmogui grėstų pavojus. Čia jau 
nei Antrasis, nei Trečiasis dėsniai jo nesulaikys. Negali 
sulaikyti, Maikai. 

— Net tada, kai robotas pakvaišęs? Jisai juk girtas. 

— Žinoma, yra rizikos. 

— Gerai, ką tu siūlai? 

— Aš tuojau išeisiu į saulę ir pažiūrėsiu, kaip veiks 
Pirmasis dėsnis. Jeigu ir jis nesutrikdys pusiausvyros, 
tai... Kurių velnių, tada vis vien: ar dabar, ar po 
trijų — keturių dienų. .. | 

— Palauk, Gregai. Yra dar ir tokių dėsnių, pagal 
kuriuos tvarkosi žmonės. Tu neturi teisės taip imti ir 
eiti. Traukime burtus, kad viskas būtų sąžiningai. 

— Gerai. Kas pirmas pakels kubu skaičių 142 

Ir beveik vienu balsu: 

— 2744, 

Donovanas pajuto, kaip Pauelo robotas, eidamas pro 
šalį, užkliudė jo robotą. Po sekundės Pauelas buvo jau 
už šešėlio ribų. Donovanas prasižiojo, norėdamas rik- 
telėti, bet susilaikė. Žinoma, šitas idiotas keturiolika 
pakėlė kubu iš anksto, tyčia. Labai panašu į jį. 


Saulė buvo ypatingai karšta, ir Pauelas pajuto, kad 
jam ties juosmeniu pradėjo baisiai niežėti. Tikriausiai 
įsivaizdavimas. O gal smarkūs spinduliai jau skverbiasi 
net pro skaiandrą. 

Spidis stebėjo jį, šį kartą jo nesveikindamas jokio- 
mis kvailomis eilėmis. Ačiū ir už tai! Bet negalima eiti 
prie jo labai arti. 


Iki Spidžio bebuvo likę apie tris šimtus metrų, bet 
tasai ėmė žingsnis po žingsnio atsargiai trauktis atgal. 
Pauelas sustabdė savo robotą ir nušoko ant žemės, nu- 
klotos kristalais. Į visas puses pasipylė skeveldros. 

Gruntas buvo purus, kristalai slidinėjo po kojomis. 
Buvo sunku eiti, veikiant menkai svorio jėgai. Padai 
svilo. Jis pasižiūrėjo pro petį ir pamatė, kad nuėjo jau 
gana toli, kad nebespės grįžti į šešėlį — nei pats savo 
jėgomis, nei savo nerangaus roboto padedamas. Dabar 
arba Spidis, arba galas. Jam užėmė gerklę. 

Gana! Pauelas sustojo. 

— Spidi! — pašaukė jis. — Spidi! 

Žvilgantis modernus robotas priekyje, kiek padelsęs, 
stabtelėjo, paskui vėl ėmė trauktis. 

Pauelas pabandė suteikti savo balsui kuo daugiau 
maldavimo, — ir pastebėjo, kad tai nebuvo sunku pa- 
daryti. 

— Spidi! Aš turiu grįžti į šešėlį, kitaip saulė užmuš 
mane. Tai gyvybės ar mirties klausimas. Spidi, padėk! 

Spidis žingtelėjo į priekį ir sustojo. Jis prabilo, bet, 
išgirdęs jį, Pauelas sudejavo. Robotas ištarė: „Jeigu tu 
šiandien sergi, jei rytoj diena graži..." Balsas nutilo. 

Tikras pragaras! Akies kampučiu Pauelas pastebėjo 
kažkokį judesį, greitai atsisuko ir apstulbo iš nustebi- 
mo. Milžiniškasis robotas, ant kurio jis pirma jojo, artė- 
jo, artėjo prie jo, vienas, be raitelio! 

Robotas prašneko: 

— Atleiskite man, šeimininke. Aš neturiu teisės eiti 
be šeimininko, bet jums gresia pavojus. 

Na, žinoma. Pirmojo dėsnio potencialas — virš vis- 
ko. Tačiau Pauelui šis senovinis laužas nereikalingas. 
Jam reikia Spidžio. Jis žengė kelis žingsnius į šalį ir be- 
viltiškai suriko: 

— Aš draudžiu tau prieiti! Aš įsakau sustoti! 

Tai buvo bergždžias bandymas. Neįmanoma galynė- 
tis su Pirmojo dėsnio potencialu. Robotas lygiu balsu 
atsakė: 

— Jums gresia pavojus, šeimininke. 

Pauelas nusiminęs apsidairė. Jis jau neaiškiai regėjo 
daiktus; jo smegenyse šėlo įkaitęs sūkurys; jo paties 
alsavimas degino jį, ir viskas aplinkui virpėjo pro kaž- 
kokį ūką. Jis paskutinį kartą suriko: 

— Spidi! Aš mirštu, velniai tave griebtų! Kur tu? 
Spidi! Gelbėk! .. 

Jis vis dar traukėsi, aklai stengdamasis pabėgti nuo 
neprašyto milžiniško roboto, bet tuoj pajuto ant savo 
rankos plieninius pirštus ir išgirdo susirūpinusį, nusimi- 
nimo kupiną metalinio tembro balsą: 

— Viešpatie, ką jūs čia veikiate, Pauelai? Ir ko gi 
aš spoksau. .. Aš visai netekau galvos... 

— Nesvarbu,— silpnai sumurmėjo Pauelas. — Nešk 
mane į uolos šešėlį — ir greičiau! | 

Jis pasijuto keliamas į orą ir greitai nešamas, pasku- 
tinį kartą nutvilkė karštis, ir jis apalpo. 


Atsipeikėjęs jis pamatė, kad prie jo rūpestingai pa- 
silenkė besišypsantis Donovanas. 

— Na kaip, Gregai? 

— Puikiai, — atsakė jis.— Kur Spidis? 

— Čia. Aš buvau pasiuntęs jį prie kito seleno eže- 
ro — šį kartą įsakęs žūt būt parnešti seleno. Jis parnešė 
jo per keturiasdešimt dvi minutes ir tris sekundes, — aš 
žiūrėjau laiko. Jis vis dar nesiliovė atsiprašinėjęs už tą 
ratelį. Jis nesiryžta prieiti prie tavęs — bijo, ką tu pa- 
sakysi. 

— Tempk jį čionai, — paprašė Pauelas. — Jis ne- 
kaltas. 

Jis ištiesė ranką ir stipriai paspaudė Spidžiui meta- 
linę leteną. 

— Viskas gerai, Spidi. Žinai, Maikai, ką aš pagal- 
vojau? 

— Na? 

Jis pabraukė sau per veidą — oras buvo nuostabiai 
vėsus, 


55 


— Žinai, kai mes čia viską atliksime ir Spidis už- 
baigs lauko bandymus, jie nori mudu siųsti į tarpplane- 
tinę stotį... 

— Negali būti! 

— Taip, bent taip sakė tetulė Kelvin, mums iš- 
skrendant. Aš nieko apie tai nekalbėjau, nes rengiausi 
protestuoti prieš šį sumanymą. 

— Protestuoti? — sušuko Donovanas. — Bet... 

— Aš žinau. Dabar viskas susitvarkė. Įsivaizduok — 
273 laipsniai žemiau nulio! Argi ne rojus? 

— Tarpplanetinė stotis, — tarė Donovanas. — Na ką 
gi, aš pasirengęs! 


LOGIKA 


"Po pusmečio juodu buvo visai kitos nuomonės apie 
tarpplanetines stotis. Iš tikrųjų vietoj didžiulės saulės 
liepsnos tvyrojo švelni tuštumos tamsa. Bet Kai jums 
talkininkauja eksperimentiniai robotai, aplinkos pasi- 
keitimas labai maža ką tereiškia. Vis tiek kur būtumėte, 
jūs visur priklausote nuo mįslingų pozitroninių smege- 
nų, kurios, anot tų genijų su logaritminėmis liniuotė- 
mis, turi dirbti būtent taip ir taip. Tik visa bėda, kad jos, 
pasirodo, dirba kitaip. Pauelas ir Donovanas tai paste- 
bėjo, baigiantis antrai jų buvimo stotyje savaitei. 

Gregoris Pauelas, skiemeniuodamas žodžius, tarė: 

— Prieš savaitę mudu su Donovanu tave sumonta- 
vome. 

Suraukęs kaktą, jis timptelėjo sau už galiuko ūso. 

Saulės stoties Nr. 5 bendrojoje kajutėje buvo tylu, 
tik kažkur apačioje švelniai ūžė galingi radiatoriai. 

Robotas KT-1 sėdėjo nejudėdamas. Juodas jo lie- 
mens plienas blyksėjo stiprių lempų šviesoje, o raudo- 
na šviesa žėrintys fotoelementai, jam atstoję akis, įdė- 
miai žvelgė į Žemės žmogų, sėdintį kitapus stalo. Paue- 
las nuslopino staigiai kylanti irzulį. Šie robotai kažkaip 
keistai protauja. Na, žinoma, veikia trys robotechnikos 
dėsniai. Turi veikti. Bet kuris firmos „J. S. Robots“ tar- 
nautojas, pradedant pačiu Robertsonu ir baigiant pasku- 
tine valytoja, galėtų dėl to galvą dėti. Taigi baimintis 
dėl KT-1 nevertėjo. Ir vis dėlto. . . 

Modelis KT buvo visiškai naujas, o čia dar tik pir- 
masis bandomasis egzempliorius. Ir vingrios mMatemati- 
nės formulės ne visada teikdavo geriausios paguodos 
faktų akivaizdoje. 

Pagaliau robotas prabilo. Jo balsas skambėjo žvar- 
biai — neišvengiama metalinės membranos savybė. 

— Ar jūs suvokiate, Pauelai, koks rimtas šis pareiš- 
kimas? 

— Bet kas nors juk turėjo tave padaryti, Kjuti, — 
pridūrė Pauelas. — Tu pats patvirtini, kad tavo atmintis, 
visa atmintis prieš savaitę atsirado iš nieko. Aš galiu 
tai paaiškinti. Mudu su Donovanu čia sumontavome tave 
iš atsiųstų dalių. | 

Kjutis paslaptingų veidu pažvelgė į savo ilgus, 
lanksčius pirštus. Tą akimirką jis buvo labai panašus 
į Žmogų. 

— Man rodosi, būtų galima paaiškinti geriau. Man 
sunku patikėti, kad judu būtumėte mane padarę. | 

Žemės žmogus staiga nusijuokė: 

— Galima tai vadinti nuojauta. Tuo tarpu tai tik 
nuojauta. Tačiau aš ketinu tai išsiaiškinti. Logiškai tei- 
singų samprotavimų grandinė neišvengiamai atskleis 
tiesą. Aš stengsiuosi pasiekti ją. 

Pauelas atsistojo ir prisėdo ant stalo krašto šalia 
roboto. Jis staiga pajuto stiprią simpatiją šiai keistai 
mašinai. Ji buvo visiškai nepanaši į paprastus robotus, 
stropiai vykdančius jiems skirtus uždavinius stotyje, 
priklausomus nuo iš anksto nustatytų stabilių pozitroni- 
nių ryšių. 

Jis uždėjo ranką Kjučiui ant peties. Metalas buvo 
šaltas ir kietas. 

— Kjuti, — tarė jis — aš pamėginsiu tau šį tą pa- 
aiškinti. Tu — pirmasis robotas, ėmęs svarstyti savo 
paties būtį. Aš dar manau, kad tu — pirmasis robotas, 
pakankamai protingas, kad suvoktum išorės pasaulį. 
Eime su manim. 

Robotas pamažu pakilo ir nusekė paskui Pauelą. Jo 
kojos, pamuštos stora akyta guma, nekėlė jokio bildesio. 

Žemės žmogus paspaudė mygtuką, ir dalis sienos 
nuslinko į šoną. Pro storą skaidrų stiklą pasimatė žvaigž- 
džių prismaigstyta kosminė erdvė. 

— Aš tai mačiau pro iliuminatorius mašinų skyriu- 
je, — pastebėjo Kjutis. 

— Žinau,— tarė Pauelas. — Kaip tu manai: kas ten 
yra? 

— Būtent tai, kas ir atrodo — juoda medžiaga tuoj 
už šito stiklo, išmarginta mažyčiais blizgančiais taške- 
liais. Aš žinau, kad kai kuriems iš šitų taškelių — visa- 
da tiems patiems — mūsų spinduliuotuvas siunčia spin- 
dulius. Aš taip pat žinau, kad šitie taškeliai slenka ir 
kad mūsų spinduliai slenka paskui juos. Štai ir viskas. 

— Puiku. Dabar gerai dėkis į galvą. Juodoji medžia- 
ga — tai tuštuma. Tuštuma ligi begalybės. Mažyčiai bliz- 
gantys taškeliai — didžiulės masės materijos, kuriose 
sukaupta daug energijos. Tai rutuliai. Daugelis jų yra 
milijonų kilometrų skersmens. Kad galėtum palyginti, 
prisimink, jog mūsų stoties skersmuo turi tik pusantro 
kilometro. Jie atrodo tokie maži dėl to, kad yra neapsa- 
komai toli. Taškai, į kuriuos nukreipti mūsų spinduliai, 
yra artimesni ir žymiai mažesni. Jie kieti, šalti, ir jų 
paviršiuje gyvena žmonės, panašūs į mane — milijardai 
žmonių. Iš tokio pasaulio ir atskridome mudu su Do- 
novanu. Mūsų spinduliai teikia šiems pasauliams ener- 
giją, o mes ją gauname iš vieno didžiulio įkaitusio ru- 
tulio, esančio netoli mūsų. Šį rutulį mes vadiname Saule. 
Jos iš čia nematyti — ji anoje pusėje stoties. 

Kjutis nejudėdamas, kaip plieninė statula, stovėjo 
prie lango. Paskui, nepasukdamas galvos, prašneko: 

— Ir iš kurio būtent švytinčio taškelio judu atskri- 
dote, pasak jūsų? 

— Štai jis, šita labai šviesi žvaigždutė kampe. Mes 
ją vadiname Žeme, — jis šyptelėjo: — Senutėlė Žemė. .. 

Ten gyvena milijardai tokių, kaip mes, Kjuti. O po 
poros savaičių ir mes būsime ten, su jais. 

Pauelas labai nustebo, kad Kjutis ėmė tyliai niūniuo- 
ti. Šitas niūniavimas buvo be melodijos ir panašus į 
tylų įtemptų stygų lietimą. Jis nutilo , taip pat staiga, 
kaip ir prasidėjo. 

— Na, o aš? Jūs nepaaiškinote mano būties? 

— Visa kita paprasta. Kai pirmąkart buvo pastatytos 
šios energijos stotys, jas valdė žmonės. Bet dėl karščio, 
stiprių saulės spindulių ir elektroninių audrų dirbti čia 
buvo sunku. Buvo sukurti robotai, pakeitę žmones. Da- 
bar kiekvienoje stotyje reikia tik dviejų žmonių. O mes 
mėginame pakeisti robotais ir juos. Štai kur tavo bū- 
ties prasmė. Tu — tobuliausias robotas iš visų lig šiol 
padarytų. Jeigu tu įrodysi, kad esi pajėgus valdyti šią 
stotį, žmonėms nebereikės čia būti, tik retkarčiais teks 
atgabenti atsarginių dalių. 

Jis ištiesė ranką prie mygtuko, ir metalinės sąvaros 
užsivėrė. Pauelas sugrįžo prie stalo, pasiėmė obuolį, 
patrynė į rankovę ir atsikando. Jį sustabdė raudonas 
roboto akių blizgesys. Kjutis lėtai tarė: 

— Ir jūs manote, kad aš patikėsiu tokia mįslinga ir 
abejotina hipoteze, kurią ką tik išdėstėte? Kuo jūs ma- 
ne laikote? 

Pauelas nustebęs išspiovė obuolio kąsnį ir išraudo: 

— Po velnių, tai juk ne hipotezė! Tai faktai! 

Kjutis niūriai atsakė: 

— Energijos rutuliai, kurių skersmuo milijonai kilo- 
metrų! Pasauliai su milijardais žmonių! Begalinė tuštu- 
ma! Atleiskite, Pauelai, bet aš netikiu. Aš išsiaiškinsiu 
viską pats. Iki pasimatymo! 

Jis išdidžiai nusisuko, prasispraudė tarpduryje pro 
Donovaną, rimtai linktelėjo jam galvą ir nužingsniavo 
koridoriumi, nepaisydamas jį lydinčių apstulbusių 
žvilgsnių. Maikas Donovanas pašiaušė savo rudą ševe- 
liūrą ir piktai pažvelgė į Pauelą: | 

— Ką priplepėjo šitas vaikštantis geležies laužas? 
Kuo jis netiki? 

Pauelas susierzinęs timptelėjo sau už ūso. 

— Jis skeptikas, — atsakė jis. — Jis netiki, kad mu- 
du jį padarėme ir kad yra Žemė, kosmosas ir žvaigždės. 

— Tegul jį kur Saturnas! Dabar mudu turime pami- 
šusį robotą! 

— Jis pasakė, kad stengsis pats viską išsiaiškinti. 

— Labai malonu, — švelniai tarė Donovanas. — Ti- 
kiuosi, jis teiksis visa tai ir man paaiškinti, kai pats 
supras. — Jis staiga įširdo. — Taigi klausyk! Jeigu šita 
geležies krūva pamėgins taip kalbėti su manimi, aš nu- 
suksiu jam chromuotą sprandą! Iš tikrųjų sakau! 

Jis krito į krėslą ir išsitraukė iš kišenės sulamdytą 
detektyvinį romaną. 

— Šitas robotas seniai dirgina man nervus. Jau per- 
nelyg smalsus jisai! 


Kai Kjutis, tyliai pasibeldęs, įėjo į kambarį, Maikas 
Donovanas kažką suniurnėjo, toliau žiaumodamas di- 
džiulį sviestainį su salotomis. 

— Ar Pauelas čia? 

Nenustodamas kramtyti, Donovanas atsakė: 

— Išėjo parsinešti duomenų apie elektroninių srau- 
tų funkcijas. Atrodo, bus audra. 

"Tuo metu įėjo Pauelas. Nepakeldamas akių nuo ran- 
kose laikomų grafikų, jis atsisėdo, juos išskleidė ir ėmė 
kažką skaičiuoti Donovanas žiūrėjo per jo petį, 
triaukšdamas sviestainį ir barstydamas trupinius. Kjutis 
tylėdamas laukė. 

Pauelas pakėlė galvą. 

— Dzeta potencialas didėja, bet lėtai. Vienaip ar ki- 
taip, srauto funkcijos nepastovios, taigi nežinau, ko ga- 
lima tikėtis. O, sveikas gyvas, Kjuti. Aš maniau, tu 

— Viskas padaryta,— ramiai tarė robotas. — Aš at- 
ėjau pasikalbėti su jumis abiem. 

— O! — Pauelui pasidarė negera. — Na sėskis. Ne, 
ne čia. Šitos kėdės koja įskilusi, o tu sunkokas. 

Robotas atsisėdo ir ėmė ramiai kalbėti: 

— Aš nusprendžiau. 

Donovanas piktai pažvelgė į jį ir padėjo į šalį ne- 
baigtą valgyti sumuštinį. 

— Jeigu bus kalbama apie tavo kvailus, . 

Pauelas nekantriai jį nutraukė: 

— Kalbėk, Kjuti. Mes klausome. 

— Per pastarąsias dvi dienas aš atsidėjau autoanali- 
zei, — tarė Kjutis, — ir priėjau gana įdomių išvadų. Aš 
pradėjau nuo vienintelės tikros prielaidos, kurią galėjau 
padaryti. Aš esu, kadangi aš mąstau... 

— O Jupiteri! — aiktelėjo Pauelas, — Tas. robotas 
tikras Dekartas! 

— Kuris čia tas Dekartas? — įsikišo Donovanas. — 
Klausyk, anot tavęs, mes turime sėdėti ir klausyti, kaip 
šitas geležinis maniakas. .. 

— Nusiramink, Maikai! 

Kjutis ramiai tęsė: | 

— Tuojau pat iškilo klausimas: kas yra mano buvi- 
mo priežastis? 

Pauelas taip sukando dantis, kad jam skruostuose 
iššoko gumbai. 

— Niekus tauziji. Aš jau tau sakiau, kad tave mes 
padarėme. | 

— O jeigu netiki — pridūrė Donovanas,— mudu su 
malonumu tave išardysime! 

Robotas maldaujamai ištiesė stiprias rankas: 

— Aš nepriimu jokio teiginio vien tikėjimu. Kiek- 
viena hipotezė turi būti paremta logika, kitaip ji be- 
vertė. O jūsų tvirtinimas, kad judu mane padarėte, 
prieštarauja visiems logikos dėsniams. 

Pauelas uždėjo ranką Donovanui ant sugniaužto 
kumščio ir sulaikė jį. 

— Kodėl tu taip kalbi? 

Kjutis susijuokė. Tai buvo nėžmoniškas juokas, — 
jis dar niekada nebuvo parodęs tokio mašininio garso. 
Šitas juokas, skardus ir trūksmingas, buvo monotoniš- 
kas kaip metronomo tiksėjimas ir be jokios intonacijos. 

ve! Medžiaga, iš kurios judu padaryti, — minkšta ir glež- 
na, silpna ir neatspari. Jūs energijos gaunate, nenašiai 
oksiduodami organinę medžiagą — panašią į šitą, — jis 
nepritariamai bakstelėjo pirštu į sumuštinio likutį. — 
Jūs periodiškai nugrimstate į besąmoninę būklę. Bent 
kiek pasikeitus temperatūrai, slėgimui, drėgnumui, ra- 
diacijos intensyvumui, mažėja jūsų darbingumas. Jūs — 
surogatas! Iš kitos pusės, aš — tobulas kūrinys. Aš tie- 
siog sugeriu elektros energiją ir ją sunaudoju beveik 
visu šimtu procentų. Aš esu padarytas iš kieto metalo, 
mano sąmonė veikia be paliovos, aš lengvai pakeliu bet 
kokias išorines sąlygas. Visa tai faktai. Vaduojantis sa- 
vaime suvokiamu teiginiu, kad nė viena būtybė negali 
sukurti kitos būtybės, tobulesnės už save, — tai į šipu- 
lius sudaužo jūsų absurdišką hipotezę. 

Prakeiksmai, kuriuos Donovanas lig tol murmėjo 
pusbalsiu, dabar pratrūko visu smarkumu. Jis pašoko, 
suraukęs rudus antakius. 

— Ak tu, geležinis išsigimėli! Gerai, jeigu ne mes 
tave padarėme, tai kas gi kitas? 

Kjutis rimtai linktelėjo. 

— Labai gerai, Donovanai. Kaip tik šį klausimą aš 
sau ir iškėliau. Matyt, mano kūrėjas turi būti galinges- 
nis už mane. Taigi liko tik viena galimybė. 

Žemės žmonės suglumę įsistebeilijo į Kjutį, o tasai 
tesė: 

— Kas yra stoties gyvenimo centras? Kam mes visi 
tarnaujame? Kam skiriame visą savo dėmesį? 

Jis nutilo, laukdamas atsakymo. Donovanas nustebęs 
pažvelgė į Pauelą. 

— Kertu lažybų, šitas cinkuotas idiotas kalba apie 
energijos keitiklį! 

— Ar taip, Kjuti? —- šyptelėjo Pauelas. 

— Aš kalbu apie Viešpatį! — pasigirdo šaltas, griež- 
tas atsakymas. 

Donovanas pasileido juoktis, ir net Pauelas nenorom 
suprunkštė. Kjutis pakilo, ir jo žėrinčios akys žvelgė 
Čia į vieną žmogų, čia į kitą: 

— Ir vis dėlto taip yra. Nenuostabu, kad jūs neno- 
rite tuo patikėti. Jums neilgai beliko čia būti. Pats Paue- 
las sakė, kad iš pradžių Viešpačiui tarnavo tik žmonės. 
Paskui atsirado robotai pagalbiniams darbams; pagaliau 
atsiradau aš — robotams valdyti. Šitie faktai neabejo- 
tini, bet aiškinami jie buvo visai nelogiškai. Ar norite 
sužinoti tiesą? . 

— Drožk, Kjuti. Tai įdomu. 

— Viešpats iš pradžių sukūrė žmones — mažiausiai 
sudėtingą padermę, kurią lengviausia pagaminti. Palaips- 
niui jis juos keitė robotais. Tai buvo žingsnis į priekį. 
Pagaliau jis sukūrė mane, kuris turėjo pakeisti dar liku- 
sius žmones. Nuo šiol Viešpačiui tarnauju Aš! 

— Visiškai ne,— griežtai atkirto Pauelas. — Tu vyk- 
dysi mūsų komandas ir tylėsi, kol įsitikinsime, ar tu gali 
valdyti keitiklį. Aišku? Valdyti keitiklį, o ne garbinti 
Viešpatį! Jeigu tu mūsų nepatenkinsi, tu būsi išmontuo- 
tas. O dabar — prašom, gali eiti. Pasiimk šiuos duome- 
nis ir užregistruok juos, kaip reikia. 

Kjutis paėmė jam atkištus grafikus ir, netaręs nė 
žodžio, išėjo. Donovanas atsirėmė į krėslo atlošą ir su- 
leido pirštus į plaukus. 

— Mums dar teks pasiplūkti su šituo robotu. Jis 
visiškai sukvailiojo! 


Migdantis keitiklio dūzgimas kabinoje buvo girdi- 
mas vis stipriau. Į jį įsipynė Geigerio skaitiklių spragsė- 
jimas ir nedarnus dešimties signalinių lempų zirzesys. 

Donovanas atsitraukė nuo teleskopo ir įjungė šviesą. 

— Spindulys iš stoties numeris keturi Marsą pasiekė 
tiksliai pagal tvarkaraštį. Dabar galime išjungti savąjį. 

Pauelas linktelėjo. 

— Kjutis yra apačioje, mašinų skyriuje. Aš duosiu 
signalą, o visa kita jis pats atliks. Pažiūrėk, Maikai: ką 
tu pasakysi dėl šių skaitmenų? 

Maikas prisimerkė ir švilptelėjo: 

— Oho! Tai bent spinduliavimas! Saulutė įsismagino! 

— Taigi, — rūgščiai atsakė Pauelas.— Kyla elektro- 
ninė audra. Ir mūsų spindulys, nukreiptas į Žemę, kaip 
tik jos kelyje. 

Jis susierzinęs atsišliejo nuo stalo. 

— Nieko! Kad tik ji neprasidėtų iki pamainos. Dar 
ištisos dešimt dienų. .. Žinai, Maikai, nusileisk į apačią 

— Einu. Duok man dar migdolų. 

Jis sugavo mestą pakelį ir nuėjo prie lifto. 

Kabina švelniai nusileido žemyn, ir jos durys atsi- 
vėrė į siaurą metalinį trapą mašinų skyriuje. Pasirėmęs 
į turėklus, Donovanas pažvelgė į apačią. Veikė didžiu- 
liai generatoriai, iš decimetrinio siųstuvo vakuumo 
vamzdžių sklido po visą stotį žemas gaudesys. 

Apačioje žvilgėjo Kjučio figūra. Jis atidžiai stebėjo, 
kaip darniai dirba grupė robotų, apstoję vieną Marso 
siųstuvo bloką. 

Staiga Donovanas visas įtįso. Robotai kurie atrodė 
kaip nykštukai šalia didžiulio įtaiso, išsirikiavo priešais 
jį, nulenkę galvas, o Kjutis ėmė lėtai žingsniuoti išilgai 
jų eilės. Praėjo apie penkiolika sekundžių, ir jie visi, 
žvangėdami garsiau už generatoriaus gaudesį, puolė ant 
kelių. 

Donovanas šaukdamas nulėkė laiptais žemyn. Jo vei- 
do spalva beveik susilygino su skaisčiai rudų plaukų 
spalva. Mosuodamas sugniaužtais kumščiais, jis pribė- 
g0 prie robotų: 

— Kurių velnių jūs čia lankstotės, besmegeniai idio- 
tai? Prie darbo! Jeigu ligi vakaro nespėsite visko išmon- 

tuoti, išvalyti ir sumontuoti, aš išdeginsiu jums sme- 
genis kintama srove! 

Tačiau nė vienas robotas nė nekrustelėjo. 

Net Kjutis — vienintelis likęs stovėti kitame klūpan- 
čios eilės gale,— nepajudėjo iš vietos. Jo žvilgsnis bu- 
vo nukreiptas į tamsią didžiulio mechanizmo gelmę. 

Donovanas stumtelėjo artimiausią robotą: 

— Stok! — suriko jis. 

. Robotas lėtai įvykdė komandą. Fotoelektrinės akys 
priekaištingai pažiūrėjo į Žemės žmogų. | 

— Nėra kito Viešpaties, tiktai Viešpats, — tarė robo- 
tas, — ir KT-1 — jo pranašas! 

— Ką-ą?!. 

Donovanas pajuto į save įsmeigtas dvidešimt porų 
mechaninių akių. Dvidešimt metalinių balsų iškilmingai 
paskelbė: 

— Nėra kito- Viešpaties, tiktai Viešpats, ir KT-1 — 
jo pranašas! 

— Bijau, kad mano draugai, — įsikišo Kjutis — dabar 
neimtų klausyti būtybės, kuri aukštesnė už tave. 

— Velniop! Nešdinkis iš čia — aš su tavim vėliau 
atsiskaitysiu, o su šitomis kalbančiomis lėlėmis — tuo- 
jau pat! 

Kjutis lėtai papurtė sunkią galvą. 

— Atleisk man, bet tu nesupranti. Tai juk robotai — 
o tai reiškia, kad jie mąstančios būtybės. Dabar, kai 
aš jiems paskelbiau tiesą, jie pripažįsta Viešpatį. Visi 
robotai. Jie mane vadina pranašuų.— Jis nuleido galvą.— 
Žinoma, aš to nevertas, bet kas gali žinoti... 

Tik dabar Donovanas atgavo kvapą ir tęsė: 

— Nejaugi? Tai bent gražu! Tiesiog nuostabu! Na- 
gi paklausyk, ką aš pasakysiu, tu, varine beždžione! 
Nėra jokio Viešpaties, nėra jokio pranašo ir nėra jokio 
klausimo — ko klausyti. Aišku? O dabar —lauk iš 
čia! — įsiutęs riktelėjo. 

— Aš klausau tik Viešpaties. 

— Velniai griebtų tavė ir tavo viešpatį! — Donova- 
nas spiovė į siųstuvą. — Še tavo viešpačiui! Daryk, kas 
tau liepiama! 

Kjutis nieko nepasakė. Tylėjo ir kiti robotai. Bet Do- 
novanas pajuto, kad įtampa staiga pakilo. Šalta melsva 
liepsna robotų akyse sušvito ryškiau, o Kjutis tartum 
visas suakmenėjo. 

— Šventvagystė! — sušnibždėjo jis žvarbiu iš susi- 
jaudinimo balsu ir ėmė artėti prie Donovano. 

Donovanas pirmąkart pajuto baimę. Robotas negali 
pykti, bet Kjučio akyse jis nieko negalėjo įskaityti. 

— Atleiskit man, Donovanai, — tarė robotas, — bet 
po šito tau čia pasilikti nebegalima. Nuo šiol tau ir 
Pauelui draudžiama būti vadovietėje ir mašinų skyriuje. 

Jis lėtai mostelėjo ranka, ir du robotai akimirksniu 
apglėbė Donovaną iš dviejų pusių, prispaudė jo rankas 
prie šonų. Tasai, nespėjęs nė aiktelti, pasijuto iškeltas 
ir šuoliais nešamas laiptais. 


Gregoras Pauelas, sugniaužęs kumščius, blaškėsi po 
bendrąją kajutę. Šėldamas dėl savo bejėgiškumo, jis 
pasižiūrėjo į užrakintas duris ir piktas atsisuko į Dono- 
vaną: 

— Kurių galų tau reikėjo spiauti į siųstuvą? 

Maikas Donovanas iš pykčio trinktelėjo abiem ran- 
kom į krėslo ranktūrius. 

— O ką aš turėjau daryti su šita elektrifikuota lėle? 
Aš neketinu nusileisti kažkokiam mechanizmui, kurį su- 
montavau savo paties rankomis. 

— Na, žinoma, — nepatenkintas atsakė Pauelas,— o 
sėdėti čia, saugomam dviejų robotų, — tai reiškia nenu- 
sileisti? 

— Tegu tik aš bazę pasieksiu, — atsikirto Donova- 
nas, — kas nors už tai atkentės. Šitie robotai turi mūsų 
klausyti. Tai juk Antrasis dėsnis. 

— Kas iš to dėsnio? Jie neklauso, ir viskas. Ir, gal 
būt, taip yra dėl kažkokios priežasties, kurią per vėlai 


aptikome. Beje, ar žinai, kas mums bus, kai grįšime į 
bazę? 

Jis sustojo prie krėsle sėdinčio Donovano ir piktai 
pažiūrėjo į jį. 

— O kas? 

— Nieko ypatingo. Tiktai kokie dvidešimt metų 
Merkurijaus kasyklose! Arba tiesiog kalėjimas Cere- 
roje! 

— Ką tu turi galvoje? 

— Elektroninę audrą, kuri jau mums panosėje. Ar 
žinai, kad mūsų Žemei siunčiamas spindulys tiksliai per 
centrą kerta jos kelią? Aš kaip tik tai spėjau apskaičiuo- 
ti, o po to robotas mane nutempė nuo stalo. 

Donovanas išblyško. 

— Tenutrenkia mane Saturnas! 

— O ar žinai, ką darys spindulys? Audra šėls įsi- 
smaginusi. Spindulys šokinės kaip blusa. Ir jeigu prie 
prietaisų liks vienas Kjutis, spindulys neabejotinai išsi- 
fokusuos. Ar įsivaizduoji, kas tada bus Žemei? Ir kas 
mums? 

Pauelui dar nebaigus sakyti, Donovanas įsispyręs už- 
gulė duris. Durys atsilapojo, jis išlėkė į koridorių ir 
atsimušė į nejudančią plieninę ranką, užtvėrusią jam 
kelią. Robotas abejingai pažvelgė į uždususį, spurdantį 
Žemės žmogų. 

— Pranašas įsakė jums būti kambaryje. Prašom, bū- 
kite malonūs! 

Jis mostelėjo — Donovanas nubildėjo atgal. Tuo me- 
tu koridoriuje pro kampą pasirodė Kjutis. Jis davė ro- 
botams ženklą eiti šalin ir tyliai uždarė paskui save 
duris. 

Donovanas įtūžęs puolė prie Kjučio. 

— To jau per daug. Tau teks atsakyti už šitą kome- 
diją! 

— Prašom nesijaudinti, — švelniai atsakė robotas. — 
Vis tiek kada nors turėjo tai įvykti. Argi nematote, kad 
jūsų funkcijos pasibaigė? 

— Atleiskite, — Pauelas pasitempė, — kaip tai su- 
prasti? 

— Jūs prižiūrėjote Viešpatį, — atsakė Kjutis, — kol 
buvau sukurtas aš. Dabar tai mano privilegija, ir vienin- 
telė jūsų būties prasmė išnyko. Argi tai ne savaime 
suprantama? 

— Ne visiškai, — su kartėliu atsakė Pauelas.— O ką, 
tavo manymu, mes dabar turėtume daryti? 

Kjutis ne iš karto atsakė. Jis lyg kažką pagalvojo, 
paskui viena jo ranka išsitiesė ir apglėbė Pauelui pe- 
čius. Kita ranka jis sugriebė už riešo Donovaną ir pri- 
sitraukė prie savęs. 

— Judu abu man patinkate. Žinoma, jūs — žemes- 
nės būtybės su ribotais mąstymo galimumais, bet iš tik- 
ro aš jaučiu jums kažkokią simpatiją. Jūs gerai tarna- 
vote Viešpačiui, ir jis atsilygins jums už tai, Dabar, kai 
jūsų tarnyba baigėsi, jums, matyt, nebeilgai liko gy- 
vuoti. Bet kol jūs dar gyvuojate, jūs būsite aprūpinti 
maistu, drabužiais ir pastoge, jeigu tik atsisakysite mė- 
ginimų lįsti į vadovietę arba mašinų skyrių. 

— Gregai, juk jis paleidžia mus į pensiją! — ėmė 
spiegti Donovanas.— Daryk ką nors! Tai mus žemina! 

— Klausyk, Kjuti, mes su tuo negalime sutikti. Šei- 
mininkai čia mes. Stotį sukūrė žmonės — tokie pat, kaip 
aš, žmonės, kurie gyvena Žemėje ir kitose planetose. 
Ši stotis tėra energijai perduoti, o tu tik... O viešpatie! 

Kjutis rimtai papurtė galvą. 

— Šita idėja jau darosi įkyri. Kodėl jūs įsikalėte į 
galvą tokią klaidingą gyvenimo prasmę? Net jei leisi- 
me, kad nerobotų mąstymo galimybės ribotos, tai vis 
tiek... 

Jis nutilo ir susimąstė. Donovanas piktai sušnibždėjo: 

— Jeigu tu turėtum žmogaus fizionomiją, su kokiu 
malonumu aš ją subiauročiau! 

Pauelas įsikibo į ūsą ir prisimerkė: 

— Klausyk, Kjuti, jeigu tu nepripažįsti, kad yra 
Žemė, kaip tu paaiškinsi tai, ką matai pro teleskopą? 

— Atleiskite, nesuprantų. 

Žemės žmogus nusišypsojo. 

— O čia tu ir įkliuvai. Nuo to laiko, kai tave sumon- 
tavome, tu ne kartą žiūrėjai pro teleskopą. Ar tu pa- 
stebėjai, kad kai kurie švytintys taškeliai tada atrody- 
davo kaip skrituliai? 

— Ak štai dėl ko! Na, žinoma! Tai dėl paprasčių pa- 
prasčiausio padidinimo — kad spindulį būtų galima tiks- 
liau nutaikyti. 

— O kodėl nepadidėdavo žvaigždės? 

— Kiti taškai? Labai paprasta. Mes nesiunčiame ten 
jokių spindulių, todėl nėra reikalo jų didinti. Klausy- 
kite, Pauelai, net jūs turėjote tai suvokti. 

Pauelas niūriai įbedė akis į lubas. 

— Bet pro teleskopą matyti daugiau žvaigždžių. Iš 
kur jos randasi? Kad tave Jupiteris griebtų, iš kurį 

Kjučiui tai įgriso. 

— Žinote, Pauelai, negi aš turiu tuščiai gaišti, steng- 
damasis fiziniu požiūriu paaiškinti visas optines iliuzi- 
jas, kurias sukuria mūsų prietaisai? Nuo kada mūsų 
jutimo organų duomenys gali būti lyginami su skaisčia 
griežtos logikos šviesa? 

— Klausyk,— netikėtai sušuko Donovanas, išsilen- 
kęs draugiškos, bet sunkios Kjučio rankos, — imkime na- 
grinėti iš pašaknų. Kam iš viso tie spinduliai? Mes juos 
gerai, logiškai paaiškiname. Ar tu gali geriau juos pa- 
aiškinti? 

— Spindulius leidžia Viešpats,— pasigirdo griežtas 
atsakymas, — tai jo valia. Yra dalykų, — jis pagarbiai 
pakėlė akis į lubas, — kuriuos pažinti mums nėra lemta. 
Čia aš stengiuosi tik tarnauti, o ne klausinėti. 

Pauelas lėtai atsisėdo ir užsidengė veidą drebančio- 
mis rankomis. 

— Išeik, Kjuti. Išeik ir leisk man pagalvoti. 

— Aš atsiųsiu jums maisto, — geraširdiškai atsakė 
Kjutis. | 

Vietoj atsakymo išgirdęs nevilties aimaną, Kjutis 
išėjo. 

— Gregai,— ėmė kimiai šnibždėti Donovanas,— rei- 
kia mums ką nors sugalvoti. Mes turime jį netikėtai už- 
klupti ir padaryti trumpą sujungimą. Truputėlis azoto 
rūgšties į sąnarį... 

— Nebūk asilas, Maikai. Negi tu manai, kad jis pri- 
sileis mus artyn su azoto rūgštimi? Klausyk, mudu tu- 
rime pakalbėti su juo. Ne vėliau, kaip per keturiasde- 
šimt aštuonias valandas turime jį įtikinti, kad jis mus 
įsileistų į vadovietę, kitaip mums bus riesta. 

Jis mindžikavo, netverdamas bejėgišku pykčiu. 

— Tenka įtikinėti robotą! Tai jau... 

— Žeminama,— užbaigė Donovanas. 

— Blogiau! 

— Klausyk! — Donovanas staiga ėmė juoktis. — O 
kam įtikinėti? Imkim ir parodykim jam! Padarykime dar 
vieną robotą, jam matant! Ką jis tada pasakys? 

Pauelo veide pamažu nušvito šypsena. Donovanas 
tęsė: 

— Gali įsivaizduoti, kaip kvailai jis atrodys! 


Suprantama, robotai gaminami Žemėje. Bet gabenti 
juos kur kas yra paprasčiau dalimis, kurios sumontuo- 
jamos ten, kur reikia. 

Beje, tuo būdu užkertamas kelias kuriam nors robo- 
tui, jau sumontuotam ir suderintam, ištrūkti ir laisvai 
bastytis. Tokiu atveju firma „J. S. Robots“ turėtų atsa- 
kyti griežtiems įstatymams, draudžiantiems naudoti ro- 
botus Žemėje. 

Dėl to tokiems žmonėms, kaip Pauelas ir Donovanas, 
tekdavo sunkus ir keblus uždavinys — montuoti robotus. 

Pauelas ir Donovanas niekada dar taip nejuto viso 
šio uždavinio sunkumo, kaip tą dieną, kai jie pradėjo 
kurti robotą, įdėmiai stebimi Viešpaties pranašo KT-1. 

Montuojamasis paprastas MS modelio robotas gulė- 
jo ant stalo beveik gatavas. Po trijų valandų darbo be- 
liko tik sunarstyti galvą. Pauelas stabtelėjo prakaitą 
nuo kaktos nubraukti ir nepatikliai pažvelgė į Kjutį. 

Tai, ką pamatė, jo nudžiuginti negalėjo. Štai jau 
trys valandos, kaip Kjutis sėdi tylėdamas ir nejudėda- 
mas. Jo veidas, visada neišraiškus, šį kartą buvo visiš- 
kai bereikšmis. | 

— Duok šen smegenis, Maikai! — burbtelėjo Pauelas. 

Donovanas atplėšė hermetinį konteinerį ir iškėlė iš 
jame esančios alyvos dar vieną, mažesnį. Atidaręs ir 
jį, jis išėmė tarp akytos gumos įdėtą nedidelį rutulį. 

Donovanas laikė jį labai atsargiai, — tai buvo sudė- 
tingiausias mechanizmas, kada nors sukurtas Žmogaus. 
Po plonu platininiu rutulio kevalu buvo pozitroninės 
smegenys, kurių trapioje struktūroje buvo sudėti tiks- 
liai apskaičiuoti neutroniniai ryšiai, kiekvienam robo- 
tui atstoję paveldimąją informaciją. 

Smegenys tiksliai atitiko ant stalo gulinčio roboto 
kiaušo ertmės formą. Montuotojai juos uždengė žydro 
metalo plokštele. Plokštelę jie tvirtai privirino maža 
atomine liepsnele. Paskui buvo kruopščiai įjungtos ir 
gerai į savo lizdus įsuktos fotoelektrinės akys, virš ku- 
rių buvo uždėti ploni, skaidrūs plastiko lakšteliai, tvirti 
kaip plienas. | 

Dabar beliko stipriu aukštos įtampos išlydžiu įkvėpti 
robotui gyvybę. Pauelas ištiesė ranką prie srovės jun- 
giklio. 

— Dabar žiūrėk, Kjuti. Žiūrėk atidžiai. 

Jis įjungė srovę. Pasigirdo traškėjimas ir gaudesys. 
Žmonės neramiai palinko prie savo kūrinio. 

Iš pradžių roboto galūnės truputį krustelėjo. Paskui 
jo galva pakilo, jis pasirėmė alkūnėmis, nerangiai nu- 
lipo nuo stalo. Roboto judesiai buvo ne visai tvirti, ir 
vietoj aiškios kalbos jis du kartus silpnai gergžtelėjo. 

Pagaliau jis prašneko, abejodamas ir nepasitikėda- 
mas: 

— Aš norėčiau imtis kokio nors darbo. Kur man 
eiti? 

Donovanas žingtelėjo prie durų. 

— Žemyn šiais laiptais. Tau ten pasakys, ką daryti, 

Robotas MS išėjo, ir Žemės žmonės liko vienu du 
su vis dar nejudančiu Kjučiu. 

— Na,— šyptelėjo Pauelas,— dabar tu jau tiki, kad 
mes tave padarėme? 

Kjutis atsakė trumpai ir griežtai: 

— Nel 

Pauelo šypsnys sustingo ir pamažu dingo nuo veido. 
Donovano žandikaulis atvipo. 

— Matote,— tęsė ramiai Kjutis,— jūs tiktai sudėjo- 
te į vieną vietą jau gatavas dalis. Jums tai pavyko gana 
gerai — tai instinktas, aš manau, bet jūs nesukūrėte ro- 
boto. Dalys buvo sukurtos Viešpaties. ' 

— Klausyk, — sušvogždė Donovanas, — šitos dalys 
buvo pagamintos Žemėje ir atgabentos čia. 

— Na, na,— gražiuoju tarė robotas, — nesiginčysime. 

— Ne, iš tikrųjų, — Donovanas žengė į priekį ir įsi- 
kibo robotui į metalinę ranką, — jeigu tu perskaitytum 
knygas, esančias bibliotekoje, jos viską tau paaiškintų, 
nepalikdamos nė mažiausios abejonės. 

— Knygos? Aš perskaičiau jas — visas! Tai labai ge- 
rai sugalvota. 

Į kalbą staiga įsiterpė Pauelas: 

— Jeigu tu jas skaitei, tai ką čia daugiau bepri- 
dėsi? Juk neįmanoma su jomis ginčytis! Tiesiog neįma- 
noma! 

Kjučio balse pasigirdo gailestis: 

— Bet, Pauelai, aš visiškai nelaikau jų rimtu infor- 
macijos šaltiniu. Juk jos taip pat buvo sukurtos Vieš- 
paties — ir skirtos jums, bet ne man. 

— Iš kur tu tai ištraukei? — pasidomėjo Pauelas. 

— Aš, kaip mąstanti būtybė, galiu išvesti tiesą iš 
apriorinių teiginių. O jums, būtybėms, turinčioms pro- 
tą, bet nepajėgiančioms samprotauti, reikia, kad kas 
nors paaiškintų jūsų gyvatą. Taip ir padarė Viešpats. 
Tai, kad jis davė jums šitų juokingų idėjų apie tolimuo- 
sius pasaulius ir žmones, — be abejo, buvo geras daly- 
kas. Matyt, jūsų smegenys pernelyg primityvios suvok- 

ti absoliučią tiesą. Tačiau jeigu Viešpačiui patinka, kad 
jūs tikėtumėte savo knygomis, aš daugiau su jumis ne- 
besiginčysiu. 

Išeidamas jis atsisuko ir švelniai pridūrė: 

— Neliūdėkite. Viešpaties sukurtame pasaulyje vie- 
tos užteks visiems. Jums, vargšams žmonėms, taip pat 
yra vietos. Ir: nors ši vieta kukli, bet, jeigu gerai elgsi- 
tės, jums bus atlyginta. 

Jis išėjo, nutaisęs maloningą veidą, koks ir dera 
Viešpaties pranašui. Dvejetas žmonių stengėsi nežiūrėti 
vienas kitam į akis. 

Pagaliau Pauelas alsiai prabilo: 

— Gulkim miego, Maikai. Aš pasiduodu. 

Donovanas tyliai tarė: 

— Klausyk, Gregai, ar tau neatrodo, kad visa tai 
tiesa, ką jis sako? Jis taip įsitikinęs, kad aš. 

Pauelas ėmė jį plūsti: 

— Nekvailiok! Tu įsitikinsi, ar yra Žemė, ar jos 
nėra, kai kitą savaitę atvyks pamaina ir mudviem teks 
orįžti ir už visa tai atsakyti. 

— Jei taip, prisiekiu Jupiteriu, mes turime ką nors 
daryti! — Donovanas vos neverkė.— Jis netiki nei mu- 
mis, nei knygomis, nei savo akimis! 

— Netiki,— liūdnai sutiko Pauelas.— Tai juk pro- 
taujantis robotas, velniai jį griebtų! Jis tiki tiktai logi- 
ka, ir čia visa bėda. .. 

— Kokia bėda? 

— Griežtai logiškais samprotavimais galima įrodyti 
viską, ką tik nori,— pagal tai, kokie bus išeities postu- 
latai. Mūsų postulatai vienokie, o Kjučio — kitokie. 

— Tai greičiau prisikaskime ; iki jo postulatų. Rytoj 
prasidės audra. 

Pauelas alsiai atsiduso. 

— Šito mes ir negalime padaryti. Postulatai būna vi- 
sada pagrįsti prielaida ir sutvirtinti tikėjimu. Niekas 
visatoje negali jų sugriauti. Aš einu miego. 

— Po velnių! Aš nenoriu miego! 
— Aš taip pat. Bet aš vis dėlto pamėginsiu užmig- 
ti — iš principo. 


Po dvylikos valandų miegas jiems vis dar tebebuvo 
principo dalykas, deja, šio principo įgyvendinti nesi- 
sekė. 

Audra prasidėjo anksčiau, negu jie tikėjosi. Dono- 
vanas, kurio paprastai rausvas veidas mirštamai išblyš- 
ko, pakėlė virpantį pirštą. Apžėlęs tankia barzda Paue- 
las aplaižė sukepusias lūpas, pasižiūrėjo pro langą ir iš 
nevilties čiupo sau už ūso. 

Kitomis aplinkybėmis tai būtų buvęs žavus regi- 
nys. Aukštosios energijos elektronų sraute, kertamame 
energiją nešančio spindulio, nukreipto į Žemę, mirgėjo 
smulkios skaisčios šviesos kibirkštėlės. Tolumoje nyks- 
tančiame spindulyje tarytum šokinėjo žėrinčios dulkelės. 

Spindulys atrodė stabilus. Bet abu žinojo, kad šituo 
įspūdžiu pasitikėti negalima. 

Atsiradus nukrypimui per kampo vieną šimtatūks- 
tantinę sekundės dalį, nepastebimam plika akimi, spin- 
dulys būtų išsifokusavęs, ir šimtai kvadratinių kilometrų 
Žemės paviršiaus būtų pavirtę liepsnojančiais griuvė- 
siais. 

O vadovietėje šeimininkavo robotas, kuriam nerūpė- 
jo nei spindulys, nei fokusas, nei Žemė — niekas, išsky- 
rus jo Viešpatį. 

Slinko valandos. Žemės žmonės tylėdami, lyg už- 
hipnotizuoti, žiūrėjo pro langą. Paskui spindulyje laks- 
tančios kibirkštys išblėso ir pranyko. Audra praėjo. 

— Viskas! — liūdnai tarė Pauelas. 

Donovanas neramiai snūduriavo. Alsus Pauelo žvilgs- 
nis pavydžiai stabtelėjo ties juo. Keletą kartų blykste- 
lėjo signalinė lemputė, bet Pauelas nekreipė į ją dė- 
mesio. Visa tai jau buvo nesvarbu. Visa! Gal būt, Kju- 
čio tiesa — gal būt, ir iš tikro juodu su Donovanu — že- 

mesnės būtybės su dirbtine atmintimi, kurių gyvenimo 
prasmės nebėra... 

Bepigu, jeigu taip būtų! 

Tarpduryje pasirodė Kjutis. 

— Jūs neatsakėte į signalus, todėl aš pats atėjau, — 
tyliai jis paaiškino.— Jūs blogai atrodote — manau, kad 
jūsų gyvatos laikas artėja į galą. Bet gal norėtumėte 
žvilgtelėti į šiandieninius prietaisų įrašus? 

Pauelui pasirodė, kad tuo robotas nori pareikšti sa- 
vo draugiškumą. Gal Kjutis juto kažkokį sąžinės grau- 
žimą, prievarta nušalinęs žmones nuo vadovavimo sto- 
čiai. Jis paėmė atkištus jam įrašus ir įbedė į juos pa- 
smėlusias akis. 

Kjutis, rodos, buvo patenkintas. 

— Žinoma, tarnauti Viešpačiui — didelė garbė. Bet 
neliūdėkite, kad aš jus pakeičiau. 

Pauelas, kažką murmėdamas, mechaniškai peržiūri- 
nėjo vieną po kito popieriaus lapelius. Staiga pasklidas 
jo žvilgsnis įsmigo į ploną, virpančią raudoną liniją, 
besidriekiančią skersai vieno grafiko. 

Jis vis žiūrėjo ir žiūrėjo į šitą kreivę. Paskui, mėš- 
lungiškai sugniaužęs grafiką ir neatplėšdamas nuo jo 
akių, jis pašoko. Kiti lapeliai nukrito ant grindų. 

— Maikai! Maikai! — jis purtė Donovaną už pe- 
ties.— Jis išlaikė spindulį! 

Donovanas nubudo. 

— Kas? Kur? 

Paskui ir jis, išplėtęs akis, įsistebeilijo į grafiką. 

— Kas yra? — įsikišo Kjutis. 

— Tu išlaikei spindulį fokusuotą,— mikčiodamas ta- 
rė Pauelas.— Ar tu tai žinai? 

— Fokusuotą? O kas tai yra? 

— Spindulys visą laiką buvo nukreiptas tiesiai į pri- 
imamąją stotį vienos dešimttūkstantosios milisekundės 
tikslumu! 

— Į kokią priimamąją stotį? 

— Žemėje! Priimamąją stotį Žemėje, — džiūgavo 
Pauelas.— Tu išlaikei jį fokusuotą! 

Kjutis susierzinęs nusisuko. | 

— Su jumis negalima elgtis geruoju. Vėl tas pats 
kliedesys! Aš tik laikiau visas rodykles pusiausvyroje — 
tokia buvo Viešpaties valia. 

Susirinkęs išmėtytus popierius, jis išėjo piktas. Kai 
tik užsivėrė durys, Donovanas pratarė: 

— Čia tai man patinka! 

Jis atsisuko į Pauelą: 

— Ką dabar turime daryti? 

Pauelas pajuto iš karto ir nuovargį, ir dvasinį paki- 
limą. 

— Ogi nieko. Jis įrodė, kad gali puikiausiai val- 
dyti stotį. Aš dar nebuvau matęs, kad elektroninė audra 
taip lengvai praeitų. 

— Bet juk nieko nenuspręsta. Tu girdėjai, ką jis pa- 
sakė apie Viešpatį? Mes juk negalime. .. 

— Klausyk, Maikai! Jis vykdo Viešpaties valią, ku- 
rią skaito ciferblatuose ir grafikuose. Bet juk ir mes 
darome tą patį! Galų gale tuo paaiškinamas ir jo atsisa- 
kymas klausyti mūsų. Paklusnumas — Antrasis dėsnis. 
O Pirmasis — saugoti žmones nuo nelaimės. Kaip jis 
galėjo išgelbėti žmones, sąmoningai arba nesąmonin- 
gai? Žinoma, išlaikydamas spindulį fokusuotą! Jis žino, 
kad gali tai daryti geriau, negu mudu; ne veltui jis 
tvirtina esąs aukštesnė būtybė. Ir išeina, kad jis turi 
mūsų neisileisti į vadovietę. Tai neišvengiama išvada iš 
robotechnikos dėsnių. 

— Suprantama, bet aš ne apie tai. Juk negalima, kad 
jis toliau paistytų tuos niekus apie Viešpatį. 

— O kodėl gi ne? 

— Todėl, kad tai neįmanoma! Kaip galima patikėti 
jam stotį, jeigu jis netiki, kad yra Žemė? 

— O su darbu jis susidoroja? 

— Taip, bet... 

— Tai tėgul sau tiki, kas jam į galvą ateina! 

Pauelas, vos pastebimai nusišypsojęs, skėstelėjo 
rankas ir krito į patalą. Jis jau miegojo. 

Lisdamas į lengvą skafandrą, Pauelas kalbėjo: 

— Viskas bus labai paprasta. Galima atvežti čia 
KT-1 po vieną, įtaisyti juose automatinius jungiklius, 
kurie imtų veikti po savaitės. Per tą laiką jie išmok- 
tų... hm... Garbinti Viešpatį tiesiog iš jo pranašo. Pas- 
kui juos galima pervežti į kitas stotis ir vėl paleisti 
veikti. Kiekvienoje stotyje užteks dviejų KT... 

Donovanas pravėrė hermetinį šalmą ir ėmė bambėti: 

— Baik, ir einam iš čia. Pamaina laukia. Ir, be to, aš 
nenurimsiu, kol išties pamatysiu Žemę ir pajusiu ją po 
kojomis, tuo būdu įsitikinęs, jog ji iš tikrųjų yra. 

Jam taip bekalbant, atsidarė durys. Donovanas nusi- 
keikęs užtrenkė šalmo langelį ir paniuręs nusisuko nuo 
įėjusio Kjučio. 

Robotas tyliai prisiartino prie jų. Jo balsas skambė- 
jo liūdnai: 

— Jūs išeinate? 

Pauelas trumpai linktelėjo: 

— Į mūsų vietą atvyksta kiti. 

Kjutis atsiduso. Šis atodūsis buvo panašus į vėjo gau- 
desį eilėmis įtemptuose laiduose. 

— Jūsų tarnyba baigėsi, ir jums jau laikas išnykti. 
Aš numačiau tai, bet vis dėlto... Ką gi, tebūnie Vieš- 
paties valia! 

Šitas romus tonas Pauelą užgavo. 

— Neskubėk su užuojauta, Kjuti. Mūsų laukia Že- 
mė, 0 ne galas. 

Kjutis vėl atsiduso. 

— Jums bus geriau, jei galvosite būtent taip. Da- 
bar aš matau visą jūsų paklydimo prasmingumą. Aš 
nesiimčiau griauti jūsų tikėjimo, net jei galėčiau. 

Jis išėjo — įsikūnijusi užuojauta. 

Pauelas kažką sumurmėjo ir davė ženklą Donovanui. 

Nešini hermetiškai uždarytais lagaminais, jie įėjo į oro 
šliuzą. 

Laivas su pamaina buvo prišvartuotas iš išorės. 
Pauelą pakeičiantis Francas Miuleris pasisveikino su 
juo sausai ir pabrėžtinai mandagiai. Donovanas, vos 
linktelėjęs jam, nuėjo į piloto kabiną, kur jo laukė Se- 
mas Ivensas, turėjęs perduoti laivą. 

Pauelas stabtelėjo. 

— Tai kaip Žemė? 

Į šitą gana įprastą klausimą Miuleris davė įprastą 
atsakymą: 

— Vis dar sukasi. 

— Gerai, — tarė Pauelas. 

Mileris pasižiūrėjo į jį. 

:— Beje, vaikinai iš „J. S. Robots“ išgalvojo naują 
modelį. Sudėtinį robotą. 

— Ką? 

— Tai, ką girdėjote. Sudaryta sutartis didelei sumai. 
Rodos, šitas modelis — kaip tik tai, ko reikia asteroidi- 
nėms kasykloms. Venas robotas-vadas ir šeši subrobo- 
tai, kuriems jis vadovauja. Kaip ranka su pirštais. 

— Ar jis jau išėjo lauko bandymus? — nerimauda- 
mas paklausė Pauelas. 

— Girdėjau, šis darbas jūsų laukia, — nusijuokė Miu- 
leris. 

Pauelas sugniaužė kumščius. 

— Velniai griebtų, mums reikia pailsėti! 

— Nieko, pailsėsite. Galite tikėtis dviejų savaičių. 

Ruošdamasis pradėti savo pareigas, Miuleris užsimo- 
vė sunkias skafandro pirštines. Jo tankūs antakiai su- 
siraukė. 

— Kaip atlieka savo darbą šitas naujasis robotas? 
Tegul pasistengia, 0 jei ne, tai aš jo nė iš tolo prie 
valdymo prietaisų neleisiu. 

Pauelas ne iš karto atsakė. Jis nužvelgė nuo galvos 
iki kojų priešais jį stovintį pasipūtušį prūsą,— nuo trum- 
pai kirptų plaukų ant išdidžiai atkragintos galvos ligi 

pėdų, praskėstų kaip pagal komandą „ramiai“. Staiga 
jis pajuto, kad jį apėmė tyro džiaugsmo banga. 

— Robotui nieko neprikiši,. — tarė jis lėtai. — Nema- 
nau, kad tau tektų daug kniūstis su prietaisais. 

Jis nusijuokė ir įėjo į laivą. Miuleris turėjo čia išbūti 
keletą savaičių. .. 


KAIP SUGAUTI 
TRIUŠĮ 


Juodu ilsėjosi daugiau kaip dvi savaites — šito už- 
ginčyti Donovanas negalėjo. Jie ilsėjosi šešis mėnesius, 
gaudami atlyginimą. Tai taip pat faktas. Tačiau, kaip 
pykdamas Donovanas aiškino, taip buvo grynai dėl atsi- 
tiktinumo. Tiesiog firma „J. S. Robots“ norėjo išran- 
kioti visas sudėtinio roboto ydas. Trūkumų būdavo ga- 
nėtinai — ir visada bent pustuzinis jų likdavo iki lauko 
bandymų. Dėl to Pauelas su Donovanu atsainiai ilsė- 
josi, laukdami to meto, kai žmonės, susėdę prie brai- 
žybinių lentų, ir vaikinai su logaritminėmis liniuotėmis 
pasakys: „(Viskas gerai!“ 

Ir štai juodu jau asteroide, ir pasirodė, kad viskas 
anaiptol nėra gerai. Donovanas tai minėjo jau keliasde- 
šimtą kartą, ir jis buvo išraudęs kaip burokas. 

— Galų gale, Gregai, pažiūrėk realiai. Ar verta pai- 
syti instrukcijos, kai žlunga bandymai? Būtų jau laikas 
pamiršti popierius ir imtis darbo. 

Kantriai, tokiu tonu, lyg aiškindamas elektroniką ma- 
žamečiam idiotui, Pauelas prašneko: 

— Aš jau tau sakiau, kad pagal instrukciją šitie ro- 
botai sukurti darbui asteroidinėse kasyklose, neprižiūu- 
rint žmogui. Mes neprivalome jų stebėti. 

— Gerai, Dabar klausyk — logika! — Donovanas ėmė 
lenkti gyvaplaukiais apaugusius pirštus.— Pirma. Nauja- 
sis robotas išlaikė visus bandymus laboratorijoje. Antra. 

Firma „J. S. Robots" garantavo, kad jis išlaikys ir ban- 
dymus asteroide lauko sąlygomis. Trečia. Minėtųjų ban- 
dymų robotas neišlaiko. Ketvirta. Jeigu jis neišlaikys 
bandymų lauko sąlygomis, „J. S. Robots“ praranda de- 
šimt milijonų grynų pinigų ir maždaug už šimtą mili- 
jonų reputacijos. Penkta. Jeigu jis neišlaikys bandymų 
ir mes negalėsime paaiškinti, kodėl taip atsitiko — labai 
galimas daiktas, mums teks liūdnai atsisveikinti su ge- 
ra tarnyba. 

Pro apsimestinę Pauelo šypseną buvo matyti nusi- 
minimas. Firma „Junaited Steits Robots end Mekeni- 
kel Men Korporeišn“ turėjo nerašytą įstatymą: „Nė vie- 
nas tarnautojas nedaro tos pačios klaidos du kartus. Jis 
atleidžiamas iš darbo po pirmojo karto.“ Pauelas tarė: 

— Tu viską aiškini taip suprantamai, ne blogiau už 
Euklidą,— viską, išskyrus pačius faktus. Tu stebėjai šitą 
grupę robotų ištisas tris pamainas, ir jie dirbo puikiai. 
Tu, rudi, pats tai sakei. Ką mes dar galime padaryti? 

— Išaiškinti, kas juose negera, štai ką mes galime 
padaryti. Taip, jie puikiai dirbo, kai aš juos stebėjau. 
Tačiau, kai aš jų nestebėjau, jie tris. kartus liovėsi kasę 
rūdą. Jie net negrįždavo laiku — man tekdavo eiti jų 
parsivesti. 

— Ir nepastebėjai jokio gedimo? 

— Nieko. Absoliučiai nieko. Viskas buvo visiškai 
tvarkoje. Išskyrus vieną menkniekį — nebuvo rūdos. 

Pauelas paniuręs įbedė akis į lubas ir čiupo už ūso. 

— Žinai, ką pasakysiu, Maikai. Savo laiku mudu 
buvome ne kartą patekę į gana keblią padėtį. Bet čia 
dar blogiau, negu buvo iridžio asteroide. Viskas nepa- 
prastai susipynę. Žiūrėk. Šitam robotui, DV-5, pavaldūs 
šeši kiti robotai. Ir ne bet kaip pavaldūs: jie — jo dalis. 

— Žinau... 

— Užsičiaupk! — piktai nutraukė Pauelas. — Žinau, 
kad žinai. Aš tik pasakojuų, kokia idiotiška mūsų padė- 
tis. Šitie šeši pagalbiniai robotai yra dalis roboto DV-5, 
lygiai taip pat, kaip tavo pirštai — dalis taves, ir jis 

komanduoja jiems ne balsu ir ne per radiją, O tiesiog 
per pozitroninį lauką. Tai štai — visoje „J. S. Robots“ 
firmoje nėra nė vieno robotechniko, kuris žinotų, kas 
yra pozitroninis laukas ir kaip jis veikia. Ir aš nežinau. 
Ir tu nežinai. 

— Čia tai teisybė, — filosofiškai sutiko Donovanas. 

— Matai, kokioje padėtyje mes atsidūrėme? Jeigu 
viskas eina sklandžiai — puiku! Jeigu kas nors negerai, 
tai tas virš mūsų žinių! Ir greičiausiai nei mes, nei kas 
nors kitas nieko negali padaryti. Bet čia dirbame juk 
mes, o ne kas nors kitas! Štai čia šuo ir pakastas! — 
Valandėlę jis tylėdamas niršo.— Tebūnie. Ar atvedei jį 

— Taip. 

— Tr jis elgiasi normaliai? 

— Na, nepastebiu jokio religinio kvaištelėjimo, ir 
ratu jis nelekia, ir eilių nedeklamuoja. Matyt, viskas 
normalu. 

Donovanas išėjo, apmaudžiai krestelėjęs galvą. 


Pauelas ištiesė ranką prie ,„Robotechnikos vadovo", 
kuris dėl savo sunkumo galėjo įlaužti stalą, ir pagarbiai 
atvertė jį. Kartą jis iššoko pro langą iš degančio namo, 
spėjęs tiktai užsimauti kelnes ir pasigriebti ,,Vadovą“. 
Jeigu kaip, jis verčiau paliktų kelnes. 

Jis sėdėjo, užgulęs ,„Vadovą“, tuo tarpu įėjo robo- 
tas DV-5, ir Donovanas užtrenkė duris. 

— Sveikas, Deivai! — niūriai tarė Pauelas. — Kaip 
jautiesi? 

— Puikiai, — atsakė robotas.— Ar galima sėstis? 

Jis prisitraukė specialiai sustiprintą jam skirtą kė- 
de ir, atsargiai sulenkęs liemenį, atsisėdo ant jos. 

Pauelas gėrėdamasis pažvelgė į Deivą (šios srities 
prašalaitis galėjo robotus pavadinti jų serijiniais nu- 
meriais, specialistas — niekada). Robotas nebuvo per- 
nelyg masyvus, nors jis ir buvo sudėtinio septynių 
dalių roboto mąstantysis įtaisas. Jis turėjo šiek tiek dau- 
giau kaip du metrus ūgio — pusė tonos metalo ir elekt- 

rinių elementų. Daug? Visai ne, jeigu į šitą pusę tonos 
turi tilpti begalė kondensatorių, grandinių, relių ir va- 
kuumo ląstelių, galinčių duoti praktiškai bet kurią žmo- 
gaus psichologijos reakciją. Ir pozitroninės smegenys — 
dešimt svarų medžiagos ir keletas kvintiljonų viskam 
komanduojančių pozitronų. 

Pauelas išsitraukė iš palaidinės kišenės aplamdytą 
cigaretę ir tarė: 

— Deivai, tu — šaunus vyras. Tu nesi kaprizingas 
kaip primadona. Tu — ramus, patikimas robotas šachti- 
ninkas. Tu gali patsai koordinuoti šešių pagalbinių ro- 
botų darbą, ir, mano žiniomis, tavo smegenyse dėl to 
neatsirado nestabilių ryšių. 

Robotas linktelėjo. 

— Tuo aš labai džiaugiuosi, bet kur jūs sukate, šei- 
mininke? 

Jo garso membrana buvo labai geros kokybės, ir dėl 
obertonų kalbos aparate jo balsas neatrodė toks meta- 
linis ir vienodas kaip kitų robotų balsai. 

— Tuoj pasakysiu. Visa tai kalba tavo labui. Tačiau 
kodėl gi tau darbas neina? Pavyzdžiui, šios dienos ant- 
roji pamaina. 

Deivas sumišo. 

— Mano žiniomis, nieko neatsitiko. 

— Jūs liovėtės kasę rūdą. 

— Žinau. 

— Na? 

Deivas atrodė susirūpinęs. 

— Aš negaliu paaiškinti, šeimininke. Tai baigsis 
man nervų sukrėtimu,— tai yra aš, žinoma, ligi to nesi- 
leisiu. Pagalbiniai robotai veikė gerai. Aš taip pat — 
aš tai žinau...— Jis susimąstė; jo fotoelektrinės akys 
ryškiai švytėjo— Nepamenu. Pamaina baigėsi, atėjo 
Maikas, o beveik visi vagonėliai buvo tušti. 

Donovanas įsiterpė į jų kalbą: 

— Ar tu žinai, kad, pasibaigus pamainai, tu jau ke- 
letą kartų neatėjai raportuoti? 

— Žinau. Bet kodėl. ..— Jis lėtai, sunkiai pakraipė 
galvą. 

Pauelas staiga pajuto, kad jei roboto veidas turėtų 
kokią nors išraišką, tai jame atsispindėtų skausmas ir 
pažeminimas. Robotui dėl pačios jo prigimties labai 
nemalonu, kai jis neatlieka savo funkcijų. 

Donovanas su kėde pasislinko prie Pauelo stalo ir 
pasilenkė prie jo. 

— Gal atminties netekimas? Amnezija? 

— Nežinau. Man atrodo, kad iš viso reikia atsisa- 
kyti mėginimo šį reiškinį gretinti su ligomis. Kalbėti 
apie žmogaus organizmo sutrikimus, turint galvoje ro- 
botą — tai tik romantiška analogija. Robotechnikoje tai 
negelbsti. 

Jis pasikrapštė pakaušį. 

— Man labai nesinori imtis tikrinti elementarines 
jo smegenų reakcijas. Tai nė per plauką nepakels jo 
savo paties akyse. 

Jis susimąstęs pasižiūrėjo į Deivą, paskui atsivertė 
„Vadovą“: „Reakcijų tikrinimas lauko sąlygomis“. Jis 
tarė: 

— Klausyk, Deivai, ką tu manai apie reakcijų tikri- 
nimą4 Reikėtų tai atlikti. 

Robotas atsistojo. 
— Kaip įsakysite, šeimininke. 
Jo balse tikrai suskambo skausmas. 


Jie pradėjo nuo paprasčiausių mėginimų. Vienodai 
tiksint sekundometrui, robotas DV-5 daugino penkia- 
zenklius skaičius. Jis išskaičiavo pirminius skaičius tarp 
1000 ir 10 000. Jis traukė kubines šaknis ir integravo 
funkcijas, kaskart vis painesnes. Buvo tikrinamos vis 
sudėtingesnės ir sudėtingesnės mechaninės reakcijos. 
Pagaliau jo tiksliam mechaniniam protui buvo iškeltas 
aukščiausio lygio uždavinys robotams — etinių proble- 
mų sprendimas. 

Baigiantis šioms dviem valandoms Pauelas buvo ap- 

sipylęs prakaitu, o Donovanas apgraužęs visus savo na- 
gus, kurie pasirodė ne perdaug maistingi. 

Robotas tarė: 

— Na tai kaip, šeimininke? 

Pauelas atsakė: 

— Aš turiu pagalvoti, Deivai. Neverta paskubomis 
spresti. Tu geriau eik dirbti. Nereikia dėti visų jėgų, 
ir, kol gali, labai nesisielok dėl normos. O mes ką nors 
sugalvosime. 

Robotas išėjo. Donovanas pažvelgė į Pauelą. 

— Na? 

Pauelas negailestingai tampė sau už ūsų, lyg būtų 
norėjęs juos išrauti su šaknimis. 

Jis tarė: 

— Visi ryšiai jo smegenyse veikia gerai. 

— Aš to taip drąsiai netvirtinčiau. 

— O Jupiteri! Maikai, juk smegenys — patikimiau- 
sia roboto dalis! Jos ne kartą ir ne du tikrinamos Žemė- 
je. Ir jeigu jos atlaikė visą tikrinimą, kaip atlaikė Dei- 
vas, tai nė menkiausio gedimo smegenyse negali būti. 
Šis tikrinimas apima visus pagrindinius ryšius. 

— Ir kokia iš to išvada? 

— Palauk truputėlį. Leisk susikaupti. Gali dar būti 
mechaninių gedimų roboto kūne. Tai reiškia, kad ga- 
lėjo išeiti iš rikiuotės kuris nors iš pusantro tūkstančio 
kondensatorių, kuri nors iš dvidešimties tūkstančių at- 
skirų grandinių, penkių šimtų lempų, tūkstančio relių ir 
tūkstančių ir tūkstančių kitų detalių. Nebeminint šitų 
paslaptingų pozitroninių laukų, apie kuriuos niekas nie- 
ko nežino. 

— Klausyk, Gregai, — neiškentė Donovanas. — Aš 
turiu idėją. Gal robotas meluoja? Jis ne... 

— Kvaily, robotas negali sąmoningai apgaudinėti, 
Taigi, jeigu turėtume Makormiko-Veslio testerį, galėtu- 
me patikrinti visas jo kūno dalis maždaug per dvidešimt 
keturias — keturiasdešimt aštuonias valandas. Bet Že- 
mėje yra tiktai du tokie testeriai, jie sveria po dešimtį 

tonų, sumontuoti ant betoninių pamatų ir nekilnojami, 
Puiku, ar ne? 

Donovanas pliaukštelėjo delnu į stalą. 

— Bet, Gregai, jis sugenda tik tada, kai mudviejų 
nėra arti. Čia — yra — kažkas — įtartina! — po kiekvie- 
no žodžio kumštis trenkė į stalą. 

— Šlykštu tavęs klausyti, — lėtai atsakė Pauelas, — 
Tu prisiskaitei nuotykių romanų. | 

— Aš noriu žinoti, — šaukė Donovanas,— ką mes da- 
rysime! 

— Tuoj pasakysiu. Aš pakabinsiu virš stalo ekraną. 
Tiesiog čia, ant sienos, — aišku? — jis piktai bakstelėjo 
pirštu į sieną.— Paskui aš jį junginėsiu su tomis kasyk- 
los kirtavietėmis, kur dirbs Deivas, ir jį stebėsiu. Štai 
ir viskas. 

— Viskas? Gregai. .. 

Pauelas pakilo nuo kėdės ir sugniaužtais Kumščiais 
atsirėmė į stalą. 

— Maikai, man labai sunku, — jo balse skambėjo 
nuovargis.— Jau visa savaitė, kaip tu prie manęs kim- 
bi. Sakai, kad Deivui kažkas negera. Ar tu žinai, kur 
gedimas? Ne! Ar tu Žinai, kaip gedimas pasireiškia? 
Kas jį sukelia? Ne! Kodėl taip atsitinka? Ne! Ar ką 
nors tu žinai? Ne ir ne! Ir aš nieko nežinau. Tai ko tu 
iš Manęs nori? 

Donovanas bejėgiškai skėstelėjo rankas. 

— Pasiduodu! 

— Na tai klausyk. Prieš pradėdami gydyti, turime 
nustatyti ligą. Norint pagaminti triušienos kepsnį, pir- 
ma reikia pagauti triušį. Taigi gaudysime triušį! O da- 
bar išeik iš čia! 


Alsus Donovano žvilgsnis įsmigo į jo ataskaitos mėt- 
menis. Pirma, jis nuvargo, o antra, ką rašyti ataskaitoje, 
jeigu nieko dar neišaiškinta? Jis ėmė širsti. 

— Gregai,— jis tarė — mes beveik tūkstančių tonų 
atsiliekame nuo plano: 


— Nejaugi? — atsakė Pauelas, nepakeldamas gal- 
vos.— O aš ir nenutuokiau. 

— Aš noriu viena žinoti, — Donovanas staiga ėmė 
nebesitvardyti. — Kodėl mudu visada kniūsčiamės su 
naujais robotų tipais? Viskas, aš nusprendžiau: mane 
visiškai patenkina robotai, kurie buvo geri mano ma- 
mos dėdei. Aš už tuos, kurie ištvėrė laiko bandymą. Už 
gerus, senus, solidžius robotus, kurie niekada negenda! 

Pauelas nepaprastai taikliai paleido į jį knygą, ir 
Donovanas nusirito nuo kėdės. | 

-— Pastaruosius penkerius metus, — neskubėdamas 
ėmė dėstyti Pauelas,— tu „J. S. Robots“ firmai bandei 
lauko sąlygomis naujus robotų tipus. Ir kadangi mudu 
per savo neaisargumą pasirodėme nagingi, mes nuolat 
apdovanojami šlykščiausiomis užduotimis. Tai tavo spe- 
cialybė,— jis bakstelėjo pirštu į Donovano pusę.— Tu 
ėmei inkšti, kiek pamenu, jau po penkių minučių, kai 
tik buvai priimtas į darbą. Kodėl ligi šiol nepasiprašei 
atleidžiamas iš tarnybos? 

— Tuoj pasakysiu, — Donovanas apsivertė kniūps- 
čias, atsirėmė alkūnėmis į grindis ir suleido pirštus į 
savo vešlius rudus plaukus.— Tam tikru laipsniu tai 
principo klausimas. Šiaip ar taip, ir aš, kaip avarinis 
technikas, dalyvauju, kuriant naujus robotus. Juk rei- 
kia talkininkauti mokslo pažangai. Bet suprask mane 
teisingai — mane čia laiko ne principas, o pinigai, ku- 
rie mums mokami... Gregai! 

Išgirdęs kraupų Donovano riktelėjimą, Pauelas pa- 
šoko ir pažvelgė į ekraną, į kurį rodė Maikas. Jo akys 
iš siaubo iššoko ant kaktos. 

— Ak prakeiktas Jupiteri! — sušnibždėjo jis. 

Donovanas, užgniaužęs kvapą, atsistojo. 

— Žiūrėk, Gregai, jie pakvaišo! 

— Nešk šen skafandrus, ir einam pas juos, — burb- 
telėjo Pauelas, neatitraukdamas akių nuo ekrano. 

Ten, tamsiais šešėliais išraižytų uolų fone, ritmingai 
judėjo blizgantys bronziniai kūnai. Išsirikiavę virtine, 

apšviesti blausia savo šviesa, jie slinko grubiai uoloje 
iškirstu štreku palei sienas su tamsiomis įdubomis. Visi 
septyni robotai su Deivu priešakyje žengė kaip vienas. 
Jų posūkiai kėlė šiurpą savo tikslumu ir darnumu; 
grakščiai persirikiuodami, jie manevravo šmėkliškų mė- 
nulio šokėjų lengvumu. 

Į kambarį įlėkė Donovanas su skafandrais: 

— Jie nori mus užpulti! Juk tai karinis žygis! 

— Lygiai taip pat tai gali būti meninė gimnastika, — 
pasigirdo šaltas atsakymas.— Arba, gal būt, Deivui pasi- 
vaideno, kad jis — baletmeisteris. Visada stenkis pirma 
pagalvoti, o paskui geriau patylėk. 

Donovanas susiraukė ir demonstratyviai isikišo į tuš- 
čią dėklą prie šono detonatorių. Jis pasakė: 

— Šiaip ar taip, še tau naujieji tavo modeliai. Sutin- 
ku, kad čia mūsų specialybė. Tik pasakyk, kodėl jiems 
būtinai, neišvengiamai atsitinka kas nors negerai 

— Dėl to, kad ant mudviejų mestas prakeikimas, — 
rūsčiai atsakė Pauelas.— Einam. 


Toli priekyje, sodrioje švelnioje štreko tamsoje, 
varstomoje tik jų žibintų spindulių, mirgėjo robotų švie- 
selės. 

— Antai jie, — sudundėjo Donovanas. 

— Aš mėginau susisiekti su juo per radiją, — jaudin- 
damasis sušnibždėjo Pauelas,— bet jis neatsako. Matyt, 
neveikia radijo grandinė. 

— Bent tiek gerai, kad dar nėra robotų, kurie dirbtų 
visiškame patamsyje. Nenorėčiau ieškoti septynių pa- 
mišusių robotų tamsiame urve be radijo ryšio. Gerai, 
kad jie šviečia, kaip kvailos radioaktyvios naujametinės 
eglutės. 

—- Palypėkime štai ant šito kyšulio. Jie eina į mūsų 
pusę, O aš norėčiau pasižiūrėti jų iš arčiau. Užkopsi? 

Donovanas krenkšdamas pasišokėjo. Asteroido trau- 
ka buvo daug silpnesnė už Žemės trauką, bet sunkūs 
skafandrai beveik naikino šį pranašumą, o kyšulys buvo 

ne mažiau kaip trijų metrų aukštyje. Pauelas užšoko 
paskui jį. 

Robotai sekė paskui Deivą virtine po vieną. Pagal 
tikslų mechaninį ritmą jie sudvejindavo gretas, pas- 
kui vėl išsirikiuodavo į eilę, bet jau kita tvarka. Tai 
kartojosi ir kartojosi. Deivas neatsigręždamas žygiavo 
pirma visų. 

Kai robotai buvo tik už kokių šešių metrų, jų šokis 
baigėsi. Pagalbiniai robotai susigrūdo į krūvą, pasto- 
vėjo keletą sekundžių ir trepsėdami greitai nulėkė to- 
lyn. Deivas palydėjo juos žvilgsniu, paskui lėtai atsisė- 
do ir parėmė ranka galvą. Šis judesys buvo beveik kaip 
žmogaus. 

Pauelo ausinėse suskambėjo jo balsas: 

— Jūs čia, šeimininke? 

Pauelas davė ženklą Donovanui ir nušoko nuo ky- 
šulio. 

— Viskas gerai, Deivai. Kas čia atsitiko? 

Robotas papurtė galvą. 

— Nežinau. Aš dirbau labai nepatogioje septynio- 
liktosios sekcijos kirtavietėje. Toliau nieko neatsimenu, 
o paskui pajutau, kad šalia atsirado Žmonės, o aš esu 
pagrindiniame štreke, už pusės mylios nuo kirtavietės. 

— Kur dabar pagalbiniai robotai? — paklausė Dono- 
vanas. 

— Dirba, žinoma. Kiek laiko mes sugaišome? 

— Nelabai daug. Pamiršk tai — nuramino jį Pauelas 
ir pridūrė, kreipdamasis į Donovaną: 

— Pasilik su juo iki pamainos galo. Paskui ateik — 
aš šį tą sugalvojau. 


Po trijų valandų Donovanas sugrįžo. Jis atrodė iš- 
vaIrgęs. 

— Na kaip? — paklausė Pauelas. 

— Kai juos stebi, viskas eina sklandžiai, — Donova: 
nas alsiai patraukė pečiais. — Pamėtėk man cigaretę. 

Jis susikaupęs užsirūkė ir išleido iš burnos dailų ra- 
tuką dūmų. | 

— Žinai, Gregai, aš visą laiką mėginau perprasti 
šį dalyką. Juk Deivas — ne paprastas robotas. Jo besą- 
lygiškai klauso šeši kiti. Jis gali daryti su jais, ką tik 
nori. Ir tai turi atsispindėti jo psichikoje. O kas bus, 
jeigu jis pasąmonėje ims jausti norą pabrėžti ir sustip- 
rinti šitą valdžią? 

— Kalbėk aiškiau. 

— Tuoj bus aišku. O jeigu tai militarizmas? Jeigu 
jis organizuoja savo armiją? Jeigu jis daro karinius 
manevrus? Jeigu... | 

— O jeigu tau uždėtum kompresą ant galvos? Tavo 
kliedesys — tikras radinys spalvotam nuotykių filmui. 
Juk tai, apie ką tu kalbi, — esminis pozitroninių smege- 
nų darbo sutrikimas. Jeigu viskas taip būtų, tai Deivo 
elgesys prieštarautų Pirmajam robotechnikos dėsniui, 
kad robotas negali daryti žalos žmogui arba savo nevei- 
kimu leisti, kad žmogui būtų padaryta žala. Neišvengia- 
ma logiška tokios militaristinės psichologijos išvada bū- 
tų pastangos valdyti ir žmones. 

— Na taip. O iš kur tu žinai, kad taip nėra? 

— Pirma, robotas su tokiomis smegenimis niekada 
nebūtų išėjęs iš gamyklos. O antra, jeigu taip ir būtų 
atsitikę, mudu tai būtume tuojau pat pastebėję. Aš juk 
tikrinau Deivą. 

Pauelas su kėde atsistūmė nuo stalo ir užsikėlė ant 
jo kojas. 

— Ne, mes dar negalime gamintis kepsnio. Mes 
kol kas nė truputėlio neįsivaizduojame, kur čia šuo pa- 
kastas. Kad bent išsiaiškintume, ką reiškia šitas mirties 
šokis, jau stovėtume tikrame kelyje. 

Jis patylėjo. 

— Klausyk, Maikai, ką tu dėl to pasakysi? Juk Dei- 
vui kažkas atsitinka tik tada, kai mudviejų nėra arti. 
Ir užtenka kuriam nors iš mūsų priartėti, kad jis atsi- 
peikėtų, 

— Aš jau sakiau tau, kad tai įtartina. 

— Palauk! Kaip atsiliepia robotui toji aplinkybė, 
kai arti nėra žmonių? Matyt, jam tada tenka rodyti dau- 
giau savo iniciatyvos. Vadinasi, reikia patikrinti tas 
jo organizmo dalis, kurias gali paveikti toks padidintas 
krūvis. | 

— Puiku! — Donovanas buvo bekyląs, paskui vėl 
atsisėdo į krėslą. — Nors ne. Maža. Bet, šiaip ar taip, 
palieka pernelyg plačią dirvą ieškojimams. 

—- O ką čia padarysi? Dabar bent jau nereikės bi- 
joti, kad planas nebus įvykdytas. Tiesiog paeiliui ste- 
bėsime robotus per televizorių. Tr kai tik kas nors atsi- 
tiks, tučtuojau bėgsime į kasyklas. O tai juos išblaivys. 

— Bet, Gregai, juk tai reiškia, kad robotai neišlai- 
kys bandymų lauko sąlygomis. ,,J. S. Robots“ negali 
pardavinėti modelio DV su tokia charakteristika. 

— Žinoma. Mudviem reikia dar rasti silpną konst- 
rukcijos vietą ir ją ištaisyti —ir tam liko dešimt die- 
nų.— Pauelas pasikasė pakaušį. — Tik visa bėda, kad.. 
beje, geriau pats pažiūrėk brėžinius. 

Brėžiniai lyg kilimas nuklojo grindis. Donovanas 
šliaužiojo jais, sekdamas netvirtus Pauelo pieštuko ju- 
desius. 

— Šita vieta tau, Maikai. Tu esi konstrukcijų spe- 
cialistas, ir aš noriu, kad mane patikrintum. Aš pamė- 
ginsiu atjungti visas grandines, nesusijusias su roboto 
iniciatyva. Štai, pavyzdžiui, mechaninių veiksmų kana- 
las. Aš išjungiu visus šoninius ryšius. .. 

Jis pažvelgė į Donovaną. 

— Kaip tu manai? 

Donovanui išdžiūvo gerklė. 

— Visa tai ne taip paprasta, Gregai. Roboto inicia- 
tyva — tai ne speciali grandinė ar schema, kurią galima 
atskirti nuo kitų. Kai robotas paliekamas vienas, beveik 
visų jo organizmo dalių veikla tuojau pat suintensy- 
vėja. Nėra tokios grandinės, kuriai šita iniciatyva ne- 
turėtų įtakos. Mums reikia rasti būtent tas labai ribotas 

sąlygas, kurios išmuša jį iš vėžių, ir tik po to, atjungi- 
nėjimo metodu, galėsime išskirti reikiamas grandines. 

Pauelas atsistojo ir nuo kelių nusipurtė dulkes. 

— Hm... Tegu. Surink brėžinius ir gali juos sude- 
ginti. 

Donovanas kalbėjo toliau: 

— Mat, padidėjus aktyvumui, užtenka sugesti vienai 
vienintelei detalei, ir gali atsitikti visko. Gal kažkur nu- 
sitrynusi izoliacija, arba pramuštas kondensatorius, ar- 
ba kibirkščiuoja kontaktas, arba kaista ritė. Ir jeigu 
dirbsime aklai, tokiame mechanizme gedimo niekada 
nerasime. Jeigu išmontuotume Deivą ir imtume tikrinti 
pavieniui kiekvieną detalę, kaskart sumontuodami jį ir 
išbandydami. .. 

— Aišku, aišku. Aš irgi visiškas asilas. 

Jie beviltiškai pasižiūrėjo vienas į kitą. Paskui Paue- 
las atsargiai pasiūlė: 

— O jeigu apklaustume vieną kurį pagalbinį robotą? 


Nei Pauelui, nei Donovanui lig šiol neteko kalbėtis 
nė su vienu iš „pirštų“. Pagalbiniai robotai galėjo kal- 
bėti, ir palyginimas su žmogaus pirštu buvo ne visai 
tikslus. Jie turėjo net gana tobulas smegenis, bet tos 
smegenys buvo suderintos visų pirma priimti koman- 
doms per pozitroninį lauką, ir savistoviai reaguoti į išo- 
rinius dirgiklius jos sunkiai tegalėjo. 

Pauelas net nežinojo, kaip kreiptis į šį robotą. Jo 
serijinis numeris buvo DV-5-2, bet taip jį vadinti buvo 
nepatogu. Pagaliau jis surado būdą. 

— Klausyk, bičiuli! Aš prašau tave šiek tiek pasuk- 
ti galvą, o paskui galėsi grįžti pas savo viršininką. 

„Pirštas“ tylėdamas nerangiai linktelėjo galvą, ne- 
vargindamas nereikalingomis kalbomis savo menko 
mąstomojo aparato. 

— Taigi pastaruoju metu tavo viršininkas jau ketu- 
ris kartus nukrypo nuo duotos programos, — pasakė 
Pauelas.— Ar tu prisimeni šiuos atvejus? 

— Taip, serė. 

Donovanas piktai sumurmėjo: 

-— Matai, jis atsimena! Aš tau sakiau, kad ši aplin- 
kybė man labai įtartina. .. 

— Eik gulti ir gerai išsimiegok! Žinoma, jis atsi- 
mena — jokių gedimų jame nėra. 

Pauelas vėl atsisuko į robotą. 

— Ką jūs darydavote tokiais atvejais? Aš turiu gal- 
voje visą grupę. 

„Piršto“ pasakojimas buvo panašus į iškaltą pamo- 
ką, tartum jis atsakinėtų, paklusdamas proto įsakymui, 
bet be jokio išraiškingumo. 

— Pirmąjį kartą sunkiai darbavomės, kaldami eigą 
17-tos sekcijos kirtavietėje, lavoje B. Antrąjį kartą stip- 
rinome lubas, kurios grėsė įgriūti. Trečiąjį kartą ruošė- 
me tiksliai kryptingą sprogimą, kad nekliudytume po- 
žeminio plyšio. Ketvirtąjį kartą tai buvo tuoj po ne- 
didelės griūties. 

— Kas atsitikdavo kiekvieną kartą? 

— Sunku nusakyti. Būdavo duodama kažkokia ko- 
manda, bet, mums dar nespėjus jos priimti ir suvokti, 
ateidavo nauja komanda — žygiuoti šita keista rikiuote. 

— Kodėl? — šūktelėjo Pauelas. 

— Nežinau. 

— O pirmoji komanda, — įsiterpė Donovanas,— prieš 
įsakymą žygiuoti kuo ji būdavo ypatinga? 

— Nežinau. Aš pajusdavau, kad duodama koman- 
da, bet nespėdavau jos priimti. 

— Ką dar gali pasakyti? Ar kiekvieną kartą koman- 
da būdavo ta pati? 


Pauelas atsilošė į krėslo atkaltę. 

— (Gerai, gali eiti pas savo viršininką. 

„Pirštas“ išėjo su žvalesne nuotaika. 

— Kiek daug sužinojome, — tarė Donovanas. — Tai 
buvo nepaprastai turiningas pokalbis. Klausyk, ir Dei- 

vas, ir šitas nepilnaprotis slepia kažkokius kėslus. Per- 
nelyg daug ko jie nežino ir neprisimena. Nebegalima 
jais tikėti, Gregai. 

Pauelas sušiaušė ūsus. | 

— Žinai, Maikai, jeigu tu pasakysi dar vieną kvai- 
lystę, aš atimsiu iš tavęs ir barškutį, ir žinduką. 

— Na gerai jau. Tu juk iš mudviejų esi genijus, o 
aš — žinduklis. Bet tai kas iš to? Ką mes išsiaiškinome? 

— Nieko. Aš pamėginau pradėti nuo galo — nuo 
„piršto“, ir nieko neišėjo. Teks pradėti vėl iš pradžios. 

— Tu didelis žmogus! — žavėdamasis pareiškė Do- 
novanas.— Kaip visa tai paprasta! Dabar, maestro, ar 
nesiteiksite išversti tai į žmonių kalbą? 

— Tau reikėtų išversti į vaikišką vapaliojimą. Žo- 
džiu, reikia išaiškinti, kokią komandą duoda Deivas, 
prieš prarasdamas atmintį. Tai — visko raktas. 

— O kaip tu manai tai išaiškinti? Mes negalime būti 
šalia jo, nes mūsų akivaizdoje nebus jokių sutrikimų. 
Priimti komandos per radiją taip pat negalime — ji per- 
duodama per pozitroninį lauką. Vadinasi, mes negalime 
sužinoti šios komandos nei iš arti, nei iš tolo. Ir nėra 
ką daryti. 

-— Taip, tiesioginis stebėjimas netinka. Lieka tik de- 
dukcija. 

— Kas? 

Pauelas nelinksmai nusijuokė. 

— Mudu, Maikai, paeiliui budėsime. Neatitraukdami 
akių nuo ekrano, stebėsime kiekvieną šitų plieninių 
stuobrių judesį. O kai jie ims kvailioti, mes pamaty- 
sime, kas prieš tai atsitiko, ir nustatysime, kokia galėjo 
būti komanda. 

Donovanas ištisą minutę sėdėjo prasižiojęs. Paskui 
tarė slogiu balsu: 

— Aš atsistatydinu. Man gana. 


— Mes dar turime dešimt dienų — per tą laiką gali 
sugalvoti ką nors geriau, — alsiai atsakė Pauelas. 

Ir per sekančias aštuonias dienas Donovanas suko 
galvą, stengdamasis rasti kokią nors išeitį. Aštuonias 
dienas, kas keturios valandos pakeisdamas Pauelą, karš- 
čiuojančiomis, aptemusiomis akimis jis stebėjo, kaip 
prieblandoje juda blyksintys metaliniai kūnai, Ir ištisas 
aštuonias dienas keturvalandinių pertraukų metu jis kei- 
kė „J.S. Robots“, modelį DV ir tą dieną, kai jis gimė. 

O kai aštuntą dieną su plyštančia iš skausmo galva 
jo pakeisti atėjo mieguistas Pauelas, Donovanas pakilo 
ir tiksliai apskaičiuotu judesiu sviedė sunkią knygą į 
pati ekrano centrą. Tik stiklai sužvangėjo. 

— Kam tu taip padarei? — Pauelas iš apstulbimo vos 
kvapą atgavo. 

— Dėl to, kad aš nebeketinu jų siebėti, — beveik ra- 
miai atsakė Donovanas.— Liko dvi dienos, o mes. dar 
nieko nežinome. DV-5 — netikęs konstrukcijų nelaikšis. 
Jis penkis kartus sustojo, man budint, ir tris kartus — 
tau, ir aš vis tiek nežinau, kokią komandą jis duodavo, 
ir tu nežinai. Ir aš netikiu, kad tu iš viso galėtum tai 
sužinoti, nes aš to negaliu — dėl šito esu tikras! Prisie- 
kiu kosmosu, kaip galima stebėti iš karto šešis robotus? 
Vienas kažką daro rankomis, kitas — kojomis, trečias 
mosuoja kaip vėjo malūnas, ketvirtas šokinėja lyg pus- 
protis. O kiti du... velniai žino, ką jie daro! Ir staiga 
visi stabteli! Gregai, mudu darome ne tai, ko reikia. Rei- 
kia žiūrėti iš arti, kad būtų galima pastebėti smulk- 
menas. 

Pauelas nutraukė įsigalėjusią tylą. 

— Taigi, ir laukti, ar kas nors neatsitiks per liku- 
sias dvi dienas? | 

— O ar iš čia stebėti smagiau? 

— Čia jaukiau. 

— A... Bet ten galima šį tą padaryti, ko tu negali 
padaryti iš čia. 

— Ką taip? 

— Galima priversti juos sustoti, kai mums reikės. 
Kai būsime pasiruošę žiūrėti, kas jiems atsitinka. 

Pauelas sukluso. 

— Kokiu būdu? 

— Pats pagalvok. Juk tu esi tikra išminties skrynia. 
Užsiduok keletą klausimų. Kada DV-5 sugenda? Ką tau 
papasakojo „pirštas“? Kai grėsdavo arba iš tikrųjų įvyk- 
davo griūtis. Kai reikėjo labai tiksliai atiikti sprogdi- 
nimą. Kai pasitaikydavo sunki kasinio gysla. 

— Kitaip tariant, kritiškomis aplinkybėmis! — žva- 
liau tarė Pauelas. 

— Žinoma! O kaipgi kitaip? Svarbiausias faktorius 
yra roboto iniciatyva. O tos iniciatyvos daugiausia rei- 
kia kritiškomis aplinkybėmis, kai nėra žmogaus. O ko- 
kia iš to seka išvada? Kaip priversti juos sustoti, kai 
panorėsime? — Jis išdidžiai pakėlė ranką, imdamas mė- 
gautis savo vaidmeniu, ir atsakė į savo paties klausimą, 
užbėgęs už akių atsakymui, kuris jau buvo Pauelui ant 
liežuvio galo: 

— Reikia padaryti avariją! 

— Maikai, tavo teisybė, — tarė Pauelas. 

— Ačiū, drauguži! Aš ir maniau, kad kada nors šito 
nusipelnysiu. 

— Gerai, nelaidyk savo geluonies. Palikime tavo 
juokelius Žemei ir ten juos užkonservuosime žiemai. 
Tad kokią avariją galime padaryti? 

— Jeigu būtume ne asteroide, kuriame nėra nei 
vandens, nei oro, galėtume šachtą užtvindyti. 

— Tai, be abejo, kandus sąmojis,— tarė Pauelas.— 
Žinai, Maikai, aš plyšiu iš juoko. O ką tu manytum apie 
nedidelę griūtį? 

Donovanas pasipūtęs tarė: 

—- Neprieštarauju. 

— (Gerai. Tai einam. 


Braudamasis tarp akmenų, Pauelas jautėsi lyg koks 
sąmokslininkas. Ir nors jo eisena dėl mažos svorio jė- 
gos buvo netvirta, ir akmenys kartkartėmis sprūsdavo 

iš po kojų, pakeldami tylius pilkų dulkių fontanėlius, vis 
tiek jam rodėsi, kad jis eina atsargiais konspiratoriaus 
žingsniais. 

— Ar tu nutuoki, kur jie yra? — paklausė jis. 

— Rodos, kad taip. 

— Gerai, — niūriai tarė Pauelas.— Tik jeigu atsidur- 
sime nuo kurio nors „piršto“ tik per šešis metrus, jis 
mudu pajus, net jei nebūsime jo regėjimo akiratyje. 
Tikiuosi, kad tu tai žinai. 

— Kai aš panorėsiu išklausyti elementarinį robo- 
technikos kursą, aš paduosiu tau pareiškimą. Trimis eg- 
zemplioriais. Dabar žemyn. 

Juodu atsidūrė šachtoje. Net žvaigždžių nebebuvo 
matyti. Abu apgraibomis slinko pasieniais, retkarčiais 
pasišviesdami kelią trumpais žibintų blyksniais. Pauelas 
dėl viso pikto dar kartą apčiupinėjo detonatorių. 

— Ar tu pažįsti šitą štreką, Maikai? 

— Ne taip jau gerai. Jis naujas. Tiesa, aš Manau 
galįs orientuotis pagal tai, ką mačiau televizoriuje. .. 
Laikas slinko be galo lėtai. Staiga Maikas tarė: 

— Pačiupinėk! 

Priglaudęs metalinę pirštinę prie sienos, Pauelas pa- 
juto lengvą virpesį. Žinoma, jokių garsų nebuvo girdėti. 

— Sprogimai! Mes jau arti. 

— Nežiopsok,— tarė Pauelas. 

Donovanas nekantriai linktelėjo. 

Pro šalį pralėkė robotas. Pralėkė ir išnyko taip grei- 
tai, kad jie net nespėjo jo įžiūrėti, — šmėkštelėjo tik kaž- 
kokia balta dėmė su bronzos atspalviu. Abu sustojo kaip 
nudiegti. 

— Kaip tu manai, ar jis mus pajuto? — pašnibždom 
paklausė Pauelas. 

— Tikiuosi, kad ne. Tačiau bus geriau jų išsilenkus. 
Einam į pirmą šoninį štreką. 

— O jeigu iš viso jų nepasieksime? 

— Tai ką gi daryti? Grįžti? — piktai sušnypštė Do- 
novanas.— Ligi jų dar apie ketvirtis mylios. Juk aš juos 


98 


stebėjau per televizorių. O laiko beliko vos dvi die- 
nos. .. 

— Oi, nutilk. Neeikvok bergždžiai deguonies. Ar ne 
čia šoninis štrekas? — Blykstelėjo Pauelo žibintuvėlis.— 
Čia. Einam. 

Sienų virpesys šioje vietoje buvo žymiai stipresnis, ir 
retkarčiais po kojomis sudrebėdavo gruntas. 

— Kol kas einame geru keliu. Kad tik jis nesibaig- 
tų, — tarė Donovanas ir pašvietė pirma savęs žibintuvu. 

Ištiesę ranką, jie galėjo pasiekti štreko lubas. Rams- 
čiai buvo visiškai nauji. 

Staiga Donovanas suabejojo. 

— Rodos, būsime priėję aklakelį? Sukam atgal. 

— Ne, palauk,— Pauelas nevikriai prasispraudė pro 
jį. — Kas ten per šviesa priekyje? 

— Šviesa? Nematau jokios šviesos. Iš kur ji čia ga- 
lėtų būti? 

— O robotai? — Pauelas keturpėsčias užsiropštė ant 
nedidelės akmenų krūvos.— Ei Maikai, lipk šen,— pa- 
šaukė jis nerimastingu, kimiu balsu. 

Šviesa tikrai buvo matyti. Donovanas peršliaužė per 
Pauelo kojas. 

— Skylė? 

— Taip. Jie, tikriausiai, laužia šitą štreką iš kitos 
pusės. 

Donovanas apčiupinėjo gruoblėtus skylės kraštus. At- 
sargiai pasišviesdamas, jis pamatė, kad toliau prasideda 
platesnis štrekas — matyt, pagrindinis. Skylė buvo per 
maža žmogui išlįsti. Net žiūrėti pro ją dviem buvo nepa- 
togu. 

— Ten nieko nėra, — tarė Donovanas. 

— Dabar nėra. Bet ką tik buvo — kitaip nebūtume 
matę šviesos. Saugokis! 

Sienos aplink juos sudrebėjo, ir jie pajuto smūgį. Pa- 
sipylė smulkūs trupiniai. Atsargiai pakėlęs galvą, Paue- 
las vėl pažvelgė pro skylę. 

— Viskas gerai, Maikai. Jie čia. A 


99 


Tviskantys robotai buvo susispietę pagrindiniamė 
štreke, už kokių penkiolikos metrų. Stiprios metalinės 
rankos greitai rinko į krūvą sprogimo išmestas nuolau- 
Žas. | | 
— Paskubėk,— ragino Donovanas.— Jie tuoj baigs, 
o sekantis sprogimas gali ir mus kliudyti. 

— Dėl dievo meilės, neragink manęs, — Pauelas at- 
kabino detonatorių. Jo žvilgsnis neramiai lakstė. tamsio- 
mis sienomis, apšviestomis tik robotų šviesos, todėl ne- 
buvo įmanoma atskirti išsišovusio akmens nuo šešėlio. 

— Žiūrėk, antai tiesiai viršum jų lubose yra kyšulys. 
Jis liko po paskutinio sprogimo. Jeigu tu ten pataikysi, 
įgrius pusė lubų. 

Pauelas pažvelgė ten, kur rodė Donovanovo pirštas. 

— Puiku! Dabar stebėk robotus ir melsk dievą, kad 
jie nenueitų per toli nuo tos vietos. Man reikia jų švie- 
sos. Ar ten visi septyni? 

Donovanas suskaitė. 

— Visi. 

— Tai žiūrėk. Stebėk kiekvieną jų krustelėjimą! 

Jis pakėlė ranką su detonatoriumi ir nutaikė. Dono- 
vanas, keiksnodamas sau panosėje ir mirksėdamas nuo 
varvančio į akis prakaito, įdėmiai sekė robotus. 

Blyksnis! 

Juos krestelėjo, žemė aplinkui kelis kartus sudrebė- 
jo, o po to jie pajuto stiprų smūgį, kuris Pauelą užmetė 
ant Donovano. 

— Gregai, tu parvertei mane, — sulemeno Donova- 
nas.— Aš nieko nemačiau! 

— Kur jie? — Pauelas apsižvalgė. Aplink buvo tam- 
su kaip pragaro dugne. 

Donovanas sumišęs tylėjo. Robotų nebuvo matyti. 

— Ar mes jų nesutraiškėme? — virpančiu balsu tarė 
Donovanas. | 
— Nagi leiskimės žemyn. Nieko manęs neklausi- 
nėk. . 

Pauelas paskubomis nušliaužė atgal. 

— Maikai! 

Donovanas stabtelėjo. 

— Kas dar atsitiko? 

— Palauk! — Ausinėse buvo girdėti švogždžiantis, 
nelygus Pauelo alsavimas.— Maikai! Ar tu mane girdi? 

—- Aš esu čia. Kas yra? 

— Mes uždaryti. Lubos įgriuvo ne prie robotų, bet 
čia! Nuo sukrėtimo viskas įgriuvo. 

— Ką? — Donovanas atsimušė į kietą kliūtį — Pa- 
šviesk žibintu. 

Tačiau nė pelė nebūtų galėjusi išlįsti pro griūtį. 

— Kaip jums tai patinka? — tyliai pratarė Donova- 
nas. 


Jie šiek tiek sugaišo ir padėjo daug jėgų, mėgindami 
nustumti luitą, užstojusį jiems kelią. Paskui Pauelas pa- 
mėgino paplatinti skylę į pagrindinį štreką. Jau jis buvo 
bekeliąs spindulinį pistoletą, bet tvyksnis tokioje riboto- 
je erdvėje būtų juos pražudęs. Jis atsisėdo. 

— Žinai-ką, Maikai,— tarė jis, — mudu galutinai vis- 
ką pagadinome. Mes net nežinome, kas yra Deivui. Su- 
manymas buvo geras, bet jis atsigręžė prieš mus. 

Donovano balse suskambėjo kartėlis. 

— Man gaila liūdinti tave, seni, bet, jau neminint 
nesėkmės su Deivu, mes patekome į savotiškus spąstus. 
Tr jeigu, drauguži, iš čia neišsikapstysime — galas abiem. 
Galas. Aišku? Kiek deguonies turime? Ne daugiau kaip 
šešioms valandoms. 

— Aš jau galvojau apie tai. — Pauelo pirštai pakilo 
prie iškankintų jo ūsų, bet atsirėmė į permatomą her- 
metinio šalmo paviršių.— Žinoma, Deivas greitai atkastų 
mus. Tačiau po nuostabios mūsų griūties jis tikriausiai 
vėl kuoktelėjo, ir per radiją su juo susisiekti neįma- 
noma. | 

— Šaunu, ar ne? 

Donovanas prišliaužė prie skylės ir įspraudė į ją gal- 
vą su šalmu. Tai jam davėsi labai sunkiai, 


— Ei Gregai! 

— Ką? 

— O jeigų Deivas priartės per šešis metrus? Jis atsi- 
peikės. Tai mus išgelbėtų. | 

— Žinoma, bet kur jisai? 

— Ten, štreke. Gana toli. Dievaži, liaukis tampęs 
man už kojų, kol dar nenutraukei galvos. Aš ir pats 
leisiu tau pažiūrėti. 

Dabar Pauelas įlindo į skylę. 

— Sprogimas buvo šaunus. Tu tik pažiūrėk į šituos 
stuobrius — tikras baletas! 

— Velniop komentarus. Ar jie eina artyn? 

— Nematyti — per toli. Luktelk. Duok man žibin- 
tą — aš pamėginsiu atkreipti jų dėmesį. 

Po dviejų minučių jis atsisakė šio mėginimo. | 

— Veltui. Jie, ko gero, bus apakę. Oho, pasuko šen! 
Kaip tau tai patinka? 

— Ei, gana, leisk man pažiūrėti! — spraudėsi Dono- 
vanas, 

Neilgai pasirabždinęs, Pauelas tarė „gerai“, ir Dono- 
vanas įkišo galvą. Robotai ėjo artyn. Pirma visų, aukštai 
keldamas kojas, žingsniavo Deivas, o paskui jį virtine 
lingavo šeši „pirštai“. | 

— Ką jie daro, norėčiau žinoti, — stebėjosi Dono- 
vanas. 

— Ar toli jie? — burbtelėjo Pauelas. 

— Penkiolika metrų, eina link mūsų. Dar ketvirtis 
valandos — ir mes būsime lais. .. ėhė-ėhė! Ei! 

— Kas yra? — praėjo dar kelios sekundės, ir Pauelas 
atsikvošėjo iš nustebimo dėl vokalinių Donovano praty- 
bų.— Klausyk, leisk mane. Nebūk kiaulė! 

Jis bandė nutempti Donovaną, bet tasai piktai spy- 
riojosi. 

— Jie apsigręžė, Gregai! Jie eina tolyn. Deivai! Ei 
Deivai! | 

— Kas iš to? — šūktelėjo Pauelas.— Juk garsas čią 
nesklinda. 

Donovanas pūkšdamas atsisuko į jį. 

— Na, belsk į sieną, trankyk ją akmeniu, sudaryk, 
kokias nors vibracijas! Reikia sužadinti jų dėmesį, ki- 
taip Mudu žuvę! 

Jis ėmė belsti į akmenį tarsi beprotis. 

Pauelas papurtė jį už peties. 

— Palauk, Maikai. Paklausyk, aš turiu puikų suma- 
nymą. Prisiekiu Jupiteriu! Kaip tik pats laikas imtis pa- 
prasčių paprasčiausių sprendimų. Maikai! 

— Ko tau reikia? — Donovanas ištraukė galvą. 

— Leisk mane greičiau, kol jie dar netoli! 

— Ką tu nori daryti? Ei, ką tu darai su šituo deto- 
natorium? — Jis griebė Pauelui už rankos. Tas ranką iš- 
traukė. 

— Noriu truputį pašaudyti. 

— Kam? 

— Paskui paaiškinsiu. Pirma pažiūrėsime, kas iš to 
bus. Pasitrauk, nekliudyk! 


Tolumoje buvo matyti vis mažėjantys robotų žibu- 
rėliai. Pauelas gerai nusitaikė ir tris kartus paspaudė 
mygtuką. Paskui jis nuleido vamzdį ir neramiai ėmė žiū- 
rėti į tamsą. Vienas pagalbinis robotas nugriuvo! Dabar 
buvo matyti tik šešios tviskančios figūros. 

Pauelas netvirtai pašaukė per mikrofoną: 

— Deivai! 

Po neilgos tylos abu išgirdo atsakymą: | 
Šeimininkas? Kur jūs? Trečiajam pagalbiniam su- 
triuškinta krūtinė. Jis išėjo iš rikiuotės. 

— Menkniekis,— tarė Pauelas— Sprogimo griūtis 
mums uždarė kelią. Ar matai mūsų žibintą? 

— Matau. Tuojau būsime ten. 

Pauelas atsisėdo ir atsipūtė. 

— Tai taip, drauguži. 

— Gerai, Gregai,— labai tyliai tarė Donovanas su 
ašaromis balse.— Tavo viršus. Žemai lenkiuosi tau. Tik- 
tai nesuk man galvos. Pasakyk suprantamai, kas buvo. 

— Prašom. Tiesiog mudu visą laiką išleisdavome iš 
akių tai, kas labiausiai aišku — kaip visada. Mes žino- 
jome, kad kalta roboto iniciatyva, kad tai visada atsitik- 
davo avarinėmis aplinkybėmis. Tačiau mes manėme, kad 
viskas prasidėdavo nuo specialios komandos. O kodėl 
tai turi būti kažkokia viena tam tikra komanda? 

— O kodėl ne? | 

— O kodėl ne visa komandų klasė? Kokias koman- 
das duodamas, vadovas turi parodyti didžiausią iniciaty- 
vą? Kokios komandos paprastai duodamos tiktai avari- 
nėmis aplinkybėmis? 

— Neklausinėk manęs, Gregai! Sakyk! 

— Aš ir sakau. Tai komandos, duodamos iš karto 
šešiais kanalais. Įprastinėmis sąlygomis vienas „pirštas“ 
arba keletas jų atlieka nesudėtingą darbą, ir dėl to jų 
įdėmiai sekti nebūna reikalo. Na, visai taip, kaip mūsų 
įprasti judesiai einant. O avarinėmis aplinkybėmis rei- 
kia nedelsiant ir iš karto paleisti į darbą visus šešis. Ir 
štai tada kažkas sušlubuoja. Visa kita paprasta. Bet 
kuris reikalaujamos iniciatyvos sumažėjimas, pavyzdžiui, 
žmogaus atėjimas, išblaško robotą. Aš sunaikinau vieną 
robotą, ir Deivui beliko komanduoti tik penkiems. Ini- 
ciatyva sumažėja, ir jis tampa normalus! 

— Kaip tu priėjai tokių išvadų? — klausinėjo Dono- 
vanas. | 

— Logiškais samprotavimais. Aš padariau eksperi- 
mentą, ir pasirodė, kad viskas būtent taip ir yra. 

Jie vėl išgirdo roboto balsą. 

— Štai ir mes. Ar jūs išsilaikysite dar pusvalandį? 

— Žinoma,— atsakė Pauelas. Paskui jis tęsė, kreip- 
damasis į Donovaną: — Dabar mūsų uždavinys supa- 
prastėjo. Mudu patikrinsime tas grandines, kurioms ten- 
ka didesnis apkrovimas, kai komanda priimama šešiais 
kanalais, palyginus su komanda penkiais kanalais. Ar 
daug reikės tikrinti? 

Donovanas sumetė atmintinai, 

— Man rodos, nelabai daug. Jeigu Deivas padarytas 
taip pat, kaip ir bandomasis egzempliorius, kurį matėme 
gamykloje, tai ten turi būti speciali koordinuojamoji 
grandinė, ir užteks tik ją patikrinti. — Jo nuotaika staiga 
pakilo: | 

— Klausyk, tai puiku! Liko vieni niekai! 

— Gerai. Apgalvok tai, o kai grįšime, patikrinsime 
pagal brėžinius. O dabar, kol Deivas prasibraus iki mū- 
sų, aš pailsėsiu. 

— Palauk! Dar vieną dalyką man pasakyk. Kas buvo 
šitas keistas žygiavimas, šitie painūs šokiai, kurie prasi- 
dėdavo, kai tik jie netekdavo proto? 

— A, šitas? Nežinau. Bet aš turiu vieną prielaidą. 
Prisimink: pagalbiniai robotai — Deivo „pirštai“. Mes 
visą laiką juos taip vadinome. Taigi aš manau, kad kiek- 
vieną kartą, kai Deivas pasidarydavo psichiškai nenor- 
malus, jo galvoje viskas susipindavo, ir jis imdavo kru- 
tinti pirštus. .. 


Sjuzena Kelvin pasakojo apie Pauelą ir Donovaną nesi- 
šypsodama, beveik abejingai; bet kiekvieną kartą, kai ji pa- 
minėdavo robotus, jos balsas darydavosi šiltesnis. Jai nerei- 
kėjo daug laiko papasakoti man apie Spidį, Kjutį ir Deivą. 
Tačiau čia aš ją nutraukiau, pajutęs, kad ji turi paruošusi 
dar pustuzinį modelių. Aš paklausiau: 

— Na, o Žemėje argi nieko įdomaus neatsitiko? 

Ji pasižiūrėjo į mane šiek tiek paniurusi. 

— Ne, juk robotai Žemėje nenaudojami. 

— Taip, deja. Aš norėjau pasakyti, kad jūsų bandytojai, 
žinoma, yra šaunuoliai, bet ar negalėtumėte papasakoti ką 
nors iš savo patyrimo? Argi jums robotai niekada jokios bė- 
dos nepadarė? Galų gale tai juk jūsų jubiliejus. 

Įsivaizduokite, jinai paraudo! Ji tarė: 

—" Taip, robotai vieną kartą man pridarė bėdos. Dieve 
mano, kaip seniai tai buvo! Beveik prieš keturiasdešimt me- 
tų... Na taip, 2020 metais. Ir aš buvau tik 38 metų. O... Ta- 
čiau aš nenorėčiau apie tai kalbėti. 

Aš palaukiau, ir ji, žinoma, apsigalvojo. 

— O kodėl gi nepakalbėjus? — tarė. — Dabar tai man ne- 
bepakenks. Net ir prisiminimas nepakenks. Aš tada buvau 
tokia kvaila, jauna. Ar galite tuo patikėti? 

— Ne, 

— Buvau. O Erbis — tai buvo robotas, skaitydavęs mintis. 

— Ką? 

— Vienintelis toks. Kažkur buvo padaryta klaida. .. 


MELAGIS 


Alfredas Leningas rūpestingai užsirūkė cigaretę, bet 
jo pirštai truputį virpėjo. Suraukęs kaktą su žilais ant- 
akiais, jis kalbėjo, leisdamas dūmų kamuolius: 

— Taip, jis skaito mintis — galite būti tikri. Bet ko- 
dėl? — Jis pažvelgė į vyriausiąjį matematiką Piterį Bo- 
hertą.— Na? 

Bohertas abiem rankomis pabraukė per savo juodus 
plaukus. 


 — Tai trisdešimt ketvirtasis modelio RB robotas, Le- 
ningai. Ir visi kiti visiškai atitiko normas. 

Trečiasis žmogus, sėdįs už stalo, susiraukė. Tai buvo 
Miltonas Ešas, jauniausias iš firmos „J. S. Robots end 
Mekenike!l Men Korporeišn“ vadovų, ir tuo jis labai di- 
džiavosi. 

— Klausykite, Bohertai! Dedu galvą, kad jis sumon- 
tuotas visiškai teisingai, nuo pradžios iki galo! 

Storose Boherto lūpose išsiskleidė atlaidi šypsena. 

— Galvą dedate? Na, jei galite atsakyti už visą mon- 
tavimo liniją, tai jus galima kelti į aukštesnes pareigas. 
Pagal tikslius apskaičiavimus, vienerioms pozitroninėms 
smegenims pagaminti reikia septyniasdešimt penkių 
tūkstančių dviejų šimtų trisdešimt keturių operacijų, ir 
kiekvienos operacijos sėkmingumas priklauso nuo įvai- 
raus skaičiaus faktorių — nuo penkių iki šimto penkių. 
Jeigu bent vienas iš jų rimtai pažeidžiamas, smegenys 
eina į broką. Aš čia cituoju mūsų pačių prospektus. 

Miltonas Ešas paraudo ir norėjo atsakyti, bet jį su- 
laikė ketvirtas balsas. 

— Jeigu imsime versti kaltę vienas kitam, tai aš iš- 
einu. ..— Sjuzenos Kelvin rankos buvo stipriai su- 
gniaužtos, raukšlelės apie siauras, pablyškusias jos lū- 
pas pagilėjo.— Pas mus atsirado robotas, skaitantis min- 
tis, ir man rodos, kad reikėtų išaiškinti, kodėl jis taip 
daro. O šito mes nepadarysime, jeigu šauksime: „Jūs 
kalti!“, „Aš kaltas!“ 

Jos šaltos pilkos akys įsmigo į Ešą, ir jis nusijuokė. 

Leningas taip pat nusijuokė, ir, kaip visada tokiais 
atvejais, jo ilgi žili plaukai ir gudrios mažytės akutės 
teikė jam panašumo į biblinį patriarchą. 

— Teisingai, daktare Kelvin. 

Jo balsas staiga suskambėjo ryžtingai: 

— Trumpai tariant, padėtis štai kokia. Mes pagami- 
nome pozitronines smegenis, kurioms nederėtų skirtis 
nuo kitų, bet kurios turi nuostabią ypatybę priimti ban- 
gas, skleidžiamas mąstančio žmogaus. Jeigu žinotume, 
kaip tai atsitiko, tai reikštų svarbiausią robotechnikos 
vystymosi etapą dešimtmečiams: Bet mes to nežinome ir 
privalome išaiškinti. Suprantama? 

— Ar galima pasakyti vieną prielaidą? — paklausė 
Bohertas. 

— Sakykite. 

-— Man atrodo, kad kol mes perprasime visą šią isto- 
riją — o kaip matematikas manau, kad tai bus velniš- 
kai sunkų, — reikia nuslėpti nuo viešumos RB-34. Net 
nuo firmos tarnautojų. Mes, skyrių vadovai, turime iš- 
spręsti šį uždavinį, o kuo mažiau žmonių žinos... 

— Boherto teisybė, — tarė daktarė Kelvin.— Nuo to 
laiko, kai Tarpplanetinis kodeksas leidžia bandyti robo- 
tus gamykloje, prieš juos siunčiant į kosmines stotis, 
propaganda prieš robotus sustiprėjo. Ir jeigu kas nors 
sužinos, kad robotas gali skaityti mintis, o mes dar ne- 
būsime padėties šeimininkai, iš to kai kas galėtų susi- 
krauti nemenką kapitalą. 

Leningas, vis čiulpdamas cigarą, rimtai linktelėjo. 
Jis pasisuko į Ešą: 

— Jūs sakėte buvęs vienas, kai pirmąkart patyrėte 
robotą skaitant mintis? 

— Aš buvau vienas — ir išsigandau kone mirštamai. 
RB-34, ką tik nuėjusį nuo surinkimo stalo, atsiuntė pas 
mane. Vyresnysis meistras buvo kažkur išėjęs, ir aš pals 
nuvedžiau robotą prie bandymų stendo. 

Jis užsikirto, ir jo lūpose pasirodė vos pastebima šyp- 
senėlė: 

— Ar iš jūsų niekam neteko mintimis su kuo nors 
kalbėtis, nė nepagalvojant apie tai? 

Niekas nieko neatsakė, ir Ešas tęsė: 

— Žinote, iš pradžių į tai nekreipi jokio dėmesio. 
Taigi jis man kažką pasakė — kažką visiškai logiškai ir 
protingai. Ir mudu buvome jau nuėję beveik iki pat sten- 
do, kai aš suvokiau, jog nieko jam nebuvau sakęs. Žino- 
ma, aš galvojau ir apie šį, ir apie tą, bet tai jau kas kita, 
ar ne? Aš jį užrakinau ir atbėgau pas Leningą. Įsivaiz- 
duokite — greta jūsų eina šitas robotas, ramiausiai skai- 
to jūsų mintis ir rausiasi jose! Man pasidarė negera. 

— Kur čia nepasidarys! — užsigalvojusi tarė Sjuze- 
na Kelvin. Jos žvilgsnis lipte prilipo prie Ešo.— Esame 
įpratę, kad savo mintis žinome tik mes patys... 

— Vadinasi, tai žino tik ketvertas, — nekantriai įsi- 
terpė Leningas.— Gerai. Šį dalyką turime ištirti pagal 
griežtą sistemą. Ešai, jūs patikrinsite surinkimo liniją — 
visą, nuo pradžios ligi galo. Jūs turite atmesti visas ope- 
racijas, kur klaida neįmanoma, ir sudaryti sąrašą tų, ku- 
riose klaida galėjo pasitaikyti. Nurodykite galimos klai- 
dos pobūdį ir spėjamą jos dydį. 

— Tai bent darbelis! — suniurnėjo Ešas. 

— O kaipgi kitaip? Žinoma, ši pareiga uždedama ne 
jums vienam — pasodinkite prie šio darbo savo žmones, 
jeigu reikia, visus aliai vieną. Jei plano ir neįvykdysi- 
te — nedidelė bėda! Tačiau jie neturi Žinoti, kam tai 
daroma, suprantate? 

— Hm, taip, — jaunasis inžinierius kreivai šyptelė- 
jo.— Vis dėlto darbo užteks. 

Leningas su visa kėde pasisuko į Kelvin pusę. 

— Uždavinį jums teks spręsti iš kito galo. Jūs — mū- 
sų robopsichologė, jums reikia ištirti patį robotą ir nuo 
to viską pradėti. Pamėginkite išaiškinti, kaip jis tai daro. 
Sužinosite viską, kas susiję su jo telepatiniais sugebėji- 
mais, kiek toli jie siekia, kokią įtaką turi jo mąstymui 
ir iš viso jo standartinėms darbo savybėms. Aišku? 

Leningas atsakymo nelaukė. 

— Aš vadovausiu darbui ir matematiškai apdorosiu 
rezultatus.— Jis stipriai užsitraukė cigarą ir pro dūmus 
nuskambėjo paskutiniai žodžiai: — Žinoma, man padės 
Bohertas. | 

Šveisdamas savo mėsingų rankų nagus, Bohertas 
švelniai atsakė: 

— Be abejo! Šiaip ar taip, o aš šioje srityje šį tą 
nutuokiu. 

— Na, aš pradedu.— Ešas atstūmė savo kėdę ir pa- 
kilo. Jo maloniame veide pasirodė šypsena.— Man kliu- 
vo biauriausias darbas, taigi geriau neatidėlioti. Iki! 

Sjuzena Kelvin atsakė vos pastebimu linktelėjimu, 
bet jos žvilgsnis jį lydėjo, kol užsidarė durys. Ji nieko 
neatsakė, kai Leningas, kažką sumurmėjęs, tarė: 

— Ar nenorėtumėte, daktare Kelvin, dabar nueiti ir 
pasižiūrėti RB-342 


Kai tyliai girgžtelėjo atsiveriančios durys, robotas 
RB-34 pakėlė fotoelektrinės akis nuo knygos ir pašoko. 
Į kambarį įėjo Sjuzena Kelvin. Ji stabtelėjo pataisyti ant 
durų didžiulio užrašo „Įeiti draudžiama“, paskui priėjo 
prie roboto. 

— Erbi, aš tau atnešiau šiokios tokios medžiagos apie 
hiperatominius variklius. Ar nenorėtum jos peržiūrėti? 

RB-34 (kitaip Erbis) paėmė iš jos rankų tris sunkius 
tomus ir atsivertė vieną. | 

— Hm! „Hiperatominė teorija"... | 1 

Kažką murmėdamas panosėje, jis ėmė sklaidyti kny- 
gų lapus, paskui išsiblaškęs tarė: 

— Sėskitės, daktare Kelvin! Tai truks keletą mi- 
nučių. 

Ji atsisėdo ir įdėmiai stebėjo Erbį, kuris užėmė vietą 
kitapus stalo ir pradėjo sistemingai studijuoti visas tris 
knygas. 

Po pusvalandžio jis padėjo jas į šalį. 

— Aš, suprantama, žinau, kam jūs jas man atnešėte. 

Sjuzenos Kelvin lūpų kampučiai virptelėjo. 

— Taip ir maniau. Sunku su tavim, Erbi,— tu visą 
laiką per žingsnį eini pirma manęs. 

— Šitos knygos — tokios pat, kaip ir kitos. Jos ma- 
nęs visai nedomina. Jūsų vadovėliuose nieko nėra. Jūsų 
mokslas — tai tik aibė surankiotų faktų, šiaip-ne-taip su- 
sietų kažkokia teorijos panašybe. Visa tai taip neįtikina- 
mai paprasta, kad vargu ar verta dėmesio. Mane domina 
jūsų beletristika, žmogaus norų ir jausmų sampyna ir 
sąveika. ..— jis savo stipria ranka padarė neaiškų mos- 
tą, ieškodamas tinkamo žodžio. 

— Rodos, aš suprantu, — sūšnibždėjo daktarė Kelvin. 

— Matote, aš skaitau mintis, — tęsė robotas, — o jūs 
negalite įsivaizduoti, kokios jos sudėtingos. Aš negaliu 
jų visų suprasti, nes mano mąstymas su jūsiškiu turi taip 
maža ką bendra. Bet aš stengiuosi, o jūsų romanai man 
padeda. 

— Taip, bet aš būkštauju, kad tu, susipažinęs su kai 
kuriais pergyvenimais pagal modernius jausmingus ro- 
manus, — jos balse pasigirdo kartėlio atspalvis, — tu imsi 
laikyti mūsų tikrąsias mintis bei jausmus nuobodžiais ir 
bespalviais. 

— Visiškai ne! 

Staigus energingas atsakymas privertė ją pašokti. Ji 
pasijuto raustanti ir išsigandusi pagalvojo: „Tikriausiai 
jis žino!“ 

Erbis jau nurimo ir tyliu balsu, beveik be jokio meta- 
linio tembro, tarė: 

— Suprantama, aš tai žinau, daktare Kelvin! Jūs apie 
tai nuolat galvojate, tad kaip aš galiu nežinoti? 

— Tu... sakei kam nors apie tai? — oriežtai paklau- 
sė ji. 

— Aišku, ne! — nuoširdžiai nustebo jis ir pridūrė: — 
Manęs niekas neklausė. 

— Tai tu, tur būt, mane laikai kvaila? 

— Ne! Tai — normalus jausmas. 

— Gal dėl to tas jausmas toks kvailas.— Jos balsas 
skambėjo svajingai ir liūdnai. Pro nepermatomą mokslų 
daktarės kaukę akimirką prasiskverbė moteriški bruo- 
žai.— Manęs negalima pavadinti... patrauklia. .. 

— Jeigu jūs turite galvoje grynai fizinį patrauklu- 
mą, tai aš to negaliu spręsti. Tačiau, šiaip ar taip, aš 
žinau, kad yra ir kitų patrauklumo atmainų. 

— ,..„ir jauna nepavadinsi. ..— Ji tarytum negirdė- 
jo roboto. 

— Jums dar nėra keturiasdešimties,— Erbio balse 
pasigirdo nerimas ir atkaklumas. 

— Trisdešimt aštuoneri, jeigu skaičiuosime metus; 
visos šešios dešimtys, jeigu kalbėsime apie emocinį gy- 
venimo suvokimą. Aš juk vis dėlto psichologė. O jam, — 
karčiai tęsė ji, — trisdešimt penkeri, o įis atrodo dar jau- 
nesnis. Negi tu manai, kad jis įžiūri manyje... kažką 
ypatinga? 

— Jūs klystate! — Plieninis Erbio kumštis žvangėda- 
mas atsitrenkė į plastmasinį stalo paviršių. — Paklausy- 
kite... 

Bet Sjuzena Kelvin įtūžusi puolė ji. Jos akyse su- 
liepsnoja įniršis ir skausmas: 

— To betrūko! Ką tu apie tai žinai — tu, mašina! Aš 
tau — pavyzdėlis, įdomus vabaliukas su savotiškomis 
mintimis, kurias tu matai kaip ant delno. Nuostabus su- 
dužusių vilčių pavyzdys, ar ne? Beveik kaip knygose! 

Jos sausas kūkčiojimas pamažu nutilo. 

Robotas susigūžė nuo šito antpuolio. Jis maldauja- 
mai palingavo galvą: 

— Na, prašau, išklausykite mane! Jei jūs norėtumė- 
te, aš galėčiau jums padėti! 

* — Kaip padėti? — Jos lūpos išsiviepė.— Duoti gerą 
patarimą? 

— Ne, ne taip. Aš paprasčiausiai žinau, ką galvoja 
kiti žmonės, pavyzdžiui, Miltonas Ešas. 

Įsigalėjo ilga tyla. Sjuzena Kelvin nudelbė akis. 

— Aš nenoriu žinoti, ką jis galvoja, — vienu atsikvė- 
pimu išdrožė jinai.— Nutilk. 

— O man rodos, jūs norėtumėte žinoti, ką jis gal- 
voja. 

Ji vis dar sėdėjo, nudelbusi akis, bet jos alsavimas 
padažnėjo. 

— Tu tauški niekus, — sušnibždėjo ji. 

— Kodėl? Aš noriu padėti. Miltonas Ešas. ..— Jis nu- 
tilo. 

Ji pakėlė galvą: 

— Na 

— Jis myli jus, — tyliai tarė robotas. 

Ištisą minutę daktarė Kelvin tylėdama, išplėtusi akis, 
žiūrėjo į robotą. 

— Tu klysti! Žinoma, klysti! Iš kur visa tai? 

— Tiesa, myli. To neįmanoma nuslėpti nuo manes. 

— Bet aš taip. .. taip. ..— Ji užsikirto. 

— Jis žvelgia gilyn — jis vertina intelektą. Miltonas 
Ešas ne iš tų, kurie tuokiasi su šukuosena ir gražiomis 
akutėmis. 

Sjuzena Kelvin ėmė greitai mirksėti. Ji prabilo ne iš 
karto, ir jos balsas drebėjo: 

— Tačiau jis niekada ir nė kokiu būdu to neparo- 
dė... 

— O ar jūs jam suteikėte šitą galimumą? 

— Kaipgi čia? Aš niekada negalvojau. .. 

— Matote! 

"Sjuzena Kelvin nutilo, paskui staiga pakėlė galvą: 

— Prieš pusmetį pas jį į gamyklą buvo atvažiavusi 

mergina. Liekna blondinė. Rodos, ji buvo graži. Ir, su- 

prantama, vos-hė-vos mokėjo daugybos lentelę. Jis išti- 
są dieną tūpčiojo aplink ją, stengdamasis išaiškinti, kaip 
gaminami robotai.— Jos balsas skambėjo kietai. — Žino- 
ma, ji nieko nesuprato! Kas jinai? 

Erbis nesvyruodamas atsakė: 

— Aš žinau, ką jūs turite galvoje. Tai jo pusseserė. 
Būkite tikra, čia nėra jokių romantiškų santykių. 

Sjuzena Kelvin lengvai, beveik kaip mergaitė, atsi- 
stojo. 

— Kaip keista! Kaip tik tokią mintį kartais aš sau 
piršau, nors rimtai niekada taip negalvojau. Vadinasi, 
tai tiesa! | 

Ji pribėgo prie Erbio ir abiem rankom sugriebė jo 
šaltą sunkią ranką. 

— Ačiū, Erbi,— sušnibždėjo ji šiek tiek pakimusiu 
nuo jaudinimosi balsu.— Niekam nė žodžio apie tai. Te- 
būnie tai mudviejų paslaptis. Ačiū dar kartą. 

Mėšlungiškai spustelėjus Erbiui bejausmius metali- 
nius pirštus, ji išėjo. 

Erbis lėtai pasuko prie atidėto romano. Jo minčių 
niekas nebūtų galėjęs įskaityti. 


Miltonas Ešas lėtai, su pasitenkinimu pasirąžė, 
krenkšdamas ir braškindamas sąnarius, paskui nuožmiai 
įsmeigė akis į Piterį Bohertą. 

-— Klausykite,— tarė jis, — aš jau savaitė sėdžiu su 
šituo darbu ir visą tą laiką beveik nemiegojau. Kiek dar 
teks kniūstis? Jūs tartum sakėte, kad visu kuo kaltas 
pozitroninis bombardavimas vakuuminėje kameroje D? 
jo į savo baltas rankas. 

— Taip. Aš aptikau pėdsakus. 

— Aš žinau, ką reiškia, kai taip sako matematikas. 
Kiek jums dar liko? 

— Viskas priklauso... 

— Nuo ko? — Ešas krito į krėslą ir ištiesė ilgas 
kojas. 

— Nuo Leningo. Senis nesutinka su manimi— Jis 
atsiduso.— Mat, šiek tiek atsiliko nuo gyvenimo. Laikosi 
įsikibęs į savo dievinamas matricines mechanikas, o 
šiam klausimui reikia veiksmingesnių matematinių prie- 
monių. Jis toks užsispyręs. | 

Ešas mieguistai suniurnėjo: 

— O kodėl nepaklausus paties Erbio ir tuo nebaigus 
šito reikalo? 

— Paklausti roboto? — Bohertas kilstelėjo antakius. 

— O ką? Argi senė jums nesakė? 

— Jūs kalbate apie Kelvin? 

— Taigi! Pati Sjuzė. Juk šitas robotas matematiko- 
je — magas ir burtininkas. Jis žino viską apie viską ir 
dar šiek tiek daugiau. Jis mintinai sprendžia trigubus 
integralus ir užsikanda tenzorine analize. 

Matematikas skeptiškai pažvelgė į jį: 

— Ar jūs rimtai? 

— Na, žinoma! Visa bėda, kad šitas kvailutis ne- 
mėgsta matematikos, labiau vertina sentimentalius ro- 
manus. Garbės žodis! Kad jūs matytumėte, kokį šlamštą 
jam velka Sjuzena — „„Purpurinė aistra“, „Meilė kos- 
mose“... 

— Daktarė Kelvin apie tai mums nesakė nė žodžio. 

— Na, jinai dar nebaigė jo tirti. Jūs juk pažįstate 
ją? Ji mėgsta, kad visi galai būtų paslėpti. Kol ji pati 
atskleis pagrindinę paslaptį. 

— Tačiau jums ji pasakė. 

— Taigi kartą mes išsišnekome... Pastaruoju metu 
aš dažnai ją matau.— Jis plačiai atvėrė akis ir susiraukė: 

— Klausykite, Bohi, ar pastaruoju metu jūs nepaste- 
bėjote jokių jos keistumų? 

Bohertas plačiai šyptelėjo. 

— Ji ėmė dažyti lūpas. Jūs apie tai? 

— Ką ten! Tą aš žinau — lūpos, akys.ir dar pudruo- 
jasi. Ir kaip ji atrodo! Bet aš ne apie tai. Aš niekaip ne- 
galiu tiksliai to nusakyti. Ji taip kalba, lyg būtų labai 
laiminga... 

Jis kiek pagalvojo ir truktelėjo pečiais. 

Bohertas gašliai šyptelėjo. Tai buvo neblogai atlikta, 
ypač turint galvoje, kad jis — mokslininkas, peržengęs 
penkias dešimtis. . 

— Gal ji įsimylėjo. 

Ešas vėl užsimerkė. 

— Jūs išsikraustėte iš galvos, Bohi. Eikite ir pasi- 
kalbėkite su Erbiu. Aš liksiu čia ir snustelsiu. 

— Gerai. Nepasakyčiau, kad man būtų labai malonu 
gauti iš roboto nurodymus, ką turėčiau veikti. Ir vargu 
ar jis gali tai padaryti. 

Jis teišgirdo negarsų knarkimą. 


Erbis atidžiai klausėsi, kol Piteris Bohertas, susikišęs 
rankas į kišenes, kalbėjo su apsimestiniu abejingumu: 

— Padėtis štai kokia. Girdėjau, kad tu išmanai šituos 
dalykus, ir aš klausiu tave daugiau iš smalsumo. Aš ma- 
nau, kad mano samprotavimų sekoje yra keletas abejo- 
tinų grandžių, kurias daktaras Leningas atsisako priimti. 
Taigi vaizdas vis dar nelabai pilnas. 

Robotas nieko neatsakė, ir Bohertas tarė: 

— Na? 

— Nematau klaidos,— Erbis žiūrinėjo skaitmenimis 
ir simboliais išmargintus lapelius. 

— Matyt, tu prie šito nieko negali pridurti? 

— Nedrįstu nė mėginti. Jūs geresnis matematikas 
negu aš, ir... Iš viso man nesinorėtų užsitraukti gėdos. 

Boherto šypsena vos vos rodė pasitenkinimą savimi. 

— Taip ir maniau. Žinoma, klausimas rimtas. Pamirš- 
kime tai. 

Jis suglamžė lapelius, nusviedė juos į šiukšlių vamz- 
dį ir pasisuko išeiti, bet tuoj apsigalvojo. 

— Beje... 

Robotas laukė. Atrodė, kad Bohertas nežino, kaip 
pradėti kalbą. 

— Čia yra šis tas... iš viso, gal būt, tu galėtum. 

Jis nutilo. Erbis ramiai tarė: 

— Jūsų mintys surizgusios, bet nėra jokios abejonės, 
kad jūs galvojate apie daktarą Leningą. Kvaila svyruo- 
ti — kai tik nusiraminsite, aš sužinosių, ko jūs norite pa- 
klausti. 

Matematiko ranka įprastu judesiu pabraukė per su- 
laižytus plaukus. 

— Leningui greit septyniasdešimt, — tarė jis, lyg ši 
galimybė būtų galėjusi viską paaiškinti. 

— Žinau. 

— Ir jau beveik trisdešimt metų, kaip jis gamyklos 
direktorius. 

Erbis linktelėjo. 

— Taigi, — Boherto balse pasigirdo lyg ir maldavi- 
mas, — tu tikriausiai Žinai... ar jis nemano atsistatydin- 
ti. Tarkim, dėl sveikatos ar dar dėl ko nors... 

— Kaip tik dėl to,— tiek tepasakė Erbis. 

— Tu tai žinai? 


— Suprantama. 
— Tai... hm. .. gal tu pasakysi. ... 
— Jeigu jau klausiate — taip, — robotas kalbėjo, 


lyg čia nieko nebūtų buvę ypatinga.— Jis jau pareiškė 
atsistatydinąs! 

— Ką? — neaiškiai išsprūdo Bohertui. Didelė moksli- 
ninko galva palinko į priekį — Pakartok! 

— Jis jau pareiškė atsistatydinąs,— pasigirdo ramus 
atsakymas, — bet šis pareiškimas dar neįsigaliojo. Jis, 
matote, nori išspręsti problemą... hm... mane. Kai tai 
bus atlikta, jis pasiruošęs perduoti direktoriaus pareigas 
savo įpėdiniui. 

Bohertas staigiai iškvėpė. 

— O jo įpėdinis? Kas jis toks? 

Jis arti prisislinko prie Erbio. Jo akys, lyg užburtos, 
buvo įsmeigtos į jokios išraiškos neturinčius rausvus 
fotoelementus, atstojusius robotui akis. 

Vėl neskubus atsakymas: 

— Būsimasis direktorius esate jūs. 

Nerimą Boherto veide pakeitė menka šypsenėlė. 

— Malonu girdėti. To aš tikėjausi ir laukiau. Ačiū, 
Erbi. 


Tą naktį ligi penktos valandos ryto Piteris Bohertas 
prasėdėjo už rašomojo stalo. Devintą jis vėl ėmėsi dar- 
bo. Jis išgraibstė iš lentynos ties stalu vieną žinyną po 
kito. Lėtai, beveik nepastebimai didėjo gatavų skaičiavi- 
mų šūsnelė, užtat ant grindų susikaupė visas kalnas su- 
glamžytų, perbrauktų lapų. 

Lygiai vidudienį Bohertas dar kartą pasižiūrėjo į pas- 
kutinį rezultatą, patrynė paraudusias akis, nusižiovavo 
ir pasirąžė. 

— Kuo toliau, tuo blogiau. Prakeikimas! 

Išgirdęs atsidarant duris, jis atsigręžė ir linktelėjo 
įėjusiam Leningui. Traškindamas sunertų pirštų sąna- 
rius, direktorius apžvelgė prišiukšlintą kambarį, ir jo 
antakiai susiraukė. 

— Naujas kelias? — paklausė jis. 

— Ne,— pasigirdo atžarus atsakymas.— O kuo blo- 
gas senasis? 

Leningas nieko neatsakė. Tik prabėgom žvilgtelėjo 
į viršutinį lapelį ant Boherto stalo. Užsirūkydamas ciga- 
rą, jis tarė: 

— Ar Kelvin ką nors jums pasakojo apie robotą? Tai 
matematikos genijus. Įdomu. 

Bohertas garsiai prunkštelėjo. 

— Girdėjau. Bet Kelvin verčiau mestų tą savo robo- 
psichologiją. Aš patikrinau Erbio matematikos žinias, jis 
vos-ne-vos susidorojo su integravimu ir diferenciavimu. 

— Kelvin mano kitaip. 

— Ji beprotė. 

— Aš taip pat kitos nuomonės. 

Direktoriaus akys piktai prisimerkė. 

— Jūs? — Boherto balsas nuskambėjo žvarbiau. -— 
Ką jūs kalbate? 

— Aš visą rytą kamantinėjau Erbį. Jis gali išdari- 
nėti tokius fokusus, kurių jūs nė nesapnavote, 


118 


— Nejaugi? 

— Netikite? — Leningas išsitraukė iš liemenės kiše- 
nės lapelį popieriaus ir jį išskleidė.— Tai ne mano brai- 
Žas, ar ne? 

Bohertas įsižiūrėjo į stambius kampuotus skaitmenis, 
kuriais buvo išmargintas lapelis. 

— Tai Erbio darbas? 

— Taip. Ir, kaip matėte, jūsų dvidešimt antrąją lyg- 
tį jis integravo laiko atžvilgiu. Ir jis, — Leningas pabaks- 
nojo pageltusiu nagu į paskutinę eilutę, — jis priėjo to- 
kios pat išvados, kaip ir aš, keturis kartus greičiau. Jūs 
neturėjote teisės nepaisyti Lingerio efekto pozitroninia- 
me bombardavime. 

— Ašį jį atsižvelgiau. Dievaži, Leningai, supraskite, 
kad dėl to atkrinta. .. 

— Taip, žinoma, jūs tai paaiškinote. Jūs pritaikėte 
tarpinę Mitčelo lygtį. Tai šios lygties čia taikyti nega- 
lima. 

— Kodėl? 

— Pirma, jūs vartojate hipermenamuosius dydžius. 

— Kuo čia jie dėti? 

— Mitčelo lygtis netinka, jeigu. . 

— Ar iš proto išsikraustėte? Jeigu jūs perskaitysite 
paties Mitčelo straipsnį leidinyje „„Fara.. 

— Neverta. Aš iš pat pradžių sakiau, kad jo sampIo- 
tavimų eiga man nepatinka, ir Erbis man pritaria. 

— Tai tegul šita mašina jums ir išsprendžia visą 
problemą, — ėmė šaukti Bohertas— Kam tada dėtis su 
skystapročiais — tokiais, kaip aš? 

— Čia ir visa bėda, kad Erbis negali išspręsti proble- 
mos. O jeigu net jis negali, tai mes patys — juo labiau. 
Aš perduodu šitą klausimą Nacionalinei Tarybai. Mes 
čia bejėgiai. 

: Bohertas pašoko, apversdamas kėdę. Jis išraudo. 

— Jūs to nepadarysite! 

Leningas taip pat išraudo. 

—- Jūs nurodinėjate, ką daryti ir ko nedaryti? 

— Kaip tik taip, — atsakė Bohertas, sugriežęs danti- 
mis.— Aš išsprendžiau problemą, ir jūs nenunešite man 
jos iš panosės, aišku? Negalvokite, kad aš jūsų neper- 
matau kiaurai, — jūs išdžiūvusi iškasena. Žinoma, jūs 
veikiau paspringsite, negu pripažinsite, kad aš išspren- 
džiau robotų telepatijos problemą. 

— Jūs idiotas, Bohertai. Dar kiek, ir aš atleisiu jus 
iš darbo už drausmės laužymą. 

Leningo lūpos suvirpo iš pykčio. 

— O to tai jūs nepadarysite, Leningai. Kai čia pat 
robotas, skaitantis mintis, paslapčių negali būti. Taigi 
nepamirškite, aš žinau viską apie jūsų atsistatydinimą. 

Nuo Leningo cigaro virptelėję nubiro pelenai. Paskui 
juos nulėkė ir cigaras. 

— Ką? Ką... 

Bohertas piktai nusijuokė: 

— Ir aš — naujas direktorius, supratote? Aš puikiau- 
siai tai žinau. Velniai jus griebtų, Leningai! Darysime 
taip, kaip aš noriu, o jei ne, jūs būsite taip suvarytas 
į ožio ragą, kad nė sapnuoti nesapnavote. 

Leningas vėl atgavo žadą ir sugriaudėjo: 

— Jūs esate atleistas, ar girdite? Jūs laisvas nuo visų 
įpareigojimų! Jums galas, supratote? 

Bohertas dar plačiau išsiviepė. 

— Na ir kas iš to? Jūs nieko nelaimėsite. Visi kozi- 
riai mano rankose. Aš žinau, kad įteikėte atsistatydini- 
mo pareiškimą. Man sakė Erbis, o jis tai žino iš jūsų 
paties. 

Leningas prisivertė kalbėti ramiai. Jis atrodė senas 
senutėlis, nuo jo pervargusio veido išnyko visi raudo- 
nio pėdsakai, ir liko įkapinis senatvės geltonumas. 

— Aš turiu pakalbėti su Erbiu. Jis negalėjo jums 
nieko panašaus pasakyti. Jūs lošiate stambia suma, Bo- 
hertai. Bet aš atskleisiu jūsų kortas. Eime. 


Bohertas gūžtelėjo pečiais. 
— Pas Erbį? Gerai, po velnių! 


120 


Tą pat dieną per pačius pietus Miltonas Ešas pakėlė 
akis nuo ką tik padaryto nedailaus eskizo ir tarė: 

— Ar jūs suvokėte mano mintį? Man nelabai čia 
pavyko, bet jis atrodys maždaug taip. Nuostabus namu- 
kas, ir aš gaunu jį beveik veltui. 

Sjuzena Kelvin meiliai pasižiūrėjo į jį. 

— Jis tikriausiai bus gražus, — ji atsiduso.— Aš daž- 
nai svajodavau... 

Jos balsas nutilo. 

Ešas gyvai kalbėjo toliau, padėjęs į šalį pieštuką: 

— Žinoma, teks palaukti atostogų. Bėliko dvi savai- 
tės, bet dėl šito nesklandumo su Erbiu viskas pakibo 
ore.— Jis panarino akis.— Be to, yra dar vienas dalykė- 
lis. .. Bet tai paslaptis. 

— Tai nesakykite. 

— Et, vis tiek. Mane tarytum kas plėštų iš vidaus — 
taip norisi kam nors pasipasakoti. Ir gal užvis geriausia 
bus čia. .. hm. .. pasitikėti kaip tik jumis. 

Jis nedrąsiai nusijuokė. | 

Sjuzenai Kelvin suspurdėjo širdis, bet ji bijojo tarti 
bent žodelį. 

— Tiesą sakant, — Ešas pasislinko su kėde arčiau jos 
ir ėmė patikliai šnibždėti, — šitas namas ne man vienam. 
Aš vedu! Kas yra? — Jis pašoko. 

— Ne, nieko, — baisus svaigulys praėjo, bet jai buvo 
sunku kalbėti — Vedate? Jūs norėjote pasakyti. .. 

— Na, žinoma! Juk laikas, ar ne? Ar jūs pamenate 
tą merginą, kuri čia buvojo praeitą vasarą? Ta pati! Bet 
jums negera! Jūs... 

— Galvą skauda, — Sjuzena Kelvin silpnu judesiu jį 
atstūmė.— Man... man pastaruoju metu taip dažnai už- 
eina. Aš noriu. .. žinoma, pasveikinti jus. Aš labai džiau- 
giuosi. .. 

Pro neįgudusios rankos užteptus dažylus jos išbalu- 
siame veide išryškėjo dvi negražios dėmės. Viskas aplin- 
kui vėl ėmė suktis. | 

— Prašom man atleisti. ..—- sumurmėjo ji ir, nieko 

nematydama, svyruodama, išėjo. Katastrofa ištiko stai- 
ga, kaip sapne, ir buvo neįtikėtinai, siaubingai klaiki. 

Bet kaip galėjo šitaip atsitikti? Juk Erbis sakė... 

O Erbis žinojo! Jis galėjo skaityti mintis! 

Ji atsipeikėjo tik tada, kai, vos aigaudama kvapą, 
atsirėmusi į duris, pamatė prieš save metalinį Erbio vei- 
dą. Ji nepajuto, kaip užkopė laiptais du aukštus, — tai 
įvyko per akimirksnį, kaip sapne. 

Kaip sapne! 

Nemirksinčios Erbio akys žiūrėjo į ją, ir jų rausvi 
skrituliai, rodos, ėmė didėti ir pavirto blyškiai švytin- 
čiais siaubingais rutuliais. 

Jis kažką sakė, ir ji pajuto, kaip jos lūpas palietė 
šalta stiklinė. Ji gurkštelėjo ir suvirpėjusi šiek tiek atsi- 
gavo. 

Erbis vis dar kalbėjo, ir jo balse buvo jaudinimosi,— 
skausmo, išgąsčio, maldavimo. Žodžiai ėmė pasiekti jos 
sąmonę. 

— Visa tai sapnas, — kalbėjo jis,— ir jūs turite tuo 
netikėti. Jūs greit atsibusite ir juoksitės iš savęs. Jis myli 
jus, aš jums sakau. Myli, myli! Bet ne čia! Ne dabar! 
Šitas pasaulis — iliuzija. 

Sjuzena Kelvin, linksėdama galvą, šnibždėjo: 

— Taip. Taip! 

Ji įsikibo Erbiui į ranką, prisispaudė prie jos, priglu- 
do prie šitos plieninės rankos, plačiai atvėrusi akis, vis 
kartodama ir kartodama žodžius: 

— Juk tai netiesa, taip? Tai netiesa? 

Sjuzena Kelvin nepamena, kaip ji atsikvošėjo. Lyg iš 
ūkanoto, nerealaus pasaulio būtų patekusi į skaisčią sau- 
lės šviesą. Atstūmusi nuo savęs sunkią ranką, ji išplėtė 
akis. 

— Ką gi tu čia darai? — Ji ėmė švogždama klykti— 
Ką gi tu čia darai? 

Erbis ėmė trauktis atbulas. 

— Aš noriu padėti. 

Kelvin žiūrėjo į jį, įsmeigusi akis. 

— Padėti? Kaip? Įkalbinėjant mane, kad tai sapnas? 
Mėginant mane paversti šizofrenike? — Ji isteriškai įsi- 
ręžė.— Tai ne sapnas! Oi, kad tai būtų sapnas! 

Staiga ji aiktelėjo. 

— Palauk! A! Suprantu! Viešpatie, tai juk taip aiš- 
ku... 

Roboto balse pasigirdo siaubas: 

— Bet aš privalėjau... 

— O aš patikėjau tavimi! Man ir į galvą neatėjo... 


Garsūs balsai už durų privertė Sjuzeną Kelvin nutil- 
ti. Ji nusisuko, mėšlungiškai sugniaužusi kumščius, ir, 
kai įėjo Bohertas su Leningu, ji stovėjo prie lango kam- 
bario gilumoje. Tačiau nei vienas, nei kitas neatkreipė 
į ją nė mažiausio dėmesio. 

Juodu abu priėjo prie Erbio. Leningas buvo piktas ir 
nekantrus, Bohertas — šaltai pašaipus. Direktorius pra- 
bilo pirmasis: 

— Erbi, klausyk manęs! 

Robotas atsigręžė į senąjį direktorių. 

— Taip, daktare Leningai. | 

— Ar tu kalbėjai apie mane su daktaru Bohertu? 

— Ne, sere,— atsakė robotas ne iš karto. Šypsena 
Boherto veide išnyko. 

— Kas yra? — Bohertas išlindo į priekį ir atsistojo 
prieš robotą, praskėtęs kojas.— Pakartok, ką tu sakei 
man vakar. 

— Aš sakiau, kad. ..— Erbis nutilo. Kažkur giliai jo 
mechanizmo viduje suvirpėjo metalinė membrana ir pa- 
sigirdo tylus, nedarnus garsas. 

— Tu juk sakei, kad jis pareiškė atsistatydinąs! — 
rėkė Bohertas.— Atsakyk! 

Bohertas įtūžęs užsimojo, bet Leningas jį atstūmė: 

— Ar tik nenorite priversti jį sumeluoti? 

— Jūs girdėjote jį, Leningai! Jis buvo beprisipažįs- 
tąs ir nutilo. Atsitraukite! Aš noriu išgauti iš jo teisybę, 
aišku? 

— Aš jį paklausiu! — Leningas atsisuko į robotą.— 
Gerai, Erbi. Ramiau. Ar aš pareiškiau atsistatydinąs? 

Erbis tylėdamas žiūrėjo į jį, ir Leningas primygtinai 
pakartojo: 

— Ar aš pareiškiau atsistatydinąs? 

Robotas vos pastebimai papurtė galvą. Kitokio atsa- 
kymo jie nesulaukė. 

Mokslininkai pažvelgė į kits kitą. Neapykanta jų 
žvilgsniuose buvo beveik akivaizdi. 

— Kurių velnių, — išpyškino Bohertas,— ar jis žado 
neteko? Ar tu moki kalbėti, ei pabaisa? 

— Aš moku kalbėti, — paslaugiai atsakė robotas. 

— Jei taip, tai atsakinėk. Ar sakei tu man, kad Le- 
ningas atsistatydina? Ar jis padavė atsistatydinimo pa- 
reiškimą? 

Vėl tyla. Paskui tolimajame kambario gale staiga 
pratrūko Sjuzenos Kelvin juokas,— šaižus, beveik iste- 
riškas. Du matematikai krūptelėjo, ir Bohertas prisi- 
merkė: 

— Jūs čia? Ir iš ko čia juoktis? 

— Menkniekis,— jos balsas skambėjo ne visai natū- 
raliai. — Tiesiog ne aš viena pakliuvau. Trys didžiausi 
pasaulyje robotechnikai pateko į tuos pačius elementa- 
rius spąstus. Likimo ironija, ar ne? — Ji pabraukė išblyš- 
kusia ranka per kaktą ir tyliai pridūrė: 

— Tačiau tai nė kiek nejuokinga! 

Vyrai vėl pažvelgė į kits kitą, šį kartą išplėtę akis 
iš nustebimo. 

— Apie kokius spąstus jūs kalbate? — nenatūraliu 
balsu paklausė Leningas.— Ar Erbiui kas nors atsitiko? 

— Ne,— ji pamažu ėjo prie jų. — jam nieko blogo 
neatsitiko. Nebent tik mums. 

Ji staiga atsisuko į robotą ir suspiegė: 

— Nešdinkis šalin! Eik į kitą kambario galą, kad 
aš tavęs nematyčiau! 

Erbis susigūžė nuo jos pikto žvilgsnio ir nudundėjo 
šalin. 

— Kas yra, daktare Kelvin? — nepatenkintas paklau- 
sė Leningas. 

Ji sarkastiškai tarė: 

— Suprantama, jūs žinote Pirmąjį robotechnikos 
dėsnį? 

— Suprantama,— irzliai atsakė Bohertas.—,,Robotas 
negali daryti žalos žmogui arba savo neveikimu leisti, 
kad žmogui būtų padaryta žala.“ 

— Kaip dailiai viskas sudėstyta,— pašaipiai tarė 
Kelvin.— O kokia žala? 

— Na... ogi bet kuri. 

— Taigi! Bet kuri! O jeigu tai nusivylimas? O su- 
svyravęs pasitikėjimas savimi? O vilčių sudužimas? Ar 
tai žalinga? 

Leningas susiraukė: 

— Iš kur robotas gali žinoti. .. 

Jis staiga užsikirto. 

— Dabar ir jūs suvokėte? Šitas robotas skaito mintis. 
Jūs manote, jis nežino, kaip galima įžeisti žmogų? Ma- 
note, jeigu duosite jam klausimą, jis neatsakys kaip tik 
taip, kaip jūs norėtumėte? Argi bet kuris kitas atsaky- 
mas nebus jums nemalonus, argi Erbis to nežino? 

— Dieve mano, — sumurmėjo Bohertas. 

Kelvin su pašaipa žvilgtelėjo į jį. 

— Aš manau, kad jūs paklausėte jo, ar Leningas pa- 
reiškė atsistatydinąs? Jūs norėjote išgirsti „taip“, ir Er- 
bis atsakė kaip tik taip. 

— Ir, matyt, dėl to,— tarė Leningas bejausmiu bal- 
su,— dabar jis nieko mums neatsakė. Jis negalėjo rasti 
atsakymo, kuris būtų neužgavęs kurio nors iš mudviejų. 

Stojo trumpa tyla. Vyrai susimąstę žiūrėjo į robotą, 
įsispraudusį į savo krėslą prie knygų spintos ir parėmusį 
rankomis galvą. 

Sjuzena Kelvin tebežiūrėjo į grindis. 

— Jis visa tai žinojo. Šitas. .. šitas velnias žino vis- 
ką — ir net tai, kas jam atsitiko, kai jis buvo montuo- 
jamas. | 

Leningas pasižiūrėjo į ją. 

— O dabar jūs klystate, daktare Kelvin. Jis nežino. 
kas jam atsitiko. Aš jo klausinėjau. 

— Na tai kas? — suriko Kelvin.— Jūs tiesiog neno- 
rėjote, kad jis pasakytų jums sprendimą. Jeigu mašina 
padarytų tai, ko jūs nepajėgėte, tatai jus pažemintų jūsų 
paties akyse. O jūs ar klausėte jo? — drėbė ji Bohertui. 

— Tam tikru būdu. ..— Bohertas krenkštelėjo ir nu- 
raudo.— Jis pasisakė esąs nestiprus matematikas. 

Leningas negarsiai sukikeno, o Kelvin piktai šyptelė- 
jo. Ji tarė: 

— Aš jo paklausiu! Manęs jo atsakymas neužgaus. 

Skardžiu, valdingu balsu ji pašaukė: 

— Eikš čionai! 

Erbis atsistojo ir nedrąsiai prisiartino. | 

— Aš manau, tu žinai, kuriuo būtent montavimo mo- 
mentu atsirado pašalinis faktorius arba buvo praleistas 
kuris nors būtinas? 

— Taip,— vos girdimai tarė Erbis. 

— Palaukite, — piktai įsikišo Bohertas.— Tai nebūti- 
nai turi būti teisybė. Jūs tiesiog norite tokio atsakymo, 
ir viskas. 

— Nebūkite asilas, — atsakė Kelvin.— Jis moka ma- 
tematiką, bent ne blogiau, kaip judu abu su Leningu kar- 
tu paėmus, jeigu jau jis sugeba skaityti mintis. Nekliu- 
dykite. 

Matematikas nutilo, ir Kelvin kalbėjo toliau: 

— Na, Erbi, pradėk! Mes laukiame! Ponai, jūs pasi- 
ruošę? 

Tačiau Erbis tylėjo. Psichologės balse skambėjo 
triumias. 

— Kodėl tu neatsakai, Erbi? 

Robotas netikėtai išpoškino: 

— Aš negaliu. Jūs žinote, kad aš negaliu! Daktaras 
Bohertas ir daktaras Leningas nenori! 

— Jie nori sužinoti sprendimą. 

— Bet tik ne iš manes. 

Leningas lėtai ir aiškiai tarė: 

— Nekvailiok, Erbi. Mes norime, kad tu pasakytum. 

Bohertas trumpai linktelėjo. 

Erbio balse pasigirdo nusivylimas: | 

— Kam taip kalbėti? Nejaugi nesuprantate, kad aš 
įžvelgiu giliau, negu tik jūsų smegenų paviršiusį Ten, 
gilumoje, jūs nenorite. Aš — mašina, kuriai panašumo į 
gyvybę duoda tik pozitroninės reakcijos mano smegeny- 
se, padarytose žmogaus. Jūs negalite pasirodyti silpnes- 
ni už mane ir nepajusti pažeminimo. Tai glūdi giliai jūsų 
smegenyse ir negali išdilti. Aš negaliu jums pasakyti 
sprendimo. 

— Mes išeisime,— tarė Leningas.— Pasakyk dakta- 
rei Kelvin. 

— Vis viena, — šūktelėjo Erbis,— juk jūs vis tiek 
žinosite, kad tas atsakymas buvo mano. 

— Bet ar tu supranti, Erbi,— įsiterpė Kelvin,— kad, 
šiaip ar taip, daktaras Leningas ir daktaras Bohertas no- 
ri išspręsti problemą? 

— O jie nori patys! — atkakliai spyrėsi Erbis. 

— Bet jie to nori, ir tai, kad tu, žinodamas sprendi- 
mą, jo nesakai, taip pat užgauna juos. Ar tu tai supranti? 

— Taip! Taip! 

— O jeigu tu pasakysi, jiems taip pat bus nema- 
lonu. 

— Taip! Taip! 

Erbis pamažu traukėsi atatupstas, ir žingsnis į žings- 
nį jį sekė Sjuzena Kelvin. Vyrai apstulbę žiūrėjo į juos 
tylėdami. 

— Tu nenori pasakyti, — lėtai kartojo Kelvin, — nes 
tai įžeistų juos, o tu neturi jų įžeisti. Bet jeigu tu nepa- 
sakysi, tai irgi bus jiems nemalonu, taigi tu turi pasa- 
kyti. O jei tu pasakysi, jie bus įžeisti, o tu neturi, taigi 
tu negali pasakyti; bet jeigu nepasakysi, tu padarysi 
jiems žalą, taigi tu turi pasakyti; bet jeigu tu pasaky- 
si, tu padarysi žalą, taigi tu neturi pasakyti; bet jeigu tu 
nepasakysi, tu... 

Erbis prisispaudė nugara prie sienos, paskui suklupo 
ant kelių. | 

— Nereikia! — lemeno jis.— Paslėpkite savo mintis! 
Jos pilnos skausmo, pažeminimo, neapykantos! Aš to ne- 
norėjau! Aš norėjau padėti! Aš sakydavau tai, ko jūs 
norėdavote! Aš turėjau!. 

Tačiau Kelvin nepaisė jo atsikalbinėjimų. 

— Tu privalai pasakyti, bet jeigu tu pasakysi, tu pa- 
darysi žalą, taigi tu neturi pasakyti; tačiau jeigu tu ne- 
pasakysi, tu padarysi žalą, taigi. . 

Erbis baisiai suklykė. Šis klyksmas buvo panašus į 
daug kartų sustiprintą fleitos garsą. Jis darėsi vis šai- 
žesnis ir šaižesnis, aukštesnis ir aukštesnis, jame buvo 
girdėti žuvusios sielos neviltis. Nuo spiegimo skambėjo 
visas kambarys. .. 

Kai klyksmas nutilo, Erbis susmuko ant grindų kaip 
beformė krūva suversto metalo. 

Boherto veide nebuvo nė lašelio kraujo. 

— Jis negyvas! 

— Ne,—Sjuzena Kelvin pratrūko konvulsingu, 
kraupiu juoku.-— Gyvas! Tik išprotėjęs. Aš iškėliau jam 
neišsprendžiamą dilemą, ir jis neištvėrė. Galite atiduoti 
jį į laužą — jis daugiau niekada nieko nepasakys. 

Leningas pasilenkė prie tų liekanų, kurios anksčiau 
vadinosi Erbiu. Jis palytėjo šaltą, nejudantį metalinį kū- 
ną ir krūptelėjo. 

— Jūs tai padarėte tyčia. 

Jis atsistojo ir į ją atgręžė pažaliavusį veidą. 

— O jeigu ir taip? Dabar jau nieko nepadarysi— 
Su nelauktu kartėliu ji pridūrė: 

— Jis to nusipelnė. 

Direktorius paėmė už parankės lyg stabo ištiktą Bo- 
hertą. 

— Ar ne tas pat! Einam, Piteri.— Jis atsiduso. — Vis 
tiek iš tokio roboto nėra jokios naudos. 

Jo akys atrodė senos ir nuvargusios. Jis pakartojo: 

— Einam, Piteri! 

Kai jie išėjo, nemaža laiko praslinko, kol daktarė 
Sjuzena Kelvin atgavo dvasinę pusiausvyrą. Jos žvilgs- 
nis sustojo prie Erbio, ir jos veide vėl pasirodė perga- 
linga išraiška. Ilgai ji žiūrėjo į robotą. Pagaliau džiūga- 
vimą pakeitė bejėgiškumas ir nusivylimas. Ir visos įsi- 
audrinusios jos mintys išsiliejo tik vienu be galo karčiu 
žodžiu, išsprūdusiu iš jos lūpų: 

— Melagis! 


Suprantama, tuo viskas tada ir baigėsi. Aš žinojau, kad 
daugiau nieko iš jos neišgausiu. Ji tylėdama sėdėjo už stalo, 
nugrimzdusi į prisiminimus. Jos išblyškęs veidas buvo šaltas 
ir mąslus. 

Aš tariau: „Ačiū, daktare Kelvin“, bet ji nieko neatsakė. 

Vėl ją pamačiau tik po dviejų dienų prie jos kabineto 
durų, pro kurias buvo nešamos spintos. Ji paklausė: 

— Na, kaip juda jūsų straipsniai, jaunuoli? 

— Gerai,— alsakiau. Aš apdorojau juos, kaip beįmany- 
damas, dramatizavau pliką jos pasakojimų siužetą, prikaišio- 
jau dialogų ir smulkių detalių. — Gal pažiūrėsite, kad nieko 
netyčia neapšmeižčiau ir nepadaryčiau kur nors pernelyg 
grubių klaidų? 

— Taip, vertėtų. Eime į poilsio kambarį — ten galime 
kavos išgerti. 

Atrodė, ji buvo gerai nusiteikusi, užtai, kol ėjome kori- 
doriumi, aš surizikavau: 

— Žinote, ką aš maniau, daktare Kelvin... 

— Na? 

— Ar nepapasakotumėte man dar ko nors iš robotechni- 
kos istorijos? 

— Bet juk jūs jau viską iš manęs gavote, jaunuoli. 

— Daugmaž. Tačiau tie atsitikimai, kuriuos užrašiau, 
beveik nėra susiję su mūsų laikais. Aš noriu pasakyti, kad 
roboto, skaitančio mintis, buvo sukurtas tik vienintelis eg- 
zempliorius, tarpplanetinės stotys jau paseno ir išėjo iš ma- 
dos, o prie šachtose dirbančių robotų visi jau priprato. O ką 

pasakysite apie tarpžvaigždinės keliones? Juk hiperatominis 
variklis buvo išrastas tik prieš kokius dvidešimt metų, ir 
visi žino, kad išrasti jį padėjo robotai. Kaip ten buvo? 

— Tarpžvaigždinės kelionės? — užsigalvojusi pakartojo ji. 
Mes jau sėdėjome poilsio kambaryje, ir aš užsisakidu pietus. 
Ji tiktai gėrė kavą. 


. V TOS SU 


2029 metais, kai dingo robotas. .. 


KAIP DINGO 
ROBOTAS 


Hiperbazėje buvo griebtasi nepaprastų specialių 
priemonių. Kartu su jomis kilo neapsakomas sąmyšis, 
savo įtampa tolygus isteriškam klyksmui. 

Buvo imamasi vis ryžtingesnių ir ryžtingesnių žygių: 

1. Hiperatominio variklio projekto darbai visoje 27 
asteroidinės grupės stočių užimtoje kosmoso dalyje bu- 
vo visiškai sustabdyti. 

2. Visa šita erdvė buvo praktiškai izoliuota nuo li- 
kusios Saulės sistemos. Niekas negalėjo ten patekti be 
specialaus leidimo. Niekas iš ten neišvyko jokiomis ap- 
linkybėmis. 

3. Specialus vyriausybinis patrulinis laivas nugabe- 
no į Hiperbazę daktarę Sjuzeną Kelvin ir daktarą Piterį 
Bohertą — firmos „J. S. Robots end Mekenikel Men Kor- 
poreišn“ vyriausiąją robopsichologę ir vyriausiąjį ma- 
tematiką. 

Sjuzena Kelvin dar nebuvo nė karto išvykusi iš Že- 
mės, o šį kartą irgi neturėjo nė mažiausio noro tai dary- 
ti. Atominės energijos amžiuje, beartėjant hiperatomi- 
nio variklio mįslės išsprendimui, ji ir toliau ramiai liko 
provincialė. Dėl to ji buvo nepatenkinta skridimu ir ne- 
buvo įstikinusi, kad skristi buvo būtina. Tai gana ryš- 
kiai liudijo kiekvienas jos negražaus, nejauno veido 
bruožas, kai ji Hiperbazėje valgė pirmuosius pietus. 

Susilaižęs, pablyškęs daktaras Bohertas atrodė trupu- 


131 


tį kaltas. O nuo vadovavusio projektui generolo majoro 
Kelnero veido nė karto neišnyko nevilties išraiška. 

Trumpai tariant, pietūs nenusisekė. Mažas pasitari- 
mas po pietų prasidėjo niūriai ir nedraugiškai. 

Kelneras, kurio plikė blizgėjo nuo lempų šviesos, o 
paradinė uniforma absoliučiai neatitiko bendros nuotai- 
kos, pradėjo su prisiverstiniu tiesumu: 

— Tai keista istorija, sere... ir madam. Aš dėkin- 
gas jums, kad atvykote tuojau pat, nežinodami iškvieti- 
mo priežasties. Dabar pamėginsime tai atitaisyti. Mums 
dingo robotas. Darbai sustabdyti ir turi stovėti tol, kol jį 
surasime. Ligi šiol to padaryti nepavyko, ir mums reikia 
specialistų pagalbos. 

Matyt, generolas pajuto, kad jo sunkumai atrodys 
nelabai rimti. Jis tęsė su nevilties atspalviu balse: 

— Man neverta jums aiškinti mūsų darbo reikšmės. 
Praeitais metais mums teko daugiau kaip aštuoniasde- 
šimt procentų visų asignavimų tyrimo darbams. .. 

— Na, tai mes jau žinome, — geraširdiškai tarė Bo- 
hertas.—,,J. S. Robots“ gauna didelius pinigus už nau- 
dojimąsi mūsų robotais, kurie čia dirba. 

Sjuzena Kelvin aštriai, be ypatingo mandagumo, įsi- 
kišo: 

— Kodėl vienas robotas taip svarbus projektui ir 
kodėl jo niekas nesuranda? 

Generolas atsuko į ją paraudusį veidą ir greitai ap- 
laižė lūpas. 

— Apskritai sakant, mes jį jau radome... Klausyki- 
te, aš paaiškinsiu. Kai tik robotas dingo, buvo paskelbta 
nepaprastoji padėtis, ir bet kuris susisiekimas su Hiper- 
baze buvo nutrauktas. Išvakarėse atvyko krovininis lai- 
vas, kuris atvežė mums du robotus. Jame buvo dar še- 
šiasdešimt du robotai... hm... to paties tipo, skirti kaž- 
kam kitam. Šitas skaičius absoliučiai tikslus -— čia nega- 
li būti jokių abejonių. 

— Taip? Na, o ką bendra tai turi... 

— Kai robotas dingo ir mes nepajėgėme jo rasti — 
nors, būkite tikri, būtume suradę ir šiaudelį, — mes susi- 
protėjome suskaityti robotus, likusius krovininiame lai- 
ve. Jų dabar yra šešiasdešimt trys. 

— Ar tai tas šešiasdešimt trečiasis ir yra jūsų dingu- 
sysis? — Daktarės Kelvin akys patamsėjo. 

— Taip, bet mes negalime nustatyti, kuris iš jų yra 
šešiasdešimt trečiasis. 

Įsigalėjo kapų tyla. Elektrinis laikrodis išmušė vie- 
nuolika. Daktarė Kelvin tarė: 

— Labai įdomu. 

Jos lūpų kampučiai nukaro. Ji staigiai atsigręžė į sa- 
vo kolegą: 

— Piteri, kaip čia yra? Kas per robotai čia dirba? 

Daktaras Bohertas paabejojęs nedrąsiai šyptelėjo. 

— Suprantate, Sjuzena, tai gana opus dalykas, su 
kuriuo reikia būti atsargiam. . . Bet dabar. .. 

Ji greitai jį pertarė: 

— O dabar? Jeigu yra 63 vienodi robotai, vienas iš 
jų reikalingas ir jo neįmanoma rasti, kodėl netinka bet 
kuris kitas iš jų? Kas čia dedasi? Kodėl iškvietėte mus? 

Bohertas nuolankiai atsakė: 

— Leiskite paaiškinti, Sjuzena. Hiperbazėje naudo- 
jama keletas robotų, kuriuos programuojant Pirmasis ro- 
botechnikos dėsnis buvo įdiegtas nepilna apimtimi. 

— Nepilna apimtimi? 

Daktarė Kelvin atsilošė į krėslo atkaltę. 

— Aišku. Kiek jų buvo padaryta? 

— Nedaug. Tai buvo vyriausybinė užduotis, ir mes 
negalėjome atskleisti paslapties. Niekas neprivalėjo to 
žinoti, išskyrus aukščiausiąją vadovybę, tiesiogiai susi- 
jusią su šiuo dalyku. Jūs į jų tarpą nejėjote. Aš čia vi- 
siškai niekuo nedėtas. 

— Aš norėčiau paaiškinti, — valdingai įsiterpė gene- 
rolas.— Aš nežinojau, kad daktarė Kelvin nebuvo infor- 
muota apie susidariusią padėtį. Jums, daktare Kelvin, 
nėra ko aiškinti, kad sumanymui robotus naudoti Žemė- 

je visada būdavo aršiai priešinamasi. Radikaliai nusitei- 
kusius fundamentalistus nuraminti galėjo tik vienas da- 
lykas — tai, kad visiems robotams visada griežčiausiai 
būdavo įdiegiamas Pirmasis dėsnis, kad jie negalėtų da- 
ryti žalos žmogui jokiomis aplinkybėmis. 

Bet mums reikėjo kitokių robotų. Dėl to keliems 
NS-2 modelio robotams —,,Nestorams"“— Pirmasis dės- 
nis buvo suformuluotas kiek kitaip. Slaptumo sumeti- 
mais visi NS-2 buvo išleidžiami nenumeruoti. Modifi- 
kuotieji robotai buvo gabenami čia drauge su paprastai- 
siais ir apie savo skirtingumą nuo kitų robotų, žinoma, 
jiems griežtai uždrausta pasakoti bet kam, išskyrus spe- 
cialiai įgaliotus asmenis.— Jis sumišęs nusišypsojo.— O 
dabar viskas atsigręžė prieš mus. 

Kelvin niūriai paklausė: 

— Ar jūs apklausėte kiekvieną iš šešiasdešimt trijų 
robotų, kas jis toks? Bent jau jūs tai esate įgaliotas. 

Generolas linktelėjo. 

— Visi šešiasdešimt trys neigia, kad čia dirbo. Ir 
vienas iš jų sako netiesą. 

— O ant to, kuris jums reikalingas, ar nėra vartoji- 
mo žymių? Kiti, kiek supratau, yra visai naujutėliai. 

— Jis atvyko tik prieš mėnesį. Jis ir dar du, kuriuos 
laivas ką tik dabar atgabeno, turėjo būti paskutiniai. 
Ant jų negalima įžiūrėti jokio nusidėvėjimo.— Jis lėtai 
papurtė galvą, ir jo akyse vėl pasirodė nusiminimas.— 
Daktare Kelvin, mes negalime išleisti šito laivo. Jeigu 
visi sužinos, kad yra robotų be Pirmojo dėsnio. .. 

Kad ir kokią išvadą būtų padaręs, jis nebūtų perdė- 
jęs galimų pasekmių. 

— Sunaikinkite visus šešiasdešimt tris,— šaltai ir 
ryžtingai tarė daktarė Kelvin,— ir viskas bus baigta. 

Bohertas susiraukė. 

— Tai reiškia sunaikinti šešiasdešimt tris kartus po 
trisdešimt tūkstančių dolerių. Kažin, ar firma tam pri- 
tartų. Mums, Sjuzena, vertėtų išmėginti kitus būdus, 
prieš imantis ką nors naikinti. 

— Tuo atveju man reikia faktų, — griežtai pasakė 
ji. — Kuo būtent šitie modifikuotieji robotai Hiperbazei 
yra pranašesni? Generole, kodėl jų prireikė? 

Kelneras suraukė kaktą ir patrynė plikę. 


— Mes turėdavome keblumų su paprastais robotais. 
Matote, mūsų žmonės daug dirba su stipria radiacija. Ži- 
noma, tai pavojinga, bet mes ėmėmės visų atsargumo 
priemonių. Per visą laiką buvo tik du nelaimingi atsiti- 
kimai, ir tie patys baigėsi gerai. Tačiau to neįmanoma 
išaiškinti paprastiems robotams. Pirmasis dėsnis sako: 
„Nė vienas robotas negali daryti žalos žmogui arba savo 
neveikimu leisti, kad žmogui būtų padaryta žala.“ Tai 
jiems svarbiausia. Ir kai kuriam nors iš mūsų Žmonių 
tekdavo neilgai pabūti silpnuose gama spinduliuose, ne- 
galinčiuose pakenkti jo organizmui, — artimiausias robo- 
tas puldavo prie jo ir nutempdavo šalin. Jeigu spinduliai 
būdavo labai silpni, robotams tai pavykdavo, ir dirbti 
būdavo neįmanoma, kol jų nenuvydavome į šalį. O jeigu 
spinduliai būdavo stipresni, jie suardydavo pozitronines 
smegenis, ir mes netekdavome brangaus ir reikalingo 
roboto. 

Mes mėginome juos įkalbėti. Jie įrodinėjo, kad bu- 
vimas gama spinduliuose gresia žmogaus gyvybei. Ne- 
svarbu, kad žmogus gali išbūti ten pusvalandį, nepa- 
kenkdamas savo sveikatai. O jeigu jis pamirš, sakė jie, 
ir išbus valandą? Jie neturėjo teisės rizikuoti. Mes jiems 
sakėme, kad jie rizikuoja savo gyvybe, o jų šansai iš- 
gelbėti žmogų labai menki. Tačiau rūpinimasis savo sau- 
gumu — tai tik Trečiasis robotechnikos dėsnis, o pirm 
visa ko Pirmasis dėsnis — Žmogaus saugumo dėsnis. Mes 
įsakinėjome, griežčiausiu būdu draudėme jiems įeiti į 
gama spindulių lauką. Tačiau klusnumas — tai tik Ant- 
rasis robotechnikos dėsnis, ir pirm visa ko turi būti Pir- 
masis dėsnis — Žmogaus saugumo dėsnis. Mums teko pa- 
sirinkti: arba išsiversti be robotų, arba ką nors padaryti 
su Pirmuoju dėsniu. Tr mes pasirinkome: 

— Aš negaliu patikėti, — tarė daktarė Kelvin, — kad 
jūs tarėte esant galima apsieiti be Pirmojo dėsnio. 

— Jis buvo tik pakeistas, — paaiškino Kelneras.— 
Buvo pagaminta keletas egzempliorių pozitroninių sme- 
genų, kurioms buvo įdiegta tik viena dėsnio dalis: ,,„Nė 
vienas robotas negali daryti žalos žmogui.“ Ir viskas. 
Šitie robotai nesistengia apsaugoti žmogaus nuo gresian- 
čio išorinio pavojaus, pavyzdžiui, nuo gama spindulių. 
Ar aš teisingai sakau, daktare Bohertai? 

— Teisingai, — sutiko matematikas. 

— Ir tai yra vienintelis jūsų robotų skirtumas nuo 
įprasto modelio NS-2? Ar vienintelis, Piteri? 

— Vienintelis. 

Ji atsistojo ir ryžtingai pareiškė: 

— Aš dabar eisiu miegoti. Po aštuonių valandų noriu 
pasikalbėti su tais, kurie robotą matė paskutiniai. Ir nuo 
šio momento, generole Kelnerai, jeigu jūs norite, kad 
imčiausi kokios nors atsakomybės, aš turiu pilnutinai 
ir be jokių kliūčių vadovauti šiam tyrimui. 


Porą valandų neramiai pasnūduriavusi, Sjuzena Kel- 
vin liko nemiegojusi. Septintą valandą vietos laiku ji 
pasibeldė į Boherto duris ir rado jį taip pat nemiegantį. 
Suprantama, jis nepamiršo pasiimti į Hiperbazę chalato, 
į kurį dabar ir buvo įsisupęs. Kai įėjo Kelvin, jis padėjo 
manikiuro žirklutes ir švelniai tarė: 

— Aš ir tikėjausi jūsų sulaukti. Jums, tur būt, visa 
tai nemalonu? 

— Taip. 

— Na, atleiskite. To išvengti buvo neįmanoma. Kai 
mus iškvietė į Hiperbazę, aš supratau: kas nors negera 
atsitiko su modifikuotaisiais Nestorais. Bet ką galėjau 
daryti? Aš negalėjau jums to pasakyti kelyje, nors man 
norėjosi, nes vis dėlto aš nebuvau visiškai tuo tikras, Vi- 
sa tai — griežčiausia paslaptis. 

Kelvin sumurmėjo: 

— Aš privalėjau žinoti. ,,J. S. Robots“ neturėjo teisės 
daryti tokių pakeitimų pozitroninėse smegenyse be ro- 
bopsichologo pritarimo. 

Bohertas kilstelėjo antakius ir atsiduso. 

— Na, pagalvokite, Sjuzena. Jūs vis tiek nebūtumė- 
te jų paveikusi. Tokius reikalus vyriausybė sprendžia 
pati. Jai reikia hiperatominio variklio, o fizikams tam 
reikia robotų, kurie nekliudytų dirbti. Jie reikalavo jų, 
net jeigu būtų tekę pakeisti Pirmąjį dėsnį. Mes buvome 
priversti pripažinti, kad Kkonstrukciniu požiūriu tai įma- 
noma. O fizikai davė baisią priesaiką, kad jiems reikia 
tik dvylikos tokių robotų, kad jie bus naudojami tik 
Hiperbazėje, kad jie bus sunaikinti, vos tik baigsis dar- 
bai, ir kad bus imtasi visų atsargumo priemonių. Jie taip 
pat reikalavo laikyti viską paslaptyje. Štai kokia buvo 
padėtis. 

Daktarė Kelvin iškošė pro dantis: 

— Aš būčiau atsistatydinusi. 

— Tai būtų nieko nepadėję. Vyriausybė siūlė firmai 
didžiulę sumą, o jei ji būtų nesutikusi, grasino priimti 
įstatymo projektą dėl robotų uždraudimo. Mes neturėjo- 
me išeities ir dabar neturime. Jeigu šituos dalykus kas 
nors sužinos, Kelnerui ir vyriausybei bus riesta, bet fir- 
mai ,„J. 5. Robots“ bus kur kas riesčiau. 

Kelvin žiūrėjo, įbedusi į jį akis. 

— Piteri, nejaugi neįsivaizduojate, apie ką čia kal- 
bama? Nejaugi nesuprantate, ką reiškia robotas be Pir- 
mojo dėsnio? Čia ne vien tik slaptumas. 

— Aš žinau, ką tai reiškia. Aš ne mažas. Tai reiškia 
pozitroninio lauko absoliutų nestabilumą ir visiškai api- 
brėžtus lauko lygčių sprendinius. 

— Taip, tai matematikos požiūriu. Bet pamėginkite 
išversti tai, bent apytikriai, į psichologijos kalbą. Bet 
kuri normali gyvybė, Piteri, sąmoningai arba nesąmo- 
ningai, kyla prieš bet kurį viešpatavimą. Ypač prieš že- 
mesniųjų arba menamai žemesniųjų būtybių viešpatavi- 
mą. Fiziniu, o kai kuriuo laipsniu ir protiniu požiūriu 

robotas — bet kuris robotas — yra pranašesnis už žmo- 
gų. Tai kodėl gi jis paklūsta žmogui? Tiktai Pirmojo 
dėsnio dėka! Be jo pati pirmoji komanda, kurią mėgin- 
tumėte duoti robotui, baigtųsi jūsų mirtimi. Nestabilu- 
mas! Ką jūs manote... 


— Sjuzena,— tarė Bohertas, neslėpdamas šypse- 
nos, — aš sutinku, kad šitas Frankenšteino kompleksas, 
kurį jūs taip išaukštinate, gali egzistuoti — tam ir su- 
galvotas Pirmasis dėsnis. Bet aš dar kartą sakau, kad ši- 
tie robotai nėra visai be Pirmojo dėsnio — jis tiktai šiek 
tiek pakeistas. 

— O kaip su smegenų stabilumu? 

Matematikas išpūtė lūpas. 

— Suprantama, sumažėjo. Bet neperžengė saugumo 
ribų. Pirmieji Nestorai Hiperbazėje atsirado prieš devy- 
nis mėnesius, ir lig šiol nieko blogo neatsitiko. Net šitas 
įvykis kelia nerimą tiktai dėl to, kad gali būti atskleista 
paslaptis, o ne dėl pavojaus žmonėms. 


— Na, gerai. Pažiūrėsime, ką duos rytinis pasitari- 
mas. 

Bohertas mandagiai ją palydėjo iki durų ir nutaisė 
jai už nugaros iškalbingą grimasą. Jis ir toliau ją laikė 
atgrasia, panikuojančia, kokčia būtybe. 

Sjuzenos Kelvin mintys buvo toli nuo Boherto. Ji jau 
prieš daugelį metų jį peržegnojo, kartą ir visiems lai- 
kams jį apibūdinusi kaip linkusią meilikauti, pretenzin- 
gą menkystą. 


Prieš metus Džeraldas Blekas apgynė diplominį dar- 
bą lauko fizikos tema ir nuo to laiko, kaip ir visa jo fi- 
zikų karta, atsidėjo hiperatominiam varikliui. Dabar jis 
irgi įnešė savo indėlį į neramią pasitarimo atmosterą. 
Kresnas, nešvariu baltu chalatu, jis buvo užsispyręs ir 
niekuo netikėjo. Atrodė, kad stengiasi išsiveržti išorėn 
susikaupusi jo energija. Jo nerviškai trūkčioją pirštai, 
rodos, būtų galėję sulenkti geležinį virbą. 

Greta jo sėdėjo generolas majoras Kelneras, prie- 
šais — abu „J. S. Robots“ atstovai. 

Blekas kalbėjo: | 

— Man sakė, kad aš paskutinis matęs Nestorą-10 
prieš jam dingstant. Rodos, jus domina kaip tik ši aplin- 
kybė. | 

Daktarė Kelvin įdėmiai varstė jį žvilgsniu. 

— Jūs, jaunuoli, kalbate taip, lyg būtumėte ne visai 
tuo tikras. Jūs tiksliai nežinote, ar buvote paskutinis, 
matęs Nestorą? 

— Jis dirbo su manim, madama, prie lauko genera- 
torių, ir buvo su manim tą rytą, kai dingo. Aš nežinau, 
ar jį kas nors matė maždaug po vidudienio. Bent jau 
niekas neprisipažįsta. 

— Ar jūs manote, kad kažkas slepia šią aplinkybę? 

— Aš to nesakiau. Bet aš nesakau, kad visa kaltė tu- 
ri kristi man.— Jo juodos akys degte degė. 

— Niekas nieko nekaltina. Robotas veikė taip dėl to, 
kad jis toks padarytas. Mes paprasčiausiai mėginame jį 
surasti, misteri Blekai, ir palikime visa kita nuošalyje. 
Taigi, jeigu jūs dirbote su šituo robotu, jūs, matyt, pa- 
žįstate jį geriau negu kiti. Ar jo elgesys kuo nors ne- 
įprastas? Apskritai, ar anksčiau jums teko dirbti su ro- 
botais? | 

— Aš dirbau su tais robotais, kuriuos mes turėjome 
čia anksčiau, — su paprastais. Nestorai niekuo nuo jų 
nesiskyrė — nebent tik jie kur kas protingesni ir dar, 
sakyčiau, įkyresni. 

— Įkyresni? 

— Matote, tikriausiai jie dėl to nekalti. Darbas čia 
sunkus, ir beveik visi pas mus truputį nervinasi. Plūktis 
su hipererdve — tai ne juokas.— Jis šyptelėjo, jam pa- 
tiko būti atviram.— Mes nuolat rizikuojame pramušti 
skylę normalioje erdvėje-laike ir išlėkti velniop iš vi- 
satos drauge su asteroidu. Skamba šiurpiai, ar ne? Na ir, 
žinoma, pasitaiko, kad nervai neišlaiko. O Nestorams to 
nepasitaiko. Jie smalsūs, ramūs, jie nesijaudina. Tai kai 

kada mus siutina. Kai reikia padaryti ką nors galvo- 
trūkčiais, jie tarytum neskuba. Aš kartais jaučiu, kad 
būtų geriau verstis be jų. 

— Jūs sakote, kad jie neskuba? Argi jie kada nors 
neklausė komandos? 

— Ne, ne,— skubiai atsakė Blekas, — jie daro viską, 
ką reikia. Jie tiktai reiškia savo nuomonę kiekvieną kar- 
tą, kai mano, kad tu klysti. Jie žino tik tai, ko mes juos 
išmokėme, bet tai jų nesulaiko. Gal man taip tik atrodo, 
bet kitiems vaikinams kyla tokie pat sunkumai su Nes- 
torais. 

Generolas Kelneras piktai kostelėjo. 

— Blekai, kodėl man nebuvo apie tai pranešta? 

Jaunasis fizikas paraudo. 

— Mes juk nenorėjome iš tikrųjų dirbti be robotų, 
sere, o, be to, nežinojome, kaip... hm... kaip bus pa- 
žiūrėta į tokius smulkmeniškus skundus. 

Bohertas švelniai jį pertraukė: 

— Ar neatsitiko ko nors ypatingo tą rytą, kai jūs 
matėte robotą paskutinį kartą? 

Tyla. Rankos judesiu Kelvin sustabdė generolą, ku- 
ris norėjo kažką pasakyti, ir kantriai laukė. 

Blekas piktai išpyškino: 

— Aš truputi susibariau su juo. Man sudužo Kim- 
bolo vamzdis ir nuėjo niekais penkių dienų darbas. O aš 
ir taip buvau atsilikęs nuo plano. Be to, aš jau dvi sa- 
vaitės kaip iš namiškių negaunu laiškų. Ir štai jis priei- 
na prie Manęs ir nori, kad pakartočiau eksperimentą, 
nuo kurio jau prieš mėnesį atsisakiau. Jis seniai lindo su 
šituo siūlymu, ir man tai įkyrėjo. Aš liepiau jam nė- 
šintis šalin ir daugiau jo nebemačiau. 

— Liepėte nėšintis? — paklausė Kelvin, staigiai su- 
sidomėjusi.— O kokiais žodžiais? Tiesiog „Eik šalin“? 
Pamėginkite prisiminti savo žodžius. 

Blekas, matyt, abejojo, sakyti, ar ne. Jis nusišluostė 
kaktą, paskui atitraukė ranką ir atžariai tarė: 

— Aš pasakiau: „Eik šalin ir nesirodyk, kad taves 
daugiau nematyčiau.“ 

Bohertas nusijuokė: 

— Ojis taip ir padarė. 

Tačiau Kelvin dar nebaigė. Ji įtaikiai tarė: 

— Tai jau įdomu, misteri Blekai. Tačiau mums svar- 
bu tikslios detalės. Kada kalbiesi su robotais, gali būti 
svarbus kiekvienas žodis, gestas, intonacija. Jūs tikriau- 
siai nepasitenkinote šiais žodžiais? Sprendžiant iš jūsų 
pasakojimo, jūs buvote nekaip nusiteikęs. Gal jūs lėp- 
telėjote kokį riebesnį žodį? 

Jaunuolis išraudo. 

— Matote... Gal ir... išplūdau jį šiek tiek. 

— Kaip būtent? 

— Na, aš nepamenu tiksliai. Be to, negaliu to pakar- 
toti. Žinote, kai žmogus susierzinęs. ..— Jis sutrikes su- 
kikeno.— Aš paprastai gana riebiai nusikeikiu. .. 

— Nesvarbu,— atsakė ji griežtai. — Šiuo metu aš — 
robopsichologė. Aš prašau jus pakartoti tai, ką jūs tada 
pasakėte, kiek pajėgiate prisiminti, žodis į žodį, ir, kas 
dar svarbiau, tokiu pat tonu. 

Blekas sumišęs pažvelgė į savo viršininką, bet nesu- 
laukė jokios paramos. Jis pastatė akis. 

— Bet aš negaliu. .. 

— Jūs privalote. 

— Įsivaizduokite,— tarė Bohertas su blogai slepiama 
pašaipa, — kad jūs kreipiatės į mane. Taip jums gal bus 
lengviau. 

Jaunuolis išraudęs atsišuko į Bohertą ir nurijo seilę. 

— Aš pasakiau... 

Jo balsas nutrūko. Jis vėl pradėjo: 

— Aš pasakiau... 

Jis giliai atsikvėpė ir kaip žirnius išbėrė ilgą virtinę 
žodžių. Paskui, įsigalėjus gūdžiai tylai, pridūrė, vos ne- 
verkdamas: 

— Štai... maždaug taip. Aš nepamenu, ar tokia eile 

ėjo žodžiai, ir, gal būt, aš kai ką pridėjau arba pralei- 
dau, bet apskritai buvo maždaug taip. 

Tiktai silpnas nuoraudis rodė, kokį įspūdį visa tai 
padarė robopsichologei. Ji tarė: 

— Aš žinau, ką reiškė didesnė dalis šių žodžių. Aš 
manau, kad kiti žodžiai buvo ne mažiau įžeidžiami. 

— Tur būt, kad taip, — patvirtino nusikamavęs Ble- 
kas. 

— Ir visais šitais perlais jūs palydėjote komandą 
eiti šalin ir nesirodyti, kad daugiau jo nematytumėte? 

— Tačiau aš tai sakiau anaiptol ne tiesiogine pras- 
me... | 

— Aš suprantu. Generole, aš neabejoju, kad jokių 
drausminių nuobaudų nesiimsite? 

Jos žvilgsnio paveiktas, generolas, kuris, rodos, prieš 
kelias akimirkas anaiptol taip negalvojo, piktai linkte- 
lėjo. 

— Galite eiti, misteri Blekai. Ačiu už pagalbą. 


Sjuzena Kelvin sugaišo penkias valandas, kol ap- 
klausė visus šešiasdešimt tris robotus. Tai buvo penkios 
valandos nepaliaujamo klausimų kartojimo. Robotai 
ėjo iš eilės, kaip du vandens lašai panašūs į kits kitą; 
pridurmu sekė klausimai — pirmas, antras, trečias, ket- 
virtas, ir atsakymai — pirmas, antras, trečias, ketvirtas. 
Veido išraiška turėjo būti nepriekaištingai mandagi, to- 
nas — nepriekaištingai neutralus, atmosfera — neprie- 
kaištingai šilta. Ir kažkur buvo paslėptas magnetofonas. 

Kai viskas baigėsi, Sjuzena Kelvin buvo visiškai nu- 
sikamavusi. | 

 Bohertas laukė. Jis klausiamai pažvelgė į ją, kai ji 
skambiai trenkė ant plastmasinio stalo ritę juostos. 

Ji papurtė galvą. 

— Visi šešiasdešimt trys atrodė kaip vienas. Aš ne- 
pajėgiau atskirti. . 

— Tačiau, Sjuzena, nebuvo ko nė tikėtis, kad būtų 
įmanoma juos atskirti iš klausos. Išanalizuokime įrašus. 

Paprastomis aplinkybėmis robotų žodinių posakių 
matematinė interpretacija būna viena sunkiausių robo- 
analizės šakų. Jai reikia viso būrio įgudusių technikų ir 
sudėtingų skaičiavimo mašinų. Bohertas tai žinojo. Jis 
taip ir pasakė, slėpdamas didelį susierzinimą, o išklausęs 
visų atsakymų, sudarė variantų sąrašus ir reakcijų grei- 
čio lenteles. 

— Nukrypimų nėra, Sjuzena. Žodžių vartojimo ir 
reagavimo greičio skirtumai neperžengia įprastų ribų. 
Čia reikia tikslesnių metodų. Jie tikriausiai turi skaičia- 
vimo mašinas... Bet ne.— Jis susiraukė ir ėmė atsargiai 
kramtyti nykščio nagą.— Jomis pasinaudoti negalima. 
Pernelyg didelis pavojus, kad visi gali sužinoti paslap- 
ti. O gal, jeigu mes... 

Daktarė Kelvin nutraukė jį nekantriu judesiu. 


— Nereikia, Piteri. Tai nėra paprasta menkutė labo- 
ratorinė problema. Jeigu modifikuotasis Nestoras neiš- 
siskiria iš kitų kokių nors į akis krintančiu, neabejotinu 
požymiu — vadinasi, mums nepavyko. Pernelyg didelė 
rizika, Kad galime padaryti klaidą, kuri suteiks jam pro- 
gą pasislėpti. Negana rasti nežymų nukrypimą lentelė- 
je. Aš jums pasakysiu, kad jeigu tik tiek sužinočiau, aš 
sunaikinčiau visus šešiasdešimt tris, — tik tada būčiau 
rami. Ar jūs kalbėjotės su kitais modifikuotaisiais Nes- 
torais? 

— Taip, — atrėžė Bohertas.— Viskas juose tvarkoje. 
Jeigu ir yra kokių nukrypimų nuo normos, tai tik drau- 
giškumas. Jie į mano klausimus atsakinėjo, akivaizdžiai 
didžiuodamiesi savo žiniomis, — išskyrus du naujokus, 
kurie dar nespėjo išstudijuoti lauko fizikos. Jie gana ge- 
raširdiškai pasijuokė, kad aš nežinau kai kurių detalių.— 
Jis gūžtelėjo pečiais.— Aš manau, iš dalies tai ir suke- 
lia čionykščių technikų nedraugišką elgesį su jais. Ro- 
botai, sakyčiau, pernelyg stengiasi padaryti įspūdį savo 
žiniomis. 

— Ar negalite išmėginti keleto Planaro reakcijų ir 

pažiūrėti, ar nuo pagaminimo momento neįvyko kokių 
nors pasikeitimų jų mąstysenoje? 

— Išmėginsiu,— jis pagrūmojo jai pirštu.— Jūs ima- 
te nervintis, Sjuzena. Aš nesuprantu, ko jūs viską dra- 
matizuojate. Jie juk visiškai nekenksmingi. 

— Argi? — pašoko Kelvin.— Jūs taip manote? O ar 
jūs suprantate, kad vienas iš jų meluoja? Vienas iš še- 
šiasdešimt trijų robotų, su kuriais ką tik kalbėjausi, są- 
moningai man pamelavo, nepaisydamas griežčiausio 
nurodymo sakyti tiesą. Tai rodo siaubingą nukrypimą 
nuo normos — gilų ir gąsdinantį. 

Piteris Bohertas sukando dantis. 

— Anaiptol. Pažiūrėkite. Nestoras-10 gavo įsakymą 

pasislėpti. Tą įsakymą davė visu įmanomu griežtumu 
žmogus, įgaliotas komanduoti šiam robotui. Jūs negalite 
pakeisti šio įsakymo. Natūralu, kad robotas stengiasi 
įvykdyti jį. Jeigu kalbėsime objektyviai, aš žaviuosi jo 
išradingumu. Geriausia galimybė robotui pasislėpti — 
tai įsimaišyti į grupę kitų tokių pat robotų. 
Taip, jūs žavitės tuo. Aš pastebėjau, Piteri, kad 
jūs iš to darote sau pramogą. Ir aš pastebėjau, kad jūs 
itin nesuvokiate padėties. Piteri, juk jūs — robotechni- 
kas. Šie robotai teikia didelę reikšmę tam, ką jie laiko 
pranašumu. Jūs pats ką tik sakėte. Pasąmonėje jie jau- 
čia, kad žmogus yra žemesnis už juos, o Pirmasis dėsnis, 
ginantis mus nuo jų, pažeistas. Jie nebe stabilūs. Ir štai 
jaunuolis liepia robotui eiti šalin, dingti, kartu išreikš- 
damas begalinį šlykštėjimąsi ir nepasitenkinimą juo, pa- 
nieką jam. Žinoma, robotas turi paklusti, bet pasąmo- 
nėje jis jau įžeistas. Dabar jam ypatingai svarbu įrodyti 
savo pranašumą, vis tiek, kokie baisūs žodžiai jam būtų 
buvę tarti. Tai gali pasidaryti taip svarbu, kad jo nebe- 
pajėgs sulaikyti Pirmojo dėsnio likučiai. | 

— Viešpatie, Sjuzena, na iš kurgi robotas gali žino- 
ti, ką reiškia šitie rinktiniai, jam adresuoti keiksmažo- 
džiai? Mes neįvedame jam į smegenis informacijos apie 
keiksmus. 

— Tai visiškai nepriklauso nuo to, kokią informa- 
ciją robotas gauna iš pradžių, — atšovė Sjuzena.— Ro- 
botai gali mokytis, jūs. .. idiote! 

Bohertas suprato, kad ji iš tikro nebesivaldo. Ji sku- 
biai tesė: 

— Nejaugi nesuprantate — jis galėjo iš tono suvokti, 
kad tai ne komplimentai? O gal jūs manote, kad jis anks- 
čiau negirdėjo šitų žodžių ir nematė, kokiomis aplinky- 
bėmis jie vartojami? 

— Na, tegu jau,— suriko Bohertas,— gal malonėsite 
man pasakyti, kuriuo gi būdu modifikuotasis robotas ga- 
li padaryti žalą Žmogui, nors ir labiausiai įžeistas, nors 
ir labiausiai stengdamasis įrodyti savo pranašumą? 

— O jeigu aš jums pasakysiu, ar jūs niekam neišpa- 
sakosite? | 

— Ne. ' 

Abu pasilenkė per stalą, tulžingai įsmeigę akis į vie- 
nas kitą. 

— Jeigu modifikuotasis robotas numes ant žmogaus 
sunkų krūvį, tuo jis nepažeis Pirmojo dėsnio, — jis žino, 
kad jo jėga ir reakcijos greitumas yra pakankami krū- 
viui sulaikyti anksčiau, negu jis nukris ant žmogaus. Bet 
kai tik krūvį paleis, jis jau nebebus aktyvus veikėjas. 
Beveiks tik akla svorio jėga. Ir tada robotas gali apsi- 
galvoti ir savo neveikimu leisti krūviui nukristi. Pakeis- 
tasis Pirmasis dėsnis tai leidžia. 


— Na, jūsų fantazija pernelyg laki. 

— Mano profesijai kai kada to reikia. Piteri, nesi- 
pykime. Dirbkime. Jūs tiksliai žinote stimulą, kuris ver- 
čia robotą slapstytis. Jūs turite jo pasą su aprašytu 
pirminiu jo mąstymo būdu. Aš noriu, kad jūs man pasa- 
kytumėte, kokia yra tikimybė, kad mūsų robotas pada- 
rys tai, ką aš kalbėjau. Įsidėmėkite, tai ne vien tik šis 
konkretus pavyzdys, bet visa klasė panašių veiksmų. Ir 
aš noriu, kad jūs tai atliktumėte kuo greičiau. 

— O kol kas... 

— O kol kas mums teks išbandyti, kaip juose veikia 
Pirmasis dėsnis. 


Džeraldas Blekas pasisiūlė prižiūrėti, kaip statomos 
medinės pertvaros, kurios lyg grybai dygo didžiosios 
salės pakraščiais antrojo Radiacinio korpuso trečiajame 
aukšte. Darbininkai triūsė, tuščiai neaušindami burnos. 
Daugelis aiškiai stebėjosi, kuriems galams prireikė įtai- 
syti šešiasdešimt tris fotoelementus. 

Vienas darbininkas prisėdo šalia Bleko, nusiėmė ke- 
purę ir susimąstęs šlakuota ranka nusišluostė kaktą. 

Blekas jam linktelėjo: 

— Kaip einasi, Valenski? 

Valenskis patraukė pečiais ir užsirūkė cigarą. 

— Lyg sviestu būtų patepta. O kas čia darosi, dak- 
tare? Iš pradžių mes tris dienas nieko neveikėme, o da- 
bar šitoks darbymetis? 

Jis patogiau pasirėmė alkūnėmis ir išleido dūmų ka- 
muolį. 

Bleko antakiai virptelėjo. 

— Iš Žemės atvyko robotechnikai. Pameni, kiek 
mums teko tąsytis su robotais, kurie lįsdavo į gama 
spindulius, kol jiems įkalėme, kad jie to nedarytų? 

— Aha. O argi negavome naujų robotų? 

— Šį tą gavome, bet daugiausia teko naujai mokyti 
senuosius. Žodžiu tariant, tie, kurie gamina robotus, no- 
ri sukurti naują modelį, ne taip bijantį gama spindulių. 

— Ir vis dėlto keista, kad dėl šito sustabdyti visi va- 
riklio gamybos darbai. Aš maniau, kad jų sustabdyti nie- 
kas neturi teisės. 

— Na, tokie dalykai sprendžiami viršūnėse. Aš darau 
tik tai, kas man liepiama. Gal būt, kokie įtakingi žmo- 
nės... 

— A-a...— Elektrikas nusišypsojo ir gudriai pamer- 
kė.— Kažkas kažką pažįsta Vašingtone... Tiek to, kol 
man tvarkingai mokami pinigai, manęs tai nejaudina. — 

Ar yra variklis, ar nėra jo, man dėl to nei šilta, nei šal- 
ta. O ką jie čia ketina daryti? 

— Ką aš žinau? Jie atsivežė būrį robotų — šešiasde- 
šimt su viršum — ir nori išmėginti jų reakciją. Tai ir 
viskas, kas man žinoma. 

— Oarilgam tai? 

— Aš ir pats norėčiau žinoti. 

— Na, tiek to,— sarkastiškai užbaigė Valenskis,— 
kad tik pinigėliai eitų, o ten tegul sau išdarinėja niekus, 
kiek tinkami. 

Blekas buvo patenkintas. Tegul šitie gandai pasklin- 
da. Jie nepadarys nieko blogo ir pakankamai yra pana- 
šūs į tiesą smalsumui patenkinti. 


Ant kėdės tylėdamas, nekrutėdamas sėdėjo žmogus. 
Krūvis pajudėjo, ėmė kristi žemyn, po to, paskutinę aki- 
mirką, nulėkė į šalį, staiga smogtas tiksliai apskaičiuo- 
tu stipriu jėgos spinduliu. Šešiasdešimt trijose, medinė- 
mis pertvaromis atskirtose kabinose budrūs robotai NS-2 
šoktelėjo į priekį per labai mažą dalį sekundės anksčiau, 
negu krūvis pakeitė savo kryptį. Šešiasdešimt trys foto- 
elementai per pusantro metro nuo pirmykštės robotų 
padėties davė signalą, ir šešiasdešimt trys plunksnos pa- 
šokusios išbrėžė aralikuose šuolį. Krūvis kilo ir vėl kri- 
to, kilo ir vėl krito. . 

Dešimt kartų! 

Dešimt kartų robotai puolė į priekį ir vis sustodavo, 
pamatę, kad pavojus žmogui negresia. 


Po pirmųjų pietų su „J. S. Robots“ atstovais genero- 
las majoras Kelneras dar nė karto neužsivilko visos sa- 
vo uniformos. Ir dabar jis buvo be mundieriaus, tik su 
pilkšvai žydrais marškiniais atsegta apykakle ir taba- 
luojančiu juodu kaklaraiščiu. 

Jis su viltimi žiūrėjo į Bohertą. Šio apranga buvo be 
priekaištų, ir tiktai smilkiniuose blizgantys prakaito la- 
šeliai rodė vidinę įtampą. 

-— Na kaip? — paklausė generolas.-- Ką jūs norė- 
jote pamatyti? 

Bohertas atsakė: 

— Skirtumą, kuris, bijau, gali mums atrodyti per- 
nelyg nežymus. Šešiasdešimt dviem iš šitų robotų dėl 
būtinybės pulti į pagalbą žmogui, kuriam, matyt, gresia 
pavojus, kyla vadinamoji priverstinė reakcija. Matote, 
net tada, kai robotai žinojo, kad žmogui nieko neatsi- 
tiks, o po trečio ar ketvirto karto jie turėjo tai suvok- 
ti — jie negalėjo kitaip elgtis. To reikalauja Pirmasis 
dėsnis. 

— Na? 

— Tačiau šešiasdešimt trečiasis robotas, modifikuo- 
tasis Nestoras, nėra verčiamas to daryti. Jis daro, ką 
nori. Jeigu jis panorėtų, galėtų likti savo vietoje. De- 
ja, — Boherto balse girdėjosi lengvas apgailestavimas, — 
jis nepanorėjo. 

— Kaip jūs manote, kodėl? 

Bohertas truktelėjo pečiais. 

— Aš manau, tai jums pasakys daktarė Kelvin, kai 
ji čia ateis. Ir, ko gero, su baisiai pesimistiška išvada. Ji 
kai kada šiek tiek erzina. 

— Tačiau juk ji visiškai kompetentinga? — staiga 
paniuręs, nerimastingai paklausė generolas. 

— Taip, — atrodė, Bohertas tuo smaginasi.— Visiš- 
kai. Ji supranta robotus, lyg būtų tikra jų sesuo. Matyt, 
dėl to, kad taip nekenčia žmonių. Mat, ji, nors ir psicho- 
logė, yra be galo nervinga ypata. Yra linkusi į šizofreni- 
ją. Į jos žodžius nežiūrėkite perdaug rimtai. 

Jis išdėliojo prieš save ilgus .lapus su laužytomis gra- 
tikų kreivėmis. 

— Matote, generole, kartojant eksperimentą, vis ma- 
žėja laiko skirtumas, skaitant nuo to momento, kai paju- 
da krūvis ir ligi robotas pabėgėja pusantro metro. Čia 
esama tam tikro matematinio santykio, ir jo pažeidimas 
liudytų, kad pozitroninės smegenys tikrai nenormalios. 
Deja, jie visi atrodo normalūs. 

— Bet jeigu mūsų Nestoras-10 neturi priverstinės 
reakcijos, tai kodėl jo kreivė nesiskiria nuo kitų? To aš 
negaliu suprasti. 

— Tai labai paprasta. Roboto reakcijos, deja, nėra 
visiškai analogiškos žmogaus reakcijoms. Sąmoningas 
žmogaus veiksmas yra žymiai lėtesnis negu automatinė 
reakcija. Su robotais kas kita. Po to, kai sprendimas pa- 
darytas, sąmoningo veiksmo greitis būna beveik toks 
pat, kaip ir priverstinio. Tiesa, aš tikėjausi, kad pirmą 
kartą šitas Nestoras-10 bus užkluptas ir uždels ilgiau, kol 
sureaguos. 

— Ir taip neatsitiko? 

— Rodos, kad ne. 

— Vadinasi, mes nieko nepasiekėme,— generolas ap- 
maudžiai atsilošė į krėslo atkaltę.— Jau penkios dienos, 
kaip jūs čia. 

Tuo metu, trinktelėjusi duris, įėjo Sjuzena Kelvin. 

— Susirinkite lenteles, Piteri, — riktelėjo jinai — Jūs 
žinote, kad jose nieko nėra. 

Kelneras pakilo pasisveikinti su ja. Atsakydama ji 
kažką nekantriai burbtelėjo ir tęsė: 

— Greitai mums teks imtis dar kokių nors priemonių. 
Man nepatinka, kas ten darosi. 

Bohertas ir generolas liūdnai pažvelgė į kits kitą. 

— Kas nors atsitiko? 

— Kol kas nieko ypatinga. Bet man nepatinka, kad 
Nestoras-10 vis išsprūsta mums iš rankų. Tai blogai. Tai 
turi patenkinti jo neapsakomai padidėjusį savo pranašu- 
mo jausmą. Aš bijau, kad jo veiksmų motyvas — jau 
nebe paprastas įsakymo vykdymas. Man rodos, kad da- 
bar čia esama veikiau grynai neurozinio siekimo apgau- 
dinėti žmones. Tai nenormali, pavojinga padėtis. Piteri, 
ar jūs padarėte, ką aš prašiau? Ar apskaičiavote modifi- 
kuotojo NS-2 nestabilumą tiems atvejams, apie kuriuos 
kalbėjau? | | 

— Darau po truputį — abejingai atsakė matematikas. 

Ji piktai pažvelgė į jį, paskui atsigręžė į Kelnerą: 

— Nestoras-10 puikiai žino, ką mes darome. Jo nie- 
kas nevertė kibti už šitos meškerės, ypač po pirmojo 
karto, kai jis pamatė, jog realus pavojus žmogui negre- 
sia. Kiti tiesiog negalėjo kitaip elgtis, bet jis sąmoningai 
imitavo reikiamą reakciją. 

— O ką, jūsų nuomone, turėtume dabar daryti, dak- 
tare Kelvin? | 

— Neleisti jam apsimesti sekantį kartą. Mes pakar- 
tosime eksperimentą, bet su pataisa. Žmogus bus atskir- 
tas nuo robotų aukštos įtampos laidais — tokios įtam- 
pos, kuri galėtų sunaikinti Nestorą. Šitų laidų bus tiek, 
kad robotas negalėtų jų peršokti. Ir robotams bus iš 
anksto gerai žinoma, kad šių laidų palietimas jiems baig- 
tųsi mirtimi. 

— Ne, ne,— piktai sušuko Bohertas,— aš draudžiu 
tai. Mes negalime sunaikinti robotų už du milijonus do- 
lerių. Yra kitų būdų. 

— Jūs taip manote? Aš jų nematau. Be to, juos su- 
naikinti nėra reikalo. Galima įtaisyti relę, kuri nutrauks 
srovę tuo momentu, kai robotas prisilies prie laido. Tada 
jis nebus sunaikintas. Bet jis to nežinos, suprantate? 

Generolo akyse įsižiebė viltis. 

— O tai padės? 

— Turėtų. Šitokiomis sąlygomis Nestoras-10 turi 
likti vietoje. Jam galima įsakyti paliesti laidą ir žūti, nes 
Antrasis dėsnis, reikalaujantis paklusnumo, yra stip- 
resnis už Trečiąjį dėsnį, verčiantį jį saugoti save. Tačiau 
jam nieko nebus įsakyta — viskas bus palikta jo paties 
valiai. Normalius robotus Pirmasis dėsnis, garantuojan- 
tis Žmogaus saugumą, vers nepabūgti mirties, net be įsa- 
kymo. Tačiau ne mūsiškį Nestorą-10! Pirmasis dėsnis jo 
neveikia, jis jokių paliepimų negaus. Tuo metu jame 
vyraus Trečiasis dėsnis, savisaugos dėsnis, ir jis turės 
pasilikti vietoje. Priverstinė reakcija. 

— Ar šiandien to imsimės? 

— Šiandien vakare. Jeigu spės nutiesti laidus. Aš 
tuo tarpu pasakysiu robotams, kas jų laukia. 

Ant kėdės tylėdamas, nekrutėdamas sėdėjo žmogus. 
Krovinys pajudėjo, ėmė kristi žemyn, paskui, paskuti- 
niu momentu, nulėkė į šalį, staiga smogtas tiksliai ap- 
skaičiuotu stipriu jėgos spinduliu. 

Tiktai vieną kartą... 

O daktarė Sjuzena Kelvin, stebėjusi robotus iš bū- 
delės galerijoje, trumpai riktelėjusi iš siaubo, pašoko 
nuo sudedamos kėdutės. 

Šešiasdešimt trys robotai ramiai sėdėjo savo kabino- 
se, lyg pelėdos, įsistebeiliję į rizikavusį gyvybe žmogų. 
Nė vienas iš jų nepajudėjo iš savo vietos. 

Daktarė Kelvin buvo taip įpykusi, kad jau nebesi- 
tvardė. O tvardytis buvo būtina, nes vienas po kito į 
kambarį įeidinėjo ir išeidinėjo robotai. Ji žvilgtelėjo į 
sąrašą. Dabar turėjo pasirodyti dvidešimt aštuntasis. 
Liko dar trisdešimt penki. 

Dvidešimt aštuntasis numeris nedrąsiai įėjo į kam- 
barį. Ji pasistengė kiek nusiraminti. 

— Kas tu? 

Robotas tyliai ir nedrąsiai atsakė: Č 

— Aš dar negavau savo numerio, madama. Aš robo- 
tas NS-2 ir eilėje buvau dvidešimt aštuntasis. Štai lape- 
lis, kurį privalau jums įteikti. 

— Ar tu šiandien dar nebuvai čia? 

— Ne, madama. 

— Sėskis. Aš noriu tau, dvidešimt aštuntasis numeri, 
pateikti keletą klausimų. Ar tu buvai Antrojo korpuso 
radiacinėje kameroje maždaug prieš keturias valandas? 

Robotas atsakė sunkiai. Jo balsas girgždėjo kaip ne- 
teptas mechanizmas. 

— Taip, madama. 

— Ar ten buvo žmogus, kuriam grėsė pavojus? 

— Taip, madama. 

— Ar tunieko nepadarei? 

— Nieko, madama. 

— Dėl tavo neveikimo žmogui galėjo būti padaryta 
žala. Ar tu žinai tai? 

— Taip, madama. Aš nieko negalėjau padaryti— 
Sunku įsivaizduoti, kaip iš baimės gali susigūžti didelė 
metalinė figūra, bet ji atrodė susigūžusi. 

— Aš noriu, kad man pasakytum, kodėl! tu nemėgi- 
nai jo gelbėti. 

— Aš noriu jums paaiškinti, madama. Aš jokiu buū- 
du nenoriu, kad jūs... kad bet kas manytų, jog aš galė- 
čiau kaip nors padaryti žalą šeimininkui. O ne, tai būtų 
siaubinga, neįsivaizduojama. .. 

— Prašom nesijaudinti. Aš niekuo tavęs nekaltinu. 
Aš tiktai noriu žinoti, ką tu pagalvojai tuo momentu. 

— Prieš tą įvykį jūs, madama, mums pasakėte, kad 
vienam iš šeimininkų grės pavojus dėl to krūvio kritimo 
ir kad mums teks prasiveržti pro elektros laidus, jeigu 
norėsime jam padėti. Na, manęs tai būtų nesulaikę. Ką 
reiškia mano žuvimas, palyginus su šeimininko saugu- 
mu? Bet... bet man dingtelėjo į galvą, kad jeigu aš žū- 
siu, šokdamas prie jo, aš vis tiek negalėsiu jo išgelbėti. 
Krūvis jį sutraiškys, o aš liksiu negyvas, ir, gal būt, 
kada nors kitam šeimininkui bus padaryta žala, nuo ku- 
rios aš galėčiau jį apsaugoti, jeigu likčiau gyvas. Ar 
suprantate, madama? 

— Tu nori pasakyti, kad tau teko pasirinkti: arba žū- 
ti žmogui, arba tau kartu su žmogumi. Ar taip? 

— Taip, madama. Šeimininko nebuvo įmanoma iš- 
gelbėti. Jį buvo galima laikyti jau negyvu. Bet tada ne- 
leistina, kad aš sunaikinčiau save be jokio tikslo. Ir be 
įsakymo. 

Sjuzena Kelvin pasukinėjo rankose pieštuką. Šitą pa- 
tį pasakojimą — su nežymiomis variacijomis — ji girdė- 
jo jau dvidešimt septynis kartus. Atėjo laikas pateikti 
svarbiausią klausimą. | 

— Žinai, taip galvoti yra pagrindo. Bet aš nemanau, 
kad tu galėtum taip samprotauti. Ar tau pačiam tai atėjo 
į galvą? 

Robotas sutriko, 

— Ne. 

— Tai kas sugalvojo tai? 

— Mes vakar naktį šnekėjomės, ir vienam iš mūsų 
dingtelėjo ši mintis. Ji atrodė protinga. 

— Kuriam iš jūsų? 

Robotas pagalvojo. 

— Nežinau. Kažkuriam iš mūsų. 

Ji atsiduso. 

— Viskas. 

Sekantis buvo dvidešimt devintasis. Liko dar trisde- 
šimt keturi. 


Generolas majoras Kelneras taip pat buvo įpykęs. 
Jau savaitė, kaip visas darbas Hiperbazėje buvo apmi- 
ręs, tiktai pagalbiniuose grupės asteroiduose buvo šis 
tas rašinėjama. Jau beveik savaitę du vyriausieji specia- 
listai painiojo padėtį bevaisiais eksperimentais. O dabar 
jie — tai vis šita moteris — pasiūlė visiškai neįmanomą 
dalyką. Laimė, Kelneras manė, kad atvirai rodyti savo 
pyktį būtų neatsargu. 

Sjuzena Kelvin atkakliai spyrėsi: 

— Bet kodėl gi ne, sere? Aišku, kad dabartinė padė- 
tis pavojinga. Vienintelis būdas pasiekti kokių nors re- 
zultatų, jeigu mes dar nepavėlavome,— atskirti robotus 
vieną nuo kito. Jų nebegalima laikyti drauge. 

— Brangioji daktare Kelvin,— prašneko generolas 
neįprastai žemu balsu, — aš nematau, kur galėčiau laiky- 
ti šešiasdešimt tris robotus kiekvieną atskirai. 

Daktarė Kelvin bejėgiškai skėstelėjo rankas. 

— Tada aš nieko negaliu padaryti. Nestoras-10 arba 
kartos kitų robotų veiksmus, arba įkalbinės juos neda- 
ryti to, ko pats negali padaryti. Ir šiaip blogai, ir taip 
blogai. Mes stojome į kovą su šituo robotu, ir jis išeina 
laimėtojas. O kiekviena pergalė didina jo nenormalu- 
mą.— Ji ryžtingai atsistojo.— Generole Kelnerai, jei jūs 
neišskirstysite robotų, man beliks pareikalauti, kad jie 
tuojau pat būtų sunaikinti. Visi šešiasdešimt trys. 

— Ak, jūs šito reikalaujate? — Bohertas piktai pasi- 

žiūrėjo į ją.— O kokią turite teisę kelti panašius reika- 
lavimus? Šitie robotai liks ten, kur yra. Aš atsakau di- 
rekcijai, o ne jūs. 

— O aš, — pridūrė generolas majoras Kelneras,— at- 
sakau savo vyresnybei, ir šitas klausimas turi būti su- 
derintas. | 

— Jei taip, — užsiplieskė Kelvin,— man belieka atsi- 
statydinti. Ir jei reikės, norint jus priversti juos sunai- 
kinti, aš viešai paskelbsiu visą šitą istoriją. Juk ne aš 
pritariau modifikuotųjų robotų gamybai. 

— Daktare Kelvin,— ramiai tarė generolas, — jeigu 
jūs bent vienu žodžiu pažeisite potvarkius dėl slaptumo, 
jūs būsite tuojau pat areštuota. 

Bohertas pajuto, kad jis nebeįstengia laikyti savo 
rankose situacijos. Jis meilikaujamai prabilo: 

— Na, nebūkime vaikai. Mums reikia dar nedaug 
laiko. Juk negali būti, kad nesugebėtume būti gudresni 
už robotą neatsistatydindami, neareštuodami žmonių ir 
nieko nesunaikindami. 

Psichologė įtūžusi atsisuko į jį. 

-— Aš nenoriu, kad egzistuotų pusiausvyros netekę 
robotai. Mes čia turime vieną neabejotinai pusiausvy- 
ros netekusį Nestorą, dar vienuolika, galinčių jos ne- 
tekti, ir šešiasdešimt du normalius robotus, kurie bendra- 
vo su netekusiu pusiausvyros. Vienintelis absoliučiai pa- 
tikimas kelias — tai visiškas jų sunaikinimas. 

Pokalbį pertraukė sučirškęs skambutis. Piktas įsiaud- 
rinusių jausmų srautas sustingo. 

— Įeikite,— burbtelėjo Kelneras. 

"Tai buvo Džeraldas Blekas. Išgirdęs piktus balsus, jis 
susirūpino. Jis pasakė: 

— Man atrodė, jog bus geriau, užėjus pačiam... aš 
nenorėjau niekam sakyti. .. 

— Kas yra? Trumpiau. 


— Kažkas lietė krovininio laivo trečiosios sekcijos 
užraktus. Ant jų matyti švieži įbrėžimai. 

— Trečioji sekcija? — greitai atsiliepė Kelvin.— Ta, 
kurioje yra robotai? Kas tai padarė? 

—- Iš vidaus, — lakoniškai atsakė Blekas. 

— Ar užraktai sugadinti? 

— Ne, jie veikia. Jau keturios dienos, kaip esu laive, 
ir per tą laiką nė vienas iš jų nemėgino išeiti. Bet aš nu- 
sprendžiau, kad jums reikia tai žinoti, ir nenorėjau saky- 
ti niekam kitam, išskyrus jus. Aš pats tai pastebėjau. 

— Ar ten liko kas nors? — paklausė generolas. 

— Aš palikau ten Robinsą ir Makadamsą. 

Visi tylėjo. Paskui daktarė Kelvin ironiškai ištarė: 

— Na? 

Kelneras sumišęs patrynė tarpuakį. 

— Kas yra? 

— Argi ne aišku? Nestoras-10 rengiasi mus palikti. 
Įsakymas dingti jau daro jį nepataisomai nenormalų. Aš 
nenustebsiu, jeigu tai, kas liko jame iš Pirmojo dėsnio, 
nebepajėgs atsilaikyti prieš šitą veržimąsi. Jis visai gali 
užgrobti laivą ir pasprukti su juo. Tada mes turėsime 
išprotėjusį robotą kosminiame laive. O ką jis padarys 
po to? Ar jūs žinote? Ir jūs, generole, dar manote palik- 
ti juos visus drauge? 

— Niekai,— nutraukė ją Bohertas. Jis jau vėl buvo 
nurimęs.— Ir visa tai dėl kelių įbrėžimų užraktuose! 

— Daktare Bohertai, jeigu reiškiate savo nuomonę, 
tai jūs, matyt, užbaigėte analizę, kurią aš jus prašiau 
atlikti? 

— Taip. 

— Ar aš galiu jos pasižiūrėti? 

— Ne. 

— Kodėl? Ar ir klausti to negalima? 

— Dėl to, Sjuzena, kad nėra jokio reikalo. Aš jau 
esu sakęs, kad šitie modifikuotieji robotai mažiau stabi- 
lūs negu normalus modelis, ir. mano analizė tai patvirti- 
na. Yra šiokia tokia, labai menka galimybė, kad jis išei- 
tų iš rikiuotės tokiomis ypatingomis aplinkybėmis, ku- 
rios mažai įtikėtinos. To užtenka. Aš neketinu duoti pa- 

gsrindo jūsų absurdiškam reikalavimui sunaikinti šešias- 
dešimt du gerus robotus tik dėl to, kad lig šiol jūs ne- 
pajėgiate rasti tarp jų Nestoro-10. 

Kelvin jį nužvelgė paniekos kupinu žvilgsniu. 

— Jūs nenorite, kad kas nors sukliudytų jums am- 
žinai likti direktorium, ar ne? | 

— Liaukitės, prašau,— įsikišo susierzinęs Kelne- 
ras.— Ar jūs manote, kad daugiau nieko nebegalima pa- 
daryti, daktare Kelvin? 

— Aš nieko negaliu sugalvoti — nuvargusiu balsu 
atsakė ji.— Nebent Nestorai nuo normaliųjų robotų skir- 
tųsi dar kuo nors, kas nesusiję su Pirmuoju dėsniu... 
Tegul ir nežymiai. Na, apmokymu, prisitaikymu prie ap- 
linkos, specialybe. .. 

Ji staiga nutilo. 

— Kas yra? 

— Aš pagalvojau... O ką gi... — jos žvilgsnis vėl 
pasidarė tvirtas ir įdėmus.— Klausykite, Piteri. Ar šitie 
modifikuotieji Nestorai išeina tokį pat pirminį apmo- 
kymą, kaip ir normalieji? 

— Taip. Visiškai tokį pat. 

— Misteri Blekai.— Ji atsigręžė į jaunuolį, kuris 
mandagiai tylėjo, laukdamas, kada baigsis jo pranešimo 
sukelta audra.— Ką ten jūs pasakojote... Kartą, besi- 
skųsdamas Nestorų pranašumo jausmu, jūs pasakėte, 
kad technikai apmokė juos visko, ką patys žino. 

— Taip, iš lauko fizikos. Jie jos nemoka, kai atvyks- 
ta čia. 

— Žinoma, — nustebęs tarė Bohertas.— Aš jums, Sju- 
zena, sakiau, kad kai kalbėjausi su kitais Nestorais, du 
iš jų, atvykę vėliausiai, buvo nespėję išstudijuoti lauko 
tizikos. 

— O kodėl? — paklausė Kelvin, vis labiau jaudinda- 
masi.— Kodėl modelis NS-2 iš pat pradžių neapmoko- 
mas lauko fizikos? | 

— Aš galiu jums atsakyti, — tarė Kelneras.— Visa tai 
susiję su slaptumu. Jeigu būtume pasigaminę specialų 

modelį, kuris žinotų lauko fiziką, panaudoję čia dvylika 
egzempliorių šito modelio, o kitus būtume naudoję kito- 
se srityse, tai būtų sukėlę įtarimą. Žmonės, kuriems būtų 
tekę dirbti su normaliais Nestorais, būtų ėmę galvoti, 
kuriems galams jie žino lauko fiziką. Dėl to jie buvo 
apmokomi tik bendrųjų pagrindų, kad juos būtų galima 
baigti mokyti vietoje. Ir, žinoma, baigdavome mokyti 
tiktai tuos, kurie patekdavo čia. Tai labai paprasta. 

— Aišku. Prašom išeiti iš čia. Visi iki paskutinio. 
Man vienai reikia pagalvoti kokią valandą. 


Kelvin jautė, kad ji nebepajėgs trečią kartą išlaikyti 
šito bandymo. Ji pamėgino jį įsivaizduoti, bet tai kėlė jai 
tokį didelį pasišlykštėjimą, kad net širdis supyko. Ji ne- 
begalėjo stoti prieš šitą begalinę virtinę vienodų robotų. 

Dėl to šį kartą klausinėjo Bohertas, o ji sėdėjo šalia 
ir prisimerkusi bei išsiblaškiusi klausė. 

Įėjo numeris keturioliktas — liko dar keturiasdešimt 
devyni. 

Bohertas pakėlė akis nuo popierių ir paklausė: 

— Koks tavo eilės numeris? 


— Keturioliktasis, sere, — robotas parodė savo nu- 
merėlį. 

— Sėskis. Ar tu šiandien dar nebuvai čia? 

— Ne, sere. 


— Klausyk, kai tik baigsime, dar vienam žmogui 
grės pavojus. Kai tu iš čia išeisi, būsi nuvestas į kabiną, 
kur ramiai lauksi, kol taves prireiks. Ar aišku? 

— Taip, sere. 

—- Jeigu žmogus atsidurs pavojuje, ar tu mėginsi jį 
išgelbėti? 

“| — Žinoma, sere. 

— Deja, tarp tavęs ir šito Žmogaus eis gama spin- 
duliai. 

Tyla. 

— Ar tu žinai, kas yra gama spinduliai? — griežtai 
paklausė Bohertas. 

>— Kažkokia radiacija, sere? 

Sekantis klausimas buvo pateiktas draugišku tonu, 
lyg tarp kitko: 

— Ar tau kada nors teko susidurti su gama spin- 
duliais4 

— Ne, sere,— nesvyruodamas atsakė robotas. 

— Hm... Taigi įsidėk į galvą — gama spinduliai aki- 
mirksniu užmuš tave. Jie sunaikins tavo smegenis. Tu 
privalai tai žinoti ir atsiminti. Žinoma, tu nenori būti su- 
naikintas. 

— Suprantama. — Robotas, atrodė, buvo sukrėstas, 
Paskui jis lėtai pasakė: — Bet, sere, jeigu tarp manęs ir 
šeimininko, kuriam grės pavojus, sklis gama spinduliai, 
tai kaip aš galiu jį išgelbėti? Aš tiesiog be naudos žūsiu. 

— Taip, tikra tiesa.— Atrodė, kad Bohertas tuo susi- 
rūpinęs.— Aš tau galiu tik tiek patarti: jeigu pastebėsi 
tarp savęs ir žmogaus gama spindulius, gali likti vietoje. 

Buvo matyti, kad robotui pasidarė lengviau. 

— Ačiū, sere. Juk tada nėra jokios prasmės. .. 

— Žinoma. Bet jeigu jokios pavojingos radiacijos 
nebus, tada visiškai kas kita. 

— Na, aišku, sere. Be jokios abejonės. 

— Dabar gali eiti. Žmogus ten, už durų, tave nuves 
į kabiną. Lauk ten. 

Kai robotas išėjo, Bohertas atsisuko į Sjuzeną Kelvin: 

— Tai kaip, Sjuzena? 

— Labai gerai, — vangiai atsakė ji. 

"— O gal mes galėtume sučiupti Nestorą-10, greitai 
duodami klausimus iš lauko fizikos? 

— Gal būt, bet negarantuotai.— Jos rankos bejėgiš- 
kai gulėjo ant kelių.— Turėkite galvoje, jis kovoja su 
mumis. Jis budrus. Vienintelis būdas, kuriuo galėtume jį 
sučiupti — tai gudrybė. O galvoti jis gali — neviršyda- 
mas savo galimybių — žymiai greičiau negu žmogus. 

— O vis dėlto, dėl juoko, jeigu užduotume robotams 
po keletą klausimų apie gama spindulius? Pavyzdžiui, 
bangų ilgiai? 

— Ne! -—- Daktarės Kelvin akys blykstelėjo.— Jam 
labai lengva nuslėpti savo žinias, ir tada jis bus įspėtas 
apie jo laukiantį išbandymą. O tai yra mūsų vienintelis 
tikras šansas. Prašau, Piteri, klausinėkite tik to, ką nuro- 
džiau, ir neimprovizuokite. Rizikinga net klausti, ar jie 
kada nors buvo susidūrę su gama spinduliais. Pasisten- 
kite apie tai kalbėti dar abejingiau. 

Bohertas patraukė pečiais ir paspaudė mygtuką, 
kviesdamas penkioliktąjį numerį. 


Didelė radiacijos kamera buvo vėl pilnutinai paruoš- 
ta. Robotai kantriai laukė savo medinėse kabinose, at- 
virose iš centro pusės, bet atskirtose viena nuo kitos 
pertvaromis. 

Daktarė Kelvin su Bleku derino paskutines detales, 
o generolas majoras Kelneras lėtai šluostėsi didele nosi- 
ne prakaituotą kaktą. 

— Ar jūs esate tikras, — vis klausinėjo Sjuzena,— 
kad nė vienas robotas neturėjo galimybės po apklausos 
pasikalbėti su kitais? 

— Esu absoliučiai įsitikinęs, — atsakė Blekas.— Jie 
nė vieno žodžio nepratarė vienas kitam. 

— Ir kiekvienas pasodintas į jam skirtą kabiną? 

— Štai planas. 

Psichologė susimąsčiusi pasižiūrėjo į brėžinį. 

— Hm-m... 

Generolas žvilgtelėjo per jos petį. 

— O pagal kokį principą juos išdėstėte, daktare 
Kelvin? 

— Aš paprašiau, kad tie robotai, kurie parodė bent 
mažiausius nukrypimus per praeitus bandymus, šį kartą 
būtų pasodinti vienoje rato pusėje. Aš pati sėdėsiu cent- 
re ir stebėsiu juos ypatingai atidžiai. 

— Jūs sėdėsite ten? — sušuko Bohertas. 

— O kodėl gi ne? — šaltai atkirto ji.— Tai, ką aš ti- 
kiuosi pamatyti, gali trukti vieną akimirką. Aš negaliu 
rizikuoti ir privalau žiūrėti pati. Piteri, jūs būsite gale- 

rijoje, ir aš prašau jus stebėti robotus kitoje rato pusė- 
je. Generole Kelnerai, aš organizavau kiekvieno roboto 
tilmavimą tam atvejui, jeigu nieko nepastebėtume. Jei- 
gu reikės, tegul robotai lieka savo vietose, kol išryškin- 
sime ir išnagrinėsime filmą. Nė vienas jų negali išeiti 
arba vaikščioti po kambarį. Ar suprantate? 

— Visiškai. 

— Tai pradėsime — paskutinį kartą. 


Ant kėdės tylėdama sėdėjo Sjuzena Kelvin. Jos aky- 
se buvo galima pastebėti nerimą. Krūvis pajudėjo iš vie- 
tos, ėmė kristi žemyn, paskui, paskutiniu momentu, nu- 
lėkė į šalį, staiga smogtas tiksliai apskaičiuotu stipriu 
jėgos spinduliu. 

Vienas robotas pašoko ir žengė du žingsnius į priekį. 

Paskui jis sustojo. 

Tačiau daktarė Kelvin taip pat pašoko nuo kėdės. 
Jos pirštas valdingai rodė į robotą. 

— Nestorai-10, eik šen! — šaukė jinai — Eik šen! 
EIK ŠEN! 

Lėtai, nenoromis robotas žengė į priekį. Neatitrauk- 
dama nuo jo žvilgsnio, Kelvin plyšodama davinėjo nu- 
rodymus: 

— Ei, kuris nors išveskite visus kitus robotus iš čia! 
Išveskite juos kuo greičiau! 

Ji išgirdo triukšmą, sunkių kojų trepsenimą grindi- 
mis. Bet ji neatsigręžė. 

Nestoras-10 — jeigu tai buvo Nestoras-10,— paklus- 
damas valdingam jos gestui, žengė dar žingsnį, paskui 
dar du. Kai jis buvo vos per tris metrus nuo jos, pasigir- 
do jo kimus balsas: 

— Man buvo liepta pasislėpti. .. 

Pauzė. 

— Aš negaliu neklausyti. Lig šiol manęs niekas ne- 
rado. Jis pagalvos, kad aš menkysta. .. Jis sakė man... 
Bet jis klysta. .. Aš stiprus ir sumanus... 


160 


Jo kalba buvo trūkčiojanti. Jis žengė dar vieną 
žingsnį. 

— Aš daug žinau... Jis pagalvos. .. Mane atrado... 
Gėda. .. Tik ne mane... Aš sumanus. .. Ir paprastas žmo- 
gus. .. toks silpnas... lėtas... 

Dar žingsnis — ir metalinė ranka staiga užgulė Sju- 
zenai Kelvin petį. Ji pajuto, kaip sunkus krūvis spaudžia 
ją prie grindų. 

Spazma suspaudė jai gerklę, ir ji išgirdo šaižų savo 
pačios riksmą. 

Kaip pro ūkus girdėjosi Nestoro-10 žodžiai: 

— Niekas neturi manęs rasti. Nė vienas šeiminin- 
kas... | 

Šaltas metalas ją slėgė, ji linko nuo jo svorio. .. 

Paskui pasigirdo keistas metalinis garsas. Sjuzena 
Kelvin parpuolė ant grindų, nepajutusi smūgio. Ant jos 
kūno sunkiai gulėjo žvilganti ranka. Ranka nejudėjo. 
Nejudėjo ir pats Nestoras-10, išsitiesęs šalia jos. 

Prie jos palinko išsigandę veidai. Džeraldas Blekas 
dusdamas klausinėjo: 

„— Ar jūs sužeista, daktare Kelvin? 

Ji nežymiai papurtė galvą. Nuo jos jie nuėmė roboto 
ranką ir atsargiai padėjo jai atsistoti. 

— Kas atsitiko? 

Blekas tarė: 

— Aš penkias sekundes įjungiau gama spindulius. 
Mes nežinojome, kas darosi. Tik paskutinę sekundę su- 
pratome, kad jis jus užpuolė, ir kitos išeities neradome. 
Jis žuvo akimirksniu. Bet jums spinduliai nepakenks. 
Nesijaudinkite. | 

— Aš nesijaudinu.— Ji užsimerkė ir kiek parymojo, 
atsišliejusi į jo petį. — Nemanau, kad jis iš tikrųjų mane 
būtų. užpuolęs. Jis tik mėgino tai padaryti. Tačiau tai, 
kas liko iš Pirmojo dėsnio, vis dar stabdė jį. 

Praėjus dviem savaitėms nuo pirmojo Sjuzenos Kel- 
vin ir Piterio Boherto susitikimo su generolu majoru 
Kelneru, įvyko jų paskutinis pasimatymas. 

Darbai Hiperbazėje atsinaujino. Krovininis kosminis 
laivas su šešiasdešimt dviem normaliais NS-2 tesė savo 
pertrauktą kelionę, turėdamas oficialų paaiškinimą dėl 
dviejų savaičių sugaišimo. 

Vyriausybinis laivas ruošėsi pargabenti abu robo- 
technikus į Žemę. 

Kelneras vėl dėvėjo savo paradinę uniformą. Jo pirš- 
tinės švytėjo savo baltumu, kai jis spaudė rankas. 

Kelvin pasakė: 

— Kitus modifikuotuosius Nestorus, žinoma, reikia 
sunaikinti. 

— Jie bus sunaikinti. Mes pamėginsime pakeisti. juos 
paprastais robotais arba, blogiausiu atveju, išsiversime 
be jų. | 

— Gerai. | 

— Bet pasakykite man... Jūs nieko nepaaiškinote. 
Kaip jūs padarėte tai? 

Ji šyptelėjo sučiauptomis lūpomis. 

— Ak, tai... Aš būčiau jums pasakiusi iš anksto, 
jeigu būčiau buvusi tikra, kad tai pavyks. Matote, Nes- 
toras-10 turėjo pranašumo kompleksą, kuris visą laiką 
stiprėjo. Jam buvo malonu galvoti, kad jis ir kiti robo- 
tai žino daugiau negu žmonės. Jam darėsi labai svarbu 
taip galvoti. Mes žinojome tai. Dėl to iš anksto įspėjome 
kiekvieną robotą, kad gama spinduliai jam neša mirtį 
ir kad šie spinduliai atitvers jį nuo manęs. Suprantama, 
visi liko sąvo vietose. Remdamiesi Nestoro-10 išvado- 
mis, skirtomis praeitam bandymui, jie visi nusprendė, 
kad neverta gelbėti žmogų, jeigu pats robotas tikriausiai 
žus, nespėjęs atlikti savo žygio. 

— Taip, daktare Kelvin, tai aš suprantu. Bet kodėl 
pats Nestoras-10 pašoko iš vietos? 

— Al Mes su jūsų jaunuoju misteriu Bleku paruošė- 
me nedidelį siurprizą. Matote, erdvė tarp manęs ir ro- 

botų buvo užlieta ne gama spinduliais, bet infraraudo- 
naisiais. Paprasta šiluminė radiacija absoliučiai nekenks- 
minga. Nestoras-10 tai žinojo ir puolė į priekį. Jis tikė- 
josi, kad ir kiti pasielgs taip pat, veikiami Pirmojo dės- 
nio. Tiktai po dalies sekundės jis prisiminė, kad papras- 
tas NS-2 gali pastebėti, kad radiacija yra, bet negali nu- 
statyti jos pobūdžio. O kad iš jų tarpo tik jis vienas su- 
geba nustatyti bangos ilgį, tai vis dėka to apmokymo, 
kurį jam Hiperbazėje davė paprasti žmonės. Šita mintis 
jam ne iš karto atėjo į galvą, nes buvo pernelyg jį že- 
minanti. Paprasti robotai žinojo, kad erdvė, skirianti 
juos nuo manęs, jiems yra pražūtinga, nes jiems tai pa- 
sakėme, ir tiktai Nestoras-10 žinojo, kad mes pamelavo- 
me. Ir akimirką jis pamiršo arba tiesiog nenorėjo prisi- 
minti, kad kiti robotai gali žinoti mažiau negu žmonės... 
Pranašumo kompleksas jį pražudė. Likite sveikas, ge- 
nerole! 


Aš baigiau pietauti ir žvelgiau į ją pro cigaretės dūmus. 

— O kai buvo sukurtas pasaulis, kuris atrodo aukso am- 
žius, palyginus su praėjusiu šimtmečiu,— tam taip pat padė- 
jo mūsų robotai. 

— Mąstančios Mašinos? 

— Taip, ir Mąstančios Mašinos, bet aš turėjau galvoje 
ne jas. Tikriau sakant, žmogų. Jis mirė praeitais metais.— 
Jos balse netikėtai suskambo gilus liūdesys. — Arba bent jau 
jis tarė, kad jam reikia mirti, žinodamas, kad mums jis nebe 
reikalingas. Tai Stivenas Bajerlis. 

— Taip, aš supratau, kad jūs kalbate kaip lik apie jį. 

— Pirmąkart į politinę areną jis išėjo 2032 metais. Jūs 
tada buvote dar vaikas ir negalite prisiminti, kokiomis keis- 
tomis aplinkybėmis tai atsitiko. Kai jis balotiravosi į merus, 
šita rinkiminė kampanija tikrai buvo viena iš nepaprasčiau- 
sių istorijoje. .. 


KALTINAMIEJI 
ĮRODYMAI 


Frensis Kvinas buvo naujos mokyklos politikas. Ži- 
noma, šitame posakyje, kaip ir visuose panašiuose, nėra 
jokios prasmės. Daugumas „naujų mokyklų“, kurias ma- 
tome, buvo žinomos senovės Graikijos visuomenės gy- 
venime, o, gal būt, ir senosios Šumerų valstybės, ir 
priešistorinių polinių Šveicarijos gyvenviečių visuome- 
nės gyvenime, jeigu tik geriau tą gyvenimą pažintume. 

Tačiau, norint baigti įžangą, kuri turėtų būti nuobo- 
di ir paini, geriausia bus, jei kuo greičiau pastebėsime, 
kad Kvinas nesibalotiravo į renkamas tarnybas, neme- 
džiojo balsų, nesakė kalbų ir nepadirbinėjo rinkiminių 
biuletenių. Lygiai taip pat, kaip Napoleonas pats nešau- 
dė iš patrankos prie Austerlico. 

Ir kadangi politika suveda įvairiausius žmones, tai 
kartą priešais Kviną už stalo atsidūrė Alfredas Leningas. 
Jo tankūs žili antakiai buvo žemai nukarę virš akių, 
kuriose galėjai matyti stiprų susierzinimą. Jis buvo ne- 
patenkintas. | 

Šita aplinkybė, nors ir būtų ją žinojęs Kvinas, pasta- 
rojo ramybės nebūtų sudrumstusi. Jo balsas buvo bičiu- 
liškas — galimas daiktas, šitas bičiuliškumas buvo pro- 
tesionalus. 

— Aš manau, daktare Leningai, kad jūs pažįstate 
Stiveną Bajerlį? 

— Aš girdėjau apie jį... Taip pat, kaip ir daugelis 
kitų. 

-— Aš irgi. Gal kėtinate už jį balsuoti per sekančius 
rinkimus? 

— Negaliu pasakyti.— Leningo balse atsirado paste- 
bimų sarkazmo gaidelių— Aš nesidomėjau politika ir 
nežinojau, kad jis iškėlė savo kandidatūrą. 

— Jis gali tapti mūsų būsimu meru. Žinoma, kol kas 
jis tėra juristas, tačiau juk dideli medžiai išauga iš. .. 

— Taip, taip, — nutraukė Leningas,— aš tai esu gir- 
dėjęs anksčiau. Bet ar nepradėjus mums apie patį rei- 
kalą? 

— O mes jau esame prie jo, daktare Leningai.— Kvi- 
no balsas buvo nepaprastai romus.— Aš esu suinteresuo- 
tas, kad misteris Bajerlis nesėstų aukščiau, kaip į apy- 
gardos prokuroro kėdę, o jūs suinteresuotas man padėti. 

— Aš suinteresuotas? Argi? — Leningo antakiai dar 
labiau susiraukė. 

— Na, tarkime, ne jūs, bet „J. S. Robots end Meke- 
nikel Men Korporeišn“. Aš atėjau pas jus Kaip pas jos 
buvusį mokslinį vadovą, nes žinau, kad korporacijos 
vadovybė vis dar su pagarba klauso jūsų patarimų. Ant- 
ra vertus, jūs jau ne taip stipriai susijęs su jais ir turite 
nemažą veiksmų laisvę, net jeigu šitie veiksmai būtų ne 
visiškai leistini. 

Daktaras Leningas kurį laiką pasinėrė į savo mintis. 
Paskui jis tarė jau švelniau: 

— Aš visai jūsų nesuprantu, misteri Kvinai. 

— Tai nenuostabu, daktare Leningai. Tačiau viskas 
gana paprasta. Jūs nieko prieš? 

Kvinas užsirūkė ploną cigaretę, užsidegęs ją papras- 
tu, bet dailiu žiebtuvėliu, ir jo stambių bruožų veide pa- 
sirodė pasitenkinimo išraiška. 

— Mes kalbėjome apie misterį Bajerlį — keistą ir 
ryškią asmenybę. Prieš trejus metus niekas jo nepažino- 
jo. Dabar jis plačiai žinomas. Tai stiprus bei talentingas 
žmogus ir, mažų mažiausia, protingiausias ir gabiausias 
prokuroras iš visų, kuriuos tik esu pažinojęs. Deja, jo 
aš nelaikau savo draugu. . 


-— Suprantu, — abejingai tarė Leningas, apžiūrinėda- 
mas savo nagus. | | 

— Pereitais metais, — ramiai tesė Kvinas,— aš turė- 
jau progą ištyrinėti misterį Bajerlį — ir labai detaliai. 
Matote, visada naudinga detaliai ištirti praeitį tokio po- 
litiko, kuris siūlo reformas. Jeigu žinotumėte, kaip daž- 
nai tai padeda... 

Jis padarė pauzę ir nelinksmai nusijuokė, žiūrėda- 
mas į raustantį cigaretės galiuką. 

— Tačiau misterio Bajerlio praeitis niekuo neypatin- 
ga. Ramus gyvenimas mažame miestelyje, koledžo baigi- 
mas, anksti mirusi žmona, automobilio katastrofa ir ilga 
liga, juridinis išsilavinimas, persikėlimas į sostinę, pro- 
kuroras. .. 

Frensis Kvinas lėtai papurtė galvą ir pridūrė: 

— O šit jo dabartinis gyvenimas labai įdomus. Mūsų 
apygardos prokuroras niekada nevalgo! 

Leningas staigiai pasuko galvą, jo akyse ūmai pasi- 
rodė dėmesys: 

— Prašom? 

— Mūsų apygardos prokuroras niekada a nevalgo! — 
aiškiai pakartojo Kvinas.— Kalbant truputį tiksliau, nie- 
kas nė karto nematė, kad jis valgytų arba gertų. Nė kar- 
to! Ar jūs suprantate, ką tai reiškia? Ne retkarčiais, bet 
nė karto! 

— Man atrodo, kad tai visiškai neįtikima. Ar verta 
pasikliauti jūsų informatoriais? 

— Jais galima pasikliauti, ir aš manau, kad tai įtiki- 
ma. Toliau, niekas nematė, kad mūsų apygardos proku- 
roras gertų — nei vandens, nei alkoholinių gėrimų — 
arba miegotų. Yra ir kitų faktorių, bet man atrodo, kad 
jau aiškiai išdėsčiau savo mintį. 

Leningas atsilošė krėsle. Kurį laiką truko nebyli dvi- 
kova. Pagaliau senasis robotechnikas papurtė galvą. 

— Ne. Sugretinus jūsų žodžius su tuo faktu, kad jūs 
sakote juos man, iš jų galima padaryti tik vieną išvadą. 
Tačiau tai neįmanoma. 

— Bet juk jis visai nepanašus į žmogų, daktare Le- 
ningai! 

— Jei pasakytumėte, kad jis — persirengęs šėtonas, 
aš dar, ko gero, ir patikėčiau. 

— Aš sakau, kad tai robotas, daktare Leningai. 

— O aš sakau, kad dar nesu girdėjęs nieko, kuo taip 
maža galėtum patikėti, misteri Kvinai. 

Vėl prasidėjo abuoja tyla. 

— Ir vis dėlto, — Kvinas rūpestingai užgesino savo 
cigaretę, — jums teks ištirti šitą neįtikėtiną dalyką, pa- 
naudojant visas korporacijos galimybes. 

— Esu visiškai įsitikinęs, kad panašiame tyrime aš 
nedalyvausiu, misteri Kvinai. Nejaugi jūs norite korpo- 
racijai pasiūlyti kištis į vietinę politiką? 

— Jūs neturite kitos išeities. Įsivaizduokite, kad man 
teks paskelbti šituos faktus be tikrų įrodymų. Mano turi- 
mi faktai nuo įrodymų labai jau tolimi. 

— Tai jūsų dalykas. 

— Tačiau aš to nenoriu. Tiesioginis įrodymas būtų 
kur kas geriau. Ir jūs to nenorite, nes tokios rūšies rek- 
lama gali padaryti nemaža žalos jūsų kompanijai. Aš 
manau, kad jums puikiai žinomi įstatymai, griežtai drau- 
džiantys naudoti robotus gyvenamuose pasauliuose. 

— Be abejo! — sekė griežtas atsakymas. 


— Jūs žinote, kad ,J.S. Robots end Mekenikel Men 
Korporeišn' — vienintelė pozitroninius robotus gaminan- 
ti įmonė Saulės sistemoje. O jeigu Bajerlis robotas, tai 
jis — pozitroninis robotas. Jums taip pat žinoma, kad 
visi pozitroniniai robotai nuomojami, o ne pardavinėja- 
mi; korporacija lieka kiekvieno roboto savininkė ir, va- 
dinasi, atsako už jo veiksmus. . 

— Misteri Kvinai, lengvių lengviausia įrodyti, kad 
korporacija niekad nepagamino žmogaus išvaizdos ro- 
boto. | 

— O iš viso ar tai įmanoma? Ar tai tik spėjimas? 

— Taip. Tai įmanoma. 

— Matyt, tai galima padaryti ir slapta? Be registra- 
vimo jūsų knygose? 

— Tiktai ne su pozitroninėmis smegenimis. Čia susi- 
pina pernelyg daug įvairių faktorių. Ir viskas daroma 
griežtoje vyriausybinėje priežiūroje. 

— Taip, bet robotai susidėvi, genda, išeina iš rikiuo- 
tės — ir demontuojami. 

„— O pozitroninės smegenys vėl panaudojamos arba 
sunaikinamos. 

— Tikrai? — su vos pastebimu sarkazmu paklausė 
Frensis Kvinas.— O jeigu vienos iš jų, žinoma, atsitik- 
tinai nebuvo sunaikintos ir atsitiktinai parankėje pasi- 
taikė Žmogaus išvaizdos robotas, i kurį dar nebuvo įdė- 
tos smegenys? 

— Neįmanoma! 

— Jums tektų įrodyti tai vyriausybei ir liaudžiai, tai 
kodėl neįrodžius to dabar man? 

— Bet kuriems galams to mums galėtų prireikti? — 
susierzinęs paklausė daktaras Leningas.— Kokie moty- 
vai galėtų mus tam paskatinti? Pripažinkite, kad nors 
truputėlį mes turime sveiko proto! 

.— Sutinkų, mano brangusis. Korporacija labai 
džiaugtųsi, jei įvairiuose regionuose būtų leista naudoti 
žmogaus išvaizdos pozitroninius robotus. Tai neštų di- 
džiulius pelnus. Tačiau publika iš anksto pernelyg atža- 
riai nusiteikusi prieš tokį dalyką. O jeigu jai davus iš 
pradžių priprasti prie tokių robotų? Pavyzdžiui, talen- 
tingas juristas arba geras meras, ir jis, pasirodo, esąs 
robotas. Pirkite mūsų robotus tarnus! 

— Visiška fantastika, beveik nesąmonė. 

— Gal būt. Kodėl jums neirodžius to? Ar jūs vis dar 
norite tai įrodinėti publikai? 

Kambaryje jau temo. Tačiau dar nebuvo sutemę tiek, 
kad nebūtų galima pastebėti, kaip Alfredo Leningo vei- 
das paraudo nuo sutrikimo. Robotechniko ranka pasie- 
kė jungiklį, ir ant sienų švelnia šviesa įsižiebė lempos. 

— Gerai,— suniurnėjo jis.— Pažiūrėsime. 

Aprašyti Stiveno Bajerlio veidą būtų nelengva. Pa- 
gal dokumentus jis turėjo keturiasdešimt metų. Ir iš pa- 
žiūros jį galėjai palaikyti tokio amžiaus žmogumi. Ta- 
čiau dėl jo sveikos, atsiganiusios, geraširdiškos išvaiz- 
dos beprasmiška darėsi nuvalkiota frazė, kad jo išorė 
atitiko metus. 

Tai būdavo ypač ryšku, kai jis juokdavosi. O dabar 
jis kaip tik juokėsi — garsiai ir ilgai, kartkartėmis nu- 
rimdamas, o paskui vėl imdamas kvatoti. 

O įtįsęs Alfredo Leningo veidas rodė begalinį nepa- 
sitenkinimą. Jis pasisuko į moterį, sėdinčią greta, bet jos 
siauros, bekraujės lūpos buvo tik vos pastebimai su- 
čiauptos. 

Pagaliau Bajerlis šiek tiek atgavo kvapą ir atsipūtė. 

— Ne, kaip sau norite, daktare Leningai!..- Ašl.. 
Aš — robotas! .. 

— Tai ne aš pasakiau, — atrėžė Leningas.— Aš bū- 
Čiau visiškai patenkintas, jeigu galėčiau matyti jus esant 
žmonių giminės atstovą. Ir „kadangi mūsų korporacija 
gus — bent jau įstatymo požiūriu. Tačiau kadangi spė- 
jimą, kad jūs — robotas, padarė solidus asmuo, turintis 
tam tikrą padėtį... 

— Nesakykite jo vardo, jeigu tai prieštarauja jūsų 
geležinei etikai, bet dėl paprastumo jį vadinsime Fren- 
ku Kvinu. Kalbėkite toliau. 

Leningas piktai prunkštelėjo, nepatenkintas, kad jį 
pertraukė, ir, padaręs ilgą pauzę, tęsė dar šaltesniu 
balsu: 

— „.. asmuo, užimantis tam tikrą padėtį, — jo vardo 
dabar nespėliosime,— aš esu priverstas prašyti jūsų pa- 
galbos šiam spėjimui paneigti. Pats faktas, kad toks spė- 
jimas gali būti iškeltas ir paskelbtas, vaduojantis šio 
žmogaus turimomis priemonėmis, galėtų padaryti didelį 
nuostolį mano atstovaujamai kompanijai, net jeigu kal- 
tinimas ir nebūtų įrodytas. Ar jūs suprantate? 

— Taip, jūsų padėtis man aiški. Pats kaltinimas ab- 

surdiškas, tačiau jums gresiantys nemalonumai yra rim- 
ti. Atleiskite, jeigu mano juokas jus įžeidė. Mane pra- 
juokino kaltinimas, o ne jūsų sunkumai. Kuo galiu jums 
padėti? 

— Tai labai paprasta. Jums reikia tiesiog užeiti į res- 
toraną ir papietauti visų akivaizdoje, be to, dar leisti 
nufotografuoti save valgantį. 

Leningas atsilošė krėsle. Sunkiausia pokalbio dalis 
buvo pasakyta. Šalia jo sėdinti moteris, matyt, įdėmiai 
stebėjo Bajerlį ir į kalbą nesikišo. 

Stiveno Bajerlio akys trumpai susitiko su jos žvilgs- 
niu, vos atplėšė jas nuo jos ir vėl pasisuko į robotech- 
niką, Kurį laiką jis galvodamas sukinėjo rankose bron- 
zinį nuospaudą, vienintelę savo stalo puošmeną. 

Paskui jis tyliai tarė: 

— Tur būt, negalėsiu jums padaryti šios paslaugos.— 
Jis pakėlė ranką.— Palaukite truputėlį, daktare Lenin- 
gai. Aš suprantu, kad visa šita istorija jūs biauritės, kad 
jūs į ją buvote įtrauktas prieš savo norą ir jaučiatės at- 
liekąs negarbingą ir net juokingą vaidmenį. Tačiau vis 
dėlto tai žymiai daugiau liečia mane, taigi būkite atlai- 
dus. Pirma, kodėl jūs galvojate, kad Kvinas — na, tas 
žmogus, užimantis tam tikrą padėtį — nevedžioja jūsų 
už nosies, siekdamas, kad jūs pasielgtumėte būtent taip, 
kaip jam reikia? 

— Na, vargu ar gerbiamas asmuo tiek rizikuotų, jei- 
gu po kojomis nejustų tvirto pagrindo. 

Bajerlio akys buvo rimtos. 

— Jūs nepažįstate Kvino. Jis pajėgia išsilaikyti to- 
kiame stačiame šlaite, kur ir kalnų avinas nusisuktų 
sprandą. Aš manau, jis jus smulkiai informavo, kaip jis 
tariamai ištyręs mano praeitį? 

— Tiek, kad mane įtikino, jog mūsų korporacijai jį 
paneigti būtų labai sunku, o jums tai padaryti kur kas 
lengviau. 

— Vadinasi, jūs patikėjote, kad aš niekada neval- 
gau. Juk jūs mokslininkas, daktare Leningai! Tik pa- 

galvokite, kur čia logika? Niekas nematė manęs val- 
gančio, vadinasi, aš niekada nevalgau. Tai ir reikėjo įro- 
dyti. Na, žinote... 

— Jūs prokuroriškomis priemonėmis norite supai- 
nioti labai paprastą klausimą. 

— Atvirkščiai, aš bandau jūsų su Kvinu labai pai- 
niojamą klausimą padaryti aiškesnį. Mat, aš mažai mie- 
gu, tas teisybė, ir, žinoma, dar niekada nesu miegojęs, 
pašaliniams matant. Aš nemėgstu valgyti su kitais žmo- 
nėmis — tai neįprasta, gal būt, tai nerviška, bet nuo to 
niekam ne blogiau. Klausykite, daktare Leningai. Įsivaiz- 
duokite, kad politikas, siekiantis žūt būt pašalinti savo 
priešininką, aptinka jo privačiame gyvenime tokių keis- 
tybių, kurias aš paminėjau. Ir štai jis randa geriausią 
priemonę tam priešininkui kuo labiau apjuodinti, ir šita 
priemonė — jūsų kompanija. Kaip manote, ar jis jums 
pasakys: ,„Tas ir tas — robotas, nes jis nevalgo, žmonėms 
matant, ir aš niekada nemačiau jo snūduriuojančio per 
teismo posėdžius, o kartą, kai aš naktį pasižiūrėjau pro 
jo langą, jis sėdėjo su knyga, ir jo šaldytuve nebuvo 
produktų“? Jeigu jis taip pasakytų, jūs iškviestumėte 
sanitarus su tramdomaisiais marškiniais. Tačiau jis sa- 
ko: „Jis niekada nemiega, jis niekada nevalgo.“ Apa- 
kinti šitokio neįprasto pareiškimo, jūs nematote, kad jo 
įrodyti neįmanoma. Jūs didinate triukšmą ir tuo jam 
talkininkaujate. 

— Ir vis dėlto, sere,— pradėjo Leningas su atžariu 
atkaklumu,— nesvarbu, ar jūs laikote šitą dalyką rimtu, 
ar nelaikote, bet kad viskas gerai baigtųsi, reikia tiktai 
pietų, apie kuriuos aš kalbėjau. 

Bajerlis vėl atsigręžė į moterį, kuri vis dar įdėmiai 
jį apžiūrinėjo. 

— Atleiskite, ar aš gerai išgirdau jūsų vardą? Dak- 
tarė Sjuzena Kelvin? 

— Taip, misteri Bajerli. 

— Jūs „J. S. Robots“ psichologė? 

— Atleiskite, robopsichologė. 


— O negi robotų pšichologija taip skiriasi nuo žmo- 
nių? 

— Milžiniškas skirtumas, — ji šaltai nusišypsojo. — 
Visų pirma, robotai labai padorūs. 

Juristo burnos kampučiai suvirpėjo nuo šypsenos. 

— Na tai sunkus smūgis. Bet aš norėjau štai ką pa- 
sakyti. Jeigu jūs psicho... robopsichologė, ir dar mo- 
teris, jūs tikriausiai padarėte šį tą, apie ką daktaras Le- 
ningas nepagalvojo. 

— Ką būtent? 

— Jūs pasiėmėte rankinuke ko nors valgomo. 

Kažkas virptelėjo paprastai abejingose Sjuzenos Kel- 
vin akyse. Ji tarė: 

— Jūs stebinate mane, misteri Bajerli. .. 

Atidariusi rankinuką, ji išėmė obuolį ir ramiai atkišo 
jam. Daktaras Leningas, slėpdamas jaudinimąsi, atidžiai 
stebėjo, kaip obuolys perėjo iš vienų rankų į kitas. 

Stivenas Bajerlis ramiai atsikando kąsnį ir taip pat 
ramiai jį nurijo. 

— Ar matėte, daktare Leningai? 

Daktaras Leningas lengviau atsiduso. Net jo antakiai 
akimirką reiškė šiokį tokį palankumą. Bet tai truko tik 
vieną neilgą akimirką. Sjuzena Kelvin pasakė: 

— Suprantama, man buvo įdomu pasižiūrėti, ar jūs 
suvalgysite jį, tačiau tai, žinoma, nieko neįrodo. 

— Nejaugi? — pasišaipė Bajerlis. 

— Žinoma. Aišku, daktare Leningai, jeigu šitas žmo- 
gus būtų Žmogaus išvaizdos robotas, tai imitacija būtų 
pilnutinė. Jis pernelyg panašus į žmogų. Galų gale mes 
visą gyvenimą matome žmones, ir mūsų nepavyktų ap- 
gauti kokiu nors apytikriu panašumu. Jis turi būti ab-. 
soliučiai panašus. Atkreipkite dėmesį į odos tekstūrą, į 
akių rainelių spalvą, į rankų plaštakų konstrukciją. Jei- 
gu jis robotas, tai gaila, kad ne „J. S. Robots“ jį paga- 
mino, nes jis šauniai padarytas. Ir nejaugi tas, kas pasi- 
rūpino tokiomis smulkmenomis, nebūtų susipratęs pri- 
dėti keletą įtaisų valgymui, miegui, sekrecijoms? Gal 

būt, tik blogiausiam atvejui: pavyzdžiui, kad būtų iš- 
vengta tokios padėties, kokia susidarė dabar. Taigi pie- 
tūs nieko neįrodys. 

— Palaukite,-- prieštaravo Leningas,—- aš ne toks 
jau kvailas, kokiu judu mėginate mane pavaizduoti. 
Man nesvarbu, ar misteris Bajerlis žmogus, ar ne. Man 
reikia ištraukti iš bėdos mūsų korporaciją. Po viešų pie- 
tų viskas baigtųsi, nors Kvinas ir nertųsi iš kailio. O 
subtilybes galima palikti juristams ir robopsichologams. 

— Bet, daktare Leningai,— tarė Bajerlis— jūs pa- 
mirštate politiką, kuri čia yra įvelta. Aš taip pat sten- 
giuosi būti išrinktas, kaip kad Kvinas stengiasi man su- 
kliudyti. Beje, ar jūs pastebėjote, kad ištarėte jo vardą? 
Tai mano senas profesinis triukas. Aš žinojau, kad jūs 
jį ištarsite. 

Leningas paraudo: 

— Kuo čia dėti rinkimai? 

— Skandalas, sere, tai lazda dviem galais. Jeigu Kvi- 
nas nori paskelbti mane robotu ir drįs tai padaryti, man 
užteks drąsos priimti iššūkį. 

— Jūs norite pasakyti, kad. ..— Leningas neslėpė iš- 
gąsčio. 

— Kaip tik taip. Aš noriu pasakyti, kad duosiu jam 
valią — pasirinkti sau virvę, išmėginti jos stiprumą, atsi- 
piauti tinkamo ilgio galą, užnerti kilpą, įkišti į ją galvą 
ir iššiepti dantis. O visas kitas smulkmenas atliksiu aš 
pats. 

— Jūs labai pasitikite savimi. 

Sjuzena Kelvin atsistojo. 

— Einam, Alfredai. Mes jo neįtikinsime. 

— Matote,— Bajerlis nusišypsojo,— jūs ir Žmonių 
psichologiją permanote. 


Tačiau vakare, kai Bajerlis pastatė savo automobilį 
ant transporterio į požeminį garažą ir priėjo prie savo 
namo durų, jis, rodos, nebeturėjo to pasitikėjimo, kurį 
buvo pastebėjęs daktaras Leningas. 


123 


Kai jis įėjo, žmogus, sėdėjęs invalido krėsle su ra- 
tukais, šypsodamasis atsigręžė į jį. Bajerlio veide nu- 
švito meilė. Jis priėjo prie krėslo. 

Luošis sų nenykstančia grimasa veide, skersai ir išil- 
gai išvagotame randų, kimiu, gergždžiančiu balsu su- 
šnibždėjo: 

— Tu šiandien vėlai, Stivai. 

— Žinau, Džonai, žinau. Bet man šiandien iškilo vie- 
nas neįprastas ir įdomus sunkumas. 

— Argi? — Nei suluošintas veidas, nei vos girdimas 
balsas nieko nerodė, bet vaiskiose akyse buvo matyti 
susirūpinimas.— Ar tu nepajėgi jo įveikti? 

— Dar nesu tikras. Gal man prireiks tavo pagalbos. 
Didžiausias mūsų išminčius — tai tu. Ar nori, aš tave iš- 
nešiu į sodą? Gražus vakaras. 

Jo stiprios rankos pakėlė Džoną iš krėslo. Jos švel- 
niai, beveik lipšniai apglėbė invalidui pečius ir vyturais 
apsuktas kojas. Atsargiai, lėtai Bajerlis nuėjo per kam- 
barius, nusileido nuožulniu taku, tam tyčia pritaikytu 
invalido krėslui, ir pro užpakalines duris išėjo į sodą, 
apsuptą sienos su spygliuota viela viršuje. 

— Kodėl tu neleidi man važiuoti krėsle, Stivai? Tai 
kvaila. 

— Dėl to, kad man patinka tave nešioti. Ar tu ne- 
norit Juk tau ir pačiam smagu trumpam išlįsti iš šito 
mechanizuoto vežimo. Kaip tu šiandien jautiesi? 

Jis su begaliniu rūpesčiu nuleido Džoną ant vėsios 
žolės. 

— O kaip aš galiu jaustis? Bet pasakok apie savo 
sunkumus. 

— Kvino taktika rinkiminėje kampanijoje bus pa- 
grįsta tuo, kad jis apšauks mane robotu. 

Džonas pastatė akis. 

— Iš kur tu žinai? Tai neįmanoma. Aš netikiu. 

— Na, aš juk tau sakau. Šiandien jis atsiuntė pas 
mane mokslo šulus iš ,,J. S. Robots". 

Džono rankos lėtai skabė vieną žolytę po kitos. 

— Aišku. Aišku... 

Bajerlis pasakė: 

— Bet mes galime leisti jam pasirinkti ginklą. Aš 
turiu vieną sumanymą. Paklausyk ir pasakyk, ar negali- 
ma padaryti štai kaip... 


Tą patį vakarą Alfredo Leningo kontoroje įvyko ne- 
byli scena. Frensis Kvinas susimąstęs žiūrėjo į Alfredą 
Leningą, šis piktai įbedė akis į Sjuzeną Kelvin, o pasta- 
roji, savo ruožtu, šaltai žvelgė į Kviną. 

Frensis Kvinas nutraukė tylą, negrabiai pamėginęs 
sušvelninti atmosferą. 

— Blefas! Jis bekalbėdamas visa tai sugalvojo. 

— Ir jūs galėtumėte lažintis, kad tai šansas laimėti, 
misteri Kvinai? — abejingai paklausė daktarė Kelvin. 

— Na galų gale tai jūsų šansas. 

— Klausykite,— skardžiuose daktaro Leningo žo- 
džiuose skambėjo pesimizmas,— mes atlikome tai, ko 
jūs prašėte. Mes matėme, kaip šitas žmogus valgo. Juo- 
kinga spėlioti, kad jis robotas. 

— Ar ir jūs taip manote? — Kvinas pasisuko į dak- 
tare Kelvin.— Leningas sakė, kad jūs esate specialistė. 

Leningas prabilo kone grasinamai: 

— Klausykite, Sjuzena. .. 

Kvinas mandagiai jį nutraukė: 

— Atleiskite, o kodėl ji negalėtų pasakyti savo nuo- 
monėsė Ji čia sėdi ir tyli jau visas pusvalandis. 

Leningas pasijuto visiškai nusikamavęs. Jam jau at- 
rodė, kad iki išprotėjimo bebuvo likę vienas žingsnis. 

— Gerai, kalbėkite, Sjuzena. Mes jums netrukdy- 
sime. 

Sjuzena Kelvin rimtai pažvelgė į jį, paskui nukreipė 
šaltą žvilgsnį į misterį Kviną. 

— Yra tiktai du būdai tikrai įrodyti, kad Bajerlis — 
robotas. Kol kas jūs pateikiate šalutinius įrodymus, duo- 
dančius pagrindą iškelti kaltinimą, bet ne jį įrodyti. O 
aš manau, kad misteris Bajerlis pakankamai protingas 

ir tokį puolimą atmuš. Tikriausiai ir jūs taip manote, ki- 
taip nebūtumėte atėjęs pas mus. O įrodyti galima dviem 
būdais: fiziniu ir psichologiniu. Fiziškai jūs galite iš- 
skrosti jį arba panaudoti rentgeną. Kuriuo būdu — jūsų 
dalykas. Psichologiškai galima ištirti jo elgesį. Jeigu tai 
pozitroninis robotas, jis turi veikti pagal tris robotech- 
nikos dėsnius. Pozitroninės smegenys negali būti kitaip 
padarytos. Ar jūs žinote šituos dėsnius, misteri Kvinai? 

Ji lėtai ir aiškiai pacitavo mintinai, žodis į Žodį, gar- 
siuosius dėsnius, stambiu šriftu išspausdintus pirmajame 
„Robotechnikos vadovo“ puslapyje. 

— Aš esu girdėjęs apie juos, — atsainiai pasakė 
Kvinas. 

— Tad jūs lengvai mane suprasite,— sausai atsakė 
robopsichologė.— Jeigu misteris Bajerlis nusižengs bent 
vienam iš šitų dėsnių — jis ne robotas. Deja, tik šiuo 
atveju gautume aiškų atsakymą. O jeigu jis veikia pagal 
dėsnius, tai dar nieko neįrodo. 

Kvinas mandagiai kilstelėjo antakius: 

— Kodėl, daktare? 

— Todėl, kad, jeigu gerai pagalvosite, trys robotech- 
nikos dėsniai sutampa su pagrindiniais daugumos Žemė- 
je egzistuojančių etikos sistemų principais. Suprantama, 
kiekvienas žmogus turi savisaugos instinktą. Robotui tai 
Trečiasis dėsnis. Kiekvienas „padorus“ žmogus, jaučian- 
tis savo atsakomybę visuomenei, klauso tam tikrų auto- 
ritetų. Jis klauso savo gydytojo, savo šeimininko, savo 
vyriausybės, savo psichiatro, savo bičiulio; jis laikosi 
įstatymų, papročių, mandagumo taisyklių, net jeigu dėl 
to netenka kai kurių patogumų arba atsiduria pavojuje. 
O robotams tai — Antrasis dėsnis. Be to, manoma, kad 
kiekvienas „geras“ žmogus turi mylėti savo artimuosius 
kaip pats save, ginti savo draugus, rizikuoti gyvybe, gel- 
bėdamas kitus. Tai robotui Pirmasis dėsnis. Paprastai 
tariant, jeigu Bajerlis veikia pagal visus robotechnikos 
dėsnius, jis — arba robotas, arba labai geras žmogus. 


176 


— Vadinasi. — tarė Kvinas,— jūs niekada negalėsi- 
te įrodyti, kad jis robotas? 

— Aš, gal būt, galėsiu įrodyti, kad jis ne robotas. 

— Man ne to reikia. 

— Jums teks tenkintis tuo, kas yra. O ko jums rei- 
kia, tai jūsų dalykas. 

"Tuo tarpu Leningui į galvą dingtelėjo netikėta mintis. 
Jis vos-ne-vos pratarė: 

— Palaukite! O ar netoptelėjo jums, kad prokuroro 
pareigos — gana keistas užsiėmimas robotui? Teisminis 
žmonių persekiojimas, mirties nuosprendžiai — didžiulė 
žmonėms daroma žala. .. 

— Ne, jūs taip neišsisuksite,— pareiškė Kvinas.— 
Tai, kad jis apygardos prokuroras, dar nereiškia, kad jis 
yra žmogus. Argi nežinote jo biografijos? O jis giriasi, 
kad nė karto neiškėlęs bylos nekaltam, kad dešimtys 
žmonių likę laisvi tik dėl to, jog kaltinamieji įrodymai 
prieš juos jo nepatenkinę, nors jis, gal būt, ir galėjęs 
įkalbėti prisiekusiuosius skirti mirties bausmę! Tai mat, 
kaip yra. 

Sulysę Leningo skruostai suvirpėjo: 

— Ne, Kvinai, ne! Robotechnikos dėsniuose nieko 
nesakoma apie žmogaus kaltumą. Robotas negali nutarti, 
ar žmogus baustinas mirtimi. Ne jam tai spręsti. Jis ne- 
gali daryti žalos nė vienam žmogui — ar jis būtų niek- 
šas, ar angelas. 

— Alfredai,— Sjuzenos Kelvin balse pasigirdo nuo- 
vargis,— netaukškite niekų. O jeigu robotas pamatys 
maniaką, norintį padegti namą su žmonėmis? Jis sustab- 
dys jį ar ne? 

— Žinoma. 

— O jeigu vienintelis būdas jam sulaikyti bus nužu- 
dymas4 

Leningas kažką neaiškiai burbtelėjo ir nutylėjo. 

— Tokiu atveju, Alfredai, jis padarys viską, kad ne- 
reikėtų jo žudyti. Jeigu maniakas vis dėlto numirtų, ro- 
botui reikėtų psichoterapijos. Kitaip jis pats galėtų išeiti 

iš proto, susidūręs su tokiu prieštaravimu —- nusikalsti 
Pirmojo dėsnio raidei, kad liktų nepažeista šio dėsnio 
dvasia. Tačiau žmogus būtų vis dėlto nužudytas, ir jį 
nužudytų robotas. 

— Tai ką, jūsų nuomone, Bajerlis turi būti išprotė- 
jęs? — pasiteiravo Leningas, įdėjęs į šituos žodžius visą 
savo sarkazmą. | 

— Ne, bet jis pats nieko nenužudė. Jis tiktai atsklei- 
džia faktus, liudijančius, kad tas žmogus pavojingas dau- 
gybei kitų žmonių, kuriuos vadiname visuomene. Jis 
stoja ginti daugumos, ir tai yra geriausias būdas Pir- 
majam dėsniui vykdyti. Toliau jis nežengia. Paskui jau 
teisėjas pasmerkia nusikaltėlį mirti arba kalėti, jeigu 
prisiekusieji pripažįsta jį esant kaltą. Mirties bausmę 
jai. O misteris Bajerlis tiktai išaiškina teisybę ir padeda 
visuomenei. Po to, kai jūs, misteri Kvinai, kreipėtės į 
mus, aš tikrai susipažinau su misterio Bajerlio karjera. 
Aš sužinojau, kad savo baigiamajame žodyje jis nieka- 
da nereikalauja mirties nuosprendžio. Aš taip pat suži- 
nojau, kad jis yra kalbėjęs už mirties bausmės panai- 
kinimą ir dosniai finansuoja tyrimus teisminės neuroti- 
ziologijos srityje. Jis, aiškiai matyti, tiki, kad nusikal- 
tėlius reikia gydyti, o ne bausti. Aš manau, kad visa tai 
daug pasako. 

— Taip? — Kvinas nusišypsojo.— O ar čia nekvepia 
robotu? 

— (Galimas daiktas. Kas neigia tai? Tokie veiksmai 
būdingi tiktai robotui arba labai kilniam ir geram žmo- 
gui. Jūs matote, kad tiesiog neįmanoma rasti ribos tarp 
robotų ir geriausių žmonių elgesio? 

Kvinas atsilošė krėsle. Jo balsas virpėjo iš nekant- 
rumo. 


— Daktare Leningai, ar įmanoma sukurti žmogaus iš- 
vaizdos robotą, kuris savo išore niekuo nesiskirtų nuo 
gyvo Žmogaus? 

— Tokie bandymai buvo daromi. „J. S. Robots" fir- 
moje, žinoma, neįdedant pozitroninių smegenų. Panau- 
dojus žmogaus kiaušialąstes ir hormininę reguliaciją, ga- 
lima užauginti žmogaus kūną ir odą ant akyto silikoninio 
plastiko karkaso, kurio pastebėti iš lauko pusės bus ne- 
įmanoma. Akys, plaukai, oda gali būti iš tikrųjų kaip 
žmogaus, o ne žmogiškos išvaizdos. Ir jeigu prie šito 
būtų pridėtos pozitroninės smegenys ir bet kokie vidaus 
įtaisai, kokių tik jūs panorėsite, jūs turėsite žmogaus 
išvaizdos robotą. 

— Kiek laiko tam reikia? — trumpai paklausė Kvi- 
nas. | 

Leningas pagalvojo: 

— Jeigu turite viską parankėje: smegenis, karkasą, 
kiaušialąstes, reikiamus hormonus, įrengimus švitini- 
mui — tarkime, dviejų mėnesių. 

Kvinas išsitiesė. 

— Tada mes pasižiūrėsime, į ką panašus misteris Ba- 
jerlis iš vidaus. Tai nekaip išgarsins firmą „J. S. Robots", 
bet jūs turėjote progą to išvengti. 

Kai juodu liko vieni, Leningas nekantriai atsigręžė 
į Sjuzeną Kelvin. 

— Kodėl jūs vis spyriojatės. .. 

Neslėpdama savo jausmų, ji aštriai atrėžė: 

—- Ko jums reikia: teisybės ar mano atsistatydinimo? 
Aš neketinu meluoti jūsų labui. „J. S. Robots“ gali apsi- 
ginti. Nebūkite bailys. 

— O jeigu jis išskros Bajerlį ir iškris skriemuliai ir 
dantračiai? Kas bus tada? 

— Jis neišskros Bajerlio— smerkiamu balsu tarė 
Kelvin.— Bajerlis nėra kvailesnis už Kviną. Bent jau ne 
kvailesnis. 


Naujiena aplėkė visą miestą savaitė prieš tai, kai Ba- 
jerlis turėjo būti iškeltas kandidatu į merus. ,„Aplėkė"— 
ne visai tinkamas žodis. Ji netvirtais žingsniais ėmė klai- 
džioti po miestą. Iš pradžių ji kėlė tik juoką. Tačiau, 

neregimai Kvino rankai pamažu didinant spaudimą, 
juokas ėmė skambėti nebe taip linksmai, pasireiškė abe- 
jonių, ir žmonės ėmė svyruoti. 

Rinkiminiame susirinkime viešpatavo sąmyšis. Dar 
prieš savaitę niekas nesitikėjo, kad susirinkime bus ko- 
kia kova — galėjo būti iškelta vienintelė Bajerlio kandi- 
datūra. Ir dabar jo nebuvo kuo pakeisti. Teko iškelti J| 
"Tačiau dėl to visi labai sutriko. 

Viskas būtų buvę ne taip bloga, jeigu eilinių rinkėjų 
nebūtų kamavę abejonės. Visus stulbino kaltinimo rim- 
tumas, — jeigu kaltinimas buvo teisingas, arba baisus 
kaltintojų beprotiškumas,— jeigu kaltinimas buvo ne- 
teisingas. 

Sekančią dieną po to, kai susirinkimas be ypatingo 
entuziazmo nubalsavo už Bajerlio kandidatūrą, laikraš- 
tyje buvo išspausdintas ilgas pokalbis su daktare Sjuze- 
na Kelvin — , „pasaulinio garso robopsichologe ir pozitro- 
nike". 

Ir po to prasidėjo tokie dalykai, kuriuos būtų buvę 
galima tiksliai ir lakoniškai apibūdinti žodžiais „Velniai 
žino, kas darosi". 

To ir telaukė „fundamentalistai“. Tai nebuvo kažko- 
kios politinės partijos ar religijos pavadinimas. Taip bu- 
vo vadinami tiesiog žmonės, nepajėgę prisitaikyti prie 
gyvenimo „atominiame amžiuje“, taip pramintame dėl 
to, kad atomai buvo dar naujiena. Iš esmės, tai buvo 
paprastėjimo šalininkai, troškę gyvenimo, kuris tikriau- 
siai neatrodė toks jau paprastas tiems, kurie jį patyrė 
savo kailiu. 

Fundamentalistams nereikėjo naujų pretekstų paro- 
dyti savo neapykantai robotams bei tiems, kas juos ga- 
mino. Bet Kvino kaltinimai ir daktarės Kelvin sampro- 
tavimai jų pretekstams tik suteikė daugiau svorio. 

Didžiulės ,,J. S. Robots end Mekenikel Men Korpo- 
reišn“ gamyklos priminė avilius, knibždančius ginkluo- 
tos sargybos. Čia buvo rengiamasi priešintis. 

Stiveno Bajerlio namą mieste apsiautė policininkai. 

Visi kiti rinkiminės kampanijos dalykai, aišku, buvo 
pamiršti. Pagaliau visa tai, kas dėjosi, rinkimine kampa- 
nija buvo galima vadinti tik dėl to, kad tai užpildė lai- 
kotarpį nuo kandidatūrų iškėlimo iki rinkimų dienos. | 


Nenustygstančio mažo žmogelio atėjimas nenugąs- 
dino Stiveno Bajerlio. Jam, matyt, jokio įspūdžio nepa- 
darė ir atokiau šmėkšojusios uniformos. Gatvėje, už rūs- 
čios policininkų virtinės, laukė savo amato tradicijoms 
ištikimi reporteriai ir fotografai. Viena apsukri televizi- 
jos kompanija pastatė kamerą priešais kuklios prokuro- 
ro buveinės prieangį, ir diktorius, apsimestinai jaudin- 
damasis, kaišiojo į pauzes smulkiausius komentarus. 

Nenustygstantis mažas žmogelis išėjo į priekį. Jis lai- 
kė ilgą, gudriai formuluotą oficialų raštą. 

— Misteri Bajerli, štai teismo nutarimas, kuris įga- 
lioja mane iškratyti šią patalpą, ieškant neteisėtai esan- 
čių... hm... bet kurio tipo mechaninių žmonių arba ro- 
botų... 

Bajerlis kilstelėjo ir paėmė popierių. Jis nužvelgė jį 
abejingu žvilgsniu ir šypsodamasis atkišo atgal: 

— Neprieštarauju. Pradėkite. Imkitės darbo. Misis 
Hopen,— šūktelėjo jis savo šeimininkei, kuri nenoriai 
išėjo iš kambario,— palydėkite juos ir padėkite, jeigu 
galite. 

Mažasis žmogelis, vardu Herovėjus, sutriko, parau- 
do, veltui mėgino sugauti Bajerlio žvilgsnį ir sumurmė- 
jo, kreipdamasis į du policininkus: 

— Einam. 

Po dešimties minučių jie sugrįžo. 

— Viskas? — paklausė Bajerlis abejingai, lyg atsa- 
kymas būtų jo nelabai dominęs. 

Herovėjus krenkštelėjo, pradėjo mikčiodamas, stab- 
telėjo ir piktai vėl pradėjo: 

— Klausykite, misteri Bajerli. Mes gavome instruk- 
ciją Kruopščiai apieškoti namą. 

— Argi jūs to nepadarėte? 


— Mums buvo tiksliai pasakyta, ko turime ieškoti. 

— Taip? 

— Trumpiau tariant, misteri Bajerli, vadinsime daik- 
tus savo vardais. Mums liepta apieškoti jus. 

— Mane? — šypsodamasis paklausė prokuroras.— O 
kaip jūs manote tai padaryti? 

— Mes turime atsinešę tluorogratfą. .. 

— Vadinasi, jūs norite padaryti mano rentgeninę 
nuotrauką? O ar jūs turite tam teisę? 

— Jūs matėte nutarimą. 

— Ar galima dar kartą pažiūrėti? 

Herovėjus, kurio veide tviskėjo kažkas daugiau ne- 
gu paprastas uolumas, vėl atkišo raštą. Bajerlis ramiai 
tarė: 

— Aš tuojau perskaitysiu, ką jūs privalote apieško- 
ti: „namų valdą, priklausančią Stivenui Alenui Bajerliui, 
esančią Ivenstrone, Vilogrovo 355, o taip pat garažus, 
sandėlius ir bet kuriuos kitus pastatus, įeinančius į šių 
namų valdą, o taip pat visus jai priklausančius žemės 
sklypus“... hm... ir taip toliau. Viskas teisingai. Ta- 
čiau, mano brangusis, čia nieko nesakoma apie mano 
vidurių kratą. Aš nesu namų valdos dalis. Jeigu manote, 
kad aš paslėpiau robotą kišenėje, galite iškratyti mano 
drabužius. 

Herovėjus aiškiai žinojo, kam jis turi būti dėkingas 
už savo tarnybą. Ir jis neketino trauktis, gavęs progą 
pakilti į geresnę vietą, tai yra į geriau apmokamą. Jis 
prabilo su vos nutuokiamu atžarumu: 

— Paklausykite. Aš turiu leidimą apžiūrėti visą jūsų 
namo apstatymą ir viską, ką name randu. O jūs tai juk 
esate name, ar ne? 

— Nuostabiai teisinga pastaba. Taip, aš jame esu. 
Tačiau aš — ne apstatymas. Aš pilnametis, pilnateisis pi- 
lietis — aš turiu liudijimą apie psichinį pakaltinamumą, 
ir aš turiu įstatymu nustatytas teises. Jeigu jūs iškrėsite 
mane, tai bus galima kvalifikuoti kaip kėsinimąsi į ma- 
no asmens neliečiamybę. Šito rašto nepakanka. 

— Žinoma, bet jeigu jūs robotas, tai apie asmens nė- 
liečiamybę nėra ko ir kalbėti. .. 

— Irgi teisinga. Ir vis dėlto šito rašto nepakanka, Iš 
jo matyti, kad aš žmogus. 

— Kur? — Herovėjus stvėrė raštą. 

— Ogi ten, kur sakoma: „namų valdą, priklausan- 
čią“, ir taip toliau. Robotas negali valdyti nuosavybės. 
Ir jūs, misteri Herovėjau, galite pasakyti savo šeiminin- 
kui, kad, jeigu jis pamėgins gauti panašų raštą, iš ku- 
rio nebus matyti, jog aš žmogus, tai aš tuojau pat iškel- 
siu jam civilinį ieškinį ir pareikalausiu, kad jis įrodytų, 
jog aš robotas, remdamasis savo dabar turima intor- 
macija. Ir jeigu jam tai nepavyks, jis sumokės nemažą 
baudą už mėginimą neteisėtai atimti iš manęs mano tei- 
ses, numatytas įstatymu. Ar jūs jam pasakysite visa tai? 

Eidamas prie durų, Herovėjus atsigręžė: 

— Jūs apsukrus juristas. .. 

Laikydamas ranką kišenėje, jis akimirką stabtelėjo 
tarpduryje. Paskui išėjo iš namo, nusišypsojo į televi- 
zijos kameros pusę, vis dar nepamiršdamas savo vaid- 
mens, pamojavo ranka reporteriams ir šūktelėjo: 

— Rytoj jums, vyrai, šis tas bus. Ne šiaip tik juo- 
keliai. 

Įlipęs į mašiną, Herovėjus atsilošė į pagalvėles, išsi- 
ėmė iš kišenės mažą mechanizmą ir jį apžiūrėjo. Jam dar 
nė karto nebuvo tekę fotografuoti atspindėtuose rentge- 
no spinduliuose. Jis tikėjosi, kad viskas bus atlikta gerai. 


Kvinas ir Bajerlis dar nebuvo susitikę vienu du akis 
į akį. Tačiau vizifonas beveik atstojo tokį pasimatymą. 

Pokalbį organizavo Kvinas. Kvinas jį pradėjo, ir be 
ypatingų ceremonijų: 

— Tikriausiai jums bus įdomu sužinoti, Bajerli, jog 
aš ketinu paskelbti pranešimą, kad jūs dėvite rentgeno 
spindulių neperšviečiamą ekraną. 

— Iš tikro? Jei taip, jūs, matyt, jau jį paskelbėte. Bi- 
jau, kad mūsų guvūs spaudos atstovai jau gana seniai 

klausosi visų mano telefoninių pokalbių iš kontoros, štai 
dėl to aš ir sėdžiu pastarąsias savaites namie. 

Bajerlis kalbėjo draugiškai. Buvo galima pamanyti, 
kad jis šnekučiuojasi su bičiuliu. 

Kvino lūpos kiek susičiaupė. 

— Šis pokalbis apsaugotas nuo pašalinių klausymo. 
Aš organizavau jį, šiek tiek pats rizikuodamas. 

— Na, suprantama. Niekas nežino, kad jūs ginate 
šitą kampaniją. Bent jau oficialiai niekas nežino. Neotfi- 
cialiai tai žino visi. Aš, jumis dėtas, dėl to nesijaudin- 
čiau. Vadinasi, aš dėviu apsauginį ekraną? Aš manau, 
jūs tai patyrėte, kai rentgenograma, padaryta vakar jūsų 
statytinio, pasirodė esanti perlaikyta? 

— Ar jūs suprantate, Bajerli, kad visiems bus labai 
aišku, jog jūs bijote rentgeninio peršvietimo? 

— O taip pat paaiškės ir tai, kad jūs arba jūsų žmo- 
nės neteisėtai pasikėsino į mano teises? 

— Jiems nusispiauti į tai. 

— Gal būt. Tai, ko gero, apibūdina jūsų ir mano tak- 
tiką, ar ne? Jums absoliučiai nerūpi piliečio teisės. O aš 
jų nepamirštu. Aš neleisiu savęs peršviesti, nes ginu savo 
teises iš principo. Taip pat, kaip ginsiu kitų teises, kai 
būsiu išrinktas. 

— Be abejo, iš to išeis labai įdomi rinkiminė kalba. 
Tačiau jumis niekas nepatikės. Pernelyg pompastiška. 
Štai dar kas, — jo balsas staiga pagriežtėjo,— vakar jū- 
sų namuose buvo ne visi, kas juose gyvena. 

— Kodėl? 

— Aš gavau žinių — Kvinas sušlamino išdėstytus 
prieš save popierius, kurie buvo matyti pro vizifoną,— 
kad vieno žmogaus nebuvo. Luošio. 

— Visiškai teisingai, — atsakė Bajerlis be ypatingos 
išraiškos,— luošio. Mano senojo mokytojo, kuris gyve- 
na su manimi ir kuris dabar yra užmiestyje — ir ten gy- 
vena jau du mėnesiai. Tokiais atvejais sakoma „pelnytas 
poilsis“. Jūs neprieštaraujate. 

— Jūsų mokytojas? Koks nors mokslininkas? 

— Kažkada jis buvo juristas — kai dar nebuvo su- 
luošintas. Jis turi oficialų leidimą daryti biofizinius tyri- 
mus ir turėti savo laboratoriją, ir pilnas jo darbų apra- 
šas praneštas atitinkamoms įstaigoms, kur jūs galite pa- 
siteirauti. Didelės reikšmės jo darbai neturi, bet jie nėra 
kenksmingi ir teikia pramogą... vargšui luošiui. O aš 
jam padedu, kiek galiu. | 

— Aišku. O ką šitas... mokytojas. .. žino apie robo- 
tų gaminimą? 

— Negaliu spręsti apie jo žinias iš tokios srities, ku- 
rios pats nepažįstu. 

— Ar jis gali prieiti prie pozitroninių smegenų? 

— Pasiklauskite savo draugų iš „J. S. Robots“. Jie 
geriau žino. 

— Aš kalbėsiu trumpai, Bajerli. Jūsų luošas mokyto- 
jas ir yra tikrasis Stivenas Bajerlis. Jūs esate jo sukurtas 
robotas. Mes galime tai įrodyti. Tai jis patyrė automo- 
bilio katastrofą, o ne jūs. Tai galima patikrinti. 

— Iš tikro? Prašom, tikrinkite. Linkiu geriausios klo- 
ties. 

— Ir mes galime padaryti kratą tame vasarnamyje. 
Pažiūrėsime, ką ten rasime. 

— Na kažin, Kvinai,— Bajerlis plačiai nusišypso- 
jo.— Visa bėda, kad mano vadinamasis mokytojas rim- 
tai serga. Vasarnamis jam atstoja lyg ir kokią sanatoriją, 
kur jis ilsisi. Jo asmens neliečiamybės teisė tokiomis 
aplinkybėmis dar tvirtesnė. Jums nepavyks gauti leidi- 
mo daryti kratą, jeigu nenurodysite pakankamo pagrin- 
do. Tačiau aš jūsų neatkalbinėsiu. 

Stojo neilga pauzė. Kvinas pasilenkė į priekį, ir jo 
veidas užėmė visą ekraną, buvo matyti net smulkios 
raukšlelės jo kaktoje. 

— Bajerli, ko jūs spyriojatės? Jūsų neišrinks. 

— Nejaugi? 

— Argi jūs to nesuprantate? Juk jūs lengvai galėtu- 

mėte paneigti kaltinimą, pažeidę vieną robotechnikos 
dėsnį. Ar, jūsų nuomone, atsisakymas tai padaryti nejti- 
kintų žmonių, kad jūs iš tiesų esate robotas? 

— Man aišku tik tiek, kad iš mažai žinomo, niekuo 
nepasižyminčio juristo aš tapau pasaulinio masto figūra. 
Jūs mokate reklamuoti. 

— Bet juk jūs robotas. 

— Pasakyta — dar neįrodyta. 

— Įrodymų užtenka, kad nebūtumėte išrinktas. 

— Galite pasidžiaugti — jūs laimėjote. 

— Iki pasimatymo,— tarė Kvinas. Jo balse pirmą- 
kart pasigirdo įniršis. Vizifonas užgeso. 

— Iki pasimatymo, — ramiai pratarė Bajerlis į tuščią 
ekraną. 


Bajerlis savo mokytoją parsivežė į miestą savaitė 
prieš rinkimus. Malūnsparnis nusileido miesto pakraš- 
tyje. 

— Tu čia pasiliksi ligi rinkimų pabaigos, — pasakė 
jam Bajerlis.— Jeigu viskas pakryptų į blogąją pusę, 
būtų geriau, kad tu būtum toliau nuo čia. 

Iš kimaus balso, ėjusio iš perkreiptos Džono gerk- 
lės, galėjai girdėti susirūpinimą. 

— Negi galima tikėtis smurto? 

— Fundamentalistai grūmoja, taigi teoriškai toks pa- 
vojus yra galimas. Bet aš nemanau, kad galėtų taip atsi- 
tikti. Jie neturi realios jėgos. Jie paprasčiausiai nuolat 
kelia sąmyšį, ir kada nors tai gali virsti suirute. Tu ne- 
prieštarauji, jei liksi čia? Taigi prašom! Man būtų ne- 
smagu, jeigu tektų nerimauti dėl tavęs. 

— Tebūnie, aš pasilieku. Ar tu dar tebemanai, kad 
viskas klostysis palankiai? 

— Aš tuo įsitikinęs. Ar prie tavęs niekas nekibo? 

— Niekas. Tikrai niekas. 

— Ir tu gerai atlikai savo vaidmenį? * 

— Pakankamai gerai. Ten viskas bus tvarkoje. 

— Tad būk atsargesnis, Džonai, ir rytoj žiūrėk tele- 
vizoriaus. 

Bajerlis paspaudė prakaulią ranką, gulėjusią ant jo 
rankos. 


Paniuręs Lentono veidas rodė didžiausią nerimą. Jo 
padėtis buvo nepavydėtina — jis ėjo Bajerlio įgaliotinio 
pareigas rinkiminėje kampanijoje, kuri neturėjo jo- 
kio panašumo į rinkiminę kampaniją: jos objektas buvo 
žmogus, atsisakęs atskleisti savo sumanymus ir nesuti- 
kęs klausyti savo įgaliotinio nurodymų. 

— Jums negalima! (Tai buvo jo mėgstami žodžiai. 
Pastaruoju metu jie pasidarė vieninteliai jo žodžiai.) 
Aš sakau jums, Stivai, jums negalima! 

Jis krito į krėslą priešais prokurorą, kuris nesku- 
bėdamas sklaidė mašinėle perrašytą savo kalbos tekstą. 

— Atsisakykite šito, Stivai! Pažiūrėkite, juk šitą 
minią suorganizavo fundamentalistai. Ji jūsų nė neklau- 
sys. Veikiau jus akmenimis apmėtys. Kam jums sakyti 
kalbą publikai? Kuo blogas įrašas juostoje arba kalba 
per televiziją? | 

— Bet juk jūs norite, kad aš laimėčiau rinkimus, ar 
ne? — švelniai paklausė Bajerlis. 

— Laimėtumėte! Ne jums laimėti, Stivai! Aš ban- 
dau išgelbėti jums gyvybę! 

— O, man jokio pavojaus nėra. 

— Jam nėra pavojaus! Jam nėra pavojaus! — Len- 
tonas kažkaip keista šūktelėjo. — Jūs norite pasakyti, 
kad išeisite į balkoną prieš penkiasdešimt tūkstančių 
puspročių idiotų ir pamėginsite įkalti jiems kažką į gal- 
vą — iš balkono, kaip viduramžių diktatorius? 

Bajerlis pažvelgė į laikrodį. 

— Taip, ir maždaug po penkių minučių, kai tik tele- 
vizija bus paruošta. 

Lentono atsakymas susidėjo iš ne visai suprantamų 
garsų. 

Minia buvo užplūdusi visą aikštę. Atrodė, kad me- 
džiai ir namai kyšo iš vientisos žmonių masės. O tele- 
vizija šį reginį parodė visai žmonijai. Nors tie rinkimai 
buvo vietiniai, bet jais domėjosi visas pasaulis. 

Bajerlis pagalvojo apie tai ir nusišypsojo. 

Tačiau pati minia negalėjo kelti šypsenos. Iš jos ky- 
šojo vėliavos ir plakatai, kur skersai ir išilgai buvo už- 
rašytas vis tas pats kaltinimas. Įkaitusi atmosfera taip 
sutirštėjo, kad buvo beveik apčiuopiama. 

Nuo pat pirmųjų žodžių kalba neturėjo pasisekimo. 
Ją stelbė staugianti minia ir ritmiškai šūkaujančios fun- 
damentalistų grupelės: fundamentalistai minioje stovė- 
jo ištisomis salelėmis. Bajerlis kalbėjo toliau, lėtai ir 
šaltai. .. 

Kambaryje Lentonas susiėmė už galvos ir sudejavo. 
Jis laukė kraujo praliejimo. 

Priešakinės eilės minioje sujudo. Į priekį spraudėsi 
prakaulus išverstakis pilietis per trumpu kostiumu jo 
sulysusioms galūnėms. Policininkas, puolęs paskui jį, 
lėtai ir sunkiai yrėsi per minią. Bajerlis piktu rankos 
mostu jį sustabdė. 

Liesasis žmogus buvo jau po pačiu balkonu. Jo žo- 
džių negalėjai girdėti per minios staugimą. 

Bajerlis pasilenkė, 

— Ką jūs pasakėte? Jeigu jūs norite man pateikti 
teisėtą klausimą, aš atsakysiu— Jis atsigręžė į greta 
stovintį policininką.— Atveskite jį čia. 

Minia sukluso. Įvairiose vietose pasigirdo balsai 
„Tyliau!“, pavirtę bendru ūžesiuų, o paskui pamažu nu- 
tilo. Liesasis žmogus, įraudęs ir sunkiai šnopuodamas, 
atsistojo prieš Bajerlį. | 

Bajerlis tarė: 

— Jūs norite ko paklausti? 

Liesasis žmogus įbedė į jį akis ir ištarė gergždžiančiu 
balsu: 

— Suduokite man! 

Su netikėta energija jis atkišo smakrą. 

— Suduokite man! Jūs sakote, kad jūs ne robotas. 
Įrodykite tai. Jūs negalite suduoti žmogui, pabaisa tu! 

Įsigalėjo keista, kraupi kapų tyla. Ją sudrumstė Ba- 
jerlio balsas: 

— Aš neturiu už ką jūsų mušti. 

Liesasis žmogus klaikiai nusikvatojo. 

— Jūs negalite man suduoti! Jūs nesuduosite man! 
Jūs ne žmogus! Jūs pabaisa, apsimetusi žmogumi! 

Ir Stivenas Bajerlis, sukandęs dantis, matant tūkstan- 
čiams žmonių, spoksančių į jį iš aikštės, ir milijonams, 
sėdintiems prie televizorių ekranų, užsimojo ir kirto 
smarkų smūgį į pasmakrę. Liesasis žmogus griuvo aukš- 
tielninkas be sąmonės. Jo veidas rodė vien tik beprasmį 
nustebimą. 

Bajerlis tarė: 

— Man labai gaila... Įneškite jį į vidų ir patogiai 
paguldykite. Kai būsiu laisvas, noriu su juo pasikalbėti. 

Ir kai daktarė Kelvin, apgręžusi savo mašiną, no- 
rėjo nuvažiuoti, tik vienas reporteris spėjo tiek atsi- 
kvošėti, kad puolė prie jos ir sušuko klausimą, kurio ji 
neišgirdo. 

Atsisukusi Sjuzena Kelvin riktelėjo: 

— Jis — žmogus! 

To pakako. Reporteris nulėkė. 

Kalba buvo tęsiama ir užbaigta, bet niekas jos 
nesiklausė. 


Daktarė Kelvin ir Stivenas Bajerlis susitiko dar kar- 
tą — savaitė prieš tai, kai jis davė priesaiką, įžengda- 
mas į mero postą. Buvo jau gerokai po pusiaunakčio. 

Daktarė Kelvin pasakė: 

— Jūs lyg ir nepavargote. 

Naujasis meras nusišypsojo: 

— Aš dar galiu tverti. Tiktai nesakykite Kvinui. 

— Nesakysiu. Beje, Kvinas buvo paruošęs įdomią 
versiją. Gaila, kad ją sugriovėte. Jūs tikriausiai žinote, 
kokia ji buvo? 

— Iš dalies žinau. 

— Ji buvo kuo dramatiškiausia. Stivenas Bajerlis 
buvęs jaunas juristas, geras oratorius, didelis idealistas 
ir domėjęsis biofizika. Beje, ar jūs domitės robotechni- 
ka, misteri Bajerli? 

— Tiktai iš teisinės pusės. 

— O tasai Stivenas Bajerlis domėjęsis. Tačiau įvyko 
automobilio katastrofa. Bajerlio Žmona žuvo. Jam pa- 
čiam dar blogiau atsitiko. Jo kojos buvo suluošintos, 
veidas subiaurotas; jis neteko balso, iš dalies nuken- 
tėjo ir jo protas. Jis atsisakė daryti plastinę operaciją 
ir nusišalino nuo pasaulio. Jo karjera sužlugo, jam be- 
liko tik galva ir rankos. Kažkokiu būdu jam pavyko 
gauti pozitronines smegenis, pačias sudėtingiausias, ga- 
linčias spręsti etines problemas. O tai aukščiausia ro- 
botechnikos viršūnė. Jis užaugino kūną aplink tokias 
smegenis. Jis padarė iš jų viską, kuo jis pats būtų ga- 
lėjęs būti. Jis pasiuntė jį į pasaulį kaip Stiveną Bajerlį, 
Oo patsai liko senas luošis mokytojas, kurio niekas nie- 
kada nematė... 

— Deja, — tarė naujasis meras, — aš visa tai sugrio- 
viau, smogęs žmogui. Sprendžiant iš laikraščių, jūsų 
oficialus nuosprendis skelbė, kad aš esu žmogus. 

— Kaip tai atsitiko? Papasakokite man. Tai negalė- 
jo būti atsitiktinumas. 

— Na, tai buvo ne visai atsitiktinumas. Didelę dar- 
bo dalį atliko Kvinas. Mano žmonės ėmė tylutėliai skleis- 
ti gandą, kad aš nė karto gyvenime nesmogęs žmogui; 
kad aš nepajėgiu smogti žmogui; kad jeigu aš to nepa- 
darysiu, kai mane išprovokuos, tuo tikriausiai bus įro- 
dyta, jog aš esu robotas. Dėl to aš organizavau savo 
kvailą viešą pasirodymą, dėl kurio buvo sukelta tiek 
triukšmo, ir beveik neišvengiamai koks nors kvailys 
turėjo užkibti. Iš esmės, tai buvo pigus triukas. Tokiais 
atvejais viskas priklauso nuo dirbtinai sudarytos at- 
mosferos. Žinoma, emocinis efektas garantavo mano 
išrinkimą, 0 to aš ir siekiau. 

Robopsichologė linktelėjo. 

— Aš matau, kad jūs skverbiatės į mano sritį — ma- 
tyt, tai neišvengiama kiekvienam politiniam veikėjui. 
Bet aš apgailestauju, kad atsitiko būtent taip. Aš my- 
lių robotus. Aš myliu juos kur kas labiau negu žmones. 
Jeigu būtų sukurtas robotas, galintis tapti visuomenės 
veikėju, jis būtų geriausias iš visų. Robotechnikos 
dėsnių dėka jis negalėtų daryti žmonėms nieko blogo, 
jam būtų svetima tironija, papirkimas, kvailystės arba 
prietarai. Tr atitarnavęs kurį laiką, jis atsistatydintų, 
nors jis ir nemirtingas, — juk jis negalėtų įskaudinti 
žmonių, leisdamas jiems suprasti, kad juos valdo robo- 
tas. Tai būtų beveik idealu. 

— Nebent robotas, ko gero, nesusidorotų su darbu 
dėl savo smegenų trūkumų. Juk pozitroninės smegenys 
savo sudėtingumu negali prilygti Žmogaus smegenims. 

— Jis turėtų patarėjų. Net žmogaus smegenys ne- 
gali valdyti be pagalbininkų. 

Bajerlis rimtai pažvelgė į Sjuzeną Kelvin. 

— Kodėl jūs šypsotės, daktare Kelvinė 

— Todėl, kad Kvinas ne viską numatė. 

— Ar jūs norite pasakyti, kad šitą jo versiją buvo 
galima papildyti? 

— Taip, tik viena detale. Šitas Stivenas Bajerlis, ku- 
Tį minėjo misteris Kvinas, šitas luošys, prieš rinkimus 
tris mėnesius dėl kažkokių paslaptingų priežasčių pra- 
leido užmiestyje. Jis grįžo kaip tik prieš jūsų garsųjį 
pasirodymą. O galų gale jis galėjo ir dar kartą padaryti 
tai, ką jau buvo padaręs. Ypač kad uždavinys buvo žy- 
miai paprastesnis. 

— Aš jus ne visiškai suprantu. 

Daktarė Kelvin atsistojo ir pasitaisė kostiumą. Ji, 
matyt, buvo pasirengusi išeiti. 

— Aš noriu pasakyti, kad yra vienas atvejis, kai ro- 
botas gali smogti žmogui, nenusikalsdamas Pirmajam 
dėsniui. Tiktai vienas atvejis. .. 

— Kada gi? 

Daktarė Kelvin buvo jau tarpduryje. Ji ramiai ištarė: 

— Kai žmogus, kuriam reikia smogti, — tiesiog kitas 
robotas. 

Ji plačiai nusišypsojo. Jos liesas veidas švytėjo. 

— Iki pasimatymo, misteri Bajerli. Aš tikiuosi, kad 
dar balsuosiu už jus po penkerių metų — per koordina- 
toriaus rinkimus. 

Stivenas Bajerlis nusijuokė: 

— Na ligi to dar toli... 

Durys už jos užsivėrė. 


Pritrenktas aš spoksojau į ją: 

— Tai teisybė? 

— Iki paskutinio žodžio, — atsakė ji. 

— Ir didysis Bajerlis buvo tiesiog robotas? 

— O, šito mes niekada nesužinosime. Manau, kad taip. 
Bet kai jis nusprendė numirti, tai pasirūpino, kad jo kūnas 
būtų sunaikintas, ir dabar nieko įrodyti negalima. Ir, be to, 
koks skirtumas? 

— Na, žinote... 

— Jūs irgi pritariate prietarams prieš robotus. O be rei- 
kalo. Jis buvo labai geras meras... Tai ir viskas, — tarė Sju- 
zena Kelvin atsistodama.— Aš mačiau, kaip visa tai prasidė- 
jo,— nuo to laiko, kai vargšai robotai dar nemokėjo kalbėti. 
Daugiau aš jau nieko nebepamatysiu. Mano gyvenimas bai- 
gėsi. Jūs tai matysite, kas bus toliau. 

Aš daugiau Sjuzenos Kelvin nebemačiau. Prieš mėnesį ji 
mirė. 


APIE AUTORIŲ 


Aizekas Azimovas (Isaak Asimov), Bostono universiteto medici- 
nos skyriaus biochemijos profesorius, nuėjo savotišką kelią moksle 
ir literatūroje. Baigęs Kolumbijos universitetą ir ten pat įgijęs visus 
tris mokslo laipsnius, jis susidomėjo moksline fantastika ir greit pa- 
teko į pirmąjį amerikiečių fantastų penketuką. Nuo visų Žžymiųjų 
savo kolegų rašytojų, išskiriant gal tik Čedą Oliverį (taip pat moks- 
lininką, antropologijos profesorių), Azimovas skiriasi tuo, kad nie- 
kada nesivadavo vien tik fantazija. Apie dvidešimt jo mokslinių fan- 
tastinių romanų, apysakų, novelių ir trumpų apsakymų yra pagrįsti 
logiškomis išvadomis pagal mokslo teiginius, išvystytus ir pratęstus į 
ateitį, žinoma, su tam tikromis prielaidomis ir nukrypimais arba su 
nelauktais, bet vienaip ar kitaip pagrįstais spėjimais. 

Jau pačiais pirmaisiais savo kūriniais Aizekas Azimovas ėmėsi 
nagrinėti problemą, kaip sukurti robotą, į žmogų panašią savaveiks- 
mę mašiną, įdomiai ir įtikinamai analizuoja tuos prieštaravimus ir 
sunkumus, iškylančius, kuriant panašių automatų „smegenis“. Čia 
pateikiamas apsakymų rinkinys „„Aš, robotas“ yra iš ankstyvesniųjų 
rašytojo kūrinių. Atskirus apsakymus sieja viena bendra gija — ro- 
botus gaminančios kompanijos specialistės robopsichologės atsimini- 
mai. Visų apsakymų „herojai“ — įvairių konstrukcijų robotai, atlie- 
kantys įvairias užduotis ir sueinantys į rimtas kolizijas ir prieštara- 
vimus, kadangi jų „psichologija“ neatitinka tos painios aplinkos, 
gyvenime susidarančios beveik dėl kiekvieno aktyvaus veiksmo. 

Azimovo apsakymai, parašyti su švelniu jumoru ir, galima sa- 
kyti, su užuojauta robotams, supažindins skaitytoją su svarbiomis 
kibernetikos problemomis. 

Vėlyvesnių, - ateitį vaizduojančių novelių serijoje (,„Nuostatas“, 
„Antrasis nuostatas“, „Plieno urvai“, „Nuoga Saulė“ ir kt.), Aizekas 
Azimovas sukuria nuo žmogaus visiškai nesiskiriančius robotus, sek- 
lių pareigas atliekančius aklavietėje įstrigusios kapitalistinės civili- 
zacijos pasaulyje — perpildytame gyventojų, iki aukščiausios ribos 
urbanizuotame, kone badaujančiame ir vos-ne-vos nuo bado besigi- 

nančiame tik dėka naujų maisto produktų — mieliių ir dumblių — 
atradimo. Atskirai paminėtinas puikus romanas „„Amžinybės pabai- 
ga“ — raizgus nuotykių kamuolys būsimajame pasaulyje, kada žmo- 
nės jau išmokę laisvai kilnotis laike į praeitį ir į ateitį. Azimovas 
vaizduoja be galo painų rezginį įvairių laiko matavimų, „pasaulius“ 
su įvairiausio lygio civilizacijomis, o visi tie „pasauliai“ pavaldūs 
„Visų tarybai“, kurios nariai yra praktiškai nemirtingi žmonės. 
Tarybos technikas sukelia maištą prieš šią oligarchiją ir ją sugriauna. 

Būdamas talentingas mokslininkas, Aizekas Azimovas negalėjo 
išsiversti, neanalizavęs socialinės kapitalizmo sistemos ir tolesnių 
šios sistemos vystymosi kelių. Jo kūriniuose apie ateiti nuskamba 
labai pesimistiška gaida. Azimovas vis dėlto nesugebėjo priekyje 
įžvelgti daugiau nieko, kaip įvairias kapitalo visavaldystės, ankšto 
ir skurdaus žmonijos gyvenimo formas. 

Dėsningai ir palaipsniui Azimovas atitolsta nuo mokslinės fan- 
tastikos, vis labiau atsidėdamas mokslo populiarizacijai. Parašęs po- 
puliarią, pusiau fantastinę knygą „Žemėje vietos pakanka“, profeso- 
rius Azimovas plėtoja kaip mokslo populiarizatoriaus puikų savo 
talentą, aiškindamas plačiajam skaitytojų ratui vėliausius biologijos 
ir chemijos mokslo atradimus, arba kuria įdomias pusiau fantastines 
hipotezes, vaduodamasis dar nebaigtais bei nepatikrintais atradimais. 


Vienas po kito pasirodo straipsniai mokslinės fantastikos almana- 
chuose, vėliau išleisti atskirais rinkiniais: „Mokslo stebuklai“, ,„(Gy- 
vybės šaltiniai“, „Kraujo srovė — gyvybės upė“, „Saulės viešpati- 
ja“ ir kt. Azimovas sudaro „Inteligentiško žmogaus enciklopediją“ — 
du tomus įvairiausių mokslo žinių. Pastaruoju metu Aizekas Azimo- 
vas rašė knygas „Žmogaus smegenys" ir ,, Žmogaus kūnas“. (Lietuvių 
kalba 1961 metais išleista Azimovo knygelė „Cheminiai gyvybės 
agentai“. Vertėjo pastaba.) 

Mokslo pasaulyje jis plačiai žinomas visų pirma kaip vienas 
kapitalinio veikalo „Žmogaus biochemija“ autorių, parašė nemaža 
darbų apie metabolizmą — medžiagų apykaitą. 

Tokiu būdu, žymus mokslininkas, mokslo fantastas, vėliau mokslo 
populiarizatorius — štai Aizeko Azimovo kelias. Rašytojo jėgos dabar 
pačiame klestėjime, ir jis, be abejo, mokslo žinių mėgėjams dar 
daug duos. Azimovas labai domisi mūsų šalimi. Jis parašė dvi pra- 
tarmes Amerikoje išleistiems tarybinės fantastikos rinkimams. Šiose 
pratarmėse jis kalba už savitarpio supratimą ir bendradarbiavimą su 

